id
stringlengths 36
36
| title
stringlengths 8
2.31k
| content
stringlengths 4
21.7k
| datetime
stringdate 1478-01-28 12:00:00+0700
2025-05-08 14:01:23+0700
| domain
stringclasses 9
values | url
stringlengths 31
236
|
|---|---|---|---|---|---|
499c88d7-99e0-44b3-8d08-af3c9fd34977
|
ពលរដ្ឋខេត្តកោះកុងអះអាងថាទឹកដែលពួកគេប្រើប្រាស់មានពណ៌ក្រមៅនិងក្លិនស្អុយ
|
ពលរដ្ឋនៅខេត្តកោះកុង ឲ្យដឹងថា ពួកគេកំពុងជួបបញ្ហាគ្មានទឹកស្អាតប្រើប្រាស់។ ជាងនេះទៅទៀត ទឹកសម្រាប់ផ្គត់ផ្គង់នៅក្នុងខេត្តមានពណ៌ក្រមៅ និងមានក្លិនស្អុយ។ មន្ត្រីសង្គមស៊ីវិលសង្កេតឃើញបញ្ហានេះកើតឡើង ព្រោះគ្មានការយកចិត្តទុកដាក់ពីអាជ្ញាធរ និងក្រុមហ៊ុនផ្គត់ផ្គង់ទឹក។ ពលរដ្ឋលើកឡើងថា ជាងមួយសប្ដាហ៍ហើយ នៅខេត្តកោះកុង គ្មានទឹកស្អាតប្រើប្រាស់ទេ។ ពួកគេត្រូវចំណាយលុយទិញទឹកបរិសុទ្ធធុងធំ មកប្រើជំនួសទឹកស្អាតរបស់ក្រុមហ៊ុនផ្គត់ផ្គង់។ ពលរដ្ឋរស់នៅក្រុងខេមរភូមិន្ទ ខេត្តកោះកុង ឲ្យវិទ្យុអាស៊ីសេរី ដឹងថា មុនដំបូងទឹកចេញពីក្បាលរ៉ូប៊ីនេនៅផ្ទះរបស់លោកស្រីកករល្អក់ និងមានក្លិនស្អុយ ប៉ុន្តែពេញមួយថ្ងៃនៅថ្ងៃទី២៨ ខែកុម្ភៈ មិនអាចបើកទឹកប្រើតែម្តង។ ករណីបំពង់ទឹកស្អាតចេញទឹកកខ្វក់នេះ ត្រូវបានអ្នកប្រើប្រាស់បណ្ដាញសង្គមហ្វេសប៊ុក (Facebook) ឈ្មោះ អ្នកកោះកុង បង្ហោះរូបភាពទឹកបង្ហូរចេញពីទុយោទឹកស្អាតមានពណ៌ក្រមៅ។ មន្ត្រីសម្របសម្រួលនៃអង្គការសិទ្ធិមនុស្សលីកាដូ (LICADHO) លោក អ៊ិន គង់ជិត ឲ្យដឹងថា ក្រុមហ៊ុនផ្គត់ផ្គង់ទឹកស្អាតនៅខេត្តកោះកុង ជាក្រុមហ៊ុនរបស់ លោក ផាត់ ប៊ុនហួរ ក្មួយរបស់ឧកញ៉ា លី យ៉ុងផាត់។ លោក អ៊ិន គង់ជិត សង្កេតឃើញថា បញ្ហាទាំងនេះកើតឡើងដោយសារកំណើនពលរដ្ឋ និងអាជីវកម្មនៅខេត្ត ហើយក្រុមហ៊ុនផ្គត់ផ្គង់មិនគ្រប់តម្រូវការ។ លោកអះអាងថា បញ្ហានេះ អាចមកពីក្រុមហ៊ុនផ្គត់ផ្គង់ទឹក មិនបានពង្រីកអាងស្តុកទឹក និងតបណ្ដាញផ្លូវទឹកថែម។ លោកបន្តថា បញ្ហាកង្វះទឹកស្អាតនៅខេត្តកោះកុង នេះ កើតឡើងនៅក្នុងតំបន់មួយចំនួនធំក្នុងខេត្តកោះកុង។ លោកថា ពលរដ្ឋដែលជួបប្រទះបញ្ហានេះខ្លាំង គឺពលរដ្ឋក្រីក្រ ព្រោះពួកគេគ្មានមធ្យោបាយដើម្បីដោះស្រាយបញ្ហា៖ ។ វិទ្យុអាស៊ីសេរី មិនអាចសុំការបំភ្លឺពីអភិបាលខេត្តកោះកុង លោក ប៊ុន លើត និងអ្នកនាំពាក្យសាលាខេត្ត លោក អ៊ូច ទូច បានទេនៅថ្ងៃទី២៨ ខែកុម្ភៈ។ ស្ថិតិឆ្នាំ២០០៨ ខេត្តកោះកុង មានពលរដ្ឋជិត ១សែន ៤ម៉ឺននាក់ (១៣៩.៧២២នាក់)។ ខេត្តនេះមានចំនួន ៧ស្រុក និងក្រុង។ ពលរដ្ឋខេត្តនេះ ស្នើឲ្យអាជ្ញាធរខេត្ត ជួយដោះស្រាយបញ្ហារឿងខ្វះទឹកស្អាតប្រើប្រាស់ជូនពួកគាត់ប្រើប្រាស់ឲ្យបានពេញលេញទាំងនៅរដូវប្រាំង និងរដូវវស្សា ព្រោះថា បញ្ហាខ្វះទឹកនេះ មិនមែនជារឿងថ្មីទេ គឺពួកគាត់ខ្វះទឹកប្រើប្រាស់ជាច្រើនខែមកហើយ៕
|
2016-02-28T18:40:00+07:00
|
rfa.org
|
https://www.rfa.org/khmer/news/health/people-in-kohkong-lack-of-fresh-water-02282016061315.html
|
31a9727b-c458-43d7-8bd1-b9db11a872bc
|
គ្រូពេទ្យជំនាញបារាំង-ខ្មែរគ្រោងព្យាបាលជំងឺមាត់និងក្រអូមមាត់ឆែបនៅខេត្តពោធិ៍សាត់
|
ក្រុមគ្រូពេទ្យជំនាញវះកាត់ក្រអូមមាត់ និងមាត់ឆែប នៃអង្គការមួយរបស់ប្រទេសបារាំង នឹងសហការជាមួយក្រុមគ្រូពេទ្យខ្មែរ ដើម្បីប្រមូលអ្នកជំងឺមាត់ឆែប ឬក្រអូមមាត់ឆែបវះកាត់នៅចុងខែមេសា ឆ្នាំ២០១៦។ មន្ត្រីសុខាភិបាលកម្ពុជា ស្វាគមន៍ចំពោះបេសកកម្មនេះ បន្ទាប់ពីគ្រូពេទ្យសប្បុរសធម៌អាមេរិក បញ្ចប់ការពិនិត្យ និងព្យាបាលជំងឺនៅខេត្តពោធិ៍សាត់។ ប្រធានមន្ទីរពេទ្យបង្អែកខេត្តពោធិ៍សាត់ ហៅមន្ទីរពេទ្យបង្អែកសំពៅមាស ឲ្យដឹងនៅថ្ងៃទី២៦ ខែកុម្ភៈ ថា បរិវេណនៃមន្ទីរពេទ្យនឹងក្លាយជាទីតាំងទទួលអ្នកជំងឺយ៉ាងច្រើនលើកទី២ សម្រាប់ក្រុមគ្រូពេទ្យបរទេស ពិនិត្យ និងព្យាបាលដោយឥតគិតថ្លៃជូនពលរដ្ឋខ្មែរមកពីទូទាំងប្រទេស។ ប្រធានមន្ទីរពេទ្យ លោក ច័ន្ទ សុខា មានប្រសាសន៍ថា ក្រោយអ្នកជំងឺ ៤,៧៦៨នាក់ ទទួលបានការព្យាបាលជំងឺទូទៅដោយឥតគិតថ្លៃក្នុងរយៈពេល ១០ថ្ងៃ របស់ក្រុមគ្រូពេទ្យអាមេរិក-ខ្មែរ ដែលទើបបញ្ចប់វគ្គនៅថ្ងៃទី៥ ខែកុម្ភៈ ឆ្នាំ២០១៦ មកនោះ មានក្រុមគ្រូពេទ្យបារាំង នឹងចូលខ្លួនមកពិគ្រោះ និងវះកាត់ជំងឺមាត់ឆែប និងដុះសាច់វិញម្ដង គឺចាប់ពីថ្ងៃទី២៣ ដល់ថ្ងៃទី២៧ ខែមេសា៖ ។ លោក ច័ន្ទ សុខា បញ្ជាក់ថា ក្រុមគ្រូពេទ្យនឹងចាប់ផ្ដើមទទួលអ្នកជំងឺពីម៉ោង ៧កន្លះព្រឹក រហូតដល់ម៉ោង ៥ល្ងាច។ អ្នកជំងឺអាចមកពីគ្រប់ខេត្ត-ក្រុង ព្រោះការទទួលវះកាត់មិនកំណត់ចំនួននោះឡើយ។ អ្នកជំងឺម្នាក់រស់នៅរាជធានីភ្នំពេញ គឺលោក សួស្ដី ទិត្យដា ថា លោកចាប់អារម្មណ៍នឹងបេសកកម្មព្យាបាលរបស់ក្រុមគ្រូពេទ្យបរទេស ព្រោះការព្យាបាលមានជំនាញត្រឹមត្រូវ ថ្នាំល្អ និងប្រសិទ្ធភាពខ្ពស់។ សព្វថ្ងៃលោកមានជំងឺជាប់កាយចំនួនបីមុខ គឺជំងឺភ្នែក ត្រចៀក និងជំងឺសាច់ដុះ។ លោកថា លោកនឹងទៅពិគ្រោះ និងវះកាត់ជំងឺដុះសាច់របស់លោកនៅមន្ទីរពេទ្យខេត្តពោធិ៍សាត់ នៅថ្ងៃនោះ៖ ។ ប្រជាពលរដ្ឋកម្ពុជាខ្លះ ដែលធ្លាប់ទទួលបានការព្យាបាលជំងឺដោយឥតគិតថ្លៃពីក្រុមគ្រូពេទ្យបរទេសឲ្យដឹងថា ពួកគាត់សុខចិត្តស្កាត់ពីទីឆ្ងាយដើម្បីទៅទទួលសេវានេះ ព្រោះការពិនិត្យ និងព្យាបាលរបស់គ្លីនិកឯកជន ឬមន្ទីរពេទ្យរដ្ឋមិនសូវមានប្រសិទ្ធភាព។ ពួកគាត់ចង់ឲ្យមានបេសកកម្មព្យាបាលជំងឺជូនពលរដ្ឋក្រីក្រឲ្យបានញឹកញាប់នៅតាមបណ្ដាខេត្តឆ្ងាយៗ នៃប្រទេសកម្ពុជា។ ទាក់ទងនឹងការលើកឡើងរបស់ក្រុមពលរដ្ឋនេះ ប្រធានមន្ទីរពេទ្យបង្អែកខេត្តពោធិ៍សាត់ លោក ច័ន្ទ សុខា បញ្ជាក់ថា ក្រុមគ្រូពេទ្យបរទេសដែលសហការជាមួយគ្រូពេទ្យខ្មែរបានដាក់កាលវិភាគព្យាបាលពលរដ្ឋក្រីក្រនៅតាមខេត្តនានា ជារៀងរាល់ឆ្នាំ។ ដូចជាក្រុមគ្រូពេទ្យអាម៉េរិកាំង ដែលទើបបញ្ចប់ការងារសប្បុរសធម៌ពីខេត្តពោធិ៍សាត់ ទៅនេះ នៅឆ្នាំក្រោយនឹងធ្វើនៅខេត្តសៀមរាប ទៀត៕
|
2016-02-27T15:35:00+07:00
|
rfa.org
|
https://www.rfa.org/khmer/news/health/Khmer-french-doctors-to-conduct-eye-treatment-in-pursat-02272016033159.html
|
7d571e99-8726-4532-a224-973e4fedc893
|
លោកស្រី គឹម សេដ្ឋានី ដឹកនាំគ្រូពេទ្យអង្គការ «សុខភាពនឹងអភិវឌ្ឍន៍កម្ពុជា» ចុះព្យាបាលជំងឺជូនប្រជាពលរដ្ឋនៅឃុំសំបូរ ដោយឥតគិតថ្លៃ
|
លោកស្រី គឹម សេដ្ឋានី ប្រធានក្រុមការងារចុះជួយឃុំសំបូរ នៅព្រឹកថ្ងៃទី២៥ ខែកុម្ភៈ ឆ្នាំ២០១៦នេះ បានដឹកនាំក្រុមគ្រូពេទ្យមកពីអង្គការសុខភាពនឹងអភិវឌ្ឍន៍កម្ពុជា ចុះព្យាបាលជំងឺជូនប្រជាពលរដ្ឋ ដែលរស់នៅឃុំសំបូរ ស្រុកសំរោងទង ខេត្តកំពង់ស្ពឺ ជាង២០០នាក់ ដោយមិនគិតថ្លៃព្យាបាលនោះទេ។ លោក ជួប រឿន មេឃុំសំបូរបានឲ្យដឹងថា លោកស្រី គឹម សេដ្ឋានី បានទំនាក់ទំនងទៅអង្គការសុខភាពនឹងអភិវឌ្ឍន៍កម្ពុជា ដើម្បីសុំឲ្យគ្រូពេទ្យចុះ ពិនិត្យជំងឺជូនប្រជាពលរដ្ឋប្រមាណជាង២០០នាក់ ដែលមានជីវភាពខ្វះខាតហើយមានជំងឺប្រចាំកាយទាំងនេះ ទើបពួកគាត់បានទទួលការព្យាបាលយ៉ាងដូច្នេះ។ លោកមេឃុំបន្តថា ក្នុងឃុំសំបូរមាន១៨ភូមិ ដែលមានប្រជាជនសរុប ៩០៧០នាក់។ លោក ផេង រិទ្ធី ប្រធានក្រុមគ្រូពេទ្យរបស់អង្គការសុខភាពនឹងអភិវឌ្ឍន៍កម្ពុជា បានថ្លែងថា ជំងឺដែលក្រុមគ្រូពេទ្យ លោកចុះមកពិនិត្យនឹងព្យាបាល ជូនប្រជាពលរដ្ឋនាថ្ងៃនេះគឺ ទី១ ព្យាបាលជំងឺសន្លាក់ដៃ-ជើង និងសាច់ដុំ ដូចជា ការឈឺចាប់សាច់ដុំ ពីរបីថ្ងៃ ពិបាកធ្វើចលនា ឬធ្វើបានតិចតួចបំផុតនៅតំបន់សន្លាក់ ទី២ មានគ្រោះថ្នាក់ឬឈឺចាប់ខ្លាំង បន្ទាប់ពីលេងកីឡា ទី៣ មានការឈឺចាប់រាំរ៉ៃក្នុងការធ្វើចលនា ទី៤ មានរោគសញ្ញនៃភាពតប់ប្រមល់ ទី៥ ពិនិត្យព្យាបាលបញ្ហាភ្នែក និងទី៦ ពិនិត្យនឹងព្យាបាលជំងឺទូរទៅ ហើយបើសិនជាពលរដ្ឋណាមានបញ្ហាភ្នែកនោះ គឺខាងអង្គការនឹង ធ្វើការពិនិត្យរួមផ្តល់វែនតាជូនពួកគាត់តែម្តង។ លោក ផេង រិទ្ធី បានបញ្ជាក់ថា ទីស្នាក់អង្គការសុខភាពនឹងអភិវឌ្ឍន៍កម្ពុជា ស្ថិតនៅតាមបណ្តោយផ្លូវលេខ២៨ សង្កាត់ភ្នំពេញថ្មី ខណ្ឌសែនសុខ។ ជាធម្មតាអង្គការសុខភាពនឹងអភិវឌ្ឍន៍កម្ពុជា តែងតែចុះជួយ ព្យាបាលជំងឺជូនប្រជាពលរដ្ឋក្នុងរាជធានីភ្នំពេញ នឹងតាមបណ្តាខេត្តផ្សេងៗ ប៉ុន្តែថ្ងៃនេះដោយមានការស្នើសុំពីសំណាក់លោក ស្រី គឹម សេដ្ឋានី ប្រធានក្រុមការងារចុះជួយឃុំសំបូរ ដូច្នេះក្រុមគ្រូពេទ្យក៏បានបំពេញ តាមការស្នើសុំរបស់លោកស្រី។ លោកស្រី គឹម សេដ្ឋានី បានសម្លែងនៅក្តីរំភើប ត្រេតអរបំផុត នឹងបានថ្លែងអំណរគុណយ៉ាងខ្លាំងដល់អង្គការសុខភាពនឹងអភិវឌ្ឍន៍កម្ពុជា ដែលបានយល់ព្រមតាមសំណើររបស់លោកស្រី ចុះមកព្យាបាលជំងឺជូនប្រជាពលរដ្ឋដែលកំពុងមានជីវភាពខ្វះខាត នឹងមានជំងឺរាំរៃប្រចាំកាយ យូរយារមកហើយ។ លោកស្រីបន្តថា ចំពោះការចុះពិនិត្យព្យាបាលជំងឺនាពេលនេះ គឺមិនប្រកាន់និន្នាការនយោបាយពូជសាស្ត្រពណ៌សម្បូរនោះទេ គឺឲ្យតែមានប្រជាពលរដ្ឋណាម្នាក់មានជំងឺអាចមកព្យាបាលបានទាំងអស់គ្នា។ ក្នុងឱកាសនោះដែរ លោកស្រីបានសំណេះសំណាលសួរសុខទុក្ខលោកយាយ លោកតា និងប្រជាពលរដ្ឋទាំងអស់ ហើយបានលើកឡើងពីការអភិវឌ្ឍន៍ ប្រទេសជាតិក្រោមការដឹកនាំរបស់សម្តេចទាំងបី នឹងបានប្រាប់ប្រជាពលរដ្ឋថា ទីណាមានទុក្ខលំបាកនឹងបញ្ហាផ្សេងៗ ទីនោះតែងតែមានគណបក្សប្រជាជនកម្ពុជា ចាំតាមជួយជានិច្ច ដូច្នេះបងប្អូនត្រូវចងចាំថាក្រៅពីគណបក្សប្រជាជនកម្ពុជា គឺគ្មានគណបក្សណាមាន សមត្ថភាពយកចិត្តទុកដាក់ប្រជាពលរដ្ឋដូចពេលនេះទេ៕
|
2016-02-26T00:48:00+07:00
|
freshnewsasia.com
|
https://m.freshnewsasia.com/index.php/en/localnews/18734-2016-02-25-10-49-20.html
|
4febae89-6c2d-433e-9804-d643b8d79820
|
មន្ត្រីសុខភាព៖ ការផ្ទុះមេរោគអេដស៍នៅខេត្តកណ្ដាលមិនមែនដោយសារការចាក់ថ្នាំ
|
មន្ត្រីជំនាញសុខភាពក្នុងខេត្តកណ្ដាល បញ្ជាក់ថា ប្រជាពលរដ្ឋដែលមានផ្ទុកមេរោគអេដស៍ក្នុងភូមិពាម គឺកើតចេញពីការសប្បាយភ្លេចខ្លួនរបស់ប្ដី ឬប្រពន្ធ ហើយឆ្លងមេរោគអេដស៍ពីគ្នាទៅវិញទៅមក។ យ៉ាងណាក៏ដោយ ប្រជាពលរដ្ឋដែលមានផ្ទុកមេរោគអេដស៍ទាំងនោះ នៅតែលើកឡើងថា ខ្លួនមិនដែលប្រព្រឹត្តអំពើផិតក្បត់ប្រពន្ធ ឬប្ដីនោះទេ។ ពលរដ្ឋទាំងនោះទទូចដល់អាជ្ញាធរស្រាវជ្រាវឱ្យបានច្បាស់លាស់ ដើម្បីអាចជៀសវាងការបន្ទុកចំពោះពលរដ្ឋអ្នកជំងឺ។ ប្រធានមន្ទីរពេទ្យខេត្តកណ្ដាល លោកវេជ្ជបណ្ឌិត គួយ ប៊ុនធឿន បញ្ជាក់ដោយផ្អែកតាមការស្រាវជ្រាវរបស់ក្រុមមន្ត្រីជំនាញផ្នែកសុខភាពនៃឃុំសំបួរមាស ថា ការផ្ទុះជំងឺអេដស៍ចំពោះពលរដ្ឋក្នុងភូមិពាម មិនមែនឆ្លងដោយសារការចាក់ថ្នាំនោះឡើយ។ ករណីជំងឺអេដស៍នេះ អាចឆ្លងតាមរយៈប្ដី ឬប្រពន្ធ ដែលបានទៅសប្បាយខាងក្រៅ ប៉ុន្តែមិនដឹងខ្លួនថា ឆ្លងមេរោគអេដស៍ ឬមានផ្ទុកមេរោគអេដស៍៖ ។ ជុំវិញការផ្ទុះមេរោគអេដស៍នៅភូមិពាមនេះ ប្រធានមជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគ លោកវេជ្ជបណ្ឌិត លី ពេញស៊ុន អះអាងថា រហូតមកដល់រសៀលថ្ងៃទី២៥ ខែកុម្ភៈ ប្រជាពលរដ្ឋដែលមានផ្ទុកមេរោគអេដស៍នៅក្នុងភូមិពាម ទាំងអស់ ១៨នាក់។ ប្រជាពលរដ្ឋដែលសង្ស័យថា ខ្លួនមានផ្ទុកមេរោគអេដស៍ អាចបន្តទៅធ្វើតេស្តជាបន្តទៀត នៅមណ្ឌលសុខភាពឃុំសំបួរមាស ស្រុកមុខកំពូល បន្តទៀត៖ ។ ក្រុមជំនាញរបស់មជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគ អង្គការសុខភាពពិភពលោក (WHO) អង្គការសហប្រជាជាតិប្រយុទ្ធនឹងជំងឺអេដស៍ (UNAIDS) និងនាយកដ្ឋានប្រយុទ្ធនឹងជំងឺឆ្លងសហរដ្ឋអាមេរិក (US-CDC) បានពិនិត្យយ៉ាងម៉ត់ចត់នូវលទ្ធផលនៃការស្រាវជ្រាវ ហើយឯកភាពជារួមថា ការកើនឡើងនូវការចូលរួមធ្វើតេស្តឈាមរកមេរោគអេដស៍របស់សហគមន៍គឺដោយសារមានការយល់ដឹងរបស់ប្រជាពលរដ្ឋ។ យ៉ាងណាក៏ដោយ មន្ត្រីជំនាញផ្នែកសុខភាពនៅមណ្ឌលសុខភាពឃុំសំបួរមាស កំពុងបន្តធ្វើតេស្តឈាម និងកំពុងសិក្សាស្រាវជ្រាវបន្តជុំវិញការសង្ស័យរបស់ប្រជាពលរដ្ឋចំពោះគ្រូពេទ្យដែលពលរដ្ឋធ្លាប់ទៅព្យាបាលជំងឺកន្លងមក។ ស្ត្រីវ័យចំណាស់ដែលមានផ្ទុកមេរោគអេដស៍ អាយុ ៦៥ឆ្នាំម្នាក់ លើកឡើងថា គាត់មិនអស់ចិត្តសោះចំពោះការកើតជំងឺនេះលើលោកស្រី ពីព្រោះលោកស្រីជាស្ត្រីមេម៉ាយជាង ៣០ឆ្នាំហើយ ហើយលោកស្រីក៏មិនដែលរួមភេទ ឬទៅប៉ះពាល់ឈាមអ្នកណាដែលមានផ្ទុះមេរោគអេដស៍នោះដែរ។ លោកស្រីអះអាងថា គាត់មានមេរោគអេដស៍នេះ គឺឆ្លងតាមរយៈការចាក់ថ្នាំ៖ ។ បុរសដែលរងគ្រោះដោយសារការឆ្លងមេរោគអេដស៍ម្នាក់ផ្សេងទៀតនិយាយថា កាលពីឆ្នាំ២០១២ លោក និងភរិយាធ្លាប់ធ្វើតេស្តរកមេរោគអេដស៍ ជាលទ្ធផលបង្ហាញថា មិនមានផ្ទុកមេរោគអេដស៍ទេ។ ប៉ុន្តែនៅពេលគាត់ធ្វើតេស្តម្ដងទៀតនៅដើមខែកុម្ភៈ ឆ្នាំ២០១៦ ជាលទ្ធផលបង្ហាញថា គាត់មានផ្ទុកមេរោគអេដស៍។ បុរសម្នាក់នេះអះអាងថា លោកឆ្លងមេរោគអេដស៍តាមរយៈការចាក់ថ្នាំនៅគ្លីនិកឯកជនមួយ ហើយពលរដ្ឋដទៃផ្សេងទៀតក៏សង្ស័យដូចគ្នា៖ ។ ប្រជាពលរដ្ឋលើកឡើងថា រដ្ឋាភិបាលកម្ពុជា ត្រូវបើកការស៊ើបអង្កេតឱ្យស៊ីជម្រៅ និងច្បាស់លាស់ ដើម្បីរកយុត្តិធម៌ និងជៀសវាងការដាក់បន្ទុកលើប្រជាពលរដ្ឋដែលជាជនរងគ្រោះ៕
|
2016-02-25T17:15:00+07:00
|
rfa.org
|
https://www.rfa.org/khmer/news/health/update-hiv-case-in-kandal-02252016050930.html
|
6acac01d-de71-4073-8f35-8af96ce39956
|
ក្រសួងសុខាភិបាលប្រកាសថាអ្នកផ្ទុកមេរោគអេដស៍នៅឃុំសំបួរមាសមានតែ៤នាក់
|
ក្រសួងសុខាភិបាល ប្រកាសលទ្ធផលអង្កេតជាផ្លូវការនៃការផ្ទុះជំងឺអេដស៍ នៅឃុំសំបួរមាស ស្រុកមុខកំពូល ខេត្តកណ្ដាល។ សេចក្ដីប្រកាសព័ត៌មានរួមគ្នា កាលពីថ្ងៃពុធ ទី២៤ ខែកុម្ភៈ របស់មជ្ឈមណ្ឌលជាតិ ប្រយុទ្ធនឹងជំងឺអេដស៍ អង្គការសុខភាពពិភពលោក និងអង្គការសហប្រជាជាតិប្រយុទ្ធនឹងជំងឺអេដស៍ បញ្ជាក់ថា លទ្ធផលជាផ្លូវការគឺអ្នកផ្ទុកមេរោគអេដស៍មានចំនួនតែ ៤នាក់ទេ ក្នុងចំណោមអ្នកដែលបានធ្វើតេស្តឈាមជិត ៣០០នាក់។ សេចក្ដីរាយការណ៍បឋមមិនជាផ្លូវការរបស់អាជ្ញាធរទាក់ទិន កាលពីថ្ងៃទី២៣ ខែកុម្ភៈ ថា ក្រុមគ្រូពេទ្យបានធ្វើតេស្តឈាមប្រជាពលរដ្ឋជិត ៣០០នាក់ ក្នុងនោះមាន ១៤នាក់ អាចមានផ្ទុកមេរោគអេដស៍។ ប្រធានមជ្ឈមណ្ឌលជាតិ ប្រយុទ្ធនឹងជំងឺអេដស៍សើស្បែក និងកាមរោគ លោកវេជ្ជបណ្ឌិត លី ពេញស៊ុន ពន្យល់ប្រាប់ពីការថយចុះពីចំនួន ១៤នាក់ មកនៅត្រឹម ៤នាក់វិញនេះ ដោយសារមានក្រុមការងារធ្វើតេស្តឈាមបន្ទាន់ផ្សេងៗគ្នាក្រោយទទួលបានព័ត៌មានស្តីពីការផ្ទុះឡើងមេរោគអេដស៍នៅឃុំសំបួរមាស នោះ ហើយទទួលបានលទ្ធផលផ្សេងៗគ្នា។ ប៉ុន្តែក្រោយការចុះអង្កេត ការធ្វើតេស្តឈាម និងការផ្ទៀងផ្ទាត់នូវលទ្ធផលនោះឡើងវិញដោយមជ្ឈមណ្ឌលជាតិ អង្គការសុខភាពពិភពលោក និងអង្គការសហប្រជាជាតិប្រយុទ្ធនឹងជំងឺអេដស៍ បានចេញនូវលទ្ធផលសរុប គឺរកឃើញតែ ៤នាក់ប៉ុណ្ណោះ។ លោកវេជ្ជបណ្ឌិត លី ពេញស៊ុន៖ ។ លោកបញ្ជាក់ថា អ្នកដែលផ្ទុកមេរោគអេដស៍ទាំងនោះ មិនមែនទើបឆ្លងថ្មីទេ ហើយក៏មិនមែនជាករណីឆ្លងតាមការប្រើសេវាព្យាបាលជំងឺក្នុងភូមិនោះឡើយ។ ទោះបីយ៉ាងណាក្តី លោកជឿថា នៅក្នុងឃុំសំបួរមាស នៅមានអ្នកផ្ទុកមេរោគអេដស៍ច្រើនទៀត ហើយលោកអំពាវនាវឲ្យពលរដ្ឋទាំងអស់មកធ្វើតេស្តឈាម ដើម្បីឲ្យអស់មន្ទិលក្នុងខ្លួន និងបានទទួលសេវាថែទាំសុខភាព បើសិនមានផ្ទុកមេរោគអេដស៍ មជ្ឈមណ្ឌលជាតិប្រយុទ្ធនឹងជំងឺអេដស៍ នឹងប្រគល់ការងារធ្វើតេស្តឈាមនេះទៅឲ្យមណ្ឌលសុខភាពឃុំសំបួរមាស ស្រុកមុខកំពូល ខេត្តកណ្ដាល ដើម្បីធ្វើការងារនេះបន្តទៀត៕
|
2016-02-25T10:11:00+07:00
|
rfa.org
|
https://www.rfa.org/khmer/news/health/health-officer-says-hiv-infected-only-4people-02242016221134.html
|
d708e204-93e5-4694-aaf3-975471417c10
|
ក្រសួងសុខាភិបាល នឹងទទួលខុសត្រូវលើថ្លៃចំណាយទាំងស្រុង ក្នុងការព្យាបាលជំងឺរបស់លោក ឃុន ណូ
|
លោក ម៉ម ប៊ុនហេង រដ្ឋមន្រ្តីក្រសួងសុខាភិបាល បានប្រាប់អង្គភាព Fesh News នៅមុខនេះបន្តិច នាព្រលប់ថ្ងៃទី២៤ ខែកុម្ភៈ ឆ្នាំ២០១៦ថា ក្រសួងសុខាភិបាល នឹងទទួលខុសត្រូវលើថ្លៃចំណាយទាំងស្រុង ក្នុងការព្យាបាលជំងឺរបស់ លោក ឃុន ណូ។ លោករដ្ឋមន្រ្តី ម៉ម ប៊ុនហេង បានបញ្ជាក់ថា រាល់ថវិកាដែលមន្ទីរពេទ្យបានទូទាត់ជាមួយក្រុមគ្រួសារសពរបស់ លោក ឃុន ណូ ទាំងប៉ុន្មាន លោកនឹងចាត់ឲ្យខាងមន្ទីរពេទ្យ យកប្រាក់ប្រគល់ត្រឡប់ឲ្យទៅក្រុមគ្រួសារសពទាំងអស់វិញ។ ក្រៅពីការបញ្ជាក់ខាងលើនេះ ។ សូមជំរាបថា លោក ឃុន ណូ ជាអ្នកបញ្ជាកាមេរ៉ាថតពីលើអាកាស (Drone) របស់ស្ថានីយទូរទស្សន៍ CNC, CTN, MyTV បានទទួលមរណភាពក្នុងវ័យ២៩ឆ្នាំ នៅវេលាម៉ោងប្រមាណ ៤៖០០នាទីទៀបភ្លឺ ថ្ងៃទី២៤ ខែកុម្ភៈ ឆ្នាំ២០១៦ ដោយរោគាពាធ។ លោក ឃុន ណូ គឺជាអ្នកសារព័ត៌មានកម្ពុជា ដ៏មានស្នាដៃមួយរូប ហើយបានចូលរួមចំណែកយ៉ាងសំខាន់ នៅក្នុងការលើកកម្ពស់សេរីភាពសារព័ត៌មាន។ សព លោក ឃុន ណូ ត្រូវបានតំកល់ទុកធ្វើបុណ្យតាមប្រពៃណី នៅគេហដ្ឋាននៃសព ក្នុងភូមិកល់គម ឃុំត្រាំកក់ ស្រុកត្រាំកក់ ខេត្តតាកែវ (ជិតផ្សាត្រាំកក់)។ សពនឹងត្រូវបូជាវេលាម៉ោង ៨៖០០នាទីយប់ ថ្ងៃទី២៤ ខែកុម្ភៈ ឆ្នាំ២០១៦៕
|
2016-02-25T02:31:00+07:00
|
freshnewsasia.com
|
https://m.freshnewsasia.com/index.php/en/localnews/18653-2016-02-24-12-35-50.html
|
fe1ec080-8c8a-470c-84fe-b5a0f1763298
|
BREAKING NEWS: បុរសកើតជំងឺផ្តាសាយជ្រូក (H1N1) ដំបូងគេនៅកម្ពុជា បានទទួលមរណភាពនៅទៀបភ្លឺថ្ងៃនេះ
|
បុរសកើតជំងឺផ្តាសាយជ្រូក (H1N1) ដំបូងគេនៅកម្ពុជា បានទទួលមរណភាពហើយនៅវេលាម៉ោង ៤ទៀបភ្លឺថ្ងៃទី២៤ ខែកុម្ភៈ ឆ្នាំ២០១៦នេះ បន្ទាប់ពីរួបគេបានដេកព្យាបាលជំងឺក្នុងមន្ទីរពេទ្យរុស្ស៊ី អស់ជាច្រើនថ្ងៃ។ អ្នកស្រី ព្រំ អូន ត្រូវជាម្តាយមីងរបស់បុរសរងគ្រោះ បានឲ្យដឹងថា សពត្រូវបានដឹកយកទៅធ្វើបុណ្យនៅស្រុកកំណើត ក្នុងស្រុកត្រាំកក់ ខេត្តតាកែវ។ សូមបញ្ជាក់ថា ជនរងគ្រោះ មានឈ្មោះ ឃុន ណូ ជាបុគ្គលិក CTN និង MyTV ផ្នែកកាំម៉ារ៉ា។ លោក ឃុន ណូ គឺជាក្មេងកំព្រាឪពុក-ម្តាយ តាំងពីក្មេង។ មរណភាពរបស់លោក បានទុកឲ្យភរិយា និងកូនក្នុងផ្ទៃជិតគ្រប់ខែ ត្រូវរស់នៅដោយខ្វះបង្គោលជីវិត។ លោក ឃុន ណូ ត្រូវបានរកឃើញថា កើតជំងឺផ្តាសាយជ្រូកកាលពីថ្ងៃទី២០ ខែកុម្ភៈ លោកត្រូវបានដាក់ព្យាបាលនៅក្នុងមន្ទីរពេទ្យរុស្ស៊ី ដោយមានការឃ្លាំមើលយ៉ាងយកចិត្តទុកដាក់ពីក្រុមគ្រូពេទ្យជំនាញ ព្រមទាំងមន្រ្តីអង្គការសុខភាពពិភពលោកផងដែរ៕
|
2016-02-24T14:38:00+07:00
|
freshnewsasia.com
|
https://m.freshnewsasia.com/index.php/en/localnews/18579-2016-02-24-01-36-56.html
|
4a672f89-41ee-49bc-8302-b19cdaa30159
|
គ្រូពេទ្យថាអ្នកស្លាប់ដោយជំងឺផ្ដាសាយជ្រូកដោយសារមកព្យាបាលយឺត
|
អ្នកជំងឺដែលឆ្លងមេរោគផ្ដាសាយប្រភេទថ្មី A (H1N1) ឈ្មោះ ឃុន ណូ ទទួលមរណភាពហើយ នៅវេលាព្រឹកថ្ងៃទី២៤ កុម្ភៈ។ មរណភាពរបស់លោក ឃុន ណូ គឺបន្ទាប់ពីបានចូលសម្រាកព្យាបាលនៅមន្ទីរពេទ្យមិត្តភាពខ្មែរ-សូវៀត ហៅពេទ្យរុស្ស៊ី រយៈពេលមួយសប្ដាហ៍។ ប្រធានផ្នែកសង្គ្រោះបន្ទាន់នៃមន្ទីរពេទ្យមិត្តភាពខ្មែរ-សូវៀត វេជ្ជបណ្ឌិត លឹម ស៊ីវុត្ថា បញ្ជាក់ថា ការស្លាប់របស់អ្នកជំងឺផ្ដាសាយប្រភេទថ្មី A (H1N1) នេះ គឺបណ្ដាលមកពីបញ្ហារលាកសួតធ្ងន់ធ្ងរ ហើយគ្រូពេទ្យមិនអាចស្ដារបាន៖ ។ វេជ្ជបណ្ឌិត លឹម ស៊ីវុត្ថា បន្តថា អ្នកជំងឺមានបញ្ហារលាកផ្លូវដង្ហើមធ្ងន់ធ្ងរ ហើយមកទទួលការព្យាបាលនៅមន្ទីរពេទ្យយឺត៖ ។ លោកបន្តថា សម្ពាធឈាម និងចំនួនអុកស៊ីហ្សែនរបស់អ្នកជំងឺហៀបនឹងធ្លាក់ចុះតាំងពីយប់ថ្ងៃទី២៣ ខែកុម្ភៈ។ លោកឱ្យដឹងថា អ្នកជំងឺឈ្មោះ ឃុន ណូ បានចូលមកសម្រាកព្យាបាលនៅមន្ទីរពេទ្យរស្ស៊ី នៅថ្ងៃទី១៦ កុម្ភៈ ដោយសារមានបញ្ហារលាកផ្លូវដង្ហើមធ្ងន់ធ្ងរ។ គ្រូពេទ្យរកឃើញគាត់ឆ្លងមេរោគផ្ដាសាយថ្មីប្រភេទ A (H1N1) នៅថ្ងៃទី១៧ កុម្ភៈ ហើយដាក់ម៉ាស៊ីនឱ្យជួយដកដង្ហើមចាប់តាំងពីពេលនោះមក។ លោកវេជ្ជបណ្ឌិតពន្យល់ថា មេរោគនៃជំងឺផ្ដាសាយប្រភេទថ្មី A(H1N1)នេះ មិនកាចសាហាវដូចផ្ដាសាយបក្សីប្រភេទ A (H5N1) ដែលត្រូវប្រកាសអាសន្នទេ។ លោកណែនាំទៀតថា សាធារណជនមិនគួរភ័យខ្លាចជំងឺនេះឡើយ៖ ។ បងប្រុសរបស់អ្នកជំងឺ គឺលោក កើត ឃីន ឱ្យដឹងថា ប្អូនរបស់លោកឈ្មោះ ឃុន ណូ ដែលជាបុគ្គលិកផ្នែកកាមេរ៉ាថតរូបនៃស្ថានីយទូរទស្សន៍ MY TV និង CTN នៅមុនពេលឈឺ ធ្លាប់ទៅប្រទេសថៃ និងវៀតណាម និងទៅយកព័ត៌មាននៅពិធីបុណ្យសមុទ្រនៅខេត្តកំពត ហើយចុងក្រោយទៅចូលរួមពិធីរៀបការមួយនៅស្រុកឧត្ដុង្គ ខេត្តកំពង់ស្ពឺ។ លោកថ្លែងថា មុនចូលមន្ទីរពេទ្យ ប្អូនរបស់លោកមានជំងឺផ្ដាសាយ។ លោកវេជ្ជបណ្ឌិត លឹម ស៊ីវុត្ថា ចាត់ទុកមរណភាពរបស់លោក ឃុន ណូ ជាករណីកម្រមួយសម្រាប់ជំងឺផ្ដាសាយថ្មី A (H1N1) ពីព្រោះជំងឺនេះក្លាយជាជំងឺផ្ដាសាយធម្មតាទៅហើយនៅពេលបច្ចុប្បន្ននេះ។ លោកថា ករណីស្លាប់នេះ ដូចគ្នានឹងករណីអ្នកជំងឺមានបញ្ហាសួតធ្ងន់ធ្ងរ បណ្ដាលមកពីមេរោគផ្សេងដែរ ដែលមានអត្រាស្លាប់ខ្ពស់៕
|
2016-02-24T11:45:00+07:00
|
rfa.org
|
https://www.rfa.org/khmer/news/health/A-man-got-H1N1-passed-away-02232016234345.html
|
dba81e9b-0b42-4d28-99a6-709950f72bf1
|
រដ្ឋាភិបាលនឹងប្រកាសលទ្ធផលបឋមនៃចំនួនអ្នកផ្ទុកមេរោគអេដស៍នៅមុខកំពូល
|
រដ្ឋាភិបាលនឹងប្រកាសលទ្ធផលបឋមនៃការរកឃើញចំនួនអ្នកផ្ទុកមេរោគអេដស៍នៅឃុំសំបួរមាស ស្រុកមុខកំពូល ខេត្តកណ្ដាល នៅថ្ងៃពុធ ទី២៤ កុម្ភៈ នេះ។ ប្រធានមជ្ឈមណ្ឌលជាតិ ប្រយុទ្ធនឹងជំងឺអេដស៍ សើស្បែក និងកាមរោគ លោកវេជ្ជបណ្ឌិត លី ពេញស៊ុន បញ្ជាក់កាលពីល្ងាចថ្ងៃទី២៣ ខែកុម្ភៈ ថា រហូតមកដល់ពេលនេះ មជ្ឈមណ្ឌលជាតិបានធ្វើតេស្តឈាមប្រជាពលរដ្ឋប្រមាណ ២៧៩នាក់ ក្នុងនោះមាន ១៤នាក់ មានផ្ទុកមេរោគអេសដ៍ និង ៤នាក់ផ្សេងទៀត សង្ស័យថាមានផ្ទុកមេរោគនេះដែរ ប៉ុន្តែមិនទាន់មានលទ្ធផលផ្លូវការនៅឡើយ៖ ។ មជ្ឈមណ្ឌលជាតិប្រយុទ្ធនឹងជំងឺអេដស៍ នឹងប្រគល់ការងារធ្វើតេសឈាមនេះ ទៅឲ្យមណ្ឌលសុខភាព ឃុំសំបួរមាស ស្រុកមុខកំពូល ខេត្តកណ្ដាល ដើម្បីធ្វើការងារនេះបន្តទៀត។ ស្ថាប័ននេះមិនទាន់អាចបញ្ជាក់បានថា ចំនួនអ្នកផ្ទុកមេរោគអេដស៍នៅឃុំសំបួរមាស នឹងអាចកើនឡើង ឬក៏យ៉ាងណានោះទេ៕
|
2016-02-24T10:42:00+07:00
|
rfa.org
|
https://www.rfa.org/khmer/news/health/hiv-kandal-02232016224246.html
|
e89887ff-8887-4ab2-82fe-4c815b7ded6a
|
អ្នកជំងឺតែម្នាក់! ពេទ្យខ្មែរពិនិត្យឃើញកើតមហារីក ពេទ្យវៀតណាមពិនិត្យអត់ឃើញ
|
រដ្ឋមន្រ្តីក្រសួងព័ត៌មាន លោក ខៀវ កាញារីទ្ធ បានបង្ហាញចម្ងល់ក្នុងចិត្ត បន្ទាប់ពីមន្រ្តីរបស់លោក ត្រូវបានក្រុមគ្រូពេទ្យនៅមន្ទីរពេទ្យលោកសង្ឃ ពិនិត្យឃើញកើតជំងឺមហារីក តែបែរជាពេទ្យរបស់វៀតណាម ពិនិត្យរកមិនឃើញទៅវិញ។ លោក ខៀវ កាញារីទ្ធ បានបញ្ជាក់នៅលើ Facebook របស់លោកនៅរសៀលថ្ងៃទី២៣ ខែកុម្ភៈ ឆ្នាំ២០១៦នេះថា ។ លោករដ្ឋមន្រ្តីក្រសួងព័ត៌មាន ក៏បានបង្ហាញអារម្មណ៍ហាក់ចង់ឲ្យមានការធ្វើសវនកម្ម លើវិជ្ជាជីវៈគ្រូពេទ្យរបស់ខ្មែរផងដែរ ដោយលោកបានលើកជាសំណួរថា តើគួរមានសវនកម្មវិជ្ជាជីវៈគ្រូពេទ្យ ឬទេ? សូមបញ្ជាក់ថា ការសង្ស័យលើកម្រិតគុណភាព នៃវិជ្ជាជីវៈក្រុមគ្រូពេទ្យខ្មែរ មិនមែនមានតែលោករដ្ឋមន្រ្តីក្រសួងព័ត៌មាននោះទេ មានប្រជាពលរដ្ឋខ្មែរជាច្រើន ក៏ហាក់មិនបានទុកចិត្តទៅលើជំនាញវិជ្ជាជីវៈរបស់គ្រូពេទ្យខ្មែរផងដែរ។ សម្រាប់ប្រជាពលរដ្ឋខ្មែរ ដែលមានជីវភាពមធ្យមនៅពេលសមាជិកណាម្នាក់ក្នុងគ្រួសារមានជំងឺ ពួកគេតែងបានព្យាយាមស្វែងរកសេវាព្យាបាល នៅប្រទេសជិតខាងដូចជាវៀតណាម និងថៃជាដើម ហើយអ្នកមានជីវភាពធូរធាតែងទៅស្វែងរកសេវាព្យាបាល នៅប្រទេសមានបច្ចេកវិទ្យាទំនើប ដូចជាប្រទេសសិង្ហបុរីជាដើម។ មានប្រជាពលរដ្ឋខ្មែរមួយចំនួន កុំថាឡើយដល់ការព្យាបាលជំងឺ សូម្បីពិនិត្យសុខភាព ក៏ពួកគេទៅស្វែងរកសេវាពីប្រទេសដទៃដែរ៕
|
2016-02-24T00:53:00+07:00
|
freshnewsasia.com
|
https://m.freshnewsasia.com/index.php/en/localnews/18566-2016-02-23-10-57-57.html
|
1b31a798-8784-4e12-b8ed-6d2749c8541f
|
លោក ខៀវ កាញារីទ្ធ រិះគន់គ្រូពេទ្យម្នាក់នៅមន្ទីរពេទ្យលោកសង្ឃ
|
លោក ខៀវ កាញារីទ្ធ រដ្ឋមន្ត្រីក្រសួងព័ត៌មាន បានរិះគន់ការវាយតម្លៃអ្នកជំងឺម្នាក់ ដែលជាមន្ត្រីរបស់លោកពីគ្រូពេទ្យម្នាក់បម្រើការនៅមន្ទីរពេទ្យលោកសង្ឃ នៅលើហ្វេសប៊ុក (Facebook) របស់លោកនៅថ្ងៃទី២៣ កុម្ភៈ ថាប្រាប់ពីលទ្ធផលជំងឺខុសពីគ្រូពេទ្យនៅប្រទេសវៀតណាម។ លោក ខៀវ កាញារីទ្ធ បានបកស្រាយវិញភ្លាមៗបន្ទាប់ពីលោកបានសរសេរថា មន្ត្រីលោកបានទៅមន្ទីរពេទ្យលោកសង្ឃ គេកើតមហារីក តែទៅដល់វៀតណាម គេប្រាប់ថាអត់មានទេ។ ហើយលោកសរសេរទៀតថា តើគួរមានសវនកម្មវិជ្ជាជីវៈគ្រូពេទ្យដែរឬទេ? ការបកស្រាយភ្លាមៗរបស់លោកនោះ គឺលោកថា លទ្ធផលពីរខុសគ្នា ហើយលោកចង់ឲ្យមានការត្រួតពិនិត្យមួយឲ្យបានប្រាកដប្រជា ដើម្បីបង្កើនទំនុកចិត្តរបស់អ្នកជំងឺ៕
|
2016-02-23T21:10:00+07:00
|
rfa.org
|
https://www.rfa.org/khmer/news/health/Khieu-Kanharith-Criticize-a-doctor-at-Lok-Song-Hospital-02232016090958.html
|
025a1803-619b-4acb-91d5-c01feb91d4db
|
អ្នកនាំពាក្យសុខាភិបាល ពន្យល់ឱ្យពលរដ្ឋ ប្រុងប្រយ័ត្នអំពីជំងឺផ្តាសាយថ្មី H1N1 (Video Inside)
|
លោកវេជ្ជបណ្ឌិត លី សូវ៉ាន់ អ្នកនាំពាក្យក្រសួងសុខាភិបាល និងជាប្រធាននាយកដ្ឋាន ប្រយុទ្ធនឹងជំងឺឆ្លង បានចេញ វីដេអូថ្មីមួយ ដោយពន្យល់ប្រជាពលរដ្ឋខ្មែរ អំពីការប្រុងប្រយ័ត្នចំពោះជំងឺផ្តាសាយថ្មី H1N1 បន្ទាប់ពីមានករណីនេះ បានកើតឡើងជាថ្មី លើពលរដ្ឋខ្មែរកាលពីសប្តាហ៍មុន។ លោក លី សូវ៉ាន់ បានអះអាងថា ករណី H1N1 ធ្លាប់បានកើតឡើងនៅក្នុងប្រទេសកម្ពុជារួចទៅហើយកាលពីឆ្នាំ២០០៩ ដែលក្នុងនោះបណ្តាលឱ្យមានអ្នកឈឺ និងស្លាប់មួយចំនួន ហើយសម្រាប់ H1N1 នាពេលនេះ លោកជំរុញឱ្យប្រជាពលរដ្ឋ មានការប្រុងប្រយ័ត្ន ដោយកុំប៉ះពាល់អ្នកជំងឺ និងត្រូវពាក់ម៉ាស បើសិនជាអ្នកណាម្នាក់មានជំងឺផ្តាសាយ ។ ខាងក្រោមនេះជាវីដេអូពន្យល់របស់លោក លី សូវ៉ាន់៖ ពត៌មានអប់រំស្តីអំពីជំងឺផ្តាសាយ H1N1 ។Education news on Seasonal Flu H1N1.
|
2016-02-23T20:26:00+07:00
|
freshnewsasia.com
|
https://m.freshnewsasia.com/index.php/en/localnews/18544-2016-02-23-08-38-37.html
|
51d08698-7a91-4905-b32f-b06c1810439b
|
អ្នកជំងឺផ្ដាសាយប្រភេទថ្មី A (H1N1) នៅមន្ទីរពេទ្យរុស្ស៊ីមានស្ថានភាពជំងឺនៅនឹង
|
ស្ថានភាពរបស់អ្នកជំងឺផ្ដាសាយប្រភេទថ្មី A (H1N1) លោក ឃុន ណូ ដែលកំពុងព្យាបាលនៅមន្ទីរពេទ្យមិត្តភាព-ខ្មែរសូវៀត ត្រូវបានគ្រូពេទ្យវាយតម្លៃថា មានសភាពនៅនឹង មិនមានសញ្ញាវិវឌ្ឍន៍ណាមួយនៅឡើយទេ។ គ្រូពេទ្យកំពុងតាមដាន និងព្យាបាលបន្ត។ ប្រធានផ្នែកសង្គ្រោះបន្ទាន់នៃមន្ទីរពេទ្យមិត្តភាពខ្មែរ-សូវៀត វេជ្ជបណ្ឌិត លឹម ស៊ីវុត្ថា មានប្រសាសន៍ថា អ្នកជំងឺឆ្លងមេរោគផ្ដាសាយប្រភេទថ្មី A (H1N1) នៅមានស្ថានភាពដដែលទេ រហូតមកដល់ល្ងាចថ្ងៃទី២២ កុម្ភៈ៖ ស្ថានភាពអ្នកជំងឺស្ថិតនៅពឹងផ្អែកលើម៉ាស៊ីនដកដង្ហើមនៅឡើយ ហើយគ្រូពេទ្យចាប់ផ្ដើមផ្លាស់ប្ដូរសម្ភារៈ និងបំពង់បើកផ្លូវដង្ហើមថ្មី បន្ទាប់ពីបានដាក់ជាច្រើនថ្ងៃមក។ លោកវេជ្ជបណ្ឌិត លឹម ស៊ីវុត្ថា ឲ្យដឹងថា អ្នកជំងឺរូបនេះចូលមកសម្រាកនៅមន្ទីរពេទ្យនៅថ្ងៃទី១៦ កុម្ភៈ ហើយចាប់ប្រើម៉ាស៊ីនដកដង្ហើមចាប់តាំងពីថ្ងៃទី១៧ កុម្ភៈ រហូតមក ព្រោះមេរោគផ្ដាសាយថ្មីប្រភេទ A (H1N1) នេះ ធ្វើឲ្យប៉ះពាល់សួត។ បងប្រុសរបស់អ្នកជំងឺ គឺលោក កើត ឃីន ឲ្យដឹងពីប្រវត្តិធ្វើដំណើររបស់ប្អូនលោកថា មុនពេលឈឺ ប្អូនរបស់លោកធ្លាប់ទៅប្រទេសថៃ និងវៀតណាម និងទៅយកព័ត៌មាននៅពិធីបុណ្យសមុទ្រនៅខេត្តកំពត ហើយចុងក្រោយ ទៅចូលរួមពិធីរៀបការមួយនៅស្រុកឧត្ដុង្គ ខេត្តកំពង់ស្ពឺ៕
|
2016-02-22T19:45:00+07:00
|
rfa.org
|
https://www.rfa.org/khmer/news/health/a-man-who-get-cold-by-ah1n1-situation-02222016073634.html
|
a5c6360e-8424-447d-917f-ffe71c7ec55b
|
គ្រូពេទ្យបដិសេធការចោទប្រកាន់របស់ពលរដ្ឋដែលថាចម្លងមេរោគអេដស៍នៅភូមិពាម
|
ប្រធានមន្ទីរពេទ្យបង្អែកពញាឮ ខេត្តកណ្ដាល បដិសេធការចោទប្រកាន់របស់ពលរដ្ឋ ហើយលោកថា លោកជាគ្រូពេទ្យដែលគោរពវិជ្ជាជីវៈត្រឹមត្រូវ ឆ្លងការសិក្សាច្បាស់លាស់ និងមិនអាចប្រព្រឹត្តអំពើដូចការចោទនោះឡើយ។ ការបដិសេធនេះ បន្ទាប់ពីប្រជាពលរដ្ឋរងគ្រោះដោយសារជំងឺអេដស៍នៅភូមិពាម ឃុំសំបួរមាស ស្រុកមុខកំពូល ចោទប្រកាន់ប្រធានមន្ទីរពេទ្យបង្អែករូបនេះថា ជាអ្នកបង្កឲ្យពួកគាត់ឆ្លងមេរោគអេដស៍។ ប្រជាពលរដ្ឋដែលរងគ្រោះដោយសារជំងឺអេដស៍ប្រមាណ ១៤គ្រួសារ អះអាងថា ភាគច្រើននៃពួកគាត់នៅពេលមានជំងឺ គឺនាំគ្នាទៅព្យាបាលជំងឺនៅគ្លីនិកឯកជនតាមផ្ទះរបស់លោកវេជ្ជបណ្ឌិត សុខ ធន ប្រធានមន្ទីរពេទ្យបង្អែកពញាឮ។ បុរសរងគ្រោះដោយសារឆ្លងមេរោគអេដស៍ម្នាក់ និយាយថា កាលពីឆ្នាំ២០១២ លោក និងភរិយាធ្លាប់ធ្វើតេស្ដរកមេរោគអេដស៍ម្តងដែរ។ ជាលទ្ធផលបង្ហាញថា មិនមានផ្ទុកមេរោគអេដស៍នោះឡើយ ប៉ុន្តែនៅពេលគាត់ធ្វើតេស្ដម្តងទៀតនៅដើមខែកុម្ភៈ ឆ្នាំ២០១៦ បង្ហាញថា គាត់មានមេរោគអេដស៍។ បុរសម្នាក់នេះ ត្រូវបានអ្នកស្រុកស្ទើរគ្រប់គ្នាបញ្ជាក់ថា ជាមនុស្សស្លូតត្រង់ និងមិនដែលប្រព្រឹត្តអំពើផិតក្បត់ប្រពន្ធដោយលួចទៅរួមរ័កជាមួយស្ត្រីផ្សេងនោះទេ។ បុរសម្នាក់នេះដាក់ការសង្ស័យថា លោកឆ្លងមេរោគអេដស៍តាមរយៈការចាក់ថ្នាំនៅគ្លីនិករបស់លោកវេជ្ជបណ្ឌិត សុខ ធន ហើយពលរដ្ឋដទៃផ្សេងទៀតក៏សង្ស័យដូចគ្នា៖ ។ ប្រជាពលរដ្ឋរស់នៅនៅក្នុងភូមិចំនួនបួនដែលធ្លាប់ទៅព្យាបាលនៅគ្លីនិកឯកជននោះ ត្រូវគេសង្ស័យថាមានផ្ទុកមេរោគអេដស៍ដូចគ្នា។ ប្រធានមន្ទីរពេទ្យបង្អែកពញាឮ លោកវេជ្ជបណ្ឌិត សុខ ធន បដិសេធចំពោះការចោទប្រកាន់របស់ពលរដ្ឋ។ លោកថា លោកជាគ្រូពេទ្យបណ្តុះបណ្តាលគ្រូពេទ្យដទៃផ្នែកជំងឺទូទៅ និងផ្នែកជំងឺអេដស៍។ លោកយល់ដឹងច្បាស់ពីជំងឺអេដស៍ ហើយក៏មិនអាចចម្លងឲ្យគេដូចការចោទប្រកាន់នោះទេ៖ ។ ប្រធានមជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគ លោក លី ពេញស៊ុន អះអាងដោយផ្អែកតាមរយៈការធ្វើតេស្ដឈាមប្រជាពលរដ្ឋរកមេរោគអេដស៍នៅភូមិពាម ព្រឹកថ្ងៃទី២២ កុម្ភៈ ថា រហូតមកទល់ពេលនេះ គឺមានប្រជាពលរដ្ឋ ១៤នាក់ប៉ុណ្ណោះដែលមានផ្ទុកមេរោគអេដស៍៖ ។ ក្រសួងសុខាភិបាល កំពុងធ្វើតេស្ដឈាមពលរដ្ឋក្នុងភូមិពាម និងពលរដ្ឋនៅភូមិជិតនោះទៀត ដើម្បីស្វែងរកពីចំនួននៃអ្នកផ្ទុកមេរោគអេដស៍ និងមូលហេតុដែលបណ្ដាលឲ្យកើតជំងឺអេដស៍ជាក់លាក់។ មេឃុំសំបួរមាស អ្នកស្រី ណែម យ៉ង់ ឲ្យដឹងថា អាជ្ញាធរខេត្តកណ្តាល និងអាជ្ញាធរសង្កាត់ព្រែកព្នៅ កំពុងសហការគ្នាដើម្បីស៊ើបអង្កេតជុំវិញការផ្ទុះនូវជំងឺអេដស៍នេះ៖ ។ ពលរដ្ឋរងគ្រោះដោយសារជំងឺអេដស៍ទាំងនោះ ទទូចស្នើសុំឲ្យរដ្ឋាភិបាល បើកការស៊ើបអង្កេត និងស្រាវជ្រាវជុំវិញការផ្ទុះមេរោគអេដស៍នៅក្នុងភូមិពាម ឲ្យបានច្បាស់លាស់ជាងនេះ ដើម្បីស្វែងរកយុត្តិធម៌ជូនពួកគាត់៕
|
2016-02-22T15:25:00+07:00
|
rfa.org
|
https://www.rfa.org/khmer/news/health/outbreaking-of-HIV-at-Kandal-02222016030932.html
|
26b863ac-ef3d-45a0-a032-8f59e7ab13d4
|
ពលរដ្ឋឆ្លងមេរោគអេដស៍នៅស្រុកមុខកំពូលថាសង្ស័យឆ្លងមេរោគមកពីការចាក់ថ្នាំ
|
ប្រជាពលរដ្ឋនៅភូមិពាម ឃុំសំបួរមាស ស្រុកមុខកំពូល ខេត្តកណ្ដាល មានក្តីបារម្ភយ៉ាងខ្លាំងចំពោះការផ្ទុះឡើងនូវមេរោគអេដស៍ នៅក្នុងភូមិឋានរបស់ខ្លួន និងស្នើឲ្យរដ្ឋាភិបាលចុះស៊ើបអង្កេតជុំវិញបញ្ហានេះ។ អនុប្រធានមន្ទីរពេទ្យសម្ដេចឪ អះអាងថា ក្នុងចំណោមប្រជាពលរដ្ឋ ២០នាក់ដែលធ្វើតេស្ដឈាម ជាលទ្ធផលបង្ហាញថា ១៤នាក់មានផ្ទុកមេរោគអេដស៍។ សូមស្ដាប់ លោក សិរីមុនី ដែលបានទៅយកព័ត៌មាននៅភូមិដែលមានពលរដ្ឋឆ្លងមេរោគអេដស៍ ស្ថិតនៅស្រុកមុខកំពូល មានសេចក្ដីរាយការណ៍អំពីរឿងនេះ៖
|
2016-02-21T20:10:00+07:00
|
rfa.org
|
https://www.rfa.org/khmer/news/health/hiv-virus-in-mokkampoul-district-02212016080026.html
|
242f141d-4172-44c2-8009-ca1960800b29
|
ស្ថានភាពអ្នកជំងឺផ្ដាសាយប្រភេទថ្មី A (H1N1) មិនទាន់មានការប្រែប្រួល
|
ស្ថានភាពរបស់អ្នកជំងឺផ្ដាសាយប្រភេទថ្មី A (H1N1) លោក ឃុន ណូ ដែលកំពុងព្យាបាលនៅមន្ទីរពេទ្យមិត្តភាព-ខ្មែរសូវៀត ត្រូវបានគ្រូពេទ្យវាយតម្លៃថា មានសភាពនៅនឹង មិនមានសញ្ញាវិវឌ្ឍមិនល្អណាមួយនៅឡើយទេ។ គ្រូពេទ្យកំពុងតាមដាន និងព្យាបាលបន្ត។ ប្រធានផ្នែកសង្គ្រោះបន្ទាន់នៃមន្ទីរពេទ្យមិត្តភាពខ្មែរ-សូវៀត វេជ្ជបណ្ឌិត លឹម ស៊ីវុត្ថា មានប្រសាសន៍ថា ស្ថានភាពរបស់អ្នកជំងឺផ្ដាសាយប្រភេទថ្មី A (H1N1) មិនមានការប្រែប្រួលនៅឡើយទេ រហូតមកដល់រសៀលថ្ងៃទី២១ កុម្ភៈ៖ ? ។ លោកឲ្យដឹងថា អ្នកជំងឺរូបនេះចូលមកសម្រាកនៅមន្ទីរពេទ្យនៅថ្ងៃទី១៦ កុម្ភៈ ហើយចាប់ប្រើម៉ាស៊ីនដកដង្ហើមចាប់តាំងពីថ្ងៃទី១៧ កុម្ភៈ រហូតមក ព្រោះជំងឺនេះធ្វើឲ្យប៉ះពាល់សួត៖ លោកវេជ្ជបណ្ឌិតបញ្ជាក់បន្ថែមថា ទន្ទឹមគ្នានឹងការប្រើម៉ាស៊ីនដកដង្ហើម គ្រូពេទ្យផ្ដល់ថ្នាំងងុយដេកឲ្យគាត់ ដើម្បីសម្រួលចង្វាក់ម៉ាស៊ីនដកដង្ហើមនោះ។ លោកថា ក្រុមគ្រូពេទ្យនឹងតាមដានករណីនេះបន្តទៀត ដោយចាំបាច់ត្រូវប្រើម៉ាស៊ីនដកដង្ហើមជួយ រហូតដល់អ្នកជំងឺអាចដកដង្ហើមស្រូបយកអុកស៊ីហ្សែនគ្រប់គ្រាន់ដោយខ្លួនឯងបាន។ ប្រធាននាយកដ្ឋានប្រយុទ្ធនឹងជំងឺឆ្លង វេជ្ជបណ្ឌិត លី សូវ៉ាន់ ពន្យល់ថា ជំងឺផ្ដាសាយថ្មីប្រភេទ A (H1N1) នេះ មានត្រកូលជាមួយគ្នានឹងជំងឺផ្ដាសាយតាមរដូវភ្លៀងដែរ ប៉ុន្តែគឺជាជំងឺផ្ដាសាយថ្មីប្រភេទ A (H1N1) មានលក្ខណៈធ្ងន់ធ្ងរជាងប្រភេទពីរផ្សេងទៀត គឺប្រភេទ B និង C៖ លោកថា ជំងឺផ្ដាសាយនេះមិនមានរោគសញ្ញាអ្វីប្លែកជាក់លាក់សម្គាល់ដាច់ដោយឡែកពីជំងឺផ្ដាសាយតាមរដូវភ្លៀង ឬរដូវត្រជាក់ទេ។ ប្រការសំខាន់ដែលត្រូវបង្ការការឆ្លង គឺរក្សាអនាម័យផ្ទាល់ខ្លួនឲ្យបានស្អាត ឧស្សាហ៍លាងដៃនឹងសាប៊ូ និងខ្ទប់មាត់ក្អក ឬកណ្ដាស់។ ករណីជំងឺផ្ដាសាយថ្មី A (H1N1) របស់អ្នកជំងឺឈ្មោះ ឃុន ណូ គឺជាករណីទីមួយនៅដើមឆ្នាំ២០១៦៕
|
2016-02-21T19:25:00+07:00
|
rfa.org
|
https://www.rfa.org/khmer/news/health/a-man-has-A-H1N1-Case-02212016072205.html
|
bea72904-966b-4107-9d86-e50c9570d119
|
អ្នកនាំពាក្យសុខាភិបាល៖ ស្ថានភាពបុរសម្នាក់ដែលកើតជំងឺផ្តាសាយជ្រូក (H1N1) នៅមន្ទីរពេទ្យរុស្សី នៅដដែល
|
លោកស្រី ឱ វណ្ណឌីន អគ្គនាយកបច្ចេកទេស និងជាអ្នកនាំពាក្យក្រសួងសុខាភិបាល បានថ្លែងប្រាប់ Fresh News មុននេះបន្តិចនា នាព្រឹកថ្ងៃទី២១ ខែកុម្ភៈនេះថា អ្នកជំងឺផ្តាសាយជ្រូក ប្រភេទ H1N1 ស្ថានភាពបុរសម្នាក់ ដែលបានកើតជំងឺផ្តាសាយជ្រូក (H1N1) នៅមន្ទីរពេទ្យរុស្សី នៅដដែល មិនទាន់មានអ្វីប្រែប្រួលទេ, ពោលគឺមិនទាន់ធ្ងន់ធ្ងរ ឬធូរស្រាលនោះទេ។ លោកស្រី បានបញ្ជាក់ថា អ្នកជំងឺកំពុងត្រូវបានដាក់ឲ្យនៅដាច់ដោយឡែកពីគេ នៅមន្ទីរពេទ្យរុស្សី និងកំពុងស្ថិតក្រោមការយកចិត្តទុកដាក់បំផុតពីក្រុមគូ្រពេទ្យនៅទីនោះ។ បុគ្គលិកស្ថានីយ៍ទូរទស្សន៍ CTN បានឲ្យដឹងថា បុរសដែលកំពុងរងនូវការវាយប្រហារពីជំងឺផ្តាសាយជ្រូក ហើយកំពុងសម្រាកព្យាបាល នៅមន្ទីរពេទ្យរុស្ស៊ី មានឈ្មោះ ឃុន ណូ អាយុប្រហែល៣០ឆ្នាំ មានមុខងារ Cameraman នៅស្ថានីយ៍ទូរទស្សន៍ CTN ។ លោកស្រីអ្នកនាំពាក្យរូបនោះបានអះអាងថា អ្នកជំងឺធ្លាប់បានធ្វើដំណើរតាមបណ្តាខេត្តនានា និងធ្លាប់មានជំងឺសួតផងដែរ។ ជំងឺនេះជាប្រភេទ H1N1 ជំងឺនេះអាចឆ្លងតាមរយៈផ្លូវដង្ហើម និងកណ្តាស។ ជំងឺផ្តាសាយជ្រូកនេះ ប្រសិនបើកើតនៅលើអ្នកមានជំងឺសួតនោះ វានឹងធ្វើឲ្យមានសភាពធ្ងន់ធ្ងរ ប៉ុន្តែវាមិនមែនជាជំងឺចម្លែកនោះទេ គ្រាន់តែខុសប្លែកពីជំងឺផ្តាសាយធម្មតាបន្តិចបន្តួច៕
|
2016-02-21T18:19:00+07:00
|
freshnewsasia.com
|
https://m.freshnewsasia.com/index.php/en/localnews/18435-2016-02-21-04-21-39.html
|
6179701f-b39c-40a3-8b7a-6399ee0baaac
|
អ្នកនាំពាក្យសុខាភិបាល៖ អ្នកជំងឺផ្តាសាយជ្រូក កំពុងត្រូវបានដាក់ឲ្យនៅដាច់ដោយឡែកពីគេ នៅមន្ទីរពេទ្យរុស្សី
|
លោកស្រី ឱ វណ្ណឌីន អគ្គនាយកបច្ចេកទេស និងជាអ្នកនាំពាក្យក្រសួងសុខាភិបាល បានថ្លែងប្រាប់ Fresh News មុននេះបន្តិចនា រសៀលថ្ងៃទី២០ ខែកុម្ភៈនេះថា អ្នកជំងឺផ្តាសាយជ្រូក ប្រភេទ H1N1 កំពុងត្រូវបានដាក់ឲ្យនៅដាច់ដោយឡែកពីគេ នៅមន្ទីរពេទ្យរុស្សី និងកំពុងស្ថិតក្រោមការយកចិត្តទុកដាក់បំផុតពីក្រុមគូ្រពេទ្យនៅទីនោះ។ លោកស្រីអ្នកនាំពាក្យរូបនោះបានអះអាងថា ។ សូមជំរាបថា បុរសដែលកំពុងរងនូវការវាយប្រហារពីជំងឺផ្តាសាយជ្រូក ហើយកំពុងសម្រាកព្យាបាលនៅមន្ទីរពេទ្យរុស្ស៊ី មានឈ្មោះ ឃុន ណូ អាយុប្រហែល៣០ឆ្នាំ មានមុខងារ Cameraman នៅស្ថានីយ៍ទូរទស្សន៍ CTN ៕
|
2016-02-20T22:29:00+07:00
|
freshnewsasia.com
|
https://m.freshnewsasia.com/index.php/en/localnews/18397-2016-02-20-08-53-09.html
|
a08f1443-19e0-49c3-bf82-49da45c4ccf1
|
រដ្ឋមន្រ្តីសុខាភិបាល៖ ជំងឺផ្តាសាយជ្រូក (H1N1) បានកើតឡើងលើបុរសម្នាក់, មន្រ្តីកំពុងតាមដាននៅមន្ទីរពេទ្យរុស្សី
|
លោក ម៉ម ប៊ុនហេង រដ្ឋមន្រ្តីក្រសួងសុខាភិបាល បានថ្លែងប្រាប់អង្គភាព Fresh News នៅមុននេះបន្តិចនារសៀលថ្ងៃទី២០ ខែកុម្ភៈនេះថា មានករណីជំងឺផ្តាសាយជ្រូក បានកើតឡើងនៅលើបុរសម្នាក់ ដែលបច្ចុប្បន្នកំពុងសម្រាកព្យាបាលនៅមន្ទីរពេទ្យរុស្ស៊ី។ លោករដ្ឋមន្រ្តីក្រសួងសុខាភិបាល បានបញ្ជាក់ថា ជំងឺផ្តាសាយជ្រូកនេះ ប្រសិនបើកើតនៅលើអ្នកមានជំងឺសួតនោះ វានឹងធ្វើឲ្យមានសភាពធ្ងន់ធ្ងរ ប៉ុន្តែវាមិនមែនជាជំងឺចម្លែកនោះទេ គ្រាន់តែខុសប្លែកពីជំងឺផ្តាសាយធម្មតាបន្តិចបន្តួច ហើយនៅពេលនេះមន្រ្តីជំនាញរបស់សុខាភិបាល បាននឹងកំពុងតាមដានយ៉ាងយកចិត្តទុកដាក់បំផុតចំពោះ ការវិវត្តន៍ជំងឺ។ លោកស្រី ឱ វណ្ណឌីន អគ្គនាយកបច្ចេកទេស និងជាអ្នកនាំពាក្យក្រសួងសុខាភិបាល បានថ្លែងប្រាប់ Fresh News មុននេះបន្តិចដែរថា ជំងឺនេះជាប្រភេទ H1N1 ដែលអាចនឹងបាត់ទៅវិញនៅអំឡុងរយៈពេល១-២សប្តាហ៍ ហើយអាចឆ្លងតាមរយៈផ្លូវដង្ហើម និងកណ្តាស៕
|
2016-02-20T22:07:00+07:00
|
freshnewsasia.com
|
https://m.freshnewsasia.com/index.php/en/localnews/18395-2016-02-20-08-32-23.html
|
dc196635-cebf-4c65-bc9e-cc55bc7b2d98
|
អ្នកកាសែតក្នុងស្រុកម្នាក់កើតជំងឺផ្ដាសាយជ្រូក
|
គ្រូពេទ្យជំនាញផ្នែកសង្គ្រោះបន្ទាន់នៅមន្ទីរពេទ្យមិត្តភាពខ្មែរ-សូវៀត អះអាងថា គេបានរកឃើញជំងឺផ្ដាសាយជ្រូក (H1N1) កើតលើបុរសជាអ្នកកាសែតក្នុងម្នាក់។ រហូតមកទល់ពេលនេះ អ្នកជំងឺមិនទាន់ដឹងខ្លួន និងមិនអាចដកដង្ហើមបានដោយគ្មានបំពង់អុកស៊ីហ្សែនជំនួយនោះទេ។ បុរសដែលត្រូវគេរកឃើញថាកើតជំងឺផ្ដាសាយជ្រូករូបនេះ មានឈ្មោះថា ឃុន ណូ ជាអ្នកបម្រើការងារនៅស្ថានីយទូរទស្សន៍ MY TV និង CTN។ សូមស្ដាប់សេចក្ដីរាយការណ៍ផ្ទាល់របស់លោក សិរីមុនី អំពីព័ត៌មាននេះ៖
|
2016-02-20T20:05:00+07:00
|
rfa.org
|
https://www.rfa.org/khmer/news/health/man-found-swine-flu-02202016075518.html
|
ac43427c-e54a-469d-96d7-909e0faf98fd
|
ក្រសួងអប់រំជំរុញឱ្យគ្រូបង្រៀនយកចិត្តទុកដាក់ចំពោះសុខភាពភ្នែកសិស្ស
|
ក្រសួងអប់រំ ក្រសួងសុខាភិបាល និងអង្គការជាដៃគូនានា នៅព្រឹកថ្ងៃទី១៩ ខែកុម្ភៈ រៀបចំសិក្ខាថ្នាក់ជាតិស្ដីពីការវាស់គំហើញរូបភាពសិស្សតាមសាលារៀន ដើម្បីបណ្ដុះបណ្ដាលដល់គ្រូបង្គោលដែលមកពី ២៥ខេត្ត រាជធានីទូទៅប្រទេស។ វគ្គសិក្សានេះ ដើម្បីផ្ដល់ឱកាសចំពោះលោកគ្រូ អ្នកគ្រូដឹងពីរបៀបសង្កេតមើលសិស្សណាដែលបញ្ហាសុខភាពភ្នែក។ គ្រូឧទ្ទេសជាសិក្ខាកាម លើកឡើងថា គាត់នឹងយកចំណេះដឹងទាំងនេះទៅអនុវត្តក្នុងសាលារៀន និងចែករំលែកដល់គ្រូបង្រៀនដទៃផ្សេងទៀត ស្ដីពីរបៀបវាស់ភ្នែកសិស្ស និងរបៀបសម្គាល់សិស្សដែលមានជំងឺភ្នែកមីញ៉ូប និងជំងឺភ្នែកខ្ជិល។ រដ្ឋមន្ត្រីក្រសួងអប់រំ លោកបណ្ឌិត ហង់ ជួនណារ៉ុន លើកឡើងថា សិស្សានុសិស្សណាដែលមានជំងឺភ្នែកមីញ៉ូប និងជំងឺភ្នែកខ្ជិល គឺមិនអាចរៀនបានពូកែ និងអាចពិការភ្នែកអស់មួយជីវិត។ លោកលើកទឹកចិត្តឱ្យគ្រូបង្រៀន បង្កើនការយកចិត្តទុកដាក់ចំពោះសុខភាពភ្នែកសិស្សគ្រប់រូបតាមរយៈការសង្កេត និងការរកមើលសិស្សណាដែលមើលអក្សរ និងរូបភាពរយៈចម្ងាយ ៦០ម៉ែត្រមិនច្បាស់ល្អដើម្បីព្យាបាល។ លោកបន្តថា គំហើញរូបភាពគឺជាសមត្ថភាពភ្នែកដែលអាចមើលឃើញ និងអាចកំណត់ចំណុចមួយស្ថិតក្នុងចម្ងាយមួយដែលបានកំណត់ជាក់លាក់។ សិស្សនៅថ្នាក់បឋមសិក្សាសំខាន់ណាស់ បើគាត់មិនអាចមើលអក្សរច្បាស់ទេ គាត់ប្រាកដជារៀនចាញ់គេ រៀនត្រួតថ្នាក់ និងអាចឈានទៅដល់ការបោះបង់ចោលការសិក្សា៖ ។ កម្មវិធីវាស់គំហើញរូបតាមសាលារៀននេះ គឺបង្កើតឡើងតាំងពីឆ្នាំ១៩៩៨ ដើម្បីលើកកម្ពស់ការយកចិត្តដាក់ចំពោះសុខភាពរបស់សិស្សគ្រប់រូប ពិសេសសិស្សថ្នាក់បឋមសិក្សា។ អនុប្រធានការិយាល័យបច្ចេកទេសនៃមន្ទីរពេទ្យអង្គឌួង លោកចក្ខុបណ្ឌិត ម៉ារ អមរិន្ទ ពន្យល់ថា ការប្រើប្រាស់នូវទូរស័ព្ទទំនើបការមើលទូរទស្សន៍យូរ និងការប្រើប្រាស់កុំព្យូទ័ររយៈពេលយូរ មិនមានពេលសម្រាក គឺសុទ្ធជាកត្តាបណ្ដាលឱ្យសិស្សមានភ្នែកមីញ៉ូប។ ជំងឺភ្នែកមីញ៉ូប គឺមើលជិតច្បាស់ តែមិនអាចមើលឆ្ងាយច្បាស់។ ជំងឺភ្នែកមីញ៉ូប ជាហេតុបណ្ដាលឱ្យមានបញ្ហាកំហុសកំណុំរូបភាព។ កុមារដែលមានកំហុសកំណុំរូបភាព គឺអាចវិវឌ្ឍទៅជាជំងឺភ្នែកខ្ជិល។ ជំងឺភ្នែកខ្ជិលគឺមិនអាចមើលឆ្ងាយអស់មួយជីវិត ទោះបីពាក់វ៉ែនតាក៏ដោយ៖ ។ គ្រូឧទ្ទេសនៅសាលាគរុកោសល្យ និងវិក្រិតការខេត្តកណ្ដាល អ្នកគ្រូ ទូច កញ្ញា និយាយថា កន្លងមកមានសិស្សានុសិស្សមួយចំនួននៅសាលាដែលអ្នកស្រីបង្រៀនមានភ្នែកមីញ៉ូប និងជំងឺភ្នែកខ្ជិល។ អ្នកស្រីបន្តថា តាមរយៈសិក្ខាសាលានេះ គ្រូបង្រៀនគ្រប់រូបទទួលបានចំណេះសំខាន់ពីការវាស់ភ្នែករបស់សិស្ស របៀបសង្កេតរកមើលសិស្សដែលមានភ្នែកមីញ៉ូប និងជំងឺភ្នែកខ្ជិល៖ ។ កម្មវិធីសុខភាពសិក្សាស្ដីពីសុខភាពភ្នែក និងគំហើញសម្រាប់សិស្សានុសិស្ស ត្រូវបានវាយតម្លៃខ្ពស់ថា រួមចំណែកសំខាន់ក្នុងការលើកកម្ពស់សុខភាព និងសិស្សអាចទទួលបានជោគជ័យក្នុងការសិក្សា និងឱកាសការងារល្អដែលធ្វើឱ្យគុណភាពជីវិតមានភាពល្អប្រសើរ។ ក្រសួងអប់រំបញ្ជាក់ថា គ្រូបង្រៀនដើរតួនាទីសំខាន់ណាស់ ដើម្បីជួយសម្រួលដល់សិស្សដែលមានបញ្ហាសុខភាពភ្នែក។ បន្ថែមពីលើនេះ អាណាព្យាបាលគ្រប់រូប ត្រូវជួយតាមពីបញ្ហាសុខភាពភ្នែកកូន បើសង្ស័យថា កូនមានភ្នែកមីញ៉ូប និងជំងឺភ្នែកខ្ជិល ត្រូវតែនាំពាក្យទៅគ្រូជួបប្រឹក្សាយោបល់ជាមួយគ្រូពេទ្យជំនាញផ្នែកសុខភាពភ្នែក៕
|
2016-02-19T17:05:00+07:00
|
rfa.org
|
https://www.rfa.org/khmer/news/health/education-minister-ask-teachers-to-take-care-student-eyes-02192016044059.html
|
5c42feb9-7142-4bf1-a0b8-bee5aa9765d8
|
ព្រះមហាក្សត្រថៃ ជាសះស្បើយពីជំងឺផ្តាសាយ ប៉ុន្តែកំពុងទទួលការព្យាបាលជំងឺដំបៅក្លាយ
|
ការឲ្យដឹងពីព្រះរាជសុខភាពព្រះអង្គនេះ ត្រូវបានធ្វើឡើងដោយ ការិយាល័យ Royal Household Bureau បានឲ្យដឹងជាលើកទី២ នៅក្នុងសប្តាហ៍នេះថា ព្រះអង្គ Bhumibol ជាព្រះមហាក្សត្រគ្រងរាជយូរជាងគេបំផុត នៅលើពិភពលោក ត្រូវបាននឹងកំពុងប្រើប្រាស់ថ្នាំសម្លាប់មេរោគ និងអុកស៊ីសែន។ នេះបើតាមរបាយការណ៍។ ប្រភពខាងលើបន្តថា នៅមានដំបៅក្លាយមួយចំនួនទៀត នៅក្នុងព្រះកាយរបស់ព្រះអង្គ ហើយថ្នាំសម្លាប់មេរោគ ត្រូវបានប្រើប្រាស់ដើម្បីគ្រប់គ្រងវា។ សូមជម្រាបថា ព្រះអង្គត្រូវបានបញ្ជូនទៅកាន់មន្ទីរពេទ្យ ចាប់តាំងពីចុងខែឧសភា ហើយបានទទួលការព្យាបាល លើបញ្ហាជំងឺជាច្រើន ហើយព្រះអង្គត្រូវបានឃើញ ជាសាធារណៈជាចុងក្រោយ កាលពីថ្ងៃទី១១ ខែមករា នៅពេលដែលព្រះអង្គចាកចេញពីមន្ទីរពេទ្យរយៈពេលខ្លីមួយ ដើម្បីទៅព្រះបរមរាជវាំង នៅទីក្រុងបាងកក រយៈពេលប៉ុន្មានម៉ោង៕
|
2016-02-19T15:45:00+07:00
|
freshnewsasia.com
|
https://m.freshnewsasia.com/index.php/en/localnews/18281-2016-02-19-01-45-59.html
|
ffa9b00d-1bca-4b28-aba6-85ddd474f7e4
|
ក្រសួងសុខាភិបាលលើកទឹកចិត្តឱ្យវេជ្ជបណ្ឌិតជំនាញផ្ដល់បទសម្ភាសន៍ដល់អ្នកកាសែត
|
ក្រសួងសុខាភិបាល និងអង្គការសុខភាពពិភពលោក នៅព្រឹកថ្ងៃទី១៨ ខែកុម្ភៈ រៀបចំសិក្ខាសាលាអំពីការផ្សព្វផ្សាយជំងឺហ្ស៊ីកា (ZIKA) សម្រាប់អ្នកកាសែត។ អ្នកនាំពាក្យក្រសួងសុខាភិបាល លើកឡើងថា ការផ្សាយព័ត៌មានពីជំងឺហ្ស៊ីកាជាសាធារណៈ ដោយគ្មានការពន្យល់ពីគ្រូពេទ្យជំនាញជាមុន គឺអាចបណ្ដាលឱ្យប្រជាពលរដ្ឋមានការភ័ន្តច្រឡំ និងគិតថា ជំងឺហ្ស៊ីកា ជាជំងឺកាចសាហាវ។ អ្នកនាំពាក្យក្រសួងសុខាភិបាលលើកឡើងថា ដើម្បីឱ្យការផ្សាយព័ត៌មានស្ដីពីសុខភាពមានភាពត្រឹមត្រូវតាមបែបវេជ្ជសាស្ត្រ ចាំបាច់គ្រូពេទ្យជំនាញផ្នែកសុខភាពគ្រប់រូប ត្រូវហ៊ានផ្ដល់បទសម្ភាសន៍ជាមួយអ្នកកាសែត។ អ្នកនាំពាក្យក្រសួងសុខាភិបាល លោកវេជ្ជបណ្ឌិត លី សូវ៉ាន់ មានប្រសាសន៍ថា កន្លងមកមានការផ្សព្វផ្សាយពីជំងឺហ្ស៊ីកា មិនត្រឹមត្រូវ ដូចជាព័ត៌មានខ្លះសរសេរថា ជំងឺហ្ស៊ីកា បានសម្លាប់មនុស្សជាច្រើននាក់ និងអាចបណ្ដាលឱ្យស្ត្រីមានផ្ទៃពោះ មានកូនក្បាលតូចខុសធម្មតា។ លោកបន្ថែមថា អង្គការពិភពលោក កំពុងសិក្សាស្រាវជ្រាវពីមូលហេតុដែលបណ្ដាលឱ្យស្ត្រីមានផ្ទៃពោះ ទារកមានក្បាលតូចខុសធម្មតានោះ ប៉ុន្តែមិនមានវត្ថុវិភាគណាមួយដែលបញ្ជាក់ថា ជំងឺហ្ស៊ីកា បណ្ដាលឱ្យទារកពិតជាមានក្បាលតូចនោះទេ៖ ។ ទោះបីជាយ៉ាងណាក៏ដោយ ជំងឺហ្ស៊ីកា ជាជំងឺមួយប្រភេទដែលក្រសួងសុខាភិបាលកម្ពុជា យកចិត្តទុកដាក់ និងសហការជាមួយអង្គការសុខភាពពិភពលោកប្រចាំកម្ពុជា ដើម្បីបង្កើតយន្តការការពារកុំឱ្យជំងឺនេះផ្ទុះឡើងនៅកម្ពុជា។ លោកវេជ្ជបណ្ឌិត លី សូវ៉ាន់ បញ្ជាក់ថា ក្រសួងសុខាភិបាលរៀបចំឱ្យមានគ្រូពេទ្យបង្គោលតាមច្រកព្រំដែននានា ដើម្បីត្រួតពិនិត្យនូវជំងឺឆ្លងផ្សេងៗរបស់ភ្ញៀវទេសចរ និងអ្នកជំនួញខ្មែរ និងបរទេសដែលមកពីទ្វីបអាហ្វ្រិក អាមេរិក អាស៊ីខាងត្បូង និងប៉ាស៊ីហ្វិកខាងលិច។ ទន្ទឹមនឹងដែរ ក្រសួងសុខាភិបាលសហការជាមួយមន្ទីរពេទ្យនានា ក្នុងប្រទេសកម្ពុជា និងបណ្ដុះបណ្ដាលគ្រូពេទ្យបង្គោលដើម្បីត្រៀមការព្យាបាល និងធ្វើរោគវិនិច្ឆ័យស្វែងរកមេរោគហ្ស៊ីកា ចំពោះអ្នកជំងឺទាំងឡាយណាដែលមានរោគសញ្ញាគ្រុនក្ដៅ មានកន្ទួលក្រហមលើស្បែក ក្រហមភ្នែក ឈឺចាច់ដុំ និងឈឺសន្លាក់ មានស្ថានភាពល្ហិតល្ហៃ និងឈឺក្បាលខុសធម្មតា។ ក្រៅពីយន្តការការពារទាំងនេះ មន្ទីរពិសោធន៍វេជ្ជសាស្ត្រជាតិ នៃវិទ្យាស្ថានជាតិសុខភាពសាធារណៈ បានយកសំណាកមួយចំនួនរបស់អ្នកជំងឺទៅរកមេរោគហ្ស៊ីកាដែរ ប៉ុន្តែរហូតមកទល់ពេលនេះ គឺមិនមានមេរោគនេះនៅកម្ពុជា ទេ។ ប្រធានផ្នែកវីរុសសាស្ត្រនៃវិទ្យាស្ថានជាតិសុខភាពសាធារណៈ លោក ជិន សាវុធ និយាយថា មន្ទីរពិសោធន៍វេជ្ជសាស្ត្រមានតួនាទីយ៉ាងសំខាន់ដើម្បីតាមដាន និងធ្វើវត្ថុវិភាគផ្សេងៗរកមេរោគហ្ស៊ីកានៅកម្ពុជា។ លោកបន្តថា គ្រូពេទ្យនៅពេលសង្ស័យថា អ្នកជំងឺមានផ្ទុកមេរោគហ្ស៊ីកា គ្រូពេទ្យនោះត្រូវតែបូមឈាមរបស់អ្នកជំងឺយកទៅមន្ទីរពិសោធន៍ជាតិ ដើម្បីវិភាគអោយបានត្រឹមត្រូវ៖ ។ ប្រធាននាយកដ្ឋានប្រយុទ្ធជំងឺឆ្លងលោកវេជ្ជបណ្ឌិត លី សូវ៉ាន់ បញ្ជាក់ថា ប្រជាពលរដ្ឋកម្ពុជា មិនគួរព្រួយបារម្ភ និងភ័យខ្លាចពេកទេអំពីជំងឺហ្ស៊ីកានេះ។ ការការពារកុំឱ្យមូសខ្លាញីខាំគឺជាមធ្យោបាយល្អដែលអាចការពារជំងឺហ្ស៊ីកាបាន។ មូសខ្លាញីជាធម្មតាខាំនៅពេលព្រឹក រសៀល ពេលល្ងាច និងកន្លែងដែលមានព្រៃស៊ុបទ្រុប។ លោកអ្នកត្រូវបំផ្លាញជម្រកមូសខ្លាចោល មានដូចជា ទឹកថ្លុក កំប៉ុងទឹកគោះ សំបកកង់ឡានជាដើម ដែលងាយដកទឹកឱ្យអស់ដើម្បីការពារកុំឱ្យកើតមូសខ្លាញី។ លោកបន្តថា មុនផ្សាយព័ត៌មានស្ដីពីជំងឺហ្ស៊ីកា អ្នកកាសែតត្រូវតែសម្ភាសន៍វេជ្ជបណ្ឌិតជំនាញ ហើយគ្រូពេទ្យគ្រប់រូបគួរបើកចិត្តឱ្យទូលាយចំពោះការសម្ភាសរបស់អ្នកសារព័ត៌មាន។ លោកវេជ្ជបណ្ឌិត លី សូវ៉ាន់ បញ្ជាក់ថា ជំងឺហ្ស៊ីកា មិនសាហាវ ដូចជំងឺគ្រុនឈាមនោះទេ។ អ្នកផ្ទុកជំងឺហ្ស៊ីកា ២០% មានស្ដែងចេញរោគសញ្ញា ហើយអាចជាដោយឯងៗ និង ៨០% ផ្សេងទៀតមិនចេញរោគឡើយ។ រហូតមកទល់នឹងពេលនេះ ពុំមានអ្នកជំនាញផ្នែកសុខភាពណាម្នាក់ ឬទិន្នន័យស្រាវជ្រាវណាមួយបញ្ជាក់ថា អ្នកកើតជំងឺហ្ស៊ីកា បានស្លាប់នោះឡើយ៕
|
2016-02-19T11:25:00+07:00
|
rfa.org
|
https://www.rfa.org/khmer/news/health/health-official-encourage-specialist-to-talk-with-media-02182016231710.html
|
3223ac9c-26dc-462f-a0f8-3b9aa7185579
|
ផលប៉ះពាល់ពីជំងឺកញ្ជ្រឹលចំពោះសុខភាពកុមារ
|
ការផ្ទុះឡើងជំងឺកញ្ជ្រឹល ១ករណីនៅខេត្តកំពង់ស្ពឺ ថ្មីៗនេះ ជាសញ្ញាបង្ហាញថា ក្រសួងសុខាភិបាល និងប្រជាពលរដ្ឋ ត្រូវមានការប្រុងប្រយ័ត្នចំពោះជំងឺនេះ។ ការចាក់វ៉ាក់សាំងការពារជំងឺនេះ ជាមធ្យោបាយប្រសើរបំផុត ដែលអាចជួយកុមារគ្រប់រូបមិនឲ្យប្រឈមមុខនឹងការកើតជំងឺកញ្ជ្រឹល។ ជំងឺកញ្ជ្រឹល គឺងាយកើតចំពោះកុមារដែលខ្វះអាហារូបត្ថម្ភ កុមារដែលកើតជំងឺរបេង កុមារដែលមិនបានបៅទឹកដោះដំបូងរបស់ម្តាយគ្រប់គ្រាន់ និងការរស់នៅប្រចាំថ្ងៃខ្វះអនាម័យ។ ប្រធានកម្មវិធីជាតិផ្តល់ថ្នាំបង្ការ នៃមជ្ឈមណ្ឌលគាំពារមាតា និងទារក លោកវេជ្ជបណ្ឌិត ឱក វិជិត ពន្យល់ថា ជំងឺកញ្ជ្រឹល គឺងាយកើតចំពោះកុមារដែលមានអាយុចាប់ពី ៩ខែរហូតដល់ ១៥ឆ្នាំ។ កុមារងាយកើតជំងឺកញ្ជ្រឹល ព្រោះកុមារមានប្រព័ន្ធភាពសុំានៃរាងកាយខ្សោយ ម្ល៉ោះហើយជាហេតុបណ្ដាលឲ្យកុមារងាយប្រឈមនឹងការកើតជំងឺឆ្លងផ្សេងៗ ដែលបណ្ដាលមកពីបាក់តេរី និងមេរោគ។ ការផ្តល់អាហារូបត្ថម្ភ ការរស់នៅមានអនាម័យល្អ និងការបំបៅដោះទារកដែលទើបនឹងកើតឲ្យបានយ៉ាងតិច ៦ខែ គឺជាមធ្យោបាយល្អ ដើម្បីជួយការពារកុមារមិនឲ្យប្រឈមមុខនឹងការកើតជំងឺកញ្ជ្រឹល៖ ។ ជំងឺកញ្ជ្រឹល បង្កមកពីមេរោគមួយប្រភេទមានឈ្មោះថា វឺរាយសេឡា សុះស្ទឺ វីរុស (Varicella Zoster Virus) ជាប្រភេទមេរោគដែលងាយចម្លងពីមនុស្សម្នាក់ទៅមនុស្សម្នាក់ផ្សេងទៀត តាមរយៈការក្អក កណ្ដាស់ និងការប៉ះពាល់ទឹករងៃដំបៅរបស់អ្នកជំងឺ។ លោកវេជ្ជបណ្ឌិត ឱក វិជិត មានប្រសាសន៍ថា នៅពេលដែលកុមារឆ្លងជំងឺកញ្ជ្រឹល កុមារនោះនឹងស្ដែងចេញជារោគសញ្ញាស្រដៀងនឹងជំងឺគ្រុនផ្ដាសាយដែរ គឺរោគសញ្ញាគ្រុនក្តៅ ហៀរសំបោរ ឈឺភ្នែក ក្អក និងស្ដែងចេញជាកន្ទួលក្រហមលើស្បែករបស់កុមារ។ បន្ថែមពីលើនេះ កុមារអាចនឹងមានសភាពធ្ងន់ធ្ងរខ្លាំង ហើយមាត់របស់កុមារមានអាការៈឈឺចាប់ និងអាចស្ដែងចេញជារោគសញ្ញារាករូស។ សៀវភៅទីណាគ្មានវេជ្ជបញ្ជា សរសេរថា ២ ឬ ៣ថ្ងៃបន្ទាប់ពីកើតជំងឺកញ្ជ្រឹល កុមារនឹងស្ដែងចេញចំណុចតូចៗខ្លះ មានពណ៌ស ដូចគ្រាប់អំបិលចេញនៅក្នុងមាត់ ហើយ ១ ឬ ២ថ្ងៃក្រោយមកទៀត នឹងស្ដែងជារោគសញ្ញាកន្ទួលក្រហមលើស្បែក។ រោគសញ្ញាកន្ទួលក្រហមនេះ ដំបូងស្ដែងចេញនៅខាងក្រោយត្រចៀក និងនៅក បន្ទាប់មកនៅលើមុខ និងដងខ្លួន ហើយរោគសញ្ញានៃកន្ទួលក្រហមចុងក្រោយ គឺស្ដែងចេញនៅលើដៃ និងជើង។ ជាការកត់សម្គាល់ រោគសញ្ញាកន្ទួលក្រហមនេះអាចបន្តស្ថិតនៅលើដងខ្លួនកុមារប្រហែល ៥ថ្ងៃបន្តទៀត។ លោកវេជ្ជបណ្ឌិត ឱក វិជិត ពន្យល់ថា ជំងឺកញ្ជ្រឹលនេះបន្ទាប់ពីមានចេញរោគសញ្ញាកន្ទួលក្រហមហើយ តាមធម្មតា កុមារក៏ចាប់ផ្ដើមមានភាពធូរស្រាលដែរ។ ជំងឺកញ្ជ្រឹលនេះមិនមែនជាប្រភេទជំងឺកាចសាហាវនោះទេ ព្រោះថា ជំងឺកញ្ជ្រឹលអាចនឹងបាត់ទៅវិញដោយឯកឯង។ ប៉ុន្តែកុមារដែលកើតជំងឺនេះ គឺមានប្រព័ន្ធភាពសុំានៃរាងកាយចុះខ្សោយ។ ដូចនេះ ជាហេតុបណ្ដាលឲ្យកុមារងាយប្រឈមមុខនឹងកើតជំងឺរលាកទងសួត ផ្លូវដង្ហើមស្រួចស្រាល់ អាចប្រឈមនឹងការកើតជំងឺរលាកស្រោមខួរក្បាល និងជំងឺដទៃផ្សេងទៀតដែលបណ្ដាលមកពីមេរោគ និងបាក់តេរី៖ ។ នៅពេលកុមារកើតជំងឺកញ្ជ្រឹល អាណាព្យាបាលគ្រប់រូបមិនត្រូវឲ្យកុមារងូតទឹកដែលត្រាំដោយដើមជ្រៃក្រឹម ធាងត្នោត ស្លឹកកន្ទួត ស្លឹកចេក ឬរុក្ខជាតិដទៃផ្សេងទៀតជាដាច់ខាត។ មន្ត្រីជំនាញផ្នែកសុខភាព អះអាងថា ជំងឺកញ្ជ្រឹលមិនអាចជាសះស្បើយដោយការងូតទឹកកខ្វក់នោះទេ។ តាមទ្រឹស្ដីពេទ្យ ទឹកកខ្វក់ គឺជាប្រភពនៃមេរោគ បាក់តេរី ប៉ារ៉ាស៊ីត និងផ្សិត ម្ល៉ោះហើយគ្មានភស្តុតាងណាមួយជាក់លាក់ដែលបញ្ជាក់ថា ការងូតទឹកដែលត្រាំដោយរុក្ខជាតិអាចព្យាបាលជំងឺកញ្ជ្រឹលជាសះស្បើយនោះទេ៖ ។ កុមារដែលកើតជំងឺកញ្ជ្រឹល អាចបណ្ដាលឲ្យខូចប្រព័ន្ធប្រសាទ ដែលជាហេតុបណ្ដាលឲ្យកុមារឈឺក សតិបញ្ញាមិនល្អ ការចងចាំចុះខ្សោយ ហើយការលូតលាស់មានសភាពយឺតយ៉ាវខុសធម្មតា។ ជាការកត់សម្គាល់លើកុមារដែលកើតជំងឺកញ្ជ្រឹល គឺប្រឈមមុខនឹងការមានស្លាកស្នាម ពិសេសមនុស្សពេញវ័យ។ មន្ត្រីជំនាញផ្នែកសុខភាពពន្យល់ថា កុមារដែលកើតជំងឺកញ្ជ្រឹល គួរសម្រាកឲ្យបានច្រើន និងត្រូវទទួលទានទឹកឲ្យបានច្រើន ដើម្បីផ្តល់ជាតិទឹកដល់កុមារ ព្រោះថា កុមារដែលកើតជំងឺកញ្ជ្រឹល គឺមានសភាពក្តៅខ្លួនខុសធម្មតា។ កុមារត្រូវទទួលអាហារូបត្ថម្ភឲ្យច្រើន មានដូចជា ស្លឹកបាស ននោង ត្រកួន ស្ពៃ ការ៉ុត ផ្ទី បន្លែពណ៌បៃតង ត្រី សាច់ ស្ករ ជាដើម។ ទន្ទឹមនឹងដែរ ស្ត្រីជាម្តាយគ្រប់រូបអាចធ្វើបបរខាប់គ្រប់គ្រឿងឲ្យទារក ឬកុមារទទួលទានបន្ទាប់ពីបានបៅដោះម្តាយបាន ៦ខែ។ ការទទួលទានបបរខាប់គ្រប់គ្រឿង អាចកាត់បន្ថយការចំណាយលើថ្លៃទឹកដោះគោ ហើយអាចជួយឲ្យកុមារមានសុខភាពល្អ និងមានប្រព័ន្ធសុំារាងកាយល្អប្រសើរ។ ម្យ៉ាងវិញទៀត បបរខាប់គ្រប់គ្រឿង ជាមធ្យោបាយថ្មីមួយទៀតដែលក្រសួងសុខាភិបាល លើកទឹកចិត្តឲ្យម្តាយគ្រប់រូប ធ្វើឲ្យកូនតូចទទួលទាន។ បច្ចុប្បន្ននៅកម្ពុជា មានវ៉ាក់សាំងចាក់ការពារជំងឺកញ្ជ្រឹល ស្អូច ហើយការចាក់វ៉ាក់សាំងនោះទៀតសោត ប្រជាពលរដ្ឋមិនចាំបាច់ចំណាយលុយនោះទេ។ ប្រធានកម្មវិធីជាតិផ្តល់ថ្នាំបង្ការ នៃមជ្ឈមណ្ឌលគាំពារមាតា និងទារក លោកវេជ្ជបណ្ឌិត ឱក វិជិត មានវេជ្ជបញ្ជាបន្តថា អាណាព្យាបាលត្រូវតែនាំកុមារដែលមានអាយុចាប់ពីអាយុ ៩ ដល់ ១៨ខែ និងចាប់ពីអាយុ ១៨ខែ ដល់ ២៨ខែ ទៅចាក់វ៉ាក់សាំងការពារជំងឺកញ្ជ្រឹល៖ ។ អ្នកជំនាញផ្នែកសុខភាព ណែនាំថា ជាប្រការល្អប្រសើរសម្រាប់ប្រជាពលរដ្ឋ នៅពេលសង្ស័យថាកុមារកើតជំងឺកញ្ជ្រឹល សូមជៀសជំនឿមិនសមហេតុផលមួយចំនួន ដូចជា ការបន់ស្រន់ម្ចាស់ទឹកម្ចាស់ដីព្រៃព្រឹក្សា ការស្ដោះរបស់គ្រូខ្មែរបុរាណដែលមានលាយជាមួយទឹកម្លូ និងមិនត្រូវផ្សំថ្នាំឲ្យកុមារលេបផ្ដេសផ្ដាស ដោយគ្មានវេជ្ជបញ្ជាត្រឹមត្រូវជាដាច់ខាត។ ភាពយឺតយ៉ាវក្នុងការនាំកុមារដែលមានសភាពជំងឺកញ្ជ្រឹលកម្រិតធ្ងន់ទៅមណ្ឌលសុខភាព និងមន្ទីរពេទ្យ គឺអាចបណ្ដាលឲ្យកុមារបាត់បង់អាយុជីវិត៕
|
2016-02-18T15:36:00+07:00
|
rfa.org
|
https://www.rfa.org/khmer/program/health/Impacts-of-measles-on-children-health-02182016033021.html
|
948be003-d8d1-4d8d-a5b4-0fed313c1630
|
ចិន រកឃើញអ្នកជំងឺទី២ ដែលផ្ទុកវីរ៉ុស Zika
|
រដ្ឋាភិបាលចិន បានបញ្ជាក់ថា ប្រទេសខ្លួនបានរកឃើញអ្នកជំងឺទីពីរ ដែលផ្ទុកវីរ៉ុស Zika បន្ទាប់ពីជនរងគ្រោះដំបូង ដែលផ្ទុកវីរ៉ុសនេះ ត្រូវបានបញ្ជូនចេញពីមន្ទីរពេទ្យ នេះបើតាមទីភ្នាក់ងារព័ត៌មានចិនស៊ិនហួ ចេញផ្សាយនៅថ្ងៃទី១៥ ខែកុម្ភៈ ឆ្នាំ២០១៦នេះ។ មានជាច្រើនករណីនៃជំងឺ ដែលកើតចេញពីសត្វមូសនេះ ត្រូវបានរាយការណ៍ថា បានកើតឡើងនៅក្នុងតំបន់អាស៊ី ប៉ុន្តែអង្គការសុខភាពពិភពលោក បានប្រកាសជាគ្រោះអាសន្នសុខភាពពិភពលោក ខណៈករណីនេះបានរីករាលដាលស្ទើរគ្រប់កន្លែង។ ទីក្រុងប៉េកាំង បានអះអាងថា ខ្លួនបានទទួលរងករណីវីរ៉ុស Zika ជាលើកដំបូង កាលពីថ្ងៃទី០៩ ខែកុម្ភៈ។ ក្រុមមន្ត្រីសុខាភិបាល បានឲ្យដឹងថា បុរសម្នាក់វ័យ៣៤ឆ្នាំ ត្រូវបានធ្វើរោគវិនិច្ឆ័យ រកឃើញវីរ៉ុស Zika បន្ទាប់ពីលោកបានត្រឡប់មកពីប្រទេសវេណេស៊ុយអេឡា កាលពីថ្ងៃទី២៨ ខែមករា ដោយមានជំងឺផ្តាសាយ, ឈឺក្បាល និងវិលមុខ ហើយត្រូវបានបញ្ជូនទៅព្យាបាលនៅមន្ទីរពេទ្យមួយ ក្នុងខេត្ត Jiangxi ដោយបានជាសះស្បើយវិញយ៉ាងពេញលេញ កាលពីថ្ងៃអាទិត្យ។ ប្រភពខាងលើបានបញ្ជាក់ថា មានករណីទីពីរនៃវីរ៉ុសនេះ ប៉ុន្តែមិនបានផ្តល់ព័ត៌មានលម្អិតនៅឡើយទេ។ សូមជម្រាបថា ប្រេស៊ីល ជាប្រទេសមួយ ដែលរងការប៉ះពាល់ច្រើនជាងគេបំផុត ដែរវាបានរីករាលដាលយ៉ាងខ្លាំង នៅទូទាំងតំបន់អាមេរិកឡាទីន និងការ៉ាប៊ីន ជាមួយនឹងមនុស្ស ១,៥លាននាក់ បានរងផលប៉ះពាល់នៅក្នុងប្រទេសនេះ ចាប់តាំងពីដើមឆ្នាំ២០១៥៕
|
2016-02-16T19:40:00+07:00
|
freshnewsasia.com
|
https://m.freshnewsasia.com/index.php/en/localnews/18083-2016-02-16-05-41-12.html
|
a4be4dc1-09d4-4c23-8b5f-96e25629b8fe
|
មន្ត្រីសុខាភិបាល៖ ស្ត្រីអ្នកភូមិរកាម្នាក់ទៀតដែលរស់នៅជាមួយមេរោគអេដស៍បានស្លាប់
|
អ្នករស់នៅជាមួយមេរោគអេដស៍នៅភូមិរកា ជាស្ត្រីម្នាក់ទៀតបានស្លាប់ក្នុងចំណោមអ្នកស្លាប់ដោយសារអេដស៍មកទល់ពេលនេះ បានកើនចំនួន ១២នាក់។ អនុប្រធានមន្ទីរសុខាភិបាលខេត្តបាត់ដំបង លោក ស៊ូ សានិត ឲ្យដឹងនៅថ្ងៃទី១៤ កុម្ភៈ ថា ស្ត្រីម្នាក់ទៀតហើយបានស្លាប់កាលពីថ្ងៃទី១៣ ដោយសារជំងឺអេដស៍នេះ។ បើទោះជាបែបនេះក៏ដោយចុះ លោកបញ្ជាក់ថា ពុំមានសញ្ញាណាមួយនៃការឆ្លងថ្មីទៀតដោយសារការរីករាលដាលដោយជំងឺអេដស៍ នៅឃុំរកា ខេត្តបាត់ដំបង។ លោកថ្លែងបន្តថា សព្វថ្ងៃនេះ ក្រៅពីផ្ដល់ថ្នាំពេទ្យសម្រាប់ផ្គត់ផ្គង់អ្នកដែលរស់នៅជាមួយជំងឺអេដស៍ហើយ លើសពីនេះទៀត ថែមទាំងមានសេវាថែទាំអ្នកជំងឺ និងតាមដានជាប្រចាំទៀតផង។ លោកបន្តថា « »។ មន្ត្រីសុខាភិបាលនៃមន្ទីរសុខាភិបាលខេត្តបាត់ដំបង លោក ស៊ូ សានិត បញ្ជាក់ទៀតថា អ្នករស់នៅជាមួយជំងឺអេដស៍នៅភូមិរកា ២៨០នាក់ ក្នុងនោះភាគច្រើនជាស្ត្រី។ ប្រធានអង្គការពុទ្ធសាសនា ដើម្បីអភិវឌ្ឍន៍ខេត្តបាត់ដំបង លោក ប៉ុក សុជាតិ ដែលដាក់បុគ្គលិកប្រចាំការផ្ដល់យោបល់ និងជួយគ្រួសារផ្ទុកមេរោគអេដស៍នៅវត្តរកា មានប្រសាសន៍ថា អ្នកស្លាប់ដោយសារផ្ទុកមេរោគអេដស៍ឈ្មោះ លួង អម ភេទស្រី អាយុ ៨៤ឆ្នាំ រស់នៅភូមិរកា ស្លាប់កាលពីថ្ងៃទី១៣ កុម្ភៈ នោះ គឺជាមនុស្សទី១៤ ហើយ មិនមែនជាមនុស្សទី១២ ដូចការឲ្យដឹងរបស់អនុប្រធានមន្ទីរសុខាភិបាលខេត្តបាត់ដំបង នោះទេ។ រហូតមកទល់ពេលនេះ អ្នកផ្ទុកមេរោគអេដស៍នៅឃុំរកា សរុបចំនួន ២៩២នាក់ ក្នុងនោះអ្នកស្លាប់ចំនួន ១៤នាក់។ កាលពីឆ្នាំ២០១៤ បន្ទាប់ពីដឹងថាមនុស្សជិត ៣០០នាក់បានឆ្លងមេរោគអេដស៍នៅក្នុងឃុំរកា ចៅក្រមនៃតុលាការខេត្តបាត់ដំបង កាលពីដើមខែធ្នូ ឆ្នាំ២០១៥ សម្រេចផ្ដន្ទាទោសលោកគ្រូពេទ្យ យ៉ែម ជ្រិន ដាក់ពន្ធនាគារ ២៥ឆ្នាំ ពាក់ព័ន្ធចម្លងមេរោគអេដស៍ដល់អ្នកភូមិរកា៕
|
2016-02-14T21:30:00+07:00
|
rfa.org
|
https://www.rfa.org/khmer/news/health/a-woman-in-Roka-Village-death-02142016092236.html
|
05fa1826-d746-4fa5-a5c2-f746edc530ad
|
មជ្ឈមណ្ឌលជាតិផ្ដល់ឈាមទទួលបានឈាម៣៩៩ប្លោកនៅថ្ងៃសេចក្ដីស្រឡាញ់១៤កុម្ភៈ
|
ក្នុងទិវាបុណ្យនៃសេចក្ដីស្រឡាញ់ ថ្ងៃទី១៤ ខែកុម្ភៈ ឆ្នាំ២០១៦ នៅទីសាធារណៈខ្លះមានការដាក់តាំងផ្កាលក់សម្រាប់ឲ្យគូភរិយាស្វាមី ឬសង្សារទិញជូនគ្នាទៅវិញទៅមកនៅថ្ងៃនេះ។ រីឯនៅមជ្ឈមណ្ឌលជាតិផ្ដល់ឈាមវិញ គឺទទួលបានការបរិច្ចាគឈាមច្រើនជាងឆ្នាំ២០១៥។ អ្នកបរិច្ចាគភាគច្រើនជាយុវជន បានទៅចូលរួមបរិច្ចាគដើម្បីបង្ហាញពីក្ដីស្រឡាញ់ ក្ដីអាណិតអាសូរនៅចំទិវានៃសេចក្ដីស្រឡាញ់នេះ។ ប្រធានមជ្ឈមណ្ឌលជាតិផ្ដល់ឈាម វេជ្ជបណ្ឌិត ហុក គឹមចេង ឲ្យដឹងថា ប្រការដែលមជ្ឈមណ្ឌលលោកទទួលបានឈាមពីសាធារណជនបរិច្ចាគបានច្រើននេះ ដោយសារតែនៅថ្ងៃទី១៤ ខែកុម្ភៈ ឆ្នាំ២០១៦ នេះ មជ្ឈមណ្ឌលជាតិ រៀបចំកម្មវិធីយុទ្ធនាការធំជាងឆ្នាំមុនៗ៖ « ទិវាបុណ្យនៃសេចក្ដីស្រឡាញ់ថ្ងៃទី១៤ កុម្ភៈ នៅឯមជ្ឈមណ្ឌលជាតិផ្ដល់ឈាម ឆ្នាំនេះ គឺជាយុទ្ធនាការបរិច្ចាគមួយរបស់មជ្ឈមណ្ឌលជាតិផ្ដល់ឈាម ក្រោមប្រធានបទថា កម្មវិធីនេះចូលរួមភាគច្រើនដោយយុវជន ដែលចូលចិត្តទិវានៃសេចក្ដីស្រឡាញ់ ហើយចាប់អារម្មណ៍នឹងកិច្ចការសង្គម។ និស្សិតផ្នែកទំនាក់ទំនងអន្តរជាតិមួយរូបមកពីសាកលវិទ្យាល័យបញ្ញាសាស្ត្រ លោក ឡេវ ដាឡាយ ថ្លែងនៅបន្ទាប់ពីបានបរិច្ចាគឈាមថា លោករីករាយក្នុងការស្ម័គ្រចិត្តបរិច្ចាគឈាមនេះ។ លោកកោតសរសើរចំពោះការរៀបចំឲ្យមានពិធីបរិច្ចាគឈាមនៅចំថ្ងៃនៃសេចក្ដីស្រឡាញ់ ដើម្បីឲ្យយុវជនចាប់អារម្មណ៍ និងបានចូលរួមចំណែកសង្គ្រោះជីវិត៖ ក្នុងពិធីបរិច្ចាគឈាមនៅមជ្ឈមណ្ឌលជាតិផ្ដល់ឈាម ថ្ងៃទី១៤ កុម្ភៈ ប្រព្រឹត្តទៅដោយការផ្ដល់អាហារកញ្ចប់ មានរៀបចំកម្មវិធីសម្ដែងសិល្បៈ ចម្រៀងចាប៉ី និងប្រគំតន្ត្រីសម័យសម្រាប់ឲ្យអ្នកចូលរួមបានកម្សាន្តសប្បាយផង។ អ្នកចម្រៀងជាអតីតបេក្ខជនក្នុងកម្មវិធី ខេមបូឌាន អាយឌល (Cambodian Idol) មួយរូប គឺលោក អ៊ាម វន្នី ដែលចូលរួមច្រៀងនៅក្នុងកម្មវិធីបរិច្ចាគឈាមនេះ ចាប់អារម្មណ៍ថា ការរៀបចំកម្មវិធីនៅមជ្ឈមណ្ឌលជាតិផ្ដល់ឈាមនេះ រឹតតែផ្ដល់អត្ថន័យធំធេងជាងការផ្ដល់ផ្កាទៅឲ្យមនុស្សដែលខ្លួនស្រឡាញ់៖ ? ប្រធានមជ្ឈមណ្ឌលជាតិផ្ដល់ឈាម វេជ្ជបណ្ឌិត ហុក គឹមចេង មានប្រសាសន៍ថា រហូតមកដល់ពេលនេះមានពលរដ្ឋមួយចំនួននៅមិនទាន់យល់អំពីផលប្រយោជន៍នៃការបរិច្ចាគឈាម ហើយនៅតែខ្លាចរអាថា អាចធ្វើឲ្យប៉ះពាល់សុខភាព។ លោកពន្យល់ថា បុរស និងស្ត្រីដែលមានសុខភាពល្អ បរិច្ចាគឈាមរហូតដល់អាយុ ៦០ឆ្នាំ ដោយមិនប៉ះពាល់សុខភាពទេ។ មនុស្សប្រុសអាចបរិច្ចាគឈាមបានរៀងរាល់ ៣ខែម្ដង ឬមួយឆ្នាំ ៤ដង។ រីឯមនុស្សស្រី អាចបរិច្ចាគឈាមបានរៀងរាល់ ៤ខែម្ដង ឬមួយឆ្នាំ ៣ដង។ វេជ្ជបណ្ឌិត ហុក គឹមចេង បញ្ជាក់ថា ជាធម្មតាខួរឆ្អឹងនឹងផលិតគ្រាប់ឈាមថ្មីបំពេញគ្រាប់ឈាមដែលបានបរិច្ចាគនោះវិញ ក្នុងរយៈពេលពី ២ ទៅ ៣សប្ដាហ៍ក្រោយមក។ លោករំពឹងថា ការរៀបចំយុទ្ធនាការផ្សព្វផ្សាយការយល់ដឹងជាសាធារណៈ និងការចូលរួមរបស់យុវជនដូចនៅថ្ងៃទី១៤ កុម្ភៈ បែបនេះជារៀងរាល់ឆ្នាំ ការបរិច្ចាគឈាមអាចនឹងក្លាយជាវប្បធម៌ជួយសង្គមមួយ ហើយមិនប៉ះពាល់សុខភាព។ យុទ្ធនាការមួយថ្ងៃនៃថ្ងៃទី១៤ កុម្ភៈ ឆ្នាំ២០១៦ មជ្ឈមណ្ឌលជាតិ ទទួលបានឈាមពីសប្បុរសជនចំនួន ៣៩៩ប្លោក ដែលលើសឆ្នាំ២០១៥ ជាង ១០០ប្លោក៕
|
2016-02-14T21:05:00+07:00
|
rfa.org
|
https://www.rfa.org/khmer/news/health/Blood-Donation-02142016085836.html
|
2593ac42-72dc-4e22-9791-464538419baa
|
មន្ទីរពេទ្យរុស្ស៊ីប្រកាសពិនិត្យនិងព្យាបាលជំងឺបាតភ្នែកជូនពលរដ្ឋទូទៅដោយឥតគិតថ្លៃ
|
មន្ទីរពេទ្យមិត្តភាពខ្មែរ-សូវៀត ឬហៅមន្ទីរពេទ្យរុស្សី ប្រកាសពិនិត្យ ព្យាបាល និងវះកាត់ជំងឺបាតភ្នែក ជូនពលរដ្ឋទូទៅ ដោយឥតគិតថ្លៃ ចាប់ពីថ្ងៃទី១៥ ដល់ថ្ងៃទី ១៩ កុម្ភៈនេះ។ សេចក្ដីជូនដំណឹងរបស់មន្ទីរពេទ្យមិត្តភាពខ្មែរ-សូវៀត ចុះថ្ងៃទី១០ កុម្ភៈ ឲ្យដឹងថា ការពិនិត្យ ព្យាបាល និងវះកាត់ជំងឺបាតភ្នែក ជូនពលរដ្ឋទូទៅដោយឥតគិតថ្លៃនេះ ដើម្បីកាត់បន្ថយភាពក្រីក្រជូនពលរដ្ឋ។ សេចក្ដីជូនដំណឹងនេះដដែល សង្ឃឹមថា មន្ត្រីរាជការ និងពលរដ្ឋទាំងអស់ ជ្រាបជាដំណឹង និងចូលរួមសហការដើម្បីជួយផ្សព្វផ្សាយ៕
|
2016-02-11T12:35:00+07:00
|
rfa.org
|
https://www.rfa.org/khmer/news/health/free-treament-on-eye-problem-02112016003438.html
|
7f4afbcd-61bd-480b-9a28-18d3ebadd897
|
សម្ដេចកិត្តិព្រឹទ្ធបណ្ឌិតចាត់ឲ្យមន្រ្តីកាកបាទក្រហមកម្ពុជា ជូនដំណើរប្អូនស្រី សុខ គាន ដែលកើតជំងឺប្រើសបេះដូង ត្រឡប់ទៅកាន់លំនៅដ្ឋានវិញ ក្រោយពីព្យាបាលជាសះស្បើយ
|
សម្តេចកិត្តិព្រឹទ្ធបណ្ឌិត ប៊ុន រ៉ានី ហ៊ុនសែន ប្រធានកាកបាទក្រហមកម្ពុជា នៅព្រឹកថ្ងៃទី១០ ខែកុម្ភៈ ឆ្នាំ២០១៦នេះ បានចាត់ឲ្យមន្ត្រីខុទ្ទកាល័យសម្ដេចកិត្តិបណ្ឌិត ប៊ុន រ៉ានី ហ៊ុនសែន សហការជាមួយ ក្រុមគ្រូពេទ្យ នៃមន្ទីរពេទ្យកាល់ម៉ែត និងសាខាកាកបាទក្រហមកម្ពុជា ខេត្តកំពត ជូនដំណើរប្អូនស្រី សុខ គាន ចេញពីមន្ទ្ទីរពេទ្យកាល់ម៉ែត ត្រឡប់ទៅកាន់លំនៅឋាន នៅឯស្រុកកំណើតរបស់ប្អូនស្រីវិញ ស្ថិតនៅភូមិទ្វីខាងត្បូង ឃុំអណ្ដូងខ្មែរ ស្រុកកំពង់បាយ ខេត្តកំពត បន្ទាប់ពីប្អូនស្រីទទួលបានការសណ្ដោសប្រណី និងការយកចិត្តទុកដាក់ខ្ពស់ ពីសំណាក់សម្ដេចកិត្តិព្រឹទ្ធបណ្ឌិត និងការខិតខំប្រឹងប្រែងរបស់គ្រូពេទ្យ នៃមន្ទីរពេទ្យកាល់ម៉ែត ក្នុងការវះកាត់ និងព្យាបាលជំងឺប្រើសបេះដូងរបស់ប្អូនស្រី បានជាសះស្បើយ ហើយការវះកាត់ និងព្យាបាលនេះ ដោយមិនយកសេវាអ្វីទាំងអស់ ។ ក្នុងដំណើរជូនប្អូនស្រីទៅកាន់លំនៅឋាននេះ សម្តេចកិត្តិព្រឹទ្ធបណ្ឌិត ក៏បានឧបត្ថម្ភនូវថវិកាមួយចំនួន និងគ្រឿងឧបភោគ-បរិភោគ ដើម្បីជួយសម្រាលដល់ជីវភាពប្រចាំថ្ងៃរបស់គ្រួសារប្អូនស្រី។ សូមបញ្ជាក់ថា កាលពីរសៀលថ្ងៃទី២២ ខែមករា ឆ្នាំ២០១៦កន្លងទៅនេះ សម្តេចកិត្តិព្រឹទ្ធបណ្ឌិត ប៊ុន រ៉ានី ហ៊ុនសែន ប្រធានកាកបាទក្រហមកម្ពុជា បានឧបត្ថម្ភថវិកាមួយចំនួន គ្រឿងឧបភោគ-បរិភោគ និងសម្ភារៈប្រើប្រាស់ម្ដងរួចហើយ នៅពេលដែលប្អូនស្រីបាន ចាប់ផ្ដើមចូលមកសំរាកនៅមន្ទីរពេទ្យ។ នៅរសៀលថ្ងៃដដែលនេះដែរ ក្រុមការងារក៏បាននាំយកអំណោយ សម្តេចកិត្តិព្រឹទ្ធបណ្ឌិត ទៅចែកជូន អ្នកមីង សោម ងីន អាយុ ៥៦ឆ្នាំ ដែលមានជំងឺសន្លាក់ពិបាកកម្រើកខ្លួន អំណោយឧបត្ថម្ភរួមមាន៖ រទេះរុញសម្រាប់ជនពិការ 1 គ្រឿងឧបភោគ-បរិភោគ និងថវិកាមួយចំនួន។ ដោយឡែក គ្រួសារទីទ័លក្រជួបការលំបាកចំនួន ៤គ្រួសារផ្សេងទៀត ក៏ទទួលបានការឧបត្ថម្ភ ដែលក្នុងមួយគ្រួសារៗទទួលបាននូវ គ្រឿឧបភោគ-បរិភោគ និងថវិកាមួយចំនួនផងដែរ៕
|
2016-02-11T02:51:00+07:00
|
freshnewsasia.com
|
https://m.freshnewsasia.com/index.php/en/localnews/17739-2016-02-10-12-51-53.html
|
ae990f9e-5764-411d-9d9b-be8596d814b9
|
កម្មករ២០នាក់សន្លប់នៅរោងចក្រកាត់ដេរក្នុងស្រុកកណ្ដាលស្ទឹងខេត្តកណ្ដាល
|
កម្មករ ២០នាក់នៅរោងចក្រកាត់ដេរ ឈ្មោះ សាន់ស្តូន (Sunstone Garment) ស្ថិតនៅក្នុងឃុំសៀមរាប ស្រុកកណ្ដាលស្ទឹង ខេត្តកណ្ដាល ត្រូវបានបញ្ជូនមកសង្គ្រោះបន្ទាន់នៅមន្ទីរពេទ្យជ័យជម្នះ ខេត្តកណ្ដាល បន្ទាប់ពីពួកគេដួលសន្លប់នៅព្រឹកថ្ងៃទី៩ កុម្ភៈ។ កម្មករនៅរោងចក្រកាត់ដេរ សាន់ស្តូន ដែលត្រូវបានបញ្ជូនមកសង្គ្រោះបន្ទាន់នៅមន្ទីរពេទ្យជ័យជម្នះ ខេត្តកណ្ដាល ឱ្យដឹងថា ពួកគាត់ដួលសន្លប់បន្តបន្ទាប់គ្នាពេលធ្វើការបានប្រហែលមួយម៉ោង នៅព្រឹកថ្ងៃទី៩ កុម្ភៈ។ កម្មការិនីឈ្មោះ ជីប ស្រេង ថ្លែងថា ការដួលសន្លប់នេះ កើតឡើងនៅម៉ោងប្រហែល ៨ព្រឹក ហើយកញ្ញាមិនដឹងមូលហេតុច្បាស់លាស់ទេ។ ប៉ុន្តែកញ្ញាធំក្លិនឈ្ងៀមស្រដៀងគ្នានឹងក្លិនឆេះម៉ាស៊ីនពេលចូលទៅធ្វើការនោះ៖ ។ កម្មការិនីម្នាក់ទៀតឈ្មោះ ឆាន ចន្ធី ឱ្យដឹងថា រោងចក្រនេះមិនមានបាញ់ថ្នាំសម្លាប់សត្វល្អិតទេ ប៉ុន្តែក្លិនឈ្ងៀមជ័រ៖ ។ នាយសាលរងផ្នែកជំងឺទូទៅនៃមន្ទីរពេទ្យខេត្តកណ្ដាល វេជ្ជបណ្ឌិត ហ៊ឹម សុភន់ បញ្ជាក់ថា ក្រុមកម្មករសន្លប់ ដែលលោកបានទទួលព្យាបាលទាំងនេះ មានអាការសន្លឹម ឬសន្លប់ ខ្លះទៀតតឹងទ្រូង និងថប់ៗដង្ហើម។ លោកព្យាបាលដោយវិធីសង្គ្រោះបន្ទាន់ ដាក់អុកស៊ីហ្សែន (Oxygen) និងពិនិត្យឈាមរកមូលហេតុ។ លោកវេជ្ជបណ្ឌិត ហ៊ឹម សុភន់ ឱ្យដឹងថា កាលពីថ្ងៃទី៨ កុម្ភៈ លោកបានទទួលព្យាបាលកម្មករចំនួន ១៥នាក់ នៃរោងចក្រសាន់ស្តូន ម្ដងហើយក្នុងករណីសន្លប់ដូចគ្នានេះ។ លទ្ធផលឈាមបង្ហាញថា អ្នកសន្លប់ទាំងនោះមួយចំនួនតូចមានបញ្ហាខ្វះជាតិស្ករ និងកាល់ស្យូម៖ ។ ចំពោះករណីកម្មករដួលសន្លប់ចំនួន ២០នាក់ នៅថ្ងៃទី៩ ខែកុម្ភៈ លោកនៅរង់ចាំលទ្ធផលពិនិត្យឈាមពីមន្ទីរពិសោធន៍នៅឡើយ ព្រោះអ្នកសន្លប់មានចំនួនច្រើន។ វេជ្ជបណ្ឌិត ហ៊ឹម សុភន់ ថ្លែងថា ករណីសន្លប់បែបនេះ អ្នកជំងឺអាចបានធូរស្បើយវិញ ក្នុងរយៈពេលពី ៣ ទៅ ៤ម៉ោងបន្ទាប់ពីការព្យាបាល។ ចំពោះអ្នកដែលមានអាការធ្ងន់ធ្ងរ អាចបានធូរស្បើយវិញក្នុងរយៈពេល ៨ម៉ោង។ រហូតមកដល់វេលាថ្ងៃត្រង់ថ្ងៃដដែល កម្មករសន្លប់ប្រហែលពាក់កណ្ដាល បានធូរស្បើយវិលត្រឡប់ទៅផ្ទះវិញហើយ។ ទាក់ទងនឹងបញ្ហាកម្មករសន្លប់នេះ វិទ្យុអាស៊ីសេរី មិនអាចទាក់ទងរកការបញ្ជាក់ពីមន្ត្រីរោងចក្រ សាន់ស្តូន បានទេ នៅថ្ងៃទី៩ ខែកុម្ភៈ។ ដោយឡែកកម្មការិនីឈ្មោះ វ៉ាន់ ស្រីរ៉ែន ជាមេក្រុមផ្នែកដេរ នៃរោងចក្រសាន់ស្តូន នេះ ថ្លែងពេលដឹងខ្លួនវិញថា អ្នកស្រីបាត់ស្មារតីបន្ទាប់ពីឃើញកូនក្រុមមួយចំនួនសន្លប់។ អ្នកស្រីបញ្ជាក់ថា នៅកន្លែងធ្វើការមានបរិយាកាសល្អទេ ប៉ុន្តែការសន្លប់អាចបណ្ដាលមកពីការភ័យតគ្នា៖ ។ ករណីកម្មករសន្លប់ នៅពេលបំពេញការងារក្នុងរោងចក្រ តែងកើតមានជារឿយៗ។ ទោះជាយ៉ាងនេះក្ដី បេឡាជាតិរបបសន្តិសុខសង្គម ឬ ប.ស.ស នៃក្រសួងការងារ និងបណ្ដុះបណ្ដាលវិជ្ជាជីវៈ ដែលជាស្ថាប័នធានាដល់កម្មករពេលមានគ្រោះថ្នាក់ការងារ បង្ហាញរបាយការណ៍នៅពាក់កណ្ដាលខែមករា ថា ករណីរោងចក្រដែលមានកម្មករសន្លប់បានថយចុះ នៅក្នុងឆ្នាំ២០១៥ បើធៀបនឹងឆ្នាំ២០១៤៕
|
2016-02-09T19:00:00+07:00
|
rfa.org
|
https://www.rfa.org/khmer/news/health/about-20-workers-fainted-02092016065241.html
|
86e5c2bf-b92d-4392-bad2-043ba61bcd5c
|
អ្នកជំនាញផ្នែកសុខភាពថាទឹកប្រឡាយស្អុយកខ្វក់គឺជាប្រភពនៃមេរោគឆ្លង
|
ការចាក់ដីលុបបឹងក្រពើ ដោយក្រុមហ៊ុនលោកឧកញ៉ា ណឹម ម៉េង ស្ថិតនៅភូមិទ្រា៤ សង្កាត់ស្ទឹងមានជ័យ ខណ្ឌមានជ័យ ក្រុងភ្នំពេញ បណ្ដាលឲ្យទឹកស្អុយកខ្វក់លិចផ្លូវ និងលិចចូលក្នុងផ្ទះ ជាហេតុបណ្ដាលឲ្យប្រជាពលរដ្ឋ និងកុមារតូចៗប្រឈមនឹងជំងឺឆ្លងផ្សេងៗដែលបណ្ដាលមកពីមេរោគឆ្លង។ អ្នកជំនាញផ្នែកសុខភាព ពន្យល់ថា ទឹកប្រឡាយស្អុយរលួយ គឺជាប្រភពនៃមេរោគឆ្លងដែលអាចបណ្ដាលឲ្យពលរដ្ឋ និងកុមារប្រឈមនឹងជំងឺផ្លូវដង្ហើម រលាកទងសួត កមរមាស់ និងប្រឈមមុខខ្ពស់នឹងការកើតជំងឺគ្រុនឈាម គ្រុនចាញ់ និងជំងឺឆ្លងផ្សេងទៀត។ សូមស្ដាប់អ្នកយកព័ត៌មាននៃវិទ្យុអាស៊ីសេរី លោក សិរីមុនី រាយការណ៍អំពីបញ្ហានេះដូចតទៅ៖
|
2016-02-08T17:53:00+07:00
|
rfa.org
|
https://www.rfa.org/khmer/news/health/health-impacted-by-wastewater-02082016054454.html
|
39fd2552-d386-4d31-8ad9-02f3f75c25a2
|
ក្រសួងសុខាភិបាលជំរុញឲ្យពលរដ្ឋយកកូនទៅចាក់វ៉ាក់សាំង
|
ក្រសួងសុខាភិបាលកម្ពុជា ប្រកាសឱ្យអាណាព្យាបាលគ្រប់រូបត្រូវនាំកុមារទៅចាក់ថ្នាំបង្ការ ឬវ៉ាក់សាំង (Vaccine) ការពាររលាកខួរក្បាល រលាកស្រោមខួរក្បាល រលាកថ្លើមប្រភេទបេ គ្រុនស្វិតដៃជើង និងជំងឺកញ្ជ្រឹល ស្អូចជាដើម។ ការចាក់វ៉ាក់សាំង ការពារសុខភាពសម្រាប់ទារកនេះ គឺមិនចំណាយលុយនោះទេ។ មន្ត្រីជំនាញផ្នែកសុខភាព បញ្ជាក់ជាថ្មីថា ដើម្បីអោយកុមារតូចមានសុខភាពល្អ អាណាព្យាបាលគ្រប់រូបត្រូវតែនាំកូនទៅទទួលថ្នាំបង្ការរលាកខួរក្បាលជាលើកដំបូង ដោយក្រសួងសុខាភិបាល នឹងចុះចាក់ថ្នាំនេះនៅដើមខែមីនា នៅខេត្តចំនួន ៤ គឺខេត្តតាកែវ កំពង់ចាម បាត់ដំបង និងខេត្តស្វាយរៀង បន្ទាប់មក ក្រសួងសុខាភិបាល នឹងចាក់ឱ្យកុមារទូទាំងប្រទេស។ អ្នកនាំពាក្យក្រសួងសុខាភិបាល លោកវេជ្ជបណ្ឌិត លី សូវ៉ាន់ មានប្រសាសន៍ថា ទារកត្រូវចាក់វ៉ាក់សាំង ការពារទាំង ១១មុខ ឱ្យបាន ៦លើក។ លើកទី១ ទារកទើបនឹងកើត អាណាព្យាបាលត្រូវតែចាក់ថ្នាំការពារជំងឺរលាកថ្លើមប្រភេទបេ និងចាក់ថ្នាំការពារជំងឺរបេង។ លើកទី២ ចំពោះទារកដែលមានអាយុ ១ខែកន្លះ ត្រូវចាក់ថ្នាំការពារជំងឺគ្រុនស្វិតដៃជើង ថ្នាំការពារជំងឺក្អកមាន់ ខាន់ស្លាក់ តេតាណូស ជំងឺរលាកថ្លើមប្រភេទបេ ជំងឺរលាកសួត និងរលាកស្រោមខួរក្បាល ដែលបណ្ដាលមកពីមេរោគ ហ៊ីប (HIB) និងចាក់ថ្នាំការពារជំងឺរលាកសួត រលាកស្រោមខួរក្បាលដែលបណ្តាលមកពីមេរោគ ភ្នើម៉ូកូក (pneumocoque)។ លោក លី សូវ៉ាន់៖ ។ វេជ្ជបណ្ឌិតបន្តថា ការចាក់ថ្នាំបង្ការជំងឺរលាកខួរក្បាលនេះ គឺមានសារសំខាន់ខ្លាំងណាស់ចំពោះទារកគ្រប់រូប។ ការចាក់វ៉ាក់សាំង ឬថ្នាំបង្ការគឺសម្រាប់ទារកដែលទើបនឹងកើតរហូតដល់អាយុ ១៨ខែ។ ទន្ទឹមនឹងនេះដែរ ការចាក់ថ្នាំការពារ ជំងឺកញ្ជ្រឹល ស្អូច គឺកុមារតូចត្រូវចាក់ឱ្យបានពីរដងយ៉ាងតិច។ ស្ត្រីជាអាណាព្យាបាលម្នាក់រស់នៅរាជធានីភ្នំពេញ លោកស្រី សោម សុធា បានឲ្យដឹងថា កូនប្រុសស្រីចំនួន ២នាក់ របស់គាត់បានទទួលវ៉ាក់សាំងការពារជំងឺរលាកស្រោមខួរ រលាកសួត និងជំងឺកញ្ជ្រឹល ស្អូច តាមសេចក្ដីជូនដំណឹងរបស់ភ្នាក់ងារសុខាភិបាលរួចហើយ។ លោកស្រីបន្តថា ការចាក់ថ្នាំបង្ការនេះ គឺភ្នាក់ងារចាក់ថ្នាំបង្ការបានចុះផ្ទាល់ដល់មូលដ្ឋាន និងសាលារៀនដែលកុមារកំពុងរៀនតែម្ដង ឬបើពុំនោះសោតទេ លោកអ្នកអាចនាំកូនទៅមណ្ឌលសុខភាពដែលនៅជិត ក្រសួងសុខាភិបាលប្រកាសថា អាណាព្យាបាលមានចម្ងល់ជុំវិញការផ្ដល់វ៉ាក់សាំងបង្ការជំងឺកញ្ជ្រឹល និងស្អូច គឺត្រូវសាកសួរព័ត៌មានបន្ថែមជាមួយអ្នកស្ម័គ្រចិត្តតាមភូមិ ឬតាមមណ្ឌលសុខភាពដែលនៅជិតផ្ទះលោកអ្នក។ បន្ថែមពីលើនេះ អាណាព្យាបាលគ្រប់រូបត្រូវតែភ្ជាប់ជាមួយនូវប័ណ្ណសុខភាពកុមារា ឫកុមារី (ប័ណ្ណលឿង) និងត្រូវរក្សាទុកឲ្យបានល្អ ដើម្បីតាមដានសុខភាពកុមារលើកក្រោយទៀត៕
|
2016-02-06T19:55:00+07:00
|
rfa.org
|
https://www.rfa.org/khmer/news/health/health-officers-urges-parents-to-bring-children-for-vaccines-02062016075242.html
|
0daac2f2-14a4-43c1-b58b-a169b067cada
|
សម្តេចតេជោ ហ៊ុន សែន អំពាវនាវឲ្យចូលរួមបរិច្ចាគឈាមជួយសង្គ្រោះជីវិតអ្នកជំងឺ ដែលកំពុងត្រូវការឈាមចាំបាច់បំផុត
|
នេះបើយោងតាមការអំពាវនាវ របស់សម្តេចតេជោ ហ៊ុន សែន បង្ហាញនៅលើ Facebook នាព្រឹកថ្ងៃទី០៤ ខែកុម្ភៈ ឆ្នាំ២០១៦។ សម្តេចតេជោ ហ៊ុន សែន បានបន្តលើកឡើងថា ៕
|
2016-02-04T16:38:00+07:00
|
freshnewsasia.com
|
https://m.freshnewsasia.com/index.php/en/localnews/17369-2016-02-04-02-57-05.html
|
9e06a3af-ec42-4f34-8ec2-38a9fb57d514
|
សមាគមគ្រូពេទ្យបារាំង ចង់បង្កើតក្រុមការងារពិនិត្យ និង ព្យាបាល ជំងឺជូនកុមារក្នុងខេត្តពោធិ៍សាត់
|
លោកវេជ្ជបណ្ឌិត ហ្វីលីប ប៉ែលធី (Dr. Philippe Bellety) ប្រធានសមាគមគ្រូពេទ្យបារាំង របស់អង្គការ NOMA បានបង្ហាញបំណងចង់បង្កើតក្រុមការងារ ដើម្បីពិនិត្យ និងព្យាបាលជំងឺជូនកុមារនៅក្នុងខេត្តពោធិ៍សាត់។ បំណងនេះត្រូវបានបង្ហាញក្នុងឱកាសដែលលោកវេជ្ជបណ្ឌិត ហ្វីលីប ប៉ែលធី ចូលជួបសម្តែងការគួរសម្យជាមួយ លោក ម៉ៅ ធនិន អភិបាលខេត្តពោធិ៍សាត់ នារសៀលថ្ងៃទី០៣ ខែកុម្ភៈ ឆ្នាំ២០១៦ នេះ នៅសាលប្រជុំសាលាខេត្ត។ លោកវេជ្ជបណ្ឌិត ហ្វីលីប ប៉ែលធី បានឲ្យដឹងថា ក្រុមការងារគ្រូពេទ្យនេះ ដើម្បីពិនិត្យ និង ព្យាបាលជំងឺជូនកុមារ ដូចជា៖ វះកាត់មាត់ឆែប សំឡាកធំ ដុំសាច់ ជើងខ្វេ...។ល។ លោក ម៉ៅ ធនិន បានបង្ហាញទឹកចិត្តសប្បាយរីករាយ ចំពោះបំណងនេះ ដែលជាការជួយយកចិត្តទុកដាក់ដល់កុមារ ដែលមានជំងឺ។ លោកបានប្រកាស គាំទ្រទាំងស្រុងរាល់សកម្មភាពរបស់អង្គការ ដែលបានមកបំពេញការងារមនុស្សធម៌ក្នុងខេត្តពោធិ៍សាត់៕
|
2016-02-04T01:01:00+07:00
|
freshnewsasia.com
|
https://m.freshnewsasia.com/index.php/en/localnews/17348-2016-02-03-11-05-49.html
|
1e70eb92-0503-4fa9-aaa6-7f1f6619bfdc
|
អង្គការសុខភាពពិភពលោក បានប្រកាសអាសន្ន ផ្នែកសុខភាពជាអន្តរជាតិ លើជំងឺ Zika
|
អង្គការសុខភាពពិភពលោក (WHO) បានឲ្យដឹងថា បច្ចុប្បន្នមេរោគ Zika កំពុងតែផ្ទុះឡើង និងបង្កគ្រោះថ្នាក់ដល់ពិភពលោក ដូច្នេះហើយត្រូវបង្កើតក្រុមសង្គ្រោះបន្ទាន់ទៅលើសុខភាពអន្តរជាតិ ដើម្បីបង្កានិងទប់ស្កាត់កុំឲ្យមេរោគនេះរីករាលដាល បន្ថែមទៀត នេះបើយោងតាមការចេញផ្សាយរបស់ទីភ្នាក់ងារព័ត៌មានចិនស៊ិនហួ នៅថ្ងៃទី០២ ខែកុម្ភៈ។ អ្វីដែលជាក្ដីបារម្ភសម្រាប់ពិភពលោកនោះគឺថា កូនក្មេងដែលកើតចេញពីម្ដាយឆ្លងជំងឺ Zika មានសភាពមិនគ្រប់លក្ខណៈ ដោយក្បាលតូច និងការអភិវឌ្ឍន៍ខួរក្បាលមិនល្អ ដែលនេះជាបញ្ហាធ្ងន់ធ្ងរមួយ ដែលត្រូវដោះស្រាយ។ លោកស្រីវេជ្ជបណ្ឌិត Margaret Chan និងជាប្រធានអង្គការសុខភាពពិភពលោក បាននិយាយថា លោកស្រីនឹងជួបប្រជុំជាមួយក្រុមវេជ្ជបណ្ឌិតជំនាញខាងសុខភាព ដើម្បីបង្កើតគណៈកម្មាធិការសង្គ្រោះបន្ទាន់ ទទួលបន្ទុកត្រួតពិនិត្យទៅលើស្រីឆ្លងជំងឺ Zika និងការថែទាំ។ គួរបញ្ជាក់ផងដែរថា វីរុស Zika ត្រូវបានរកឃើញលើកដំបូង នៅលើសត្វស្វានៅក្នុងឆ្នាំ១៩៤៧ នៅក្នុងប្រទេសអ៊ូហ្គង់ដាស្ថិតក្នុងទ្វីបអាហ្រ្វិក ហើយនៅឆ្នាំ១៩៥២ ជំងឺនេះ បានឆ្លងជាលើកដំបូងមកមនុស្ស តាមរយៈមូសខ្លាខាំ និងបានរីករាលដាលនៅតំបន់អាហ្រ្វិក និងកោះមួយចំនួននៅតំបន់ប៉ាស៊ីហ្វិក។ អ្នកដែលឆ្លងមេរោគនេះ នឹងមានអាការៈ ក្ដៅខ្លួន ឈឺក្បាល ឡើងរមាស់ ឈឺសន្លាក់ និងភ្នែកឡើងក្រហម ពោលគឺមានអាការៈ និងរោគសញ្ញា ដូចគ្នានឹងជំងឺគ្រុនឈាមដែរ៕
|
2016-02-02T16:58:00+07:00
|
freshnewsasia.com
|
https://m.freshnewsasia.com/index.php/en/localnews/17228-2016-02-02-03-23-50.html
|
7d106544-4b20-4060-9aac-393211570720
|
មន្ទីរពេទ្យកុមារអង្គរខេត្តសៀមរាបដែលព្យាបាលជំងឺកុមារដោយឥតគិតថ្លៃប្រារព្ធខួប១៧ឆ្នាំ
|
មន្ទីរពេទ្យកុមារអង្គរ នៅខេត្តសៀមរាប បានជួយវះកាត់បេះដូង និងព្យាបាលជំងឺកុមារខ្មែរដោយឥតគិតថ្លៃប្រមាណពី ៥០០នាក់ទៅ ៦០០នាក់ក្នុងមួយថ្ងៃៗ។ មន្ទីរពេទ្យនេះ បានសាងសង់ដោយអ្នកថតរូបជនជាតិជប៉ុន ម្នាក់ ដោយសារលោកបានមើលឃើញពីភាពវេទនារបស់កុមារកម្ពុជា នៅខណៈលោកបានមកថតរូបប្រាសាទអង្គរវត្ត កាលពីជាង ២០ឆ្នាំមុន។ ក្រុមវេជ្ជបណ្ឌិត និងគ្រូពេទ្យស្ម័គ្រចិត្តចម្រុះជាតិសាសន៍ រួមនឹងគ្រូពេទ្យខ្មែរច្រើនរយនាក់ បាននាំគ្នាប្រារព្ធខួប ១៧ឆ្នាំ នៃការបង្កើតមន្ទីរពេទ្យកុមារអង្គរខេត្តសៀមរាប ក្នុងបំណងបង្ហាញពីការប្រឹងប្រែងរួមគ្នាលើបេសកកម្មជួយព្យាបាល និងសង្គ្រោះជីវិតកុមារខ្មែរ ឲ្យបានយូរអង្វែងតទៅមុខទៀត។ កម្មវិធីដែលប្រារព្ធនៅឯអគារឯកជនមួយឈ្មោះ អាប៉ូឡូ ផ្លាហ្សា (APOLO PLAZZA) ចាប់តាំងពីពេលល្ងាចរហូតដល់យប់ថ្ងៃទី៣០ ខែមករា គឺមានម្ចាស់ជំនួយបរទេស និងអាជ្ញាធររបស់រដ្ឋាភិបាលខ្លះ បានចូលរួមជាភ្ញៀវកិត្តិយសផងដែរ។ នាយកមន្ទីរពេទ្យកុមារអង្គរ គឺលោក ងួន ច័ន្ទភ័ក្ត្រា។ លោកថ្លែងនៅក្នុងការប្រារព្ធខួប ១៧ឆ្នាំនៃការបង្កើតមន្ទីរពេទ្យនោះថា មន្ទីរពេទ្យកុមារអង្គរខេត្តសៀមរាប បានកសាងឡើងកាលពីឆ្នាំ១៩៩៩។ កាលណោះ មន្ទីរពេទ្យមានវេជ្ជបណ្ឌិតបីរូប គិលានុបដ្ឋាក ១០រូប និងបុគ្គលិកជំនួយការមួយចំនួនទៀត ដើម្បីដំណើរការពិគ្រោះជំងឺក្រៅតែប៉ុណ្ណោះ។ រយៈពេល ១៧ឆ្នាំក្រោយមក មន្ទីរពេទ្យកុមារអង្គរ បានរីកដុះដាលយ៉ាងសកម្មក្នុងការទទួលពិគ្រោះ និងព្យាបាលជំងឺកុមារខ្មែរដោយមិនគិតថ្លៃ និងមានបុគ្គលិកបម្រើការច្រើនជាង ៥០០នាក់។ បច្ចុប្បន្ន មន្ទីរពេទ្យបានទទួលពិគ្រោះ និងព្យាបាលជំងឺឲ្យកុមារខ្មែរពី ៥០០នាក់ទៅ ៦០០នាក់ក្នុងមួយថ្ងៃៗ៖ ។ កាលពីអំឡុងឆ្នាំ១៩៩៣ អ្នកថតរូបជនជាតិជប៉ុន ម្នាក់ បានមកថតរូបប្រាសាទអង្គរវត្តក្នុងខេត្តសៀមរាប ហើយបានមើលឃើញភាពវេទនារបស់កុមារខ្មែរ ដែលរស់នៅក្នុងគ្រួសារក្រីក្រខ្លះ គឺអាចប្រឈមមុខនឹងបញ្ហាគ្រោះថ្នាក់ដល់ជីវិត នៅពេលដែលមានជំងឺ ហើយគ្មានប្រាក់យកទៅឲ្យមន្ទីរពេទ្យ ដើម្បីចេញថ្លៃព្យាបាលនោះ។ ដោយសារតែមើលឃើញភាពវេទនានេះ នៅឆ្នាំ១៩៩៩ ជនជាតិជប៉ុន ម្នាក់នោះ បានវិលត្រឡប់មកសង់មន្ទីរពេទ្យមួយនៅខេត្តសៀមរាប ឈ្មោះថា មន្ទីរពេទ្យកុមារអង្គរ។ មន្ទីរពេទ្យនេះ បានឲ្យនិយមន័យដ៏មានតម្លៃរបស់ខ្លួន គឺឈឺឆ្អាលទៅលើសេចក្តីត្រូវការរបស់អ្នកជំងឺ ព្រមទាំងស្ដាប់នូវកង្វល់របស់គេ ហើយជួយព្យាបាលឲ្យជាសះស្បើយទៅតាមមធ្យោបាយដែលអាចធ្វើទៅបាន។ នៅក្នុងគុណភាពព្យាបាលទៀតសោត គឺមន្ទីរពេទ្យប្រឹងប្រែងយ៉ាងណាឲ្យល្អបំផុត។ បច្ចុប្បន្ន មន្ទីរពេទ្យកុមារអង្គរខេត្តសៀមរាប ក្រៅតែពីទទួលពិគ្រោះ និងព្យាបាលជំងឺដល់កុមារដោយមិនរើសអើងជាតិសាសន៍ និងសាសនា ក៏មានកម្មវិធីជួយវះកាត់ និងព្យាបាលកុមារដែលមានជំងឺបេះដូង ព្រមទាំងមានក្រុមអប់រំសុខភាពសហគមន៍ ចុះទៅធ្វើការនៅតាមតំបន់ដាច់ស្រយាលរបស់ខេត្តសៀមរាបដែរ។ ស្ថាបនិកនៃមន្ទីរពេទ្យកុមារអង្គរខេត្តសៀមរាប ដែលជាជនជាតិជប៉ុន លោក ខេនរ៉ូ អ៊ីស៊ុ (Kenro Isu) មានប្រសាសន៍ថា លោកបានមកថតរូបប្រាសាទអង្គរវត្តនៅឆ្នាំ១៩៩៣។ ក្នុងពេលនោះ លោកបានថតរូបកុមារីខ្មែរម្នាក់ដែលគ្រួសាររបស់នាងមានជីវភាពក្រីក្រ។ ជាច្រើនខែក្រោយមក លោកបានវិលត្រឡប់មកខេត្តសៀមរាប ម្ដងទៀត ហើយចាប់ផ្ដើមមានអារម្មណ៍ក្ដុកក្ដួល នៅពេលដែលដឹងថា កុមារីដែលលោកបានថតរូបនោះឈឺស្លាប់។ លោក ខេនរ៉ូ អ៊ីស៊ុ បញ្ជាក់ថា ការក្ដុកក្ដួលចំពោះមរណភាពនៃក្មេងស្រីម្នាក់នោះ បានជំរុញឲ្យរូបលោកត្រូវតែបង្កើតមន្ទីរពេទ្យមួយ ដើម្បីជួយសង្គ្រោះជីវិតកុមារខ្មែរ ហើយនៅឆ្នាំ១៩៩៩ មន្ទីរពេទ្យកុមារអង្គរ បានលេចចេញជារូបរាងឡើង ដោយមានការជួយជ្រោមជ្រែងពីម្ចាស់ជំនួយ និងក្រុមវេជ្ជបណ្ឌិតស្ម័គ្រចិត្តនានានៅក្រៅប្រទេស រួមគ្នាជាមួយនឹងក្រុមបុគ្គលិកខ្មែរជាច្រើនទៀត៖ ។ ជារៀងរាល់ថ្ងៃ មានកុមារប្រមាណពី ៥០០នាក់ទៅ ៦០០នាក់ ទាំងរស់នៅខេត្តសៀមរាប និងមកពីខេត្តផ្សេងទៀត តែងមកពិនិត្យសុខភាព និងព្យាបាលនៅមន្ទីរពេទ្យកុមារអង្គរ ដោយមិនគិតថ្លៃ មិនថាកុមារនោះនៅក្នុងគ្រួសារជាអ្នកមានទ្រព្យធន ឬក៏គ្រួសារក្រីក្រឡើយ។ អភិបាលរងខេត្តសៀមរាប ដែលចូលរួមក្នុងពិធីប្រារព្ធខួប ១៧ឆ្នាំនៃមន្ទីរពេទ្យកុមារអង្គរ លោក សង់ រីហា ទទួលស្គាល់ថា មន្ទីរពេទ្យនេះពិតជាបានជួយសម្រាលបន្ទុករបស់រដ្ឋាភិបាល ក្នុងការជួយព្យាបាលជំងឺកុមារខ្មែរជាច្រើនម៉ឺននាក់ក្នុងមួយឆ្នាំៗ។ មិនតែប៉ុណ្ណោះ មន្ទីរពេទ្យនេះបានទាំងជួយបណ្ដុះបណ្ដាលធនធានមនុស្សផ្នែកជំនាញពេទ្យបានចំនួនច្រើននាក់ផង៖ ។ អ្នកគ្រប់គ្រងមន្ទីរពេទ្យកុមារអង្គរខេត្តសៀមរាប ឲ្យដឹងថា ក្នុងរយៈពេល ១៧ឆ្នាំ មន្ទីរពេទ្យនេះបានទទួលពិគ្រោះ និងព្យាបាលជំងឺកុមារប្រមាណជាង ១លាន ៤សែននាក់ ដោយចំណាយថវិកាអស់ប្រមាណជាង ៦លាន ៥សែនដុល្លារសហរដ្ឋអាមេរិកក្នុងមួយឆ្នាំៗ។ ទោះយ៉ាងណា បច្ចុប្បន្ន អគារខ្លះរបស់មន្ទីរពេទ្យនេះកំពុងចាស់ទ្រុឌទ្រោម ហើយជ្រាបទឹកនៅពេលមានភ្លៀងម្ដងៗ។ មន្ទីរពេទ្យនេះ ក៏កំពុងត្រូវការជំនួយជាទឹកប្រាក់ជាង ៦ម៉ឺនដុល្លារសហរដ្ឋអាមេរិកពីសប្បុរសជនដែលជាប្រជាពលរដ្ឋខ្មែរ ដើម្បីយកមូលនិធិមកជួសជុលដំបូលដែលកំពុងចាស់ទ្រុឌទ្រោមជាច្រើនកន្លែងជាបន្ទាន់៕
|
2016-02-01T16:40:00+07:00
|
rfa.org
|
https://www.rfa.org/khmer/news/health/17th-years-of-Humanity-Angkor-Hospital-for-Children-in-Siem-Reap-02012016043122.html
|
8cd34437-f4da-48c1-a1d5-5018ba5537db
|
ក្រុមការងារគ្រូពេទ្យស្មគ្រចិត្តសម្តេចតេជោ ចុះពិនិត្យព្យាបាលជំងឺមាត់ធ្មេញ និងជំងឺភ្នែកជូនក្មួយៗ និងបុគ្គលិកនៅក្នុងអង្គការមូលនិធិកុមារកម្ពុជា
|
នៅថ្ងៃអាទិត្យ ទី៣១ ខែមករា ឆ្នាំ២០១៦នេះ សមាគមគ្រូពេទ្យស្មគ្រ័ចិត្ត យុវជនសម្តេចតេជោ (TYDA) ដែលមានលោក ហ៊ុន ម៉ាណែត និងលោកស្រី ពេជ ចន្ទមុន្នី ជាប្រធានក្រុមប្រឹក្សាភិបាល បានអនុញាតិឲ្យក្រុមការងារសមាគម ដឹកនាំដោយលោកវេជ្ជបណ្ឌិត សឹម សុខចាន់ ដឹកនាំនិងចុះមកជួយ ពិនិត្យព្យាបាលជំងឺមាត់ធ្មេញ និងពិនិត្យ ព្យាបាលជំងឺភ្នែកជូនក្មួយៗ និងបុគ្គលិកនៅក្នុងអង្គការ មូលនិធិកុមារកម្ពុជាស្ទឹងមានជ័យ (CCF) ប្រកបដោយជោគជ័យក្រោម បរិយាកាសសប្បាយរីករាយ។ សំរាប់បេសកកម្មមនុស្សធម៌ថ្ងៃនេះ ក្រុមគ្រូការងារពេទ្យបានពិនិត្យ និងព្យាបាលធ្មេញបានចំនួន១៥៦នាក់ ជំងឺភ្នែកបានចំនួន២១២នាក់ បញ្ជូនអ្នកជំងឺទៅវះកាត់បន្ត០១នាក់ សរុបទាំងអស់៣៦៩នាក់។ សូមបញ្ជាក់ថានេះជាលើកទី៣ហើយ ដែល សមាគមគ្រូពេទ្យស្មគ្រ័ចិត្ត យុវជនសម្តេចតេជោ បានចុះមកជួយពិនិត្យ ព្យាបាល នៅក្នុងអង្គការ CCF ហើយសមាគមមានគម្រោងចុះព្យាបាល ប្រជាពលរដ្ឋដោយឥតគិតថ្លៃ នៅតាមខេត្ត អង្គការនិងរោងចក្រផ្សេងៗនៅពេលខាងមុខ៕
|
2016-02-01T03:10:00+07:00
|
freshnewsasia.com
|
https://m.freshnewsasia.com/index.php/en/localnews/17126-2016-01-31-13-10-45.html
|
8a0f51f2-51e1-4b35-8d98-ee909718c679
|
ក្រសួងសុខាភិបាលប្រកាសឲ្យពលរដ្ឋប្រុងប្រយ័ត្នចំពោះជំងឺហ្ស៊ីកាដែលឆ្លងតាមមូសខ្លាខាំ
|
ក្រសួងសុខាភិបាលកម្ពុជា ប្រកាសឲ្យប្រជាពលរដ្ឋកម្ពុជា ត្រូវប្រុងប្រយ័ត្នចំពោះជំងឺហ្ស៊ីកា (Zika) តាមរយៈការការពារកុំឲ្យមូសខ្លាខាំ ទោះបីកម្ពុជា មិនទាន់មានផ្ទុះឡើងនូវជំងឺនេះក៏ដោយ។ មូសខ្លាតែងតែខាំមនុស្សនៅពេលព្រឹក ពេលថ្ងៃ និងពេលរសៀល ជាពិសេសនៅកន្លែងងងឹតខ្វះពន្លឺ មានព្រៃ និងមានទឹកដក់ ជាដើម សុទ្ធជាកន្លែងមានមូសខ្លា ហើយមូសនេះអាចខាំក្មេង និងមនុស្សគ្រប់វ័យ។ អង្គការសុខភាពពិភពលោក បញ្ជាក់ថា មូសខ្លាជាភ្នាក់ងារចម្លងមេរោគហ្ស៊ីកា។ ជំងឺហ្ស៊ីកា មានរោគសញ្ញាដូចជាជំងឺគ្រុនឈាម គឺគ្រុនក្តៅ ឈឺក្បាល កន្ទួលក្រហមស្បែក ក្រហមភ្នែក និងឈឺសន្លាក់។ បច្ចុប្បន្ន វីរុសហ្ស៊ីកា កំពុងរាតត្បាតនៅប្រទេសក្នុងតំបន់អាមេរិកខាងត្បូង និងកណ្ដាល ហើយជំងឺនេះរាតត្បាតខ្លាំងនៅប្រទេសប្រេស៊ីល (Brazil) ក្នុងឆ្នាំ២០១៥។ នៅកម្ពុជា ជំងឺហ្ស៊ីកា ធ្លាប់រកឃើញមួយករណីកាលពីឆ្នាំ២០១០ ប៉ុន្តែអ្នកជំងឺត្រូវបានគ្រូពេទ្យព្យាបាលទាន់ពេលវេលា។ យ៉ាងណាក៏ដោយ តាំងពីពេលនោះមករហូតដល់បច្ចុប្បន្ន កម្ពុជា ពុំរកឃើញជំងឺហ្ស៊ីកា នេះទៀតទេ។ មន្ត្រីជំនាញផ្នែកសុខភាព ពន្យល់ថា លោកអ្នកដែលមានរោគសញ្ញាគ្រុនក្តៅ ឈឺក្បាល កន្ទួលក្រហមលើស្បែក ក្រហមភ្នែក និងឈឺសន្លាក់ សូមប្រញាប់ទៅជួបប្រឹក្សាយោបល់ជាមួយគ្រូពេទ្យដែលនៅជិតលោកអ្នក និងត្រូវជៀសវាងការបន់ស្រន់ផ្សេងៗ៕
|
2016-01-31T14:16:00+07:00
|
rfa.org
|
https://www.rfa.org/khmer/news/health/Zika-doest-Breakout-in-Cambodia-01312016020908.html
|
62964393-eecc-4e2d-b154-75ac3dda686e
|
សាកលវិទ្យាល័យវេស្ទើន ចាត់វិធានការទប់ស្កាត់ដល់និស្សិត ឲ្យជៀសផុតពីគ្រឿងញៀន ជំងឺអេដស៍ យ៉ាងមានប្រសិទ្ធិភាព
|
សាកលវិទ្យាល័យវេស្ទើន ស្ថិតនៅទីតាំងទួលស្វាយព្រៃ នៅថ្ងៃទី២៩ ខែមករា ឆ្នាំ២០១៦នេះ បានរៀបចំសិក្ខាសាលាមួយស្ដីអំពី «គ្រោះថ្នាក់ដោយសារគ្រឿងញៀន ជំងឺអេដស៍ និងបញ្ហាប្រឈមនានា» ដើម្បីផ្ដល់ចំណេះដឹង រួមទាំងចាត់វិធានការណ៍ទប់ស្កាត់ ដល់សិស្ស-និស្សិត របស់ខ្លួនឲ្យជៀសផុត ពីការប្រព្រឹត្ដិទង្វើ ដែលបំផ្លាញជីវីតដោយមិនដឹងខ្លួន។ កម្មវិធីនេះ មានការអញ្ជើញចូលរួមដោយ លោកវេជ្ជបណ្ឌិត តែង គន្ធី អគ្គលេខាធិការនៃអាជ្ញាធរជាតិ ប្រយុទ្ធជំងឺអេដស៍ ឧត្ដមសេនីយ៍ទោ ថោ សុគន្ធា ប្រធាននាយកដ្ឋាននីតិកម្មអប់រំ និងស្ដារនីតិសម្បទា នៃក្រសួងមហាផ្ទៃ លោក ឆាយ រត្ន័ មុន្នី នាយកប្រតិបត្ដិនៃ សាកលវិទ្យាល័យវេស្ទើន តំណាងរបស់ លោក បណ្ឌិត តែ ឡូរិន សាកលវិទ្យាធិការ នៃសាកលវិទ្យាល័យវេស្ទើន។ លោក វេជ្ជបណ្ឌិត តែងគន្ធី ថ្លែងថា សិស្ស-និស្សិតទាំងអស់ ត្រូវតែពង្រឹងនូវចំណេះឲ្យកាន់តែប្រសើរឡើងបន្ថែមទៀត ធ្វើយ៉ាងណាជៀសឲ្យផុត ពីការសេពគ្រឿងញៀន និងតបការរួមភេទ នៅវ័យសិក្សាឲ្យបាន ព្រោះនៅវ័យសិក្សា ជាវ័យដែលយើងត្រូវក្រេបនូវចំណេះវិជ្ជា ដើម្បីឲ្យអនាគតយើងទាំងអស់គ្នា ទទួលបានភាពជោគជ័យ និងក្លាយជាធនធានមនុស្សដ៏ល្អបំផុត។ ទន្ទឹមនឹងនោះ លោក ឆាយ រត្ន័ មុន្នី បានថ្លែងផងដែរថា ពិតណាស់ គ្រឹះស្ថានបណ្ដុះបណ្ដាលធនធានមនុស្ស មិនថាសាលាឬ សកលវិទ្យាល័យណាទេ តែងតែរំពឹងទុកថា និងមានមានសិស្ស-និស្សិត របស់ខ្លួនក្លាយទៅជាធនធានដ៏ល្អសម្រាប់ពេលអនាគត។ លោកថ្លែង បន្ដទៀតថា ដូចច្នេះយុវជនយើងជាទំពាំងស្នងឬស្សីដ៏សំខាន់ បើធ្លាក់ខ្លួនទៅ សេពគ្រឿងញៀននោះ មិនអាចចូលរួមក្នុងសង្គមមួយដ៏ធំ និងពិភពលោកទាំងមូលដោយ ភាពកិត្ដិយសនោះទេ មិនត្រឹមតែប៉ុននោះ វានឹងក្លាយជាភាពអន្ដរាយមួយដ៏ធំមួយ សម្រាប់ខ្លួនយើង និងសង្គមយើងទៀតផង។ លោក បន្ថែមថា «ជាងនេះទៅទៀត បញ្ហាគ្រឿងញៀន និងជំងឺ HIV ខ្ញុំគិតថាវាជាមេរោគដ៏កាចសាហាវបំផុត ហើយក៏ជាជំងឺមួយ ដែលយើងទាំងអស់គ្នាចូលរូមទប់ស្កាត់ឲ្យបាន កុំឲ្យបញ្ហាទាំងនេះ មកបំផ្លាញ ជីវិតដ៏ស្រស់ថ្លា និង សុភមង្គល របស់ក្រុមគ្រួសារយើងឡើយ យើងត្រូវតែចេះ ការពារ ព្រោះវាជាវិធានការ ដែលយើងគ្រប់គ្នាអាចធ្វើបាន ហើយសង្ឈឹមថា និងធ្វើតាមអ្វីដែលយើងបង្រៀនថ្ងៃនេះ របស់វាគ្មិនទាំងពីររូប បានបង្រៀនយើង និងយកទៅអប់រំផ្សព្វផ្សាយបន្តទៀត តាមរយ:មិត្ត អប់រំមិត្ត ដើម្បីអោយគាត់យល់ដឹងអំពីគ្រោះថ្នាក់នេះ ហើយយើងសង្ឈឹមថា នឹងអាចជៀសផុត ពីការជួញដូរគ្រឿងញៀន និងចម្លងអេដស៍ ១០០%»។ គួរបញ្ជាក់ថា សិស្សនិស្សិត ដែលទទួលបានការបណ្ដុះបណ្ដាលក្នុងសិក្ខាសាលាពី គ្រោះថ្នាក់ដោយសារគ្រឿងញៀន ជំងឺអេដស៍ និងបញ្ហាប្រឈមនានា បានឲ្យដឹង ក្នុងនាមជានិស្សិតនៅសាកលវិទ្យាល័យ វេស្ទើន យើងទាំងអស់ នឹងប្ដេជ្ញា ប្រឹងប្រែងសិក្សា ឲ្យក្លាយជាធនធានមនុស្សដ៏សម្បូរបែប ពោរពេញទៅដោយ ចំណេះវិជ្ជា ដើម្បី ជួយដល់ការអភិវឌ្ឍន៍ប្រទេសជាតិ យើង ឲ្យកាន់តែរីកចម្រើនជានិរន្ដ៍ ពិសេស គឺត្រូវជៀសឲ្យផុតពីការសេពគ្រឿងញៀន និងដើរកំសាន្ដភ្លេចការសិក្សា រួមទាំងមិនត្រូវមានដៃគូស្នេហាច្រើន ឲ្យខ្លួនធ្លាក់ក្នុងការឆ្លងមេរោគអេដស៍ផងដែរ៕ Western University!
|
2016-01-30T21:20:00+07:00
|
freshnewsasia.com
|
https://m.freshnewsasia.com/index.php/en/localnews/17072-2016-01-30-07-44-42.html
|
9b3be24f-cf17-472e-b794-4c76481c0b5e
|
ប្រធាននាយកដ្ឋាន ប្រឆាំងភេរវកម្ម និងឧក្រិដ្ឋកម្មឆ្លងដែន ចុះសួរសុខទុក្ខ និងផ្តល់ថវិកា ជូននគរបាលដែលកំពុងមានជំងឺ
|
លោកឧត្តមសេនីយ៍ឯក អ៊ី សុខឃី ប្រធាននាយកដ្ឋានប្រឆាំងភេរវកម្ម និងឧក្រិដ្ឋកម្មឆ្លងដែន នៅថ្ងៃទី២៩ ខែមករា ឆ្នាំ២០១៦នេះ បានដឹកនាំមន្ត្រីក្រោមឱវាទចុះ សុខទុក្ខ លោកស្រីវរសេនីយ៍ឯក ជេន សុគន្ធា អនុប្រធាននាយកដ្ឋាននៅគេហដ្ឋាន ដែលទើបនឹងចេញពីមន្ទីរពេទ្យ បន្ទាប់ ពីបានធ្វើការវះកាត់ដុំសាច់ដុះក្នុងពោះវៀន។ នាឱកាសនោះលោកប្រធាននាយកដ្ឋាន បានសួរសុខទុក្ខ និងលើកទឹកចិត្តឲ្យខិតខំថែទាំជំងឺឆាប់ជាសះស្បើយ និងបាននាំយកនូវថវិកាចំនួន១លានរៀល និងសម្ភារមួយចំនួន ជូនលោកស្រី ដើម្បីជួយសម្រាលថ្លៃព្យាបាលជំងឺ និងថ្នាំពេទ្យ។ សកម្មភាពទាំងនេះបានបង្ហាញពីវប្បធម៌ ចែករំលែករបស់ប្រជាពលរដ្ឋខ្មែរ តែងតែជួយគ្នាក្នុងគ្រាលំបាក និងបានឆ្លុះបញ្ចាំងសកម្មភាពតែងតែ យកចិត្តទុក្ខដាក់របស់លោកប្រធាននាយកដ្ឋាន។ គួររំលឹកថា ក្នុងរយះពេលមួយខែនេះ គឺជាលើកទី០២ ដែលលោកឧត្តមសេនីយ៍ឯក អ៊ី សុខឃី បានដឹកនាំមន្ត្រីក្រោមឱវាទចុះសួរសុខទុក្ខមន្រ្តីរបស់ខ្លួន ដែលកាលពីពេលថ្មីៗនេះ លោកបានចុះសួរសុខទុក្ខលោកវរសេនីយ៍ឯក ដួង វុឌ្ឍីធន ប្រធានការិយាល័យបុគ្គល ដែលវះកាត់ដុំសាច់នៅជាប់ពោះវៀន៕
|
2016-01-29T22:49:00+07:00
|
freshnewsasia.com
|
https://m.freshnewsasia.com/index.php/en/localnews/17021-2016-01-29-11-18-05.html
|
d5d5dbd7-bb07-4069-904c-392478e910ae
|
ក្រសួងសុខាភិបាល បញ្ជាក់ពីវិធានការបង្ការ ទប់ស្កាត់ជំងឺ Zika ខណៈកម្ពុជាធ្លាប់កើតជំងឺនេះ នៅឆ្នាំ២០១០
|
ក្រសួងសុខាភិបាលនៅថ្ងៃទី២៩ ខែមករា ឆ្នាំ២០១៦នេះ បានចេញសេចក្តីប្រកាសព័ត៌មានមួយ ដើម្បីបញ្ជាក់ប្រាប់សាធារណជនទូទៅ អំពីដំណើរវិវត្តនៃវីរុសម្យ៉ាង ដែលកំពុងតែរីករាលដាលនៅប្រទេសមួយចំនួន នៅលើពិភពលោក គឺវីរុស Zika។ ក្នុងសេចក្តីប្រកាសព័ត៌មាននោះ ក្រសួងសុខាភិបាលក៏បានពន្យល់ ប្រជាពលរដ្ឋអំពីវិធានការណ៍ទប់ស្កាត់ និងបង្ការការឆ្លងជំងឺ Zika នេះដូចជា ការពារខ្លួនពីជំងឺគ្រុនឈាមផងដែរ ដោយការពារខ្លួនកុំឲ្យមូសខ្លាខាំ ហើយចូលរួមបំបាត់ជំរកមូសខ្លា ដូចជាធ្វើអនាម័យ បោសសម្អាតជុំវិញផ្ទះ ការពារកុំឲ្យមានទឹកដក់នៅជុំវិញផ្ទះ លុបបំបាត់សំបកកង់រថយន្ត សំបកកំប៉ុង ដែលជាទីជំរករបស់មូសខ្លាជាដើម។ ក្រសួងសុខាភិបាលបានសង្កាត់ធ្ងន់ថា «ក្រសួងសុខាភិបាលបានត្រៀមលក្ខណៈ ដោយប្រើប្រាស់នូវប្រព័ន្ធដែលមានស្រាប់ ដើម្បីឆ្លើយតបជាបន្ទាន់ ប្រសិនបើមានករណីជំងឺនេះ កើតមានឡើងជាយថាហេតុ ហើយបាននឹងកំពុងពង្រឹងជាប់ជានិច្ច នូវការតាមដានស្ថានការណ៍ជំងឺ ព្រមទាំងត្រៀមលក្ខណៈក្នុងការឆ្លើយតបជាបន្ទាន់ ដោយប្រើប្រាស់ប្រព័ន្ធដែលមានស្រាប់ នៅតាមបណ្តាខេត្ត-រាជធានីទាំង២៥»។ ក្រសួងសុខាភិបាលបានឲ្យដឹងទៀតថា «នាពេលបច្ចុប្បន្នគ្មានវ៉ាក់សាំង ឬការព្យាបាលជាក់លាក់ណាមួយ សម្រាប់ជំងឺ Zika នេះទេ ហើយពេលនេះវិទ្យាស្ថានប៉ាស្ទ័រកម្ពុជា អាចធ្វើតេស្តរកវីរុស Zika បាន»។ បើតាមក្រសួងសុខាភិបាលកម្ពុជាធ្លាប់មានកើតជំងឺ Zika មួយករណីកាលពីឆ្នាំ២០១០ ប៉ុន្តែអ្នកជំងឺបានជាសះស្បើយ ហើយចាប់ពីពេលនោះមកដល់បច្ចុប្បន្ននេះ ពុំមានរកឃើញករណីបែបនេះទៀតទេ។ សូមជម្រាបថា ជំងឺ Zika ឆ្លងតាមរយៈមូសខ្លាខាំ ដែលជាប្រភេទមូសដែលបង្ករឲ្យមានជំងឺគ្រុនឈាម និងមានរោគសញ្ញាស្រដៀងគ្នា ទៅនឹងជំងឺគ្រុនឈាមដែរ ដូចជា គ្រុក្តៅ ឈឺក្បាល កន្ទួលក្រហមលើស្បែក ក្រហមភ្នែក និងឈឺសន្លាក់ជាដើម៕
|
2016-01-29T21:56:00+07:00
|
freshnewsasia.com
|
https://m.freshnewsasia.com/index.php/en/localnews/17014-2016-01-29-09-24-01.html
|
f89c391b-d019-4d74-ba84-97916f551e24
|
អគ្គនាយក WHO៖ មនុស្សប្រហែល ៤លាននាក់ អាចនឹងឆ្លងជំងឺ Zika នៅក្នុងឆ្នាំនេះ
|
លោកស្រីវេជ្ជបណ្ឌិត Margaret Chan អគ្គនាយកអង្គការសុខភាពពិភពលោក (WHO) បានឲ្យដឹងនៅក្នុងកិច្ចប្រជុំបន្ទាន់មួយនៅថ្ងៃនេះថា យ៉ាងហោចណាស់មានមនុស្ស ៣ទៅ៤លាននាក់ នឹងឆ្លងជំងឺ Zika នៅអាមេរិក ក្នុងឆ្នាំនេះ នេះបើយោងតាមការចេញផ្សាយរបស់ BBC នៅមុននេះបន្ដិច។ លោកស្រីវេជ្ជបណ្ឌិតបានបញ្ជាក់ថា «នៅពេលនេះ ជំងឺ Zika វាបានផ្ទុះឡើង និងរីករាដាលនៅជុំវិញអាមេរិក»។ នៅសប្ដាហ៍ក្រោយ នឹងមានកិច្ចប្រជុំប្រកាសអាសន្នមួយ ដែលអាចនឹងប្រកាសអាសន្នពីការរីករាលដាលនៃជំងឺ Zika ទៅកាន់ពិភពលោក ប៉ុន្តែនៅពេលនេះ ក្រុមការងារសង្គ្រោះបន្ទាន់ ត្រូវបានបង្កើតឡើងរួចរាល់ហើយ ដើម្បីឈប់ស្កាត់ជំងឺ Zika។ គួរបញ្ជាក់ផងដែរថា វីរុស Zika ត្រូវបានរកឃើញលើកដំបូង នៅលើសត្វស្វានៅក្នុងឆ្នាំ១៩៤៧ នៅក្នុងប្រទេសអ៊ូហ្គង់ដាស្ថិតក្នុងទ្វីបអាហ្រ្វិក ហើយនៅឆ្នាំ១៩៥២ ជំងឺនេះ បានឆ្លងជាលើកដំបូងមកមនុស្ស តាមរយៈមូសខ្លាខាំ និងបានរីករាលដាលនៅតំបន់អាហ្រ្វិក និងកោះមួយចំនួននៅតំបន់ប៉ាស៊ីហ្វិក។ អ្នកដែលឆ្លងមេរោគនេះ នឹងមានអាការៈ ក្ដៅខ្លួន ឈឺក្បាល ឡើងរមាស់ ឈឺសន្លាក់ និងភ្នែកឡើងក្រហម ពោលគឺមានអាការៈ និងរោគសញ្ញា ដូចគ្នានឹងជំងឺគ្រុនឈាមដែរ៕
|
2016-01-29T05:26:00+07:00
|
freshnewsasia.com
|
https://m.freshnewsasia.com/index.php/en/localnews/16976-2016-01-28-15-26-29.html
|
1e6c622e-fbbc-47c9-bfca-7b0bd23c0fe7
|
ស្នងការខេត្តកំពត ឧបត្ថម្ភថវិកា និងអំណោយជូនគ្រួសារ នគរបាលក្រុងកំពត ដែលមានជំងឺរ៉ាំរ៉ៃ
|
លោកឧត្តមសេនីយ៍ត្រី ម៉ៅ ច័ន្ទធុរិទ្ធ ស្នងការខេត្តកំពត និងជាប្រធាន ក្រុមការងារយុវជនគណបក្សប្រជាជនខេត្ត នៅរសៀលថ្ងៃទី២៨ ខែមករា ឆ្នាំ២០១៦នេះ បានចាត់ឲ្យស្នងការរង ខេត្តលោក នៃ គង់ នាំថវិការ សម្ភារៈ និងគ្រឿងឧបភោគ បរិភោគមួយចំនួន ផ្តល់ជូនគ្រួសារមន្ត្រីនគរបាលក្រុងកំពតម្នាក់ឈ្មោះ ហេង សុវត្ថា រស់នៅក្នុង ភូមិសុវណ្ណសាគរ សង្កាត់កំពង់កណ្តាល ក្រុងកំពត ខេត្តកំពត ដែលគ្រួសារ ជួបការលំបាកដែលប្រពន្ធមានជំងឺរ៉ាំរ៉ៃ។ លោកវរសេនីយ៍ឯក នៃ គង់ បានឲ្យដឹងថា ថវិកា សម្ភារ និងគ្រឿងឧបភោគ បរិភោគមួយចំនួនខាងលើនេះ ជាអំណោយទាន របស់គណបក្សប្រជាជនកម្ពុជា នៃស្នងការដ្ឋាននគរបាលខេត្តកំពត ដែលមាន លោកឧត្តសេនីយ៍ត្រី ស្នងការខេត្តជាប្រធាន។ ក្នុងឱកាសផ្តល់អំណោយនោះលោក នៃ គង់ ផ្តាំផ្ញើសួរសុខទុក្ខដល់គ្រួសារមន្ត្រីនគរបាល ដែលជួបបញ្ហាខាងលើ ពីសំណាក់ លោកស្នងការខេត្តកំពត និងសូមឲ្យជាសះស្បើយពីជំងឺ ក្នុងពេលឆាប់ៗខាងមុខនេះ៕
|
2016-01-29T05:09:00+07:00
|
freshnewsasia.com
|
https://m.freshnewsasia.com/index.php/en/localnews/16973-2016-01-28-15-20-26.html
|
f45d6c87-58d3-4357-8bcd-04cc9eca733e
|
រដ្ឋមន្រ្តី ម៉ម ប៊ុនហេង ចុះពិនិត្យមើលផ្ទាល់លើករណីជំងឺកញ្រ្ជឹល ដែលទើបរកឃើញ កើតលើទារកអាយុ៧ខែ នៅខេត្តកំពង់ស្ពឺ
|
នៅរសៀលថ្ងៃទី២៨ ខែមករា ឆ្នាំ២០១៦នេះ លោក ម៉ម ប៊ុនហេង រដ្ឋមន្រ្តីក្រសួងសុខាភិបាល បានអញ្ជើញចុះពិនិត្យមើល ដោយផ្ទាល់លើករណីជំងឺកញ្រ្ជឹលមួយ ដែលកម្ពុជាទើបរកឃើញមួយករណី កើតលើទារកអាយុ៧ខែ នៅខេត្តកំពង់ស្ពឺ។ ការចុះពិនិត្យមើលដោយផ្ទាល់ពីសំណាក់លោក ម៉ម ប៊ុនហេង រដ្ឋមន្រ្តីក្រសួងសុខាភិបាល នៅរសៀលថ្ងៃនេះ ធ្វើឡើងដើម្បីឆ្លើយតបជាបន្ទាន់ទៅនឹង ករណីជំងឺកញ្រ្ជឹលមួយករណី លើទារកអាយុ៧ខែ មកពីភូមិត្រពាំងស្វាយ ឃុំព្រៃវិហារ ស្រុកគងពិសី ខេត្តកំពង់ស្ពឺ ដែលបានរកឃើញរាយការណ៍ពីមន្ទីរពេទ្យ នៅរាជធានីភ្នំពេញ។ ស្រ្តីជាម្តាយទារកដែលនេះ ជាលើកដំបូងរបស់គាត់បានឃើញលោក ម៉ម ប៊ុនហេង រដ្ឋមន្រ្តីក្រសួងសុខាភិបាល ចុះពិនិត្យមើលដោយផ្ទាល់ បានសម្តែងនូវការគោរព និងក្តីរំភើបចំពោះការយកចិត្តទុកដាក់ពីក្រសួងសុខាភិបាល។ សូមបញ្ជាក់ថា ផ្ទះរបស់ទារកកើតកញ្ជ្រឹល ស្ថិតនៅភូមិត្រពាំងស្វាយ ឃុំព្រៃវិហារ ស្រុកគងពិសី ដែលមានចំងាយពីផ្លូវជាតិ ចូលតាមផ្លូវលំប្រមាណ៤-១០គីឡូម៉ែត្រ។ សូមជំរាបថា ក្រសួងសុខាភិបាល ចេញសេចក្តីប្រកាសព័ត៌មាន បញ្ជាក់ពីការរកឃើញជំងឺកញ្ជ្រឹលមួយករណីទៀត ដែលកើតលើទារកអាយុ៧ខែ។ ករណីជំងឺកញ្ជ្រឹលលើទារកអាយុ៧ខែ ជាករណីពិសេសដែលរកឃើញ ព្រោះជាទូទៅ កញ្ជ្រឹលកើតមាននៅលើទារកអាយុ៩ខែ ហើយអនុលោមតាមប្រតិទិនរបស់ អង្គការសុខភាពពិភពលោក វ៉ាក់សាំង ការពារជំងឺកញ្ជ្រឹល ស្អូចទី១ អាចផ្តល់ជូនបានលុះត្រាតែទារក មានអាយុចាប់ពី៩ខែឡើងទៅ។ ការរាយការណ៍ករណីជំងឺកញ្ជ្រឹលនេះ គឺជាផ្នែកមួយនៃការតាមដានស្រាវជ្រាវ ជាប្រចាំរបស់កម្មវិធីជាតិផ្តល់ថ្នាំបង្ការ។ នេះបើយោងតាមសេចក្តី ប្រកាសព័ត៌មានរបស់ក្រសួងសុខាភិបាល ចុះថ្ងៃទី២៦ ខែមករា ឆ្នាំ២០១៦។ បន្ទាប់ពីទទួលបានលទ្ធផលពិសោធន៍ភ្លាមៗ ក្រសួងសុខាភិបាល បានកោះប្រជុំបន្ទាន់ ហើយបានបញ្ចូនក្រុមអង្កេតចុះទៅដល់កន្លែងកើតហេតុ ដើម្បីអង្កេតករណីបន្ថែមទៀត និងសម្រាប់រៀបចំ សកម្មភាពឆ្លើយតបជាបន្ទាន់, ដោយឡែកនៅថ្ងៃទី២៨ ខែមករានេះ លោក ម៉ម ប៊ុនហេង បានអញ្ជើញចុះពិនិត្យ ដោយផ្ទាល់លើករណីនេះ៕
|
2016-01-28T22:52:00+07:00
|
freshnewsasia.com
|
https://m.freshnewsasia.com/index.php/en/localnews/16943-2016-01-28-09-06-14.html
|
076f2498-2c67-4c48-9ef1-59360894cae9
|
មន្ត្រីជំនាញស្ថាប័នកាំកុងត្រូលខេត្តព្រះសីហនុចុះពិសោធរកសារធាតុគីមីផ្ទុកក្នុងស្ករត្នោត
|
មន្ត្រីជំនាញស្ថាប័នកាំកុងត្រូលសាខាខេត្តព្រះសីហនុ បើកយុទ្ធនាការចុះពិសោធមុខទំនិញស្ករត្នោត ដែលអាជីវករបោះដុំ និងលក់រាយនៅផ្សារមួយចំនួនក្នុងមូលដ្ឋាននេះ ដើម្បីរកសារធាតុគីមីម្យ៉ាងដែលគេដាក់ចូលទៅក្នុងស្ករត្នោត នាំឲ្យប៉ះពាល់ដល់សុខភាពមនុស្ស។ បញ្ហានេះ ទាំងមន្ត្រីសង្គមស៊ីវិល និងប្រជាពលរដ្ឋជាអ្នកប្រើប្រាស់ស្ករត្នោត បានស្នើឲ្យមន្ត្រីជំនាញកាំកុងត្រូល ពិសេសមន្ត្រីប្រចាំការនៅតាមច្រកព្រំដែននានា ត្រូវទប់ស្កាត់សារធាតុគីមី កុំឲ្យចូលពីក្រៅប្រទេស ទើបទប់ស្កាត់បទល្មើសនេះមានប្រសិទ្ធភាព។ អនុប្រធានកាំកុងត្រូលសាខាខេត្តព្រះសីហនុ លោក ជា ប៉ិច បានស្នើដល់ប្រជាពលរដ្ឋ ពិសេសអាជីវករលក់ដូរស្ករត្នោតទាំងបោះដុំ និងលក់រាយ ត្រូវចូលរួមសហការទប់ស្កាត់ស្ករត្នោតមានសារធាតុគីមី នាំឲ្យប៉ះពាល់ដល់សុខភាពអ្នកប្រើប្រាស់ ជាពិសេស ត្រូវផ្តល់ព័ត៌មានទៅកាន់មន្ត្រីជំនាញ ឲ្យចុះពិសោធស្ករត្នោតរបស់លោកអ្នក ដើម្បីចូលរួមថែរក្សាសុខភាពតាមគ្រួសារនីមួយៗ។ លោក ជា ប៉ិច ឲ្យដឹងទៀតថា នៅថ្ងៃទី២៨ ខែមករា លោកបានដឹកនាំមន្ត្រីជំនាញស្ថាប័នកាំកុងត្រូល និងមន្ត្រីស្ថាប័នពាក់ព័ន្ធខេត្តព្រះសីហនុ នាំយកឧបករណ៍ទៅពិសោធស្ករត្នោតដែលអាជីវករដាក់លក់នៅផ្សារឃ្លាំងលើ និងផ្សារលើ ហើយរកឃើញស្ករត្នោតប្រមាណ ៦០គីឡូក្រាមមានជាតិគីមីម្យ៉ាង នាំឲ្យប៉ះពាល់ដល់អ្នកប្រើប្រាស់៖ ។ ទោះបីមន្ត្រីជំនាញកាំកុងត្រូល មិនបានបញ្ជាក់លម្អិតអំពីផលប៉ះពាល់នៃស្ករត្នោតមានជាតិគីមីខាងលើ មានផលប៉ះពាល់សុខភាពមនុស្សកម្រិតណាក្តី ប៉ុន្តែ លោក ជា ប៉ិច សង្កត់ធ្ងន់ថា សារធាតុគីមីដែលរកឃើញក្នុងស្ករត្នោត ដែលដាក់លក់តាមផ្សារមួយចំនួននាខេត្តព្រះសីហនុ ពេលនេះ គឺហាមដាច់ខាតមិនឲ្យដាក់ទៅលើមុខម្ហូប ឬមុខទំនិញផ្សេងៗនោះទេ។ ទាក់ទិនបញ្ហានេះ ទាំងមន្ត្រីសង្គមស៊ីវិល និងប្រជាពលរដ្ឋភាគច្រើន បានគាំទ្រសកម្មភាពរបស់មន្ត្រីជំនាញស្ថាប័នកាំកុងត្រូលខេត្តព្រះសីហនុ ដែលចុះពិនិត្យគុណភាពប្រភេទទំនិញផ្សេងៗជាបន្តបន្ទាប់ ដើម្បីជួយការពារសុខភាពប្រជាពលរដ្ឋទូទៅ និងស្នើឲ្យមន្ត្រីស្ថាប័ននេះ បន្តសកម្មភាពជាប្រចាំ។ ចំណែកក្រុមអាជីវករលក់ដូរស្ករត្នោតទាំងបោះដុំ និងលក់រាយនៅផ្សារឃ្លាំងលើ និងផ្សារលើ នាខេត្តព្រះសីហនុ បានឲ្យដឹងថា នឹងចូលរួមសហការជាមួយមន្ត្រីជំនាញកាំកុងត្រូល ហើយសន្យាថា ឈប់ទទួលលក់ស្ករត្នោតដែលសង្ស័យមានផ្ទុកសារធាតុគីមី។ អាជីវករមួយចំនួនដែលលក់ស្ករត្នោតនៅផ្សារឃ្លាំងលើ ដែលមន្ត្រីកាំកុងត្រូលពិសោធស្ករត្នោតដែលពួកគាត់កំពុងដាក់លក់ ហើយរកឃើញមានផ្ទុកជាតិគីមី ថ្លែងថា មិនបានដឹងស្ករត្នោតដែលដាក់លក់នោះ មានជាតិគីមីនោះទេ។ អាជីវករទាំងនោះឲ្យដឹងថា ស្ករត្នោតដែលពួកគាត់បានទិញមកលក់បន្តពេលនេះ គឺភាគច្រើនមានប្រភពចេញពីឈ្មួញស្ករត្នោតនៅខេត្តកំពង់ស្ពឺ៖ ។ អាជីវករលក់ស្ករត្នោតនៅផ្សារលើ ខេត្តព្រះសីហនុ លោកស្រី ឃុត សុភា មានប្រសាសន៍ថា មិនជំទាស់ការចុះពិសោធស្ករត្នោតរកសារធាតុគីមីរបស់មន្ត្រីកាំកុងត្រូលទេ ហើយបានត្រៀមសហការលុបបំបាត់ជាតិគីមីនៅលើចំណីអាហារជានិច្ច។ បន្ថែមលើនេះ លោកស្រី ឃុត សុភា ក៏បានអំពាវនាវដល់មន្ត្រីជំនាញនៅតាមច្រកទ្វារព្រំដែន ត្រូវទប់ស្កាត់ការនាំចូលសារធាតុគីមីពីក្រៅប្រទេសឲ្យមានប្រសិទ្ធភាពជាមុន៖ ។ យ៉ាងណាក៏ដោយចុះ អនុប្រធានកាំកុងត្រូលសាខាខេត្តព្រះសីហនុ លោក ជា ប៉ិច បានអំពាវនាវដល់ប្រជាពលរដ្ឋ មន្ត្រីរាជការ ពិសេសអាជីវករលក់ដូរទំនិញ ឬអាហារហូបចុកទូទាំងប្រទេស ពិសេសខេត្តព្រះសីហនុ ត្រូវចូលរួមសហការ និងផ្តល់ព័ត៌មានទៅកាន់ស្ថាប័ននេះ បើសង្ស័យថា ទីតាំងបោះដុំស្ករត្នោត ឬលក់រាយជាដើម សង្ស័យដាក់លក់ទំនិញ ឬស្ករត្នោតមានដាក់សារធាតុគីមី ដើម្បីរក្សាមុខទំនិញទុកបានយូរថ្ងៃជាដើម មកកាន់ស្ថាប័នកាំកុងត្រូលតាមរយៈទូរស័ព្ទលេខ ០១៧ ៤៤៣ ៧៣៧ និងលេខ ០១២ ៩៧៥ ៦៥៧។ មន្ត្រីជំនាញស្ថាប័នកាំកុងត្រូលខេត្តព្រះសីហនុ ឲ្យដឹងថា នឹងចុះពិសោធរកសារធាតុគីមីនៅលើការបោះដុំ និងលក់រាយនៅតាមទីផ្សារជាច្រើនទៀតនៅតាមទីប្រជុំជននានា ក្នុងមូលដ្ឋានខេត្តទេសចរណ៍មួយនេះ ដើម្បីឈានទៅរួមចំណែកថែរក្សាសុខភាពប្រជាពលរដ្ឋឲ្យបានប្រសើរឡើង៕
|
2016-01-28T18:10:00+07:00
|
rfa.org
|
https://www.rfa.org/khmer/news/health/Authorities-in-Sihanuk-Ville-check-for-toxin-sugar-01282016060034.html
|
6543b391-0dac-4a41-a5e5-485f302f3223
|
សមត្ថកិច្ចនៃក្រសួងមហាផ្ទៃដុតកម្ទេចស្ករត្នោតផ្ទុកសារធាតុគីមីជាង៤តោន
|
កម្លាំងសមត្ថកិច្ចនៃក្រសួងមហាផ្ទៃ បានដុតកម្ទេចស្ករត្នោតជាង ៤តោន បន្ទាប់ពីរកឃើញថា ស្ករត្នោតទាំងនោះមានលាយសារធាតុគីមីឈ្មោះ សូដ្យូម អ៊ីដ្រូសូលហ្វីត (sodium hydrosulfite) ប៉ះពាល់សុខភាពអ្នកប្រើប្រាស់។ កម្លាំងសមត្ថកិច្ចនាយកដ្ឋានប្រឆាំងបទល្មើសសេដ្ឋកិច្ច នៃក្រសួងមហាផ្ទៃ បានដុតចោលស្ករត្នោតលាយសារធាតុគីមី នៅថ្ងៃទី២៨ មករា នៅជិតកន្លែងចាក់សំរាមក្នុងសង្កាត់ជើងឯក ខណ្ឌដង្កោ រាជធានីភ្នំពេញ។ អនុប្រធានវិទ្យាសាស្ត្រ និងបច្ចេកវិទ្យានៃរាជបណ្ឌិត្យសភាកម្ពុជា និងជាបណ្ឌិតផ្នែកគីមី អ្នកស្រី សៀង ហ៊ុយ ពន្យល់ថា សារធាតុ សូដ្យូម អ៊ីដ្រូសូលហ្វីត ឬម្សៅសនេះ គេប្រើសម្រាប់រក្សាពណ៌អាហារ ក៏ប៉ុន្តែនៅពេលប្រើប្រាស់សារធាតុគីមី អ្នកប្រើប្រាស់នឹងមានសម្ពាធឈាមធ្លាក់ចុះ ថប់ដង្ហើម និងឈឺក្រពះ ជាដើម៖ ។ សមត្ថកិច្ចដុតស្ករត្នោតជាង ៤តោន បន្ទាប់ពីបានឆ្មក់ចូលត្រួតពិនិត្យទីតាំងសិប្បកម្មផលិតស្ករត្នោតនៅដីឡូត៍លេខ៨ សង្កាត់បឹងសាឡាង ខណ្ឌទួលគោក កាលពីថ្ងៃទី២៧ មករា។ សមត្ថកិច្ចរកឃើញថា សិប្បកម្មនេះផលិតស្ករត្នោត ដោយបំប្លែងពីស្ករស ហើយលាយសារធាតុគីមី សូដ្យូម អ៊ីដ្រូសូលហ្វីត ដើម្បីរក្សាពណ៌៕
|
2016-01-28T17:20:00+07:00
|
rfa.org
|
https://www.rfa.org/khmer/news/health/authorities-seizes-4-tones-of-toxin-sugar-01282016070048.html
|
1271b204-be97-493c-9bd6-408e2e4f3e87
|
ក្រសួងសុខាភិបាល ប្រកាសពីការរកឃើញជំងឺកញ្ជ្រឹលមួយករណីទៀត ដែលកើតលើទារកអាយុ៧ខែ
|
ក្រសួងសុខាភិបាល ចេញសេចក្តីប្រកាសព័ត៌មាន បញ្ជាក់ពីការរកឃើញជំងឺកញ្ជ្រឹលមួយករណីទៀត ដែលកើតលើទារកអាយុ៧ខែ។ ករណីជំងឺកញ្ជ្រឹលលើទារកអាយុ ៧ខែ ជាករណីពិសេសដែលរកឃើញ ព្រោះជាទូទៅ កញ្ជ្រឹលកើតមាននៅលើទារកអាយុ ៩ខែ ហើយអនុលោមតាមប្រតិទិនរបស់ អង្គការសុខភាពពិភពលោក វ៉ាក់សាំង ការពារជំងឺកញ្ជ្រឹល ស្អូចទី១ អាចផ្តល់ជូនបានលុះត្រាតែទារក មានអាយុចាប់ពី ៩ខែឡើងទៅ។ ការរាយការណ៍ករណីជំងឺកញ្ជ្រឹលនេះ គឺជាផ្នែកមួយនៃការតាមដានស្រាវជ្រាវ ជាប្រចាំរបស់កម្មវិធីជាតិផ្តល់ថ្នាំបង្ការ។ នេះបើយោងតាមសេចក្តី ប្រកាសព័ត៌មានរបស់ក្រសួងសុខាភិបាល ចុះថ្ងៃទី២៦ ខែមករា ឆ្នាំ២០១៦។ យោងតាមសេចក្តីប្រកាសព័ត៌មានរបស់ក្រសួងសុខាភិបាល បានបញ្ជាក់ថា មានករណីសង្ស័យជំងឺកញ្ជ្រឹលមួយករណីលើទារកអាយុ៧ខែ ដែលបានរាយការណ៍មកមន្ទីរពេទ្យ នៅរាជធានីភ្នំពេញ នៅថ្ងៃទី១៨ ខែមករា ដែលទារកនៅមកពីឃុំព្រះវិហារ ស្រុកគងពិសី ខេត្តកំពង់ស្ពឺ។ ករណីសង្ស័យនេះត្រូវបានបញ្ជាក់ថាជាជំងឺកញ្ជ្រឹល ដោយវិទ្យាស្ថានជាតិសុខភាពសាធារណៈ និងដោយមន្ទីរពិសោធន៍ ប្រចាំតំបន់ របស់អង្គភាពសុខភាពពិភពលោក នៅក្នុងទីក្រុងហុងកុង នៅថ្ងៃទី២៥ ខែមករា ឆ្នាំ២០១៦។ បន្ទាប់ពីទទួលបានលទ្ធផលពិសោធន៍ភ្លាមៗ ក្រសួងសុខាភិបាល បានកោះប្រជុំបន្ទាន់ ហើយបានបញ្ចូនក្រុមអង្កេតចុះទៅដល់កន្លែងកើតហេតុ ដើម្បីអង្កេតករណីបន្ថែមទៀត និងសម្រាប់រៀបចំសកម្មភាពឆ្លើយតបជាបន្ទាន់។ យ៉ាងណាក៏ដោយ បន្ទាប់ពីទទួលបានស្ថានភាពលុបបំបាត់ជំងឺកញ្ជ្រឹល នៅក្នុងខែមីនា ឆ្នាំ២០១៥ មកកម្មវិធីជាតិផ្តល់ថ្នាំបង្ការ នៃក្រសួងសុខាភិបាល បាននឹងកំពុងតែបន្តការតាមដានស្រាវជ្រាវ ជំងឺកញ្ជ្រឹល ដើម្បីស្វែងរកអំពីករណីវីរុសជំងឺកញ្ជ្រឹលឆ្លងចូលពីប្រទេសក្រៅ និងដើម្បីធានាឲ្យបាននូវវិធានការ ត្រួតពិនិត្យសមស្រប ដែលអាចអនុវត្តបាន។ ការកើតឡើងវិញនៃជំងឺកញ្ជ្រឹលនៅក្នុងប្រទេសកម្ពុជា ដែលជាប្រទេសលុបបំបាត់ជំងឺកញ្ជ្រឹលនេះ អាចកើតមានដោយសារមានការឆ្លងមេរោគខ្ពស់ និងអាចឆ្លងយ៉ាងឆាប់រហ័ស ពីមនុស្សម្នាក់ ទៅមនុស្សម្នាក់ ទៀតតាមរយៈការចំលងចូលពីប្រទេសជិតខាង។ មនុស្សដែលផ្ទុកវីរុស ជំងឺកញ្ជ្រឹល អាចឆ្លងទៅអ្នកដទៃបាន សូម្បីតែមុនពេលមានចេញរោគសញ្ញាកន្ទួលក្រហមលេចឡើងក៏ដោយ។ លោក ម៉ម ប៊ុនហេង រដ្ឋមន្រ្តីក្រសួងសុខាភិបាល បានលើកឡើងនៅក្នុងសេចក្តីប្រកាសព័ត៌មាននោះថា យើងបេ្តជ្ញាប្រយុទ្ធ និងចាត់វិធានការសមស្រប ដើម្បីបញ្ចប់ការចំលងវីរុសកញ្ជ្រឹលនេះជាបន្ទាន់ ដោយសហការជាមួយអង្គការសុខភាពពិភពលោក និងអង្គការ UNICEF៕
|
2016-01-28T02:26:00+07:00
|
freshnewsasia.com
|
https://m.freshnewsasia.com/index.php/en/localnews/16884-2016-01-27-12-29-23.html
|
c4efaf6d-94f3-40e2-819f-6a62fb15003d
|
ស្នងការខេត្តកំពត ចុះសួរសុខទុក្ខ និងឧបត្ថម្ភថវិកាជូនគ្រួសារនគរបាលក្រុងកំពត ដែលប្រពន្ធមានជំងឺរ៉ាំរ៉ៃ
|
ស្នងការនគរបាលខេត្តកំពត លោកឧត្តមសេនីយ៍ត្រី ម៉ៅ ច័ន្ទមធុរិទ្ធ នៅរសៀលថ្ងៃទី២៧ ខែមករា ឆ្នាំ២០១៦នេះ បានចុះសួរសុខទុក្ខ និងនាំយកថវិកាទៅឧបត្ថម្ភជូនគ្រួសារ មន្រ្តីនគរបាលក្រុងកំពតម្នាក់ ដែលប្រពន្ធរបស់ខ្លួនកំពុងមានជំងឺរ៉ាំរ៉ៃ និងកំពុងសម្រាកព្យាបាលនៅក្នុងផ្ទះ។ លោកឧត្តមសេនីយ៍ស្នងការ បានជំរុញនិងណែនាំដល់នគរបាលរបស់ខ្លួនដែលជាប្តី ត្រូវមើលថែប្រពន្ធឲ្យបានល្អ ហើយបើទោះបីថវិកាទាំងនេះតិចតួចមែន ប៉ុន្តែវាអាចជួយកាត់បន្ថយការលំបាកមួយកំរិតថែមទៀត ហើយលោកនឹងគិតគូរបន្តទៀត។ ជាការកត់សម្គាល់ ក្រៅពីការមមាញឹកលើការពង្រឹងបញ្ហាសន្តិសុខ និងសណ្តាប់ធ្នាប់ជូនប្រជាពលរដ្ឋតាមមូលដ្ឋាននោះ លោកឧត្តមសេនីយ៍ស្នងការ តែងតែបានចុះសួរសុខទុក្ខ និងជួយការឧបត្ថម្ក ដល់កងកម្លាំងរបស់ខ្លួននៅពេលដែលជួបគ្រោះអាសន្នផ្សេងៗ៕
|
2016-01-28T00:46:00+07:00
|
freshnewsasia.com
|
https://m.freshnewsasia.com/index.php/en/localnews/16877-2016-01-27-11-01-03.html
|
1cd4ec7a-a18d-4e49-82d7-8d9f5aa8e396
|
រដ្ឋមន្ដ្រី ម៉ម ប៊ុនហេង បើកកិច្ចប្រជុំផ្សព្វផ្សាយពី ក្របខណ្ឌ ផែនការសកម្មភាពលុបបំបាត់ជំងឺគ្រុនចាញ់ ឆ្នាំ២០១៦-២០២០
|
រដ្ឋមន្ដ្រីក្រសួងសុខាភិបាល លោក ម៉ម ប៊ុនហេង នៅថ្ងៃទី ២៧ ខែ មករា ឆ្នាំ២០១៦ នេះបានចូលរួមបើកកិច្ចប្រជុំផ្សព្វផ្សាយ ពីក្របខណ្ឌផែនការសកម្មភាព លុបបំបាត់ជំងឺគ្រុនចាញ់ឆ្នាំ២០១៦-២០២០ នាសណ្ឋាគារ Raffles Hotel Le Royal រាជធានីភ្នំពេញ។ លោក រដ្ឋមន្ដ្រី បានថ្លែងថា ច្រើនឆ្នាំមកនេះការប្រយុទ្ធ នឹងជំងឺគ្រុនចាញ់ នៅប្រទេសកម្ពុជាទទួលបានជោគជ័យ គួរឲ្យគត់សម្គាល់ គឺកាត់បន្ថយបន្ទុក នៃជំងឺដោយបានធ្វើឲ្យអត្រា ឈឺ និងស្លាប់ ដោយសារជំងឺ គ្រុនចាញ់ ធ្លាក់ចុះ។ដូច្នេះ សមិទ្ធិផលនេះ បញ្ជាក់ថា កម្ពុជា យើងមានឱកាសចាប់ផ្ដើម បង្កើត ប្រព័ន្ធ ការងារដ៏ចំាបាច់មួយដើម្បី ការលុបបំបាត់ ជំងឺ នេះជាដំណាក់កាល។ លោករដ្ឋមន្ដ្រីថ្លែងបន្ដថា ពិសេស រាជរដ្ឋាកម្ពុជា ក៏ដូចជា ក្រសួងសុខាភិបាល ព្រមទាំងមជ្ឈមណ្ឌល ជាតិប្រយុទ្ធ នឹងជំងឺ គ្រុនចាញ់ ប៉ារ៉ា ស៊ីតសាស្រ្ដ និងបាណកសាស្រ្ដ បានធ្វើការបេ្ដជ្ញាចិត្ដដើម្បីសម្រេច គោលដៅនៃការលុបបំបាត់ ជំងឺគ្រុនចាញ់ប្រភេទមេរាគ ផ្លាស់ស្មូមដ្យូម ហ្វាល់ស៊ីប៉ារ៉ូម ឲ្យអស់ត្រឹមឆ្នាំ២០២០ និងការលុបបាត់ជំងឺគ្រុនចាញ់ គ្រប់ប្រភេទ មេរោគទាំងអស់ ត្រឹមឆ្នាំ២០២៥។ លោករដ្ឋមន្ដ្រីថ្លែងបន្ដទៀតថា ។ លោកបន្ដថា ដើម្បីសម្រេចបាននូវ គោលដៅ លុបបំបាត់ ជំងឺគ្រុនចាញ់ កម្ពុជា ត្រូវមានផែនការយុទ្ធសាស្រ្ដ ច្បាស់លាស់ មួយ បង្ហាញពីផែនការសកម្មភាព ក្នុងការអនុវត្ដដើម្បីសម្រេច ឲ្យបាននូវគោលដៅនោះ ដោយ ត្រូវមានមូលដ្ឋាន ភស្ដុតាង ច្បាស់លាស់ និងលក្ខណៈលម្អិត ពីទីកន្លែង ពេលវេលា អនុវត្ដដោ យវិធីណា និងអ្នកណា ជាអ្នកអនុវត្ដ នូវសកម្មភាពទាំងនោះ។ លោករដ្ឋមន្ដ្រីថ្លែងបន្ថែមថា ការលុបបំបាត់ ទាមទារឲ្យមានការរៀបចំ មានលក្ខណៈច្បាស់លាស់ ជាក់លាក់ និងចាំបាច់ ត្រូវមាន ការសម្របសម្រួលរវាងមជ្ឈមណ្ឌល ជាតិប្រយុទ្ធនឹងជំងឺគ្រុនចាញ់ ប៉ារ៉ាស៊ីតសាស្ដ្រ និងបាណកសាស្ដ្រ ជាមួយនឹង ដៃគូអភិវឌ្ឍន៍នានា។ ពេលនេះមានយើងមានយុទ្ធសាស្ដ្រ មួយដែលត្រូវបានរំពឹង ទុកថា នឹងជំរុញឲ្យយើងឆ្ពោះទៅរក ការលុបបំបាត់ជំងឺគ្រុនចាញ់ នៅក្នុងដំណាក់កាលនេះវាជាការចាំបាច់ ណាស់ ដែលក្រសួងសុខាភិបាល និងមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ ត្រូវធ្វើជាម្ចាស់ ក្នុងភាពជាអ្នកដឹកនាំ និងអនុវត្ដសកម្មភាព លើយុទ្ធសាស្ដ្រថ្នាក់ ជាតិ ដោយធ្វើការសហការជាមួយដៃគូអភិវឌ្ឍន៍ នានាដែលនាំឲ្យមានលទ្ធផល ប្រកបដោយប្រសិទ្ធិភាព តម្លាភាព និងឈាន ឆ្ពោះទៅសម្រេច នូវគោលដៅថ្នាក់ជាតិ។ គួរបញ្ជាក់ថា ការបើកកិច្ចប្រជុំផ្សព្វផ្សាយពីក្របខណ្ឌផែនការ សកម្មភាពលុបបំបាត់ជំងឺគ្រុនចាញ់ ឆ្នាំ២០១៦-២០២០នាសណ្ឋាគារ Raffles Hotel Le Royalនេះ មានរយៈពេល ២ថ្ងៃ គឺថ្ងៃទី២៧-២៨ ខែមករា ហើយក៏មានការអញ្ជើញចូលរួមដោយ លោកវេជ្ជបណ្ឌិត Dong-ll Ahn តំណាងអង្គការសុខភាព ពិភពលោក ប្រចំាកម្ពុជា និងស្ថានប័នពាក់ព័ន្ធជាច្រើននាក់ ផ្សេងទៀតផងដែរ៕
|
2016-01-27T18:22:00+07:00
|
freshnewsasia.com
|
https://m.freshnewsasia.com/index.php/en/localnews/16833-2016-01-27-04-22-28.html
|
13328a6d-41b9-4836-9ddd-461696ecf21e
|
Puerto Rico រកឃើញជំងឺ Zika ចំនួន ១៨ករណី ខណៈដែល Costa Rica មាន១ករណី
|
មន្ត្រីសុខាភិបាលនៃប្រទេស Puerto Rico បានប្រកាសឲ្យដឹងថា គិតត្រឹមល្ងាចថ្ងៃអង្គារម្សិលមិញនេះ មានអ្នកឆ្លងជំងឺ Zika ចំនួន ១៨ករណី ខណៈដែលជាង ២០០ករណីទៀត កំពុងតែធ្វើការស៊ើបអង្កេត នេះបើយោងតាមការចេញផ្សាយរបស់ទីភ្នាក់ងារ ព័ត៌មានចិនស៊ិនហួ ចេញផ្សាយនៅថ្ងៃទី២៧ ខែមករា។ ស្របពេលជាមួយគ្នានោះដែរ នៅឯ Costa Rica វិញ រដ្ឋមន្ត្រីក្រសួងសុខាភិបាលនៃប្រទេសនេះ ក៏បានបញ្ជាក់ថា មានអ្នកឆ្លងជំងឺ Zika ដំបូងម្នាក់ផងដែរ ដែលបុរសនោះមានវ័យ ២៥ឆ្នាំ បានឆ្លងជំងឺនេះ នៅក្នុងអំឡុងពេលដំណើរកម្សាន្តទៅកាន់ប្រទេសកូឡុំប៊ីកាលពី ប៉ុន្មានថ្ងៃមុន។ មជ្ឈមណ្ឌលគ្រប់គ្រង និងបង្ការជំងឺ ក៏បានចេញសេចក្ដីព្រមានដល់ស្ដ្រីដែលមានផ្ទៃពោះទាំងឡាយ កុំធ្វើដំណើរឆ្លងកាត់ចំនួន ២២តំបន់ នៅក្នុងតំបន់អាមេរិកឡាទីន, អាហ្វ្រិកខាងលិច និងប៉ាស៊ីហ្វិគខាងត្បូង។ នៅសប្ដាហ៍មុននេះ ប្រទេសថៃ បានបញ្ជាក់ពីការរកឃើញករណីឆ្លងវីរុស Zika ទៅលើបុរសម្នាក់ស្ថិតនៅភាគខាងជើងនៃប្រទេស ខណៈនៅសហរដ្ឋអាមេរិកក៏មាន៣ករណីដែរ។ គួរបញ្ជាក់ផងដែរថា វីរុស Zika ត្រូវបានរកឃើញលើកដំបូង នៅលើសត្វស្វានៅក្នុងឆ្នាំ១៩៤៧ នៅក្នុងប្រទេសអ៊ូហ្គង់ដាស្ថិតក្នុងទ្វីបអាហ្រ្វិក ហើយនៅឆ្នាំ១៩៥២ ជំងឺនេះ បានឆ្លងជាលើកដំបូងមកមនុស្ស តាមរយៈមូសខ្លាខាំ និងបានរីករាលដាលនៅតំបន់អាហ្រ្វិក និងកោះមួយចំនួននៅតំបន់ប៉ាស៊ីហ្វិក។ អ្នកដែលឆ្លងមេរោគនេះ នឹងមានអាការៈ ក្ដៅខ្លួន ឈឺក្បាល ឡើងរមាស់ ឈឺសន្លាក់ និងភ្នែកឡើងក្រហម ពោលគឺមានអាការៈ និងរោគសញ្ញា ដូចគ្នានឹងជំងឺគ្រុនឈាមដែរ៕
|
2016-01-27T16:29:00+07:00
|
freshnewsasia.com
|
https://m.freshnewsasia.com/index.php/en/localnews/16826-2016-01-27-02-43-48.html
|
d381db9e-6903-414d-b28c-b578f1df501d
|
ក្រសួងអភិវឌ្ឍន៍ជនបទប្ដេជ្ញាកែលម្អអនាម័យជនបទឲ្យបាន៦០%នៅឆ្នាំ២០១៨
|
ក្រសួងអភិវឌ្ឍន៍ជនបទលើកឡើងថា នៅឆ្នាំ២០១៥ នេះ កម្ពុជា បានសម្រេចគោលដៅកែលម្អអនាម័យនៅទីជនបទទូទាំងប្រទេសកម្ពុជា ជិត ៥០%។ ទន្ទឹមគ្នានេះ ក្រសួងអះអាងថា ក្រសួងនឹងខិតខំបន្តការងារនេះ ដើម្បីឲ្យប្រជាជនរស់នៅទីជនបទអាចទទួលបានការកែលម្អអនាម័យឲ្យបាន ៦០% នៅឆ្នាំ២០១៨ នឹងឈានទៅសម្រេចបានរហូត ១០០% ទៅតាមគម្រោងត្រឹមឆ្នាំ២០២៥។ ក្រសួងអភិវឌ្ឍន៍ជនបទ យល់ថា កង្វះអនាម័យនៅតែគំរាមកំហែង និងជាឧបសគ្គរារាំងដល់ការអភិវឌ្ឍជីវភាពប្រជាជន ពិសេសកុមារនៅទីជនបទ។ ការលើកឡើងរបស់ក្រសួងអភិវឌ្ឍន៍ជនបទ នេះ ធ្វើឡើងនៅក្នុងសិក្ខាសាលា "លទ្ធផលនៃការអនុវត្តគម្រោងជុំទី៣ និងយុទ្ធសាស្ត្រដកចេញកម្មវិធីលើកកម្ពស់អនាម័យជនបទនៅក្នុងប្រទេសកម្ពុជា" នៅថ្ងៃទី២៦ ខែមករា។ ថ្លែងបើកសិក្ខាសាលានេះ រដ្ឋលេខាធិការនៃក្រសួងអភិវឌ្ឍន៍ជនបទ លោក ទ្រី ម៉េង មានប្រសាសន៍ថា ទោះជាកម្មវិធីលើកកម្ពស់អនាម័យនៅទីជនបទទូទាំងប្រទេសបានរហូតជិត ៥០% បើធៀបពីឆ្នាំ១៩៩០ បានត្រឹមតែ ១១% ប៉ុណ្ណោះក្តី ប៉ុន្តែលោកថា នៅតែមានពលរដ្ឋច្រើនលាននាក់ទៀតមិនទាន់ទទួលបានការកែលម្អអនាម័យ ពិសេសនៅតែបន្តការបន្ទោបង់ពាសវាលពាសកាលនៅឡើយ។ លោកបន្តថា ហេតុនេះក្រសួងមានគោលបំណងធ្វើឲ្យបាន ៦០% ក្នុងឆ្នាំ២០១៨ និង ១០០% ក្នុងឆ្នាំ២០២៥ នៅទូទាំងប្រទេស។ លោកថា បំណងនេះដើម្បីអាចធានាបានសុខុមាលភាព អនាម័យ ជីវភាព និងពង្រីកសេដ្ឋកិច្ចគ្រួសាររបស់ប្រជាពលរដ្ឋទូទាំងប្រទេស។ មន្ត្រីសម្របសម្រួលផ្នែកសុខភាព និងអនាម័យប្រចាំអង្គការ ស៊ីវិត (CFED) នៅខេត្តស្វាយរៀង លោក ព្រាប សុទ្ធ មានប្រសាសន៍ថា កង្វះអនាម័យនៅទីជនបទកន្លងមកដោយសារតែពលរដ្ឋមួយចំនួននៅតែរក្សាទម្លាប់បន្ទោបង់ពាសវាលពាសកាល ព្រមទាំងកង្វះការយល់ដឹងជាដើម។ លោកយល់ថា ដើម្បីឲ្យគោលដៅនៅឆ្នាំ២០១៨ ខាងមុខនេះ ក្រសួងត្រូវផ្ដោតលើការកែប្រែទម្លាប់ប្រជាពលរដ្ឋជាមុន៖ ។ នាយកប្រចាំប្រទេសអង្គការ ភ្លែន អន្តរជាតិ កម្ពុជា (Plan International) និងជាតំណាងអង្គការដៃគូអភិវឌ្ឍន៍កម្មវិធីលើកកម្ពស់អនាម័យ លោក យេន យេប ក្លែនរេនស៊ីងក៍ (Jan Jaab Kleinrensink) មានប្រសាសន៍ថា លោកសាទរចំពោះការប្ដេជ្ញាចិត្តរបស់ក្រសួងនៅពេលនេះ ព្រោះកង្វះអនាម័យនៅតែគំរាមកំហែងដល់ការអភិវឌ្ឍកុមារ និងជាឧបសគ្គរារាំងសម្រាប់កុមារបំពេញបាននូវសក្ដានុពលពេញលេញពេលធំឡើង។ លោកបន្តថា នៅលើពិភពលោក ជំងឺរាកតែឯងគឺជាមូលហេតុចម្បងទីពីរ ដែលបានឆក់យកជីវិតកុមារក្រោមអាយុប្រាំឆ្នាំ៖ ។ ប៉ុន្តែ លោកបានផ្ដល់អនុសាសន៍ថា ដើម្បីដោះស្រាយបញ្ហានេះ រាជរដ្ឋាភិបាលគប្បីទម្លាក់ថវិកាជាតិខ្លះទៅឲ្យថ្នាក់ឃុំសម្រាប់ចាត់ចែងនៅសហគមន៍របស់ពួកគេ។ របាយការណ៍ដែលផ្សព្វផ្សាយក្នុងសិក្ខាសាលានេះ ឲ្យដឹងថា កង្វះអនាម័យ និងការបន្ទោបង់ពាសវាលពាសកាល បានធ្វើឲ្យកុមារខ្វះអាហារូបត្ថម្ភ ច្រើនជាងមកពីការខ្វះអាហារ។ ជាងនេះទៀត យោងតាមការស្ទង់មតិ ប្រជាសាស្ត្រ និងសុខភាពកម្ពុជា ឆ្នាំ២០១៤ ក្នុងប្រទេសកម្ពុជា កុមារក្រោមអាយុប្រាំឆ្នាំមាន ៣២,៤% ក្រិន ២៤% មិនគ្រប់គីឡូ និង ១០% ស្គមស្គាំង។ យ៉ាងណាក៏ដោយ ក្រសួងអភិវឌ្ឍន៍ជនបទនៅតែអះអាងថា ដើម្បីជំរុញឲ្យការលើកកម្ពស់អនាម័យនៅកម្ពុជា មានប្រសិទ្ធភាពទៅបាន ក្រសួងនឹងខិតខំដោះស្រាយបញ្ហាប្រឈមនៅក្នុងផ្នែកនេះ ពិសេសចូលរួមសហការយ៉ាងជិតស្និទ្ធជាមួយអង្គការក្រៅរដ្ឋាភិបាលដទៃទៀត៕
|
2016-01-26T18:30:00+07:00
|
rfa.org
|
https://www.rfa.org/khmer/news/health/MRD-commits-to-better-rural-sanitation-in-2018-01262016061949.html
|
a4a4f446-89bf-4274-8a21-d24b9e88a7b2
|
កញ្ញា សាសា ព្រមដកពាក្យបណ្តឹងលើលោក សុខ ប៊ុន ក្រោយទទួលបានសំណងជំងឺចិត្តខ្ទង់លានដុល្លារ
|
សវនាការជំនុំជម្រះរឿង លោក សុខ ប៊ុន ប្រើហិង្សាលើកញ្ញា ឯក សុជាតា ហៅ សាសា បានបិទបញ្ចប់ហើយ ខណៈសាលក្រមនឹងប្រកាសនៅរសៀលថ្ងៃទី១៥ ខែកុម្ភៈ ឆ្នាំ២០១៦។ នៅក្នុងសវនាការនាព្រឹកថ្ងៃទី២៦ ខែមករា ឆ្នាំ២០១៦នេះ មិនមានវត្តកញ្ញា សាសា និងលោក សុខ ប៊ុន នោះឡើយ គឺមានតែវត្តមានមេធាវីរបស់ខ្លួនតែប៉ុណ្ណោះ។ សវនាការជំនុំជម្រះនាព្រឹកថ្ងៃទី២៦ ខែមករា ឆ្នាំ២០១៦នេះ ធ្វើឡើងនៅចំពោះមុខចៅក្រមជំនុំជម្រះលោកស្រី ស៊ លីនណា។ នៅក្នុងបណ្តឹងចោទពីបទ «ប្រើអំពើហិង្សាដោយចេតនាមានស្ថានទម្ងន់» ដើមបណ្តឹងកញ្ញា សាសា បានប្តឹងទាមទារសំណងជំងឺចិត្ត ប្រមាណ ២លានដុល្លារអាមេរិក ពីលោក សុខ ប៊ុន។ នៅក្នុងសវនាការនាព្រឹកនេះ ក៏បានលេចនូវរឿងដ៏គួរឲ្យភ្ញាក់ផ្អើលផងដែរ គឺកញ្ញា សាសា បានយល់ព្រមដកពាក្យបណ្តឹងលើលោក សុខ ប៊ុន តាំងពីថ្ងៃទី៤ ខែធ្នូ ឆ្នាំ២០១៥ បន្ទាប់ពីមានការសម្របសម្រួលរវាងឪពុកសាសា និងលោក សុខ ប៊ុន។ ការសម្របសម្រួលបញ្ចប់រឿងនេះ ត្រូវបានប្រភពបង្ហើបថា លោក សុខ ប៊ុន បានផ្តល់សំណងជំងឺចិត្តជូនទៅកញ្ញា សាសា ខ្ទង់លានដុល្លារ។ សូមបញ្ជាក់ថា កាលពីយប់ថ្ងៃទី០២ ខែកក្កដា ឆ្នាំ២០១៥ ដោយសារតែភាពជោកជាំនៃគ្រឿងស្រវឹងលោក សុខ ប៊ុន និងកញ្ញា សាសា បានផ្ទុះជម្លោះពាក្យសម្តី រហូតឈានដល់ការប្រើហិង្សាវាយទាត់ធាក់យ៉ាងធ្ងន់ធ្ងរ។ បន្ទាប់ពីការព្យាយាមរត់គេចខ្លួនអស់ជាច្រើនថ្ងៃ លោក ស៊ុន ប៊ុន ក៏បានចូលខ្លួនទទួលទោសតាមការអំពាវនាវរបស់នាយករដ្ឋមន្រ្តីកម្ពុជា សម្តេចតេជោ ហ៊ុន សែន។ លោក សុខ ប៊ុន ត្រូវបានតុលាការចេញដីកាឃុំខ្លួនបណ្តោះអាសន្ននៅពន្ធនាគារ កាលពីថ្ងៃទី១៨ ខែកក្កដា ឆ្នាំ២០១៥ ដោយចោទពីបទ «ប្រើអំពើហិង្សាដោយចេតនាមានស្ថានទម្ងន់»។ តែលោក សុខ ប៊ុន ត្រូវបានធានាឲ្យក្រៅឃុំ ក្រោមហេតុផលមានជំងឺជាប់ខ្លួន៕
|
2016-01-26T17:15:00+07:00
|
freshnewsasia.com
|
https://m.freshnewsasia.com/index.php/en/localnews/16751-2016-01-26-03-43-44.html
|
5096aa03-07d8-4b20-a657-40b2fa8a8403
|
ប្រជាពលរដ្ឋនៅខណ្ឌច្បារអំពៅ ទទួលសេវាពិនិត្យជំងឺឥតគិតថ្លៃ ពីក្រុមគ្រូពេទ្យស្ម័គ្រចិត្ត សម្តេច សាយ ឈុំ
|
អាជ្ញាធរខណ្ឌច្បារអំពៅ លោក អ៊ាង ស៊ីផាន អភិបាលខណ្ឌ នៅព្រឹកថ្ងៃទី២៤ ខែមករា ឆ្នាំ២០១៦នេះ បាននាំប្រជាជនដែលមានជំងឺ ប្រមាណជិត៤០០០នាក់ ដែលក្រុមការងារនាំយកពីតាមសង្កាត់ទាំង៨ ក្នុងខណ្ឌច្បារអំពៅ ដើម្បីមកទទួលការពិនិត្យព្យាលដោយឥតគិតថ្លៃពីក្រុមគ្រូពេទ្យស្ម័គ្រចិត្ត របស់សម្តេចវិបុលសេនាភក្តី សាយ ឈុំ ប្រធានព្រឹទ្ធសភា នៅក្នុងបរិវេណវត្ត កៀនស្វាយក្នុង ស្ថិតតាមបណ្តោយផ្លូវ ជាតិលេខ១ ក្នុងសង្កាត់ក្បាលកោះ ដឹកនាំដោយលោក យឹម លាង ប្រធានក្រុមគ្រូពេទ្យស្ម័គ្រចិត្ត របស់ ។ ក្នុងពេលពិនិត្យនោះដែរ មានការទទួលស្វាគមន៍យ៉ាងកក់ក្តៅពីលោកអ៊ាង សីុផាន អភិបាល នៃគណៈអភិបាលខណ្ឌច្បារអំពៅ ព្រមទាំងលោក អ៊ុច គឹមអន រដ្ឋមន្ត្រីប្រតិភូ អមនាយករដ្ឋមន្ត្រី និងជាប្រធានក្រុមការងារថ្នាក់ជាតិចុះជួយខណ្ឌច្បារអំពៅនិងលោកស្រី ឡោក ខេង អ្នកតំណាងរាស្ត្រមណ្ឌលភ្នំពេញ និងជាក្រុមការងារចុះជួយខណ្ឌច្បារអំពៅ និងចូលរួមដោយលោក អ៊ំ ម៉ារ៉េត ប្រធានក្រុមប្រឹក្សាខណ្ឌ អភិបាលរង ចៅសង្កាត់ទាំង៨ ស.ស.យ.កខណ្ឌ ផងដែរ ។ លោក ញាណ ចាន់សោភា នាយករងរដ្ឋបាលសាលាខណ្ឌច្បារអំពៅ បានបញ្ជាក់ថា ក្នុងការពិនិត្យជំងឺនេះដែរ ក្រុមគ្រូពេទ្យ បានពិនិត្យទៅ លើជំងឺទូទៅ ពិនិត្យដោយផ្តល់វ៉ែនតាផងដែរ ជំងឺត្រចៀក ព្យាបាលមាត់ ធ្មេញ និងវះកាត់តូច ជាដើម ព្រមទាំងមាន ទទួលពិនិត្យឈាម រកមេរោគ និងមានឆ្លុះអេកូ ផងដែរ។ មានវត្ដមានក្នុងការចុះ ព្យាបាលដោយឥតគិតថ្ងៃនេះ លោក អ៊ាង សុីផាន មានប្រសាសន៍ ថ្ងែងអំណរ គុណដល់ លោកគ្រូ អ្នកគ្រូពេទ្យស្មគ្រ័ចិត្ដ របស់សម្តេចវិបុលសេនាភក្តឋិ សាយ ឈុំ ដែលចំណាយពេលមួយថ្ងៃពេញ ដើម្បីពិនិត្យ ព្យាបាល ជូនបងប្អូនប្រជាពលរដ្ឋ នៅក្នុងខណ្ឌច្បារអំពៅ ទាំងមិនគិតការនឿយហត់។ ជា ចុងក្រោយលោក អភិបាលខណ្ឌបាន ថ្លែងផ្ដាំផ្ញើ ដល់បងប្អូនទាំងអស់សូមថែរក្សា សុខភាព តាមរយៈការ រស់នៅស្អាត ផឹកស្អាត បិរភោគស្អាត នាំមកនូវ សុខភាពប្រសើរគ្រប់ៗ គ្នា។ ជាមួយគ្នានេះដែរ បងប្អូនប្រជាពលរដ្ឋ បានសម្តែងនូវទឹកចិត្តត្រេកអរយ៉ាងក្រៃលែង និងបានថ្លែងអំណអរគុណបំផុត ចំពោះអាជ្ញាធរខណ្ឌច្បារអំពៅ ក៏ដូចជាក្រុមគ្រូពេទ្យស្ម័គ្រចិត្តរបស់សម្តេចវិបុលសេនាភក្តីសាយ ឈុំ ប្រធានព្រឹទ្ធសភា ដែលតែងតែយកចិត្តទុកដាក់ ខ្នះខ្នែង គិតគូរ ដល់សុខភាពរបស់ប្រជាពលរដ្ឋ ដោយបានចុះមកពិនិត្យជំងឺដោយគ្មានការបង់ថ្លៃដល់មូលដ្ឋាន ជាក់ស្តែងដូចក្នុងពេលនេះតែម្តង៕
|
2016-01-24T23:59:00+07:00
|
freshnewsasia.com
|
https://m.freshnewsasia.com/index.php/en/localnews/16672-2016-01-24-12-07-04.html
|
6836aebf-52cc-449c-ac75-68a3a1f04834
|
មន្ត្រីសុខាភិបាលមិនទាន់រកឃើញមូលហេតុនៃការស្លាប់ស្ត្រីពោះធំម្នាក់នៅពោធិ៍សាត់
|
គណៈកម្មការមរណៈមាតា នៃមន្ទីរពេទ្យបង្អែកខេត្តពោធិ៍សាត់ ឬហៅមន្ទីរពេទ្យបង្អែកសំពៅមាស មិនទាន់រកឃើញមូលហេតុពិតប្រាកដនៃការស្លាប់ស្ត្រីពោះធំម្នាក់នៅក្នុងមន្ទីរពេទ្យ កាលពីថ្ងៃទី២២ ខែមករា នោះនៅឡើយទេ។ គ្រួសារស្ត្រីរងគ្រោះក៏ចង់ដឹងពីមូលហេតុនៃការស្លាប់នេះដែរ ខណៈពួកគាត់មិនពេញចិត្តចំពោះពាក្យសម្ដី និងឥរិយាបថរបស់គ្រូពេទ្យនោះ។ ក្រុមគ្រួសារ និងស្វាមីរបស់ស្ត្រីរងគ្រោះវ័យជាង ៤០ឆ្នាំ ឈ្មោះ ញឹក ណាន កំពុងពិភាក្សាគ្នារកនីតិវិធីដើម្បីស្វែងរកយុត្តិធម៌ដល់អ្នកស្លាប់ បន្ទាប់ពីបញ្ចប់ពិធីបុណ្យភ្លាមៗ។ ប្ដីជនរងគ្រោះឲ្យដឹងនៅថ្ងៃទី២៤ ខែមករា ថា រយៈពេលសម្រាករង់ចាំសម្រាលកូននៅក្នុងមន្ទីរពេទ្យចំនួន ១១ថ្ងៃ គឺមានតែគ្រូពេទ្យក្មេងៗ ហើយឥរិយាបថ និងការប្រើពាក្យសម្ដីគំរោះគំរើយនៅពេលប្រពន្ធគាត់ទៅសុំពិគ្រោះយោបល់។ បុរសវ័យ ៣៣ឆ្នាំ ដែលប្រពន្ធស្លាប់ចោលបន្សល់ទុកកូនកំព្រាក្នុងបន្ទុកចំនួន ៣នាក់ គឺលោក អ៊ុន តឿ រៀបរាប់ថា ប្រពន្ធលោកមានសុខភាពមាំមួនតាំងពីកូនទី១ រហូតមានផ្ទៃពោះកូនទី៤នេះ ប៉ុន្តែជិតដល់ពេលសម្រាលកូនទី៤ ស្រាប់តែប្រពន្ធគាត់មានអាការឈឺពោះមួយៗ និងធ្លាក់ឈាម។ លោកថា មកដល់យប់ថ្ងៃទី២២ ខែមករា ស្រាប់តែប្រពន្ធលោកថប់ដង្ហើមស្លាប់ភ្លាមតែម្ដង៖ ។ លោក អ៊ុន តឿ ដែលបច្ចុប្បន្នរស់នៅភូមិអន្លង់មាន ឃុំស្នាមព្រះ ស្រុកបាកាន ខេត្តពោធិ៍សាត់ ជាមួយកូនកំព្រាបីនាក់បញ្ជាក់ថា ក្នុងរយៈពេល ១១ថ្ងៃ នៃការសម្រាករង់ចាំឆ្លងទន្លេរបស់ប្រពន្ធលោកនៅក្នុងបន្ទប់សម្រាកក្រោយពេលសម្រាលកូនក្នុងមន្ទីរពេទ្យបង្អែកសំពៅមាស ក្រុមគ្រូពេទ្យមិនសូវយកចិត្តទុកដាក់ ឬសួរនាំ និងដាក់សេរ៉ូមនោះទេ ក្រៅពីឲ្យលេបថ្នាំ ១ ឬ ២គ្រាប់ក្នុង១ថ្ងៃ បើទោះបីជាមានអាការមិនសូវស្រូល។ ការស្លាប់របស់ស្ត្រីពោះធំនៅក្នុងមន្ទីរពេទ្យបង្អែកខែត្រពោធិ៍សាត់ នេះ នៅក្រោយពេលលោកឧកញ៉ា គួច ម៉េងលី បានរិះគន់ថា មន្ទីរពេទ្យរដ្ឋបើគ្មានលុយទេ គ្រូពេទ្យនឹងមិនយកចិត្តទុកដាក់ទេ ដោយលោកបានលើកជាឧទាហរណ៍ថា ក្នុងចំណោមអ្នកជំងឺ ១០នាក់ទៅទទួលសេវាព្យាបាលនៅមន្ទីរពេទ្យរដ្ឋ បើសិនជាគ្មានលុយទេនោះ គឺមានតែម្នាក់ទេដែលគ្រូពេទ្យទទួលព្យាបាល។ ចំណែកប្រធានមន្ទីរពេទ្យបង្អែកសំពៅមាស គឺលោក ច័ន្ទ សុខា បញ្ជាក់ថា លោកនឹងសាកសួរបុគ្គលិករបស់លោកជុំវិញការប្រើពាក្យសម្ដីមិនសមរម្យនេះដើម្បីកែតម្រូវ ប៉ុន្តែកន្លងទៅគណៈកម្មការមន្ទីរពេទ្យតែងតែពង្រឹង និងប្រាប់ពីក្រមសីលធម៌ដល់បុគ្គលិកគ្រប់រូបដើម្បីបម្រើអ្នកជំងឺ ឬប្រជាពលរដ្ឋទូទៅ។ លោករំលឹកថា ក្នុងឆ្នាំ២០១៥ មានករណីស្លាប់ម្ដាយ និងទារកនៅពេទ្យប្រមាណ ៤ករណីប៉ុណ្ណោះ។ ចំពោះការស្លាប់របស់ស្ត្រីរងគ្រោះវិញលោកពន្យល់ថា ស្ត្រីពោះធំនេះមានអាការៈថប់ដង្ហើមស្លាប់ភ្លាមៗមុនចូលបន្ទប់សម្រាលកូនដែលអាចសន្និដ្ឋានបឋមថា ការស្លាប់បណ្ដាលមកជំងឺបេះដូង៖ ។ លោក ច័ន្ទ សុខា បញ្ជាក់ថា នៅពេលរសៀលស្ត្រីរងគ្រោះចាប់ផ្ដើមឈឺពោះរួចគ្រូពេទ្យពិនិត្យស្បូនឃើញទើបតែបើក ២សង់ទីម៉ែត្រ រហូតដល់ម៉ោង ៧យប់ស្ត្រីរងគ្រោះឈឺពោះសម្រាលកូនដូចស្ត្រីធម្មតា។ គ្រូពេទ្យបានពិនិត្យមាត់ស្បូនម្ដងទៀតឃើញបើកបាន ៤សង់ទីម៉ែត្រ ដែលជាកម្រិតមួយមិនទាន់អាចសម្រាលកូនបាន ស្រាប់មួយសន្ទុះក្រោយមកស្ត្រីរូបនេះថប់ដង្ហើមស្លាប់ភ្លាមៗតែម្ដង។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង កាលពីព្រឹកថ្ងៃទី២២ ខែមករា ឆ្នាំ២០១៦ ព្រមានចាត់វិធានការតឹងរ៉ឹងចំពោះគ្រូពេទ្យណាដែលរំលោភបំពានក្រមសីលធម៌វិជ្ជាជីវៈ។ លោកថា បើការប្រព្រឹត្តខុសក្នុងករណីធ្ងន់ធ្ងរ នឹងឈានដល់ការលុបឈ្មោះចេញពីបញ្ជីគណៈគ្រូពេទ្យកម្ពុជា និងបញ្ឈប់មិនឲ្យប្រកបរបរវិជ្ជាជីវៈគ្រូពេទ្យតទៅទៀត។ ករណីនេះ ក្រុមគ្រួសារជនរងគ្រោះនឹងរង់ចាំមើលចំណាត់ការរបស់ក្រសួងសុខាភិបាល ថាតើក្រសួងនឹងបញ្ជូនមន្ត្រីរបស់ខ្លួនដើម្បីចុះទៅស៊ើបអង្កេតពីករណីស្ត្រីនេះស្លាប់ដែរ ឬយ៉ាងណា?
|
2016-01-24T17:00:00+07:00
|
rfa.org
|
https://www.rfa.org/khmer/news/health/a-pregnant-woman-dead-in-pursat-01242016070529.html
|
f0bda301-dc68-4f96-a9de-f558a5294ddb
|
រដ្ឋមន្ត្រីព្រមានលុបឈ្មោះគ្រូពេទ្យណាដែលរំលោភក្រមសីលធម៌វិជ្ជាជីវៈគ្រូពេទ្យ
|
រដ្ឋមន្ត្រីក្រសួងសុខាភិបាល លោក ម៉ម ប៊ុនហេង នៅព្រឹកថ្ងៃទី២២ ខែមករា ព្រមានចាត់វិធានការតឹងរឹងចំពោះគ្រូពេទ្យណា ដែលរំលោភបំពានក្រមសីលធម៌វិជ្ជាជីវៈ។ លោកថា បើការប្រព្រឹត្តខុសក្នុងករណីធ្ងន់ធ្ងរ នឹងឈានដល់ការលុបឈ្មោះចេញពីបញ្ជីគណៈគ្រូពេទ្យកម្ពុជា បញ្ឈប់មិនឲ្យប្រកបរបរវិជ្ជាជីវៈគ្រូពេទ្យតទៅទៀត។ លោក ម៉ម ប៊ុនហេង ថ្លែងបែបនេះក្នុងពិធីសម្ពោធដាក់ឱ្យប្រើប្រាស់ជាផ្លូវការ នូវម៉ាស៊ីនអឹមរ៉ាយ (Magnetic resonance imaging) (MRI)នាមន្ទីរពេទ្យកាល់ម៉ែត ហើយត្រូវបានចុះផ្សាយដោយទីភ្នាក់ងារសារព័ត៌មានខ្មែរ(AKP)។ ការថ្លែងរបស់លោក ម៉ម ប៊ុនហេង ព្រមានចាត់វិធានការតឹងរឹងនៅពេលនេះ ធ្វើឡើងបន្ទាប់ពីគុណភាពសុខាភិបាលនៅកម្ពុជា នាពេលថ្មីៗនេះ ត្រូវបានអ្នកប្រើប្រាស់បណ្ដាញសង្គមហ្វេសប៊ុករិះគន់យ៉ាងផុលផុស៕
|
2016-01-23T16:55:00+07:00
|
rfa.org
|
https://www.rfa.org/khmer/news/health/remove-doctor-01232016045436.html
|
d7a406ba-ac6a-476e-86d6-61704a743778
|
សម្ដេចកិត្តិព្រឹទ្ធបណ្ឌិត ជួយឧបត្ថម្ភថវិកា និងសម្ភារៈប្រើប្រាស់ដល់ប្អូនស្រីឈ្មោះ សុខ គាន ដែលមានជំងឺប្រើសបេះដូង
|
សម្ដេចកិត្តិព្រឹទ្ធបណ្ឌិត ប៊ុន រ៉ានី ហ៊ុនសែន ប្រធានកាកបាទក្រហមកម្ពុជា នៅរសៀលថ្ងៃទី២២ ខែមករា ឆ្នាំ២០១៦នេះ បានឲ្យលោកស្រី ម៉ែន នារីសោភ័គ អគ្គលេខាធិការរងទី១ កាកបាទក្រហមកម្ពុជា នាំយកនូវថវិកាមួយចំនួន រួមទាំងគ្រឿងឧបភោគ-បរិភោគ និងសម្ភារៈប្រើប្រាស់ ដើម្បីឧបត្ថម្ភដល់ប្អូនស្រីឈ្មោះ សុខ គាន មានជំងឺប្រើសបេះដូង ដែលកំពុងសំរាកព្យាបាល នៅមន្ទីរពេទ្យកាល់ម៉ែត។ សព្វថ្ងៃនេះប្អូនស្រី សុខ គាន ជាស្ត្រីមេម៉ាយ មានកូនប្រុសម្នាក់អាយុ៦ឆ្នាំ ហើយរស់នៅជាមួយឪពុក ម្ដាយដែលមានជីវភាពជួបការលំបាក មានទីលំនៅបច្ចុប្បន្ន នៅភូមិទ្វីខាងត្បូង ឃុំអណ្ដូងខ្មែរ ស្រុកកំពង់បាយ ខេត្តកំពត។ ក្នុងពិធីប្រគល់អំណោយនេះ លោកស្រី ម៉ែន នារីសោភ័គ បានពាំនាំការផ្ដាំផ្ញើសួរសុខទុក្ខពីសំណាក់ សម្ដេចកិត្តិព្រឹទ្ធបណ្ឌិត ដល់ប្អូនស្រី សុខ គាន និងសូមឲ្យប្អូនស្រីឆាប់ជាសះស្បើយពីជំងឺដែលកំពុង ស្ថិតក្រោមការខិតខំប្រឹងប្រែងព្យាបាលយ៉ាងយកចិត្តទុកដាក់ពីក្រុមគ្រូពេទ្យ នៃមន្ទីរពេទ្យកាល់ម៉ែត។ ក្នុងនាមប្រធានកាកបាទក្រហមកម្ពុជា សម្ដេចកិត្តិព្រឹទ្ធបណ្ឌិត ជានិច្ចកាលតែងតែគិតគូរពីការលំបាករបស់ប្រជាពលរដ្ឋហើយសម្ដេច ធ្វើកិច្ចការមនុស្សធម៌ដោយមិនរើសអើង និងមិនប្រកាន់និន្នាការនយោបាយអ្វីឡើយ។ សូមបញ្ជាក់ថា ម្តាយបង្កើតរបស់ប្អូនស្រី សុខ គាន ដែលមានជំងឺប្រើសបេះដូង បានមកទទួលយកថវិកាឧបត្ថម គ្រឿងឧបភោគ-បរិភោគ និងសម្ភារៈប្រើប្រាស់ ដែលជាអំណោយរបស់សម្ដេចកិត្តិព្រឹទ្ធបណ្ឌិត នៅទីស្នាក់ការកណ្ដាលកាកបាទក្រហមកម្ពុជា នារសៀលថ្ងៃទី២២ ខែមករា ឆ្នាំ២០១៦នេះ៕
|
2016-01-23T01:46:00+07:00
|
freshnewsasia.com
|
https://m.freshnewsasia.com/index.php/en/localnews/16579-2016-01-22-11-55-42.html
|
5e2a6e31-ac74-4e73-ad7b-988111009085
|
សង្គមស៊ីវិលជំរុញឱ្យរដ្ឋាភិបាលបង្កើតច្បាប់ស្ដីពីកាត់បន្ថយការប្រើថង់ប្លាស្ទិក
|
មន្ត្រីជាន់ខ្ពស់រដ្ឋាភិបាល និងអ្នកស្រាវជ្រាវផ្នែកបរិស្ថាន ជំរុញឱ្យប្រជាពលរដ្ឋ និងហាងទំនើប កាត់បន្ថយការប្រើថង់ប្លាស្ទិក ដោយងាយមកប្រើថង់បរិស្ថាន ឬហៅថាថង់ក្រដាសវិញ ក្នុងន័យការពារមិនឱ្យមានផលប៉ះពាល់ចំពោះបរិស្ថាន សុខភាព ការរស់នៅរបស់ប្រជាជន និងកុំឱ្យមានផលប៉ះពាល់លើវិស័យទេសចរណ៍។ ការលើកឡើងនេះ ធ្វើឡើងក្នុងសិក្ខាសាលាថ្នាក់ជាតិស្ដីពី ការកសាងគោលនយោបាយ និងលិខិតបទដ្ឋានសមស្របដើម្បីកាត់បន្ថយការប្រើប្រាស់ថង់ប្លាស្ទិក នៅថ្ងៃទី ២២ មករា ក្រុងភ្នំពេញ។ ការសិក្សារបស់អង្គការ មូលនិធិអករា (ACRA Foundation) បង្ហាញថា ការប្រើប្រាស់ថង់ប្លាស្ទិកមិនត្រឹមតែធ្វើឲ្យប៉ះពាល់បរិស្ថាន និងការរស់នៅប៉ុណ្ណោះទេ ថែមទាំងធ្វើឲ្យកម្ពុជាត្រូវខាតបង់លុយទៅលើកម្លាំងពលកម្មលើថង់ប្លាស្ទិក។ កម្ពុជាត្រូវចំណាយលុយប្រចាំឆ្នាំលើកម្មករសំអាតប្លាស្ទិក ប្រមាណជាង ១ពាន់ដុល្លារ ក្នុងខេត្តព្រះសីហនុ ៩ពាន់ដុល្លារ នៅសៀមរាប និង៩ពាន់ដុល្លារ ក្នុងក្រុងភ្នំពេញ។ សាស្ត្រាចារ្យ និងជាអ្នកស្រាវជ្រាវផ្នែកបរិស្ថាន លោក ស្ពាន់ វិន និយាយថា មានថង់ប្លាស្ទិកប្រហែល ១០លានថង់ ត្រូវបានប្រើប្រាស់ប្រចាំថ្ងៃនៅក្នុងទីក្រុងភ្នំពេញ។ ការប្រើថង់នេះ គឺច្រើនជាង១០ដងបើប្រៀបធៀបជាមួយបណ្ដាប្រទេសក្នុងតំបន់អឺរ៉ុប និងប្រទេសចិន។ លោកបន្តថា នៅកម្ពុជាការប្រើថង់ប្លាស្ទិក ត្រូវបានផ្ដល់ជូនអតិថិជនដោយមិនគិតលុយ និងមានប្រជាពលរដ្ឋ ហាក់មិនយល់ពីផលប៉ះពាល់របស់ប្លាស្ទិកនោះទេ។ តាមការស្រាវជ្រាវបង្ហាញយ៉ាងច្បាស់ថា ថង់ប្លាស្ទិកបង្កការខាតបង់ចំពោះសង្គមបរិស្ថាន ការរស់នៅប្រចាំថ្ងៃរបស់ប្រជាជន ទេសចរណ៍ និងសុខភាពមនុស្សសត្វ៖ « »។ របាយការណ៍សង្ខេប កម្រាស់ ៧៩ទំព័រ របស់អង្គការអករា (ACRA Foundation) បង្ហាញថា ថង់ផ្លាស្ទិចត្រូវបានប្រជាជនប្រើប្រាស់ក្នុងទីផ្សារកម្ពុជាតាំងពីឆ្នាំ១៩៩០។ ម្យ៉ាងវិញទៀត ដោយសារថង់ប្លាស្ទិកមានភាពងាយស្រួលប្រើ ស្រាល និងមិនជ្រាបទឹក ម្ល៉ោះហើយការប្រើថង់ប្លាស្ទិក ក្លាយជាផ្នែកមួយនៃជីវភាពប្រចាំថ្ងៃរបស់ពលរដ្ឋកម្ពុជា។ ទន្ទឹមនឹងនេះដែរ អគ្គនាយកនៃអគ្គនាយកដ្ឋានគាំពារ នៃក្រសួងបរិស្ថាន លោក ហេង ណារ៉េត មានប្រសាសន៍ថា ថង់ប្លាស្ទិក គឺជាកត្តាចម្បងនៃសំណល់រាយប៉ាយនៅកម្ពុជា។ លោកបន្ត បើផ្នែកតាមការសិក្សាថ្មីនេះ បង្ហាញថា ថង់ប្លាស្ទិកបណ្ដាលឱ្យស្ទះប្រព័ន្ធលូបង្ហូរទឹក ក្លាយជាសំរាមរាយប៉ាយនៅតាមដងផ្លូវ និងធ្វើឱ្យទីលានចាក់សំរាមងាយពេញយ៉ាងឆាប់រហ័ស៖ « »។ រដ្ឋាភិបាលកម្ពុជា ប្រកាសឱ្យអនុវត្តន៍ អនុក្រឹត្យស្ដីពី គ្រប់គ្រងសំរាមសំណល់រឹង នៅទីប្រជុំជន ដើម្បីអាចកាត់បន្ថយការប្រើប្រាស់ថង់ប្លាស្ទិក។ អនុក្រឹត្យនេះ ប្រកាសឱ្យអនុវត្តន៍ តាំងពីខែសីហា ឆ្នាំ២០១៥ ប៉ុន្តែរហូតមកទល់នឹងពេលនេះ អនុក្រឹត្យគ្រប់គ្រងសំរាមសំណល់រឹង នៅទីប្រជុំជនហាក់មិនមានប្រសិទ្ធភាពនោះទេ៕
|
2016-01-22T20:20:00+07:00
|
rfa.org
|
https://www.rfa.org/khmer/news/health/NGO-urges-to-reduce-plastic-bags-uses-01222016081306.html
|
f4201053-b1e6-4432-a477-b8178c6fcfd8
|
ស្នងការខេត្តបន្ទាយមានជ័យ ប្រគល់ផ្ទះ និងនាំក្រុមគ្រូពេទ្យ ចុះពិនិត្យព្យាបាលជំងឺ ប្រជាពលដ្ឋនៅស្រុកស្វាយចេក
|
ស្នងការនគរបាល ខេត្តបន្ទាយមានជ័យ លោកឧត្តមសេនីយ៍ទោ អាត់ ខែម នៅថ្ងៃទី២០ ខែមករា ឆ្នាំ២០១៦នេះ បានដឹកនាំក្រុមការងារ ទៅប្រគល់ផ្ទះ និងដឹកនាំក្រុមគ្រូពេទ្យ ចុះពិនិត្យព្យាបាលជំងឺ ជូនប្រជាពលរដ្ឋ នៅភូមិគោកព្រិច ឃុំតាផូ ស្រុកស្វាយចេក ក្រោយពីកម្លាំងនគរបាល បានជួយជួសជុល និងសាងសង់ផ្ទះជូនពួកគាត់ ដោយប្រែក្លាយពីផ្ទះប្រកស្លឹកប្រកស្បូវ ទៅជាផ្ទះប្រកស័ង្កសី។ លោកឧត្តមសេនីយ៍ស្នងការ បានថ្លែងទៅកាន់ប្រជាពលរដ្ឋ និងអាជ្ញាធរមូលដ្ឋានថា ក្រោមការណែនាំពី លោកឧបនាយករដ្ឋមន្រ្តី កែ គឹមយ៉ាន ប្រធានក្រុមការងារចុះជួយ ខេត្តបន្ទាយមានជ័យ ដែលបានដាក់យុទ្ធសាស្រ្តកែប្រែ ផ្ទះប្រជាពលរដ្ឋពីប្រកស្បូវ និងប្រកស្លឹកទៅជាផ្ទះប្រកស័ង្កសីនោះ លោកបានដឹកនាំកងកម្លាំង ចុះធ្វើការកិច្ចការងារនេះ ជាបន្តបន្ទាប់តាមមូលដ្ឋានជាពិសេស នៅក្នុងទឹកដីស្រុកស្វាយចេកតែម្តង។ នៅក្នុងនោះ លោកស្នងការបានប្រគល់ផ្ទះចំនួន៤ខ្នង ផ្ទះជូនប្រជាពលរដ្ឋក្រោយពេលធ្វើរួច និងបានប្រគល់ស័ង្កសីចំនួន៦០សន្លឹក ដើម្បីបន្តជួសជុលផ្ទះចំនួន២ខ្នងបន្ថែមទៀត។ ជាមួយគ្នានេះនៅថ្ងៃដដែល លោកស្នងការក៏បាននាំក្រុមគ្រូពេទ្យនៃស្នងការដ្ឋាននគរបាលខេត្ត ពិនិត្យ និងការព្យាបាល ព្រមទាំងការផ្តល់ថ្នាំសង្កូវជូនពួកគាត់ផងដែរ។ ជាការឆ្លើយតបប្រជាពលរដ្ឋ បានបង្ហាញការត្រេកអរយ៉ាងខ្លាំងក្រោយពីបានផ្ទះថ្មីសម្រាប់ការស្នាក់នៅ និងថ្លែងអំណរគុណដល់ប្រមុខរាជរដ្ឋាភិបាលសម្តេចតេជោ ហ៊ុន សែន និងលោកឧបនាយករដ្ឋមន្រ្តី កែ គឹមយ៉ាន ព្រមទាំងក្រុមការងាររបស់លោក ដែលបានខិតខំជួយជួសជុល និងសាងសង់ ផ្ទះជូនពួកគាត់។ ក្រៅពីការប្រគល់ផ្ទះ និងការពិនិត្យព្យាបាលជំងឺជូនប្រជាពលរដ្ឋនោះ លោកឧត្តមសេនីយ៍ស្នងការ ក៏បានឧបត្ថម្ភថវិកាមួយចំនួនផងដែរ និងហូបបាយសាមគ្គី ជាមួយគ្នាទៀតផង៕
|
2016-01-21T00:49:00+07:00
|
freshnewsasia.com
|
https://m.freshnewsasia.com/index.php/en/localnews/16399-2016-01-20-11-07-13.html
|
cae28137-9647-47c3-a6bd-38372d501f28
|
សមត្ថកិច្ចបន្តស្រាវជ្រាវរកសារធាតុពុលនៅក្នុងនំប៉័ងដាក់សាច់នៅស្រុកមេមត់ខេត្តត្បូងឃ្មុំ
|
ប្រជាពលរដ្ឋជាង ៤០នាក់នៅស្រុកមេមត់ ខេត្តត្បូងឃ្មុំ និងស្រុកស្នួល ខេត្តក្រចេះ នាំគ្នាសម្រាកព្យាបាលនៅមន្ទីរពេទ្យបង្អែកស្រុកមេមត់ ក្រោយពេលមានអាការៈវិលមុខ ក្អួតចង្អោរ ដោយសារពុលចំណី។ ហេតុការណ៍នេះ កើតឡើងក្រោយពេលអ្នកភូមិក្មេងចាស់ប្រុសស្រី នាំគ្នាបរិភោគនំបុ័ងសាច់ដែលជនជាតិវៀតណាម លក់តាមម៉ូតូ។ មន្ត្រីសុខាភិបាលស្រុកបញ្ជាក់ថា អាការៈរបស់អ្នកជំងឺទាំងនោះ បានធូរស្រាលឡើងវិញហើយ។ អាជ្ញាធរស្រុកមេមត់ សន្និដ្ឋានជាជំហានដំបូងថា ប្រជាពលរដ្ឋដែលកំពុងសម្រាកព្យាបាលនៅមន្ទីរពេទ្យបង្អែកស្រុកមេមត់ គឺពិតជាបានពុលនំបុ័ងដាក់សាច់ប្រាកដមែន ប៉ុន្តែគេនៅមិនទាន់ដឹងថា សារធាតុពុលបណ្ដាលមកពីនំប៉័ង ជ្រក់ ឬសាច់ប៉ាតេនៅឡើយទេ។ អធិការនគរបាលស្រុកមេមត់ លោក ហុង គីមហឿន មានប្រសាសន៍ថា អាជ្ញាធររួមនឹងមន្ត្រីសុខាភិបាលខេត្ត នាំគ្នាចុះទៅប្រមូលសំណាកដែលសេសសល់ ដើម្បីយកទៅពិនិត្យថា តើមូលហេតុអ្វីដែលបណ្ដាលឲ្យប្រជាពលរដ្ឋពុលប្រាកដ៖ ។ ក្មេងចាស់ប្រុសស្រីពុលនំប៉័ងដាក់សាច់ ដែលសម្រាកព្យាបាលនៅមន្ទីរពេទ្យបង្អែកស្រុកមេមត់ សរុបជាង ៤០នាក់ ក្នុងនោះស្រី ២២នាក់។ ប្រជាពលរដ្ឋទាំងនោះមកពីតំបន់ពីរផ្សេងគ្នា គឺពលរដ្ឋចំនួនជិត ៣០នាក់ មកពីឃុំស្រែចារ ស្រុកស្នួល ខេត្តក្រចេះ និងពលរដ្ឋជិត ២០នាក់ មកពីភូមិស្រែសោមថ្មី ស្រុកមេមត់។ បញ្ហានេះ កើតឡើងក្រោយពេលពួកគេបានបរិភោគនំប៉័ងដាក់សាច់របស់ជនជាតិវៀតណាម កាលពីថ្ងៃទី១៩ មករា។ ពលរដ្ឋមួយរូបមកពីឃុំស្រែចារ លោកស្រី ឯក សារ៉េត មានប្រសាសន៍ថា ក្រោយពេលលោកស្រីទិញនំប៉័ងដាក់សាច់របស់ជនជាតិវៀតណាម មកទទួលទានបានមួយសន្ទុះ ស្រាប់តែលោកស្រីចាប់ផ្ដើមវិលមុខ ហើមពោះ ព្រមទាំងក្អួតចង្អោរទៀតផង ប៉ុន្តែយ៉ាងណា លោកស្រីថា ស្ថានភាពជំងឺលោកស្រី គឺធូរស្រាលឡើងវិញហើយ៖ ។ ចំណែកពលរដ្ឋនៅភូមិស្រែសោមថ្មី លោកស្រី អាត សាអែម ឲ្យដឹងថា គ្រួសារលោកស្រីមានអ្នកពុលនំប៉័ងដាក់សាច់ចំនួនពីរនាក់ គឺប្អូនបង្កើតម្នាក់ និងប្អូនថ្លៃម្នាក់ ប៉ុន្តែអាការៈប្អូនបង្កើត គឺធ្ងន់ធ្ងររហូតបញ្ជូនទៅព្យាបាលនៅមន្ទីរពេទ្យខេត្តកំពង់ចាម។ លោកស្រីបារម្ភចំពោះបញ្ហាសុវត្ថិភាពចំណីអាហារ ខណៈមានអ្នកភូមិពុលច្រើនបែបនេះ៖ ។ ទាក់ទងបញ្ហានេះ ប្រធានការិយាល័យសុខាភិបាលស្រុកមេមត់ លោក អ៊ិន ម៉ារ៉ាឌី មានប្រសាសន៍ថា ស្ថានភាពអ្នកជំងឺទាំងអស់ គឺប្រសើរឡើងវិញហើយ ក្រោយពេលពួកគេទទួលការព្យាបាលនៅមន្ទីរពេទ្យបង្អែកស្រុក។ លោកបន្តថា ខាងមន្ទីរពេទ្យ និងមន្ត្រីសុខាភិបាលខេត្ត បានចុះប្រមូលយកវត្ថុតាងមួយចំនួន ដើម្បីបញ្ជូនទៅក្រសួងសុខាភិបាល សម្រាប់ពិនិត្យឲ្យបានច្បាស់លាស់ជុំវិញករណីនេះ៖ ។ ករណីប្រជាពលរដ្ឋស្រុកមេមត់ ពុលនំបុ័ងដាក់សាច់ដែលជនជាតិវៀតណាម យកមកលក់ គឺកើតឡើងចំនួនពីរលើកហើយ ដោយរួមបញ្ចូលទាំងករណីពុលនំបុ័ងកាលពីខែតុលា ឆ្នាំ២០១៥ បណ្ដាលឲ្យពលរដ្ឋជាង ២០នាក់រងគ្រោះ។ សមាជិកក្រុមប្រឹក្សាស្រុកមេមត់ មកពីគណបក្សសង្គ្រោះជាតិ ដែលបានតាមដានរឿងនេះ លោក គង់ សំអាន សម្ដែងក្តីបារម្ភ ខណៈករណីពុលនំបុ័ងដាក់សាច់នៅតែកើតមានឡើងដដែលៗ។ លោកថា សមត្ថកិច្ចព្រំដែន ព្រមទាំងមន្ត្រីសុខាភិបាល ហាក់ធ្វេសប្រហែសមិនបានត្រួតពិនិត្យជុំវិញការលក់ដូរចំណីចំណុករបស់ជនជាតិវៀតណាម ឲ្យបានដិតដល់ ហើយពេលប្រជុំម្តងៗ តែងតែរុញការទទួលខុសត្រូវដាក់គ្នាទៅវិញទៅមក ទើបធ្វើឲ្យបញ្ហានៅតែកើតមានឡើង៖ ។ បើទោះបីជាករណីពុលនំបុ័ងពេលនេះជាលើកទីពីរក៏ដោយ ប៉ុន្តែសមត្ថកិច្ចមិនបានឃាត់ខ្លួនជនជាតិវៀតណាម ដើម្បីសាកសួរ ឬចាត់វិធានការយ៉ាងណាទេ។ អធិការស្រុកបញ្ជាក់ថា ត្រូវរង់ចាំលទ្ធផលចេញពីក្រសួងជាមុនសិន ពីព្រោះក្រោយពេលជនជាតិវៀតណាម លក់នំប៉័ងឲ្យពលរដ្ឋខ្មែររួច ពួកគេក៏ត្រឡប់ទៅប្រទេសគេវិញ ជាហេតុធ្វើឲ្យអាជ្ញាធរពិបាកស្វែងរក៕
|
2016-01-20T17:15:00+07:00
|
rfa.org
|
https://www.rfa.org/khmer/news/health/poison-01202016044602.html
|
00c96550-ca20-4a03-afc8-326dcaf535ee
|
លោក ហ៊ុន សែន ថាលោកទៅពិនិត្យជំងឺនៅបរទេសមិនមែនមិនទុកចិត្តគ្រូពេទ្យនៅកម្ពុជាទេ
|
លោកនាយករដ្ឋមន្ត្រី ហ៊ុន សែន នៅថ្ងៃទី១៨ មករា បានធ្វើដំណើរទៅកាន់ប្រទេសសិង្ហបុរី (Singapore) ដើម្បីពិនិត្យសុខភាពប្រចាំឆ្នាំរបស់លោក។ លោក ហ៊ុន សែន មានប្រសាសន៍ថា ការដែលលោកទៅពិនិត្យសុខភាពនៅបរទេសនេះ មិនមែនមានន័យថា លោកមិនទុកចិត្តគ្រូពេទ្យនៅកម្ពុជា នោះទេ។ ការធ្វើដំណើរទៅពិនិត្យ ឬព្យាបាលជំងឺនៅបរទេស គឺជារឿងធម្មតាទៅហើយសម្រាប់មន្ត្រីធំៗ និងពលរដ្ឋខ្មែរដែលមានជីវភាពធូរធារ ដោយសារពួកគេមិនទុកចិត្តគុណភាពសេវាសុខាភិបាល និងវិជ្ជាជីវៈរបស់គ្រូពេទ្យនៅកម្ពុជា។ ប៉ុន្តែ លោក ហ៊ុន សែន បញ្ជាក់ថា ការដែលលោកទៅពិនិត្យជំងឺនៅបរទេសពេលនេះ មិនមែនលោកមិនទុកចិត្តគ្រូពេទ្យខ្មែរនោះឡើយ។ លោក ហ៊ុន សែន សរសេរនៅលើទំព័រហ្វេសប៊ុក (Facebook) របស់លោកនៅថ្ងៃទី១៨ មករា ថា បើទោះជាលោកទៅពិនិត្យសុខភាពនៅប្រទេសសិង្ហបុរី លោកពុំមានជំងឺអ្វីធ្ងន់ធ្ងរដែលត្រូវព្យាបាលនោះទេ ប៉ុន្តែវាជាការតម្រូវរបស់គ្រូពេទ្យ ដែលកំណត់ឲ្យលោកត្រូវពិនិត្យសុខភាពជាប្រចាំក្នុងមួយឆ្នាំម្តង។ ម្យ៉ាងវិញទៀត លោកថា មួយរយៈពេលចុងក្រោយនេះ លោកមានការងារច្រើនដែលត្រូវដោះស្រាយទាំងយប់ទាំងថ្ងៃ ស្ទើររកពេលសម្រាកមិនបាន។ យ៉ាងណាក៏ដោយចុះ លោក ហ៊ុន សែន បញ្ជាក់ថា ការដែលលោកទៅពិនិត្យសុខភាពនៅប្រទេសសិង្ហបុរី មិនមែនមានន័យថា លោកមិនទុកចិត្តគ្រូពេទ្យនៅកម្ពុជា នោះទេ។ លោកថា ជាទូទៅ គឺគ្រូពេទ្យខ្មែរនេះឯងជាអ្នកពិនិត្យសុខភាពលោកជារៀងរាល់ខែ ហើយលោកចេញទៅពិនិត្យសុខភាពនៅក្រៅប្រទេសនេះ ក៏ដោយសារតែមានការណែនាំ និងស្នើពីគ្រូពេទ្យកម្ពុជា ផងដែរ ដើម្បីធ្វើឲ្យប្រាកដនូវប្រភេទជំងឺខ្លះដែលពេទ្យកម្ពុជា ខ្វះឧបករណ៍។ លោក ហ៊ុន សែន មិនបានបញ្ជាក់ពីប្រភេទជំងឺដែលលោកទៅពិនិត្យ ថាជាប្រភេទជំងឺអ្វីឡើយ ដោយគ្រាន់តែឲ្យដឹងថា លោកនឹងវិលត្រឡប់មកប្រទេសកម្ពុជា វិញ នៅថ្ងៃទី២១ មករា ប្រសិនបើគ្រូពេទ្យអនុញ្ញាត។ ការចាកចេញរបស់ លោក ហ៊ុន សែន ទៅពិនិត្យសុខភាពនៅក្រៅប្រទេស ជួនចំពេលដែលភាពចម្រូងចម្រាសរវាងគណៈវិជ្ជាជីវៈសុខាភិបាលកម្ពុជា និងនាយកសាលារៀនអន្តរទ្វីបអាមេរិកាំង លោកវេជ្ជបណ្ឌិត គួច ម៉េងលី កំពុងកើតមាននៅឡើយ ដោយសារតែ លោក គួច ម៉េងលី មិនព្រមសុំទោសគណៈវិជ្ជាជីវៈសុខាភិបាលកម្ពុជា ជាសាធារណៈ ទាក់ទងនឹងការរិះគន់របស់លោកទៅលើវិជ្ជាជីវៈរបស់គ្រូពេទ្យកម្ពុជា កាលពីពេលថ្មីៗនេះ ដែលថា ក្នុងចំណោមគ្រូពេទ្យខ្មែរ ១០នាក់ គឺមាន ៩នាក់ហើយដែលមិនប្រកាន់ខ្ជាប់នូវក្រមសីលធម៌វិជ្ជាជីវៈរបស់ខ្លួន។ បើទោះជា លោក គួច ម៉េងលី បានឆ្លើយតបទៅកាន់គណៈវិជ្ជាជីវៈសុខាភិបាលកម្ពុជា រួចហើយថា អ្វីដែលលោកលើកឡើង គឺគ្មានចេតនាបំផ្លើស បន្តុះបង្អាប់ ឬធ្វើឲ្យខូចកិត្តិយសសេចក្តីថ្លៃថ្នូររបស់គ្រូពេទ្យ និងវិជ្ជាជីវៈសុខាភិបាលក៏ដោយ តែគណៈវិជ្ជាជីវៈសុខាភិបាលកម្ពុជា នៅតែបន្តទាមទារឲ្យ លោក គួច ម៉េងលី សុំទោសជាសាធារណៈ។ ក្នុងលិខិតរបស់គណៈវិជ្ជាជីវៈសុខាភិបាលកម្ពុជា ផ្ញើទៅកាន់ លោក គួច ម៉េងលី កាលពីថ្ងៃទី១៦ ខែមករា គណៈវិជ្ជាជីវៈសុខាភិបាលកម្ពុជា បញ្ជាក់ថា ទង្វើរបស់ លោក គួច ម៉េងលី បានបង្កការខូចខាតដល់កិត្តិយស និងសេចក្តីថ្លៃថ្នូរនៃអ្នកប្រកបរបរវិជ្ជាជីវៈសុខាភិបាលនៅកម្ពុជា និងវិជ្ជាជីវៈសុខាភិបាលទាំងមូល។ យ៉ាងណា លោក គួច ម៉េងលី មានប្រសាសន៍ថា អ្វីដែលលោកលើកឡើង គឺគ្រាន់តែជាការបញ្ចេញមតិជាបុគ្គល ជាការរិះគន់ក្នុងចេតនារួមចំណែកកែទម្រង់ ធ្វើឲ្យសង្គមកម្ពុជា ប្រសើរឡើងប៉ុណ្ណោះ។ ជុំវិញរឿងនេះដដែល លោក គួច ម៉េងលី បានសរសេរនៅលើទំព័រហ្វេសប៊ុករបស់លោកនៅថ្ងៃទី១៨ មករា ថា សូមឲ្យគេចាត់ទុកការលើកឡើងរបស់លោកនេះ ថាជាការសំណូមពរដល់គ្រូពេទ្យដែលពុំទាន់មានក្រមសីលធម៌ ឲ្យចាប់ផ្ដើមមើលពីតម្លៃអាយុជីវិតរបស់អ្នកជំងឺ និងកែប្រែរាល់ចំណុចមិនល្អទាំងឡាយនាពេលកន្លងមក។ យ៉ាងណា ការលើកឡើងរបស់ លោក គួច ម៉េងលី នេះ ត្រូវបានអ្នកវិភាគការអភិវឌ្ឍសង្គម លោកបណ្ឌិត កែម ឡី ថ្លែងអំណរគុណ។ លោកបណ្ឌិត កែម ឡី បានបញ្ចេញទស្សនៈនៅលើទំព័រហ្វេសប៊ុកថា គុណភាពសេវាសុខាភិបាលនៅកម្ពុជា មិនមែនធ្វើត្រឹមកំណែទម្រង់នោះទេ គឺត្រូវការធ្វើបដិវត្តន៍តែម្តង។ លោកថា គុណភាពសេវាសុខាភិបាលសាធារណៈកម្ពុជា នៅទាបបំផុត បើប្រៀបធៀបទៅនឹងមន្ទីរពេទ្យគន្ធបុប្ផា និងមន្ទីរពេទ្យរបស់បណ្ដាប្រទេសក្នុងតំបន់។ លោកបណ្ឌិត កែម ឡី អះអាងថា មានកត្តាមួយចំនួនដែលធ្វើឲ្យគុណភាពសុខាភិបាលកម្ពុជា នៅទាប។ កត្តាទាំងនោះមានដូចជា ស្តង់ដារថ្នាំពេទ្យដែលប្រើប្រាស់នៅទាប គ្រូពេទ្យល្អៗត្រូវដាក់ឲ្យនៅកកកុញតែក្នុងពេទ្យធំៗ កង្វះសម្ភារៈបរិក្ខារពេទ្យ អាកប្បកិរិយាគ្រូពេទ្យមិនល្អ នីតិវិធី និងដំណើរការព្យាបាលស្មុគស្មាញ ការបង្កើតក្រុមគ្រូពេទ្យព្យាបាលចល័ត ដើម្បីបម្រើប្រយោជន៍នយោបាយ និងប្រាក់បៀវត្សរ៍ទាប ជាដើម៕
|
2016-01-18T17:35:00+07:00
|
rfa.org
|
https://www.rfa.org/khmer/news/health/Hun-Sen-gets-health-checked-in-Singapore-01182016052450.html
|
f5a959f6-2a58-45a8-8545-c055c18112a1
|
សម្តេចតេជោ កំពុងស្ថិតក្នុងមន្ទីរពេទ្យប្រទេសសិង្ហបុរី ដើម្បីពិនិត្យសុខភាពប្រចាំឆ្នាំ ពុំមានជំងឺអ្វីធ្ងន់ធ្ងរទេ!
|
ប្រមុខរាជរដ្ឋាភិបាលកម្ពុជា សម្តេចតេជោ ហ៊ុន សែន នាយករដ្ឋមន្ត្រីនៃកម្ពុជា បានបញ្ជាក់ឲ្យដឹងថា នៅពេលនេះ សម្តេចកំពុងស្ថិតនៅក្នុងមន្ទីរពេទ្យ នៃប្រទេសសិង្ហបុរី ដើម្បីទៅពិនិត្យសុខភាព ដោយពុំមានជំងឺអ្វីធ្ងន់ធ្ងរទេ គ្រាន់តែជាការទៅពិនិត្យ តាមតម្រូវការរបស់គ្រូពេទ្យ ដែលកំណត់ឲ្យត្រួតពិនិត្យសុខភាពប្រចាំឆ្នាំ មួយឆ្នាំម្តងៗប៉ុណ្ណោះ។ បងប្អូនជនរួមជាតិ ជាទីស្រឡាញ់! ពេលនេះ ខ្ញុំកំពុងស្ថិតក្នុងមន្ទីរពេទ្យ នៃប្រទេសសិង្ហបុរី។ ពុំមានជម្ងឺអ្វីធ្ងន់ធ្ងរ ដែលត្រូវព្យាបាលនោះទេ តែនេះជាការតម្រូវរបស់គ្រូពេទ្យ ដែលកំណត់ឱ្យត្រួតពិនិត្យសុខភាព ប្រចាំឆ្នាំមួយឆ្នាំម្តងៗ។ ម្យ៉ាងទៀតការងារចុងឆ្នាំ២០១៥ និងដើមឆ្នាំ២០១៦នេះ ពិតជាច្រើន ដែលខ្ញុំខិតខំដោះស្រាយ ទាំងយប់ទាំងថ្ងៃ រកពេលសំរាកស្ទើរមិនបាន។ ការដែលខ្ញុំមកពិនិត្យសុខភាព នៅសិង្ហបុរី មិនមានន័យថាខ្ញុំមិនទុកចិត្ត គ្រូពេទ្យកម្ពុជាយើងនោះទេ។ ខ្ញុំពិនិត្យសុខភាពជាប្រចាំខែ ប្រចាំត្រីមាស ប្រចាំឆមាស និងព្យាបាលជម្ងឺ នៅកម្ពុជា ដោយគ្រូពេទ្យខ្មែរយើង។ ដោយមានការណែនាំ របស់គ្រូពេទ្យកម្ពុជា បានស្នើរឱ្យខ្ញុំពិនិត្យនៅក្រៅប្រទេស ដើម្បីធ្វើឱ្យប្រាកដនូវប្រភេទជម្ងឺខ្លះ ដែលយើងខ្វះឧបករណ៍។ វេជ្ជបណ្ឌិតខ្មែរ ដែលព្យាបាលខ្ញុំបានរួមដំណើរមកជាមួយខ្ញុំ ដើម្បីសហការជាមួយពេទ្យសិង្ហបុរី ធ្វើការពិនិត្យ ដែលនេះជារឿងធម្មតា នៃកិច្ចសហការខាងវេជ្ជសាស្ត្រ។ ខ្ញុំនឹងវិលត្រឡប់ ទៅប្រទេសវិញនៅថ្ងៃទី២១ មករា ប្រសិនគ្រូពេទ្យអនុញ្ញាត៕
|
2016-01-18T17:26:00+07:00
|
freshnewsasia.com
|
https://m.freshnewsasia.com/index.php/en/localnews/16204-2016-01-18-03-36-15.html
|
e5e3b374-374f-4be4-a7c4-9e54fbf5734e
|
លោក ម៉ម ប៊ុននាង នាំក្រុមគ្រូពេទ្យស្ម័គ្រចិត្ត ពិនិត្យព្យាបាលជំងឺ ជូនប្រជាពលរដ្ឋនៅស្រុកកណ្តាលស្ទឹង
|
លោក ម៉ម ប៊ុននាង ប្រធានស្តីទីគណៈកម្មការទី១០ ព្រឺទ្ធសភា និងជាសមាជិកព្រឹទ្ធសភាប្រចាំភូមិភាគទី៣ (ខេត្តកណ្តាល) នៅព្រឹកថ្ងៃទី១៧ ខែមករា ឆ្នាំ២០១៦នេះ បានអញ្ជើញដឹកនាំក្រុមគ្រូពេទ្យស្ម័គ្រចិត្ត ចុះពិនិត្យព្យាបាលជំងឺជូនប្រជាពល រដ្ឋ ដោយឥតគិតថ្លៃ នៅភូមិស្វាយលិច ភូមិស្វាយកើត ភូមិឈើនាង ឃុំគោកត្រប់ ស្រុកកណ្តាលស្ទឹង ខេត្តកណ្តាល។ មានប្រសាសន៍សំណេះសំណាលជាមួយប្រជាពលរដ្ឋ ដែលមកទទួលយកសេវានាឱកាសនោះ លោក ម៉ម ប៊ុននាង បានលើកឡើងពីការយកចិត្តទុកដាក់របស់ប្រមុខរាជរដ្ឋាភិបាល សម្តេចតេជោ ហ៊ុន សែន ក្នុងការជំរុញដល់គ្រប់ស្ថាប័នពាក់ព័ន្ធឱ្យបង្វែរទិសដៅឆ្ពោះទៅរកមូលដ្ឋាន ដើម្បីលើកកម្ពស់ជីវភាពរស់នៅ និង សុខុមាលភាពប្រជាពលរដ្ឋ ពិសេសការផ្តល់សេវាថែទាំសុខភាពឱ្យទៅដល់មូលដ្ឋាន ខិតជិតជាមួយប្រជាជន ដើម្បីឆ្ពោះទៅកាត់បន្ថយភាពក្រីក្រ។ ទន្ទឹមនឹងនោះ លោក ម៉ម ប៊ុននាង បានសូមឱ្យប្រជាពលរដ្ឋមកទទួលយកសេវាថែទាំសុខភាព ឱ្យបានច្រើន ព្រោះការផ្តល់សេវាថែទាំពិនិត្យព្យាបាលនេះ មិនគិតថវិកា និងមិនប្រកាន់និន្នាការនយោបាយអ្វីឡើយ។ លោកបញ្ជាក់ថា ។ ក្រៅពីការព្យាបាល និងថែទាំសុខភាពជូនប្រជាពលរដ្ឋហើយនោះ លោក ម៉ម ប៊ុននាង បាននាំយកសំលៀកបំពាក់ និង កាបូបសិក្សា ចែកជូនដល់សិស្សានុសិស្សជាង ១០០នាក់ និងបានបានចែកអំណោយជូនប្រជាពលរដ្ឋក្រីក្រចំនួន ៣០គ្រួសារ មកពីភូមិស្វាយលិច ភូមិស្វាយកើត ភូមិលៀក ភូមិឈើនាង និង ភូមិកោកត្រប់ ក្នុងមួយគ្រួសារទទួលបានអង្ករ៣០គីឡូ មុង១ ភួយ១ មី១កេះ ទឹកត្រី១យួរ ស្កសរ១ គីឡូ និងអំបិល១គីឡូ ដែលសរុបថវិកាអស់ចំនួន ១២.៧២១.០០០រៀល៕
|
2016-01-18T00:34:00+07:00
|
freshnewsasia.com
|
https://m.freshnewsasia.com/index.php/en/localnews/16172-2016-01-17-10-36-50.html
|
3e669ab5-3a47-4e55-a48f-feaf1d6b7a78
|
មន្ទីរពេទ្យកាល់ម៉ែត កំពុងពង្រីកវិសាលភាពខ្លួន ដើម្បីចូលរួមចំណែកព្យាបាលជំងឺ ជូនប្រជាពលរដ្ឋនៅទូទាំងប្រទេស
|
មន្ទីរពេទ្យកាល់ម៉ែត គឺជាមន្ទីរពេទ្យជាតិរបស់កម្ពុជា ដែលបានកសាងឡើងក្រោយពីទទួលរងភាពខ្ទេចខ្ទំ ពីសម័យកម្ពុជាប្រជាធិបតេយ្យ សម័យប៉ុលពត។ មន្ទីរពេទ្យជាតិមួយនេះ ទទួលបំរើការព្យាបាលជូនប្រជាពលរដ្ឋ ២៤ម៉ោង លើ២៤ម៉ោង ដោយមិនប្រកាន់ជាតិសាសន៍ ពណ៍សម្បុរ និងប្រកាន់និន្នាការនយោបាយឡើយ។ ក្រុមវេជ្ជបណ្ឌិតដែលបំរើការងារ នៅមន្ទីរពេទ្យកាល់ម៉ែត សុទ្ធសឹងជាវេជ្ជបណ្ឌិត ដែលមានវិជ្ជាជីវៈត្រឹមត្រូវ និងមានចំណេះដឹងគ្រប់គ្រាន់ ដោយសារតែគ្រូពេទ្យនៅមន្ទីរពេទ្យកាល់ម៉ែត ដែលទទួលបានការបណ្តុះបណ្តាលមកពីបរទេស។ ក្រោយពីទទួលបានការបណ្តុះបណ្តាល ក្រុមវេជ្ជបណ្ឌិត បានត្រលប់មកកាន់ប្រទេសកម្ពុជាវិញ ដើម្បីបំរើការព្យាបាលដល់ប្រជាពលរដ្ឋនៅទូទាំងប្រទេស។ នេះបើតាមការលើកឡើងពី សាស្រ្តាចារ្យ វេជ្ជបណ្ឌិត ឈាង រ៉ា អគ្គនាយកនៃមន្ទីរពេទ្យកាល់ម៉ែត។ សាស្រ្តាចារ្យ វេជ្ជបណ្ឌិត ឈាង រ៉ា អគ្គនាយកនៃមន្ទីរពេទ្យកាល់ម៉ែតបានលើកឡើងបន្តថា បច្ចុប្បន្ននេះមន្ទីរពេទ្យកាល់ម៉ែតកំពុងតែបន្តការ ជួលជុល និង ពង្រីកបន្ថែមទៀត នូវអាគារព្យាបាលជំងឺជូនដល់ប្រជាពលរដ្ឋ ក្នុងនោះក៏មានការរៀបចំបន្ទប់សម្រាក គ្រប់កំរិត មានបន្ទប់ពិសេស បន្ទប់មធ្យម និងបនទប់សម្រាកសម្រាប់ប្រជាពលរដ្ឋក្រីក្រផងដែរ។ កាលពីពេលថ្មីៗនេះមន្ទីរពេទ្យកាល់ម៉ែត ក៏បានពង្រីកបន្ថែម លើការសាងសង់អគារថ្មីទៀត នោះគឺមជ្ឈមណ្ឌលវិទ្យាសាស្រ្តប្រព័ន្ធប្រសាទ ដើម្បីព្យាបាលប្រជាពលរដ្ឋដែលមានបញ្ហាសរសៃរប្រសាទ ដាច់សរសៃរឈាមក្នុងខួរក្បាល។ នៅក្នុងពិធីបើកការដ្ឋានសាងសង់នោះ គឺមានការចូលរួមពីវត្តមានដ៏ខ្ពង់ខ្ពស់ពី ព្រះមហាក្សត្រ សម្តេច បរមនាថ នរោត្តម សីហមុនី សម្តេចេតជោ ហ៊ុន សែន នាយករដ្ឋមន្រ្តី នៃព្រះរាជាណាចក្រកម្ពុជា និងមន្រ្តីពាក់ព័ន្ធជាច្រើននាក់ទៀត។ ប្រជាពលរដ្ឋ ធ្លាប់បានសម្រាកព្យបាលនៅមន្ទីរពេទ្យកាល់ម៉ែត បានសរសើរ ដល់សេវាកម្មដែលនៅក្នុងមន្ទីរពេទ្យកាល់ម៉ែតថា មន្ទីរពេទ្យមួយនេះ បានជួយព្យាបាលដល់ប្រជាពលរដ្ឋ ក្នុងការថែទាំសុខភាពមិនថា ជាប្រជាពលរដ្ឋទូទៅ រឺ ប្រជាពលរដ្ឋក្រីក្រ ខ្វះខាតឡើយ៕
|
2016-01-16T23:33:00+07:00
|
freshnewsasia.com
|
https://m.freshnewsasia.com/index.php/en/localnews/16121-2016-01-16-09-43-28.html
|
7f04d335-d0f9-4b4b-8564-1dbf96d7a90c
|
សម្តេចកិត្តិព្រឹទ្ធបណ្ឌិត ប៊ុន រ៉ានី ហ៊ុនសែន បានជួយឧបត្ថម្ភដល់កុមារា កោះ វ៉ាន់ឃីម ដែលមានជំងឺដុះសាច់ក្នុងពោះ
|
សម្តេចកិត្តិព្រឹទ្ធបណ្ឌិត ប៊ុន រ៉ានី ហ៊ុនសែន ប្រធានកាកបាទក្រហមកម្ពុជា បានចាត់ឲ្យលោកស្រី ម៉ែន នារីសោភ័គ អគ្គលេខាធិការរងទី១ កាកបាទក្រហមកម្ពុជា ផ្តល់នូវថវិកាមួយចំនួន រួមទាំងសម្ភារៈសិក្សា និងគ្រឿងឧបរិភោគ បរិភោគ ដើម្បីឧបត្ថម្ភជូនដល់កុមារា កោះ វ៉ាន់ឃីម ដែលមានជំងឺដុះសាច់ក្នុងពោះ មើលទៅគួរឲ្យអាណិតអាសូរជាទីបំផុត។ ពិធីប្រគល់អំណោយនេះ រៀបចំឡើងនៅទីស្នាក់ការកណ្តាល កាកបាទក្រហមកម្ពុជា នៅរសៀលថ្ងៃទី១៥ ខែមករា ឆ្នាំ២០១៦។ សូមបញ្ជាក់ផងដែរថា កុមារា កោះ វ៉ាន់ឃីម ជាក្មេងកំព្រាឪពុក-ម្តាយតាំងពីតូច ហើយមានជំងឺប្រចាំកាយ តាំងពីកំណើតមក គឺជំងឺដុះសាច់ក្នុងពោះ។ សព្វថ្ងៃក្មួយប្រុសរស់នៅជាមួយ ជីដូនឈ្មោះ ឆៃ សុំ អាយុ៧៤ឆ្នាំ មានស្រុកកំណើត នៅភូមិកងមាស ឃុំគោកបន្ទាយ ស្រុករលាប្អៀរ ខេត្តកំពង់ឆ្នាំង។ បន្ទាប់ពីសំណេះសំណាល និងប្រគល់អំណោយរួចមក មន្ត្រីកាកបាទក្រហមកម្ពុជា ក៏បានរៀបចំរថយន្ត ដើម្បីជូនដំណើរកុមារា កោះ វ៉ាន់ឃីម ត្រឡប់ទៅកាន់លំនៅដ្ឋានវិញដែរ។ បន្ទាប់ពីការឧបត្ថម្ភចំពោះកុមារា កោះ វ៉ាន់ឃីម រួចមកកាកបាទក្រហមកម្ពុជា ក៏បានឧបត្ថម្ភនូវថវិកា និងគ្រឿងឧបភោគ បរិភោគមួយចំនួន ដល់តំណាងក្រុមយុវជនស្ម័គ្រចិត្ត តាមភូមិដែលកន្លងមកបានជួយនាំកុមារានេះ មកព្យាបាលនៅមន្ទីរពេទ្យមិត្តភាពកម្ពុជា-សូវៀត។ រយៈពេលកន្លងមកនេះ សាខាកាកបាទក្រហមកម្ពុជា ខេត្តកំពង់ឆ្នាំង ក៏ធ្លាប់បានជួយឧបត្ថម្ភដល់កុមារា វ៉ាន់ឃីម នូវថវិកាមួយចំនួនផងដែរ៕
|
2016-01-16T21:40:00+07:00
|
freshnewsasia.com
|
https://m.freshnewsasia.com/index.php/en/localnews/16109-2016-01-16-07-41-56.html
|
7e89edc1-8f59-42e8-855f-dbda58276736
|
ប្តីរបស់ម្ចាស់បទ Titanic លោក René Angélil ស្លាប់ដោយសារជំងឺមហារីក
|
យោងតាមព័ត៌មាន CNN ចេញផ្សាយនៅយប់ថ្ងៃទី១៥ ខែមករា ឆ្នាំ២០១៦នេះ បានឲ្យដឹងថា លោក René Angélil ជាស្វាមីរបស់តារាចម្រៀង Céline Dion ម្ចាស់បទ Titanic បានស្លាប់ហើយនៅថ្ងៃព្រហស្បតិ៍។ «លោក René Angélil អាយុ៧៣ឆ្នាំ បានស្លាប់ហើយនៅព្រឹកនេះ នៅផ្ទះរបស់គាត់ ក្នុងទីក្រុង Las Vegas រដ្ឋ Nevada សហរដ្ឋអាម៉េរិក បន្ទាប់ពីមានជំងឺមហារីកជាយូរមកហើយ» នេះបើតាមតារាចម្រៀង Dion បានបង្ហោះតាមគណនី Twetter របស់ខ្លួន។ លោក Angélil និងតារាចម្រៀង Dion បានរស់នៅជាមួយគ្នាយ៉ាងយូរ ហើយបានបែកផ្លូវគ្នា នៅក្នុងខែមិថុនា ឆ្នាំ២០១៤ ដោយសារលោកមានជំងឺមហារីក។ ការិយាល័យ Clark County Coroner បានឲ្យដឹងថា លោក Angelil បានស្លាប់ដោយសារជំងឺមហារីកបំពង់ក។ ការិយាល័យខាងលើបន្តថា «យើងបានកំណត់ថា ការស្លាប់របស់លោក Angelil គឺដោយសាររោគាពាធ មិនមានការស៊ើបអង្កេតបន្ថែមណាមួយ ត្រូវបានធ្វើឡើងទៀតនោះទេ»៕
|
2016-01-16T19:48:00+07:00
|
freshnewsasia.com
|
https://m.freshnewsasia.com/index.php/en/localnews/16096-2016-01-16-05-48-38.html
|
2c53118b-a382-4997-8ed7-45e9fdd5fae0
|
ចំនួនអ្នកស្លាប់ នៅនីហ្សេរីយ៉ា ដោយសារជំងឺផ្តាសាយ Lassa កើនឡើងដល់ ៤៥នាក់
|
យោងតាមទីភ្នាក់ងារព័ត៌មានសិនហួ ចេញផ្សាយនៅយប់ថ្ងៃទី១៥ ខែមករា ឆ្នាំ២០១៦នេះ បានឲ្យដឹងថា ចំនួនអ្នកស្លាប់ដោយសារការរាតត្បាត ពីជំងឺផ្តាសាយ Lassa នៅក្នុង ១០រដ្ឋ ទូទាំងប្រទេសនីហ្សេរីយ៉ា បានកើនឡើងដល់ ៤៥នាក់ហើយ។ មនុស្សចំនួន២នាក់បានស្លាប់ កាលពីយប់ថ្ងៃព្រហស្បតិ៍ នៅភាគខាងត្បូងឆៀងខាងលិច រដ្ឋ Ondo ជាកន្លែងដែលមនុស្ស ៣១នាក់ផ្សេងទៀត ត្រូវបានដាក់នៅដាច់ដោយឡែកពីគេ បន្ទាប់ពីការរាតត្បាតជំងឺនេះកើតឡើង។ វេជ្ជបណ្ឌិតម្នាក់ ដែលធ្វើការព្យាបាលអ្នកជំងឺផ្តាសាយ Lassa នៅមន្ទីរពេទ្យក្នុងរដ្ឋ Rivers បានស្លាប់ដោយសារវីរ៉ុស នេះបើតាមលោក Furo Green ប្រធានសមាគមគ្រូពេទ្យនីហ្សេរីយ៉ា ប្រចាំនៅរដ្ឋ Rivers បានឲ្យដឹងយ៉ាងដូច្នេះ។ ក្នុងនោះផងដែរ រដ្ឋធានី Abuja របស់នីហ្សេរីយ៉ា បានបញ្ជាក់ថាខ្លួនមានអ្នកស្លាប់ជាលើកដំបូង ដោយសារវីរ៉ុស Lassa នៅក្នុងសប្តាហ៍នេះ។ ជំងឺផ្តាសាយ Lassa ត្រូវបានរកឃើញជាលើកដំបូង ក្នុងឆ្នាំ១៩៦៩ នៅតំបន់ Lassa ប្រទេសនីហ្សេរីយ៉ា ដោយករណីមួយចំនួន ជំងឺ Lassa មានលក្ខណៈស្រដៀងទៅនឹងជំងឺគ្រុនចាញ់។ ការរាតត្បាតចុងក្រោយនេះ គឺជាការរាតត្បាតដ៏អាក្រក់បំផុត នៅក្នុងប្រទេសនីហ្សេរីយ៉ា នារយៈពេល ៤ឆ្នាំចុងក្រោយនេះ ដោយវាបានផ្ទុះឡើងកាលពីខែវិច្ចិកាឆ្នាំមុន ហើយករណីជាលើកដំបូង ត្រូវបានគេរាយការណ៍ថា បានកើតឡើងនៅតំបន់ភាគខាងជើងឆៀងខាងកើត រដ្ឋ Bauchi។ អាជ្ញាធរនីហ្សេរីយ៉ា បានឲ្យដឹងថា ពួកគេបានលទ្ធភាពក្នុងការគ្រប់គ្រង ការរាតត្បាតនេះ ហើយមជ្ឈមណ្ឌលគ្រប់គ្រងគ្រោះមហន្តរាយនីហ្សេរីយ៉ា បានចាប់ផ្តើមកិច្ចខិតខំប្រឹងប្រែងឆ្លើយតប លើរដ្ឋទាំងអស់ដែលរងផលប៉ះពាល់។ គួរជម្រាបថា នៅក្នុងឆ្នាំ២០១២ ជំងឺផ្តាសាយ Lassa បានសម្លាប់មនុស្សជាង៤០នាក់ នៅ១២រដ្ឋទូទាំងប្រទេសនីហ្សេរីយ៉ា៕
|
2016-01-16T17:38:00+07:00
|
freshnewsasia.com
|
https://m.freshnewsasia.com/index.php/en/localnews/16082-2016-01-16-03-38-49.html
|
d4754e23-3a33-4598-90f7-9a0e0e33cc7a
|
សង្គមស៊ីវិលលើកទឹកចិត្តឱ្យយុវជនបង្កើតវីដេអូស្ដីពីផលប៉ះពាល់គ្រឿងស្រវឹង
|
យុវជនប្រមាណជាង ៥០០នាក់ បានចូលរួមសិក្ខាសាលាស្ដីពីការផលិតវីដេអូ អំពីផលប៉ះពាល់គ្រឿងស្រវឹងចំពោះសុខភាពនៅវិទ្យាស្ថានជាតិអប់រំ ក្រុងភ្នំពេញ ក្នុងគោលដៅជំរុញឱ្យរដ្ឋាភិបាលកម្ពុជា ពន្លឿនការអនុម័តសេចក្ដីព្រាងច្បាប់ស្ដីពីគ្រឿងស្រវឹង។ មន្ត្រីជាន់ខ្ពស់រដ្ឋាភិបាលមានប្រសាសន៍ថា រហូតមកដល់ពេលនេះ ទីស្ដីការគណៈរដ្ឋមន្ត្រីមិនទាន់ទទួលបានសេចក្ដីស្ដីពីការត្រួតពិនិត្យផលិតផលគ្រឿងស្រវឹងនៅឡើយ។ អង្គការសង្គមស៊ីវិលលើកទឹកចិត្តឱ្យយុវជនអាយុក្រោម ២៤ឆ្នាំ ផលិតវីដេអូស្ដីពីផលប៉ះពាល់របស់ស្រាលើសង្គម និងសុខប្រជាពលរដ្ឋ ក្នុងន័យជំរុញឱ្យរដ្ឋាភិបាលកម្ពុជា ពន្លឿនការប្រជុំត្រួតពិនិត្យច្បាប់ស្ដីពីការត្រួតពិនិត្យផលិតផលគ្រឿងស្រវឹង។ ប្រធានគម្រោងនៃអង្គការចលនាសុខភាពកម្ពុជា (CMH) កញ្ញា ម៉ក់ ទេវិន្ទ និយាយថា ការចូលរួមផលិតវីដេអូ បង្ហាញពីផលវិបាករបស់ស្រាចំពោះសង្គម និងសុខភាពរបស់សុខភាពប្រជាពលរដ្ឋ ហើយអាចធ្វើឱ្យពលរដ្ឋកាត់បន្ថយការផឹកស្រា។ យុវជនដែលអាចចូលរួមផលិតវីដេអូ គឺត្រូវមានអាយុ ពី ១០ឆ្នាំ ដល់ ២៤ឆ្នាំ។ ការផលិតវីដេអូ ពីផលប៉ះពាល់គ្រឿងស្រវឹងនេះ យុវជនម្នាក់អាចផលិតវីដេអូ បានពីរវីដេអូ ហើយ១វីដេអូ មានរយៈពេល ២នាទី៖ ។ កញ្ញាបន្តថា តាមរយៈការផលិតវីដេអូ បង្ហាញពីផលប៉ះពាល់ស្រានេះ ក៏ដើម្បីជំរុញឱ្យប្រមុខរដ្ឋាភិបាលកម្ពុជា ប្រជុំត្រួតពិនិត្យសេចក្ដីព្រាងច្បាប់ស្ដីពីការត្រួតពិនិត្យផលិតគ្រឿងស្រវឹង ហើយបញ្ជូនទៅរដ្ឋសភាដើម្បីប្រជុំអនុម័តសេចក្ដីព្រាងច្បាប់នេះ។ យុវជនទាំងអស់អាចផ្ញើវីដេអូ ដែលខ្លួនផលិតតាមអ៊ីម៉េល info@cmhcambodia.org ដើម្បីប្រកួតប្រជែងស្នាដៃរបស់ខ្លួន។ កញ្ញាបន្ថែមថា អ្នកដែលជាប់លេខ ៣ ដល់ ១ ទទួលបានប្រាក់ ១លានរៀល និងមានឱកាសទៅទស្សនកិច្ចនៅសៀងហៃ។ គរុនិស្សិតនៃវិទ្យាស្ថានជាតិអប់រំ (NIE) ម្នាក់ កញ្ញា ស៊ុន សុថាវី និយាយថា ការផលិតវីដេអូ ពីផលប៉ះពាល់នៃស្រាចំពោះសុខភាពនេះ គឺមានប្រយោជន៍សម្រាប់ប្រជាជនគ្រប់រូប ព្រោះវីដេអូ អាចបង្ហោះផ្សព្វផ្សាយនៅលើប្រព័ន្ធទំនាក់ទំនងសង្គមហ្វេសប៊ុក (Facebook) ម្ល៉ោះហើយនៅពេលមានប្រជាពលរដ្ឋបានមើលវីដេអូ នោះហើយ ពួកគាត់នឹងយល់កាន់តែច្បាស់ពីផលប៉ះពាល់នៃស្រា៖ ។ កញ្ញាបន្តថា ការផលិតវីដេអូ ពីផលលំបាកនៃគ្រឿងស្រវឹងនេះ ក៏អាចជំរុញឱ្យរដ្ឋាភិបាលពន្លឿនប្រជុំត្រួតពិនិត្យសេចក្ដីព្រាងច្បាប់គ្រឿងស្រវឹង។ អ្នកនាំពាក្យទីស្ដីការគណៈរដ្ឋមន្ត្រី លោក ផៃ ស៊ីផាន មានប្រសាសន៍ថា សេចក្ដីព្រាងច្បាប់នេះ ជាភារកិច្ចរបស់សាមីក្រសួងចំនួន៣ ដែលពាក់ព័ន្ធ គឺក្រសួងសុខាភិបាល ក្រសួងពាណិជ្ជកម្ម និងក្រសួងមហាផ្ទៃ។ លោកបន្តថា ទីស្ដីការគណៈរដ្ឋមន្ត្រីកំពុងតែរង់ចាំសេចក្ដីព្រាងច្បាប់នេះ ដើម្បីពិនិត្យសេចក្ដីព្រាងច្បាប់ស្ដីពីការត្រួតពិនិត្យផលិតផលគ្រឿងស្រវឹង និងបញ្ជូនទៅកាន់រដ្ឋសភាដើម្បីអនុម័ត៖ ៖ ។ សង្គមស៊ីវិលមួយចំនួនដាក់ការសង្ស័យថា ការឆ្លើយដាក់គ្នារបស់មន្ត្រីរដ្ឋាភិបាល គឺគ្រាន់តែជាលេសដោះសាដើម្បីយករួចខ្លួន និងបង្ហាញពីភាពមិនទទួលខុសត្រូវ ក្នុងនាមជាអ្នកតំណាងរបស់ប្រជាពលរដ្ឋ។ សេចក្ដីព្រាងស្ដីពីការត្រួតពិនិត្យផលិតផលគ្រឿងស្រវឹងមាន ១១ជំពូក និង ៣៩មាត្រា មានគោលបំណងការពារ សុខភាពសាធារណៈ បរិស្ថាន និងកាត់បន្ថយផលប៉ះពាល់ទៅលើសេដ្ឋកិច្ច និងសង្គម ចាត់វិធានការក្នុងការគ្រប់គ្រង និងត្រួតពិនិត្យផលិតផលគ្រឿងស្រវឹង លើកកម្ពស់ការយល់ដឹង និងការចូលរួមរបស់សាធារណជនអំពីគ្រោះថ្នាក់នៃការប្រើប្រាស់ផលិតផលគ្រឿងស្រវឹង និងហាមមិនឱ្យស្ត្រីមានផ្ទៃពោះ និងយុវជនអាយុក្រោម ២១ឆ្នាំទិញស្រាផឹកនោះឡើយ។ សង្គមស៊ីវិលលើកឡើងថា រដ្ឋាភិបាលកម្ពុជា គួរតែពន្លឿនកិច្ចប្រជុំស្ដីពីសេចក្ដីព្រាងច្បាប់ការត្រួតពិនិត្យផលិតផលគ្រឿងស្រវឹង និងបញ្ជូនសេចក្ដីព្រាងច្បាប់នេះទៅរដ្ឋសភាអនុម័ត។ សេចក្ដីព្រាងច្បាប់ស្ដីពីគ្រឿងស្រវឹង អាចជួយការពារសុខភាពប្រជាជន និងអាចកាត់បន្ថយការលក់ស្រាបែបអនាធិបតេយ្យនៅកម្ពុជា នៅពេលបច្ចុប្បន្ន៕
|
2016-01-16T17:10:00+07:00
|
rfa.org
|
https://www.rfa.org/khmer/news/health/ngo-urge-youth-to-produce-video-on-bad-impact-of-alcohol-01162016045838.html
|
8a7ad8ff-43fa-4cd6-97ee-7b4486d69672
|
ផលប៉ះពាល់ពីការប្រើថ្នាំផ្សះដោយគ្មានវេជ្ជបញ្ជា
|
ការប្រើថ្នាំផ្សះដោយគ្មានវេជ្ជបញ្ជាត្រឹមត្រូវ គឺមានផលប៉ះពាល់យ៉ាងច្រើនចំពោះសុខភាព និងបណ្ដាលឱ្យជំងឺមានភាពស៊ាំនឹងថ្នាំផ្សះ។ មន្ត្រីសុខភាពជាន់ខ្ពស់នៃក្រសួងសុខាភិបាល លើកទឹកចិត្តឲ្យប្រជាពលរដ្ឋគ្រប់រូបត្រូវទៅជួបពិគ្រោះយោបល់ជាមួយគ្រូពេទ្យ មុនទិញថ្នាំពេទ្យយកមកលេប។ តើការប្រើថ្នាំពេទ្យ និងថ្នាំផ្សះដោយគ្មានវេជ្ជបញ្ជាពីគ្រូពេទ្យជំនាញមានផលប៉ះពាល់អ្វីខ្លះចំពោះសុខភាព? ការប្រើថ្នាំផ្សះ ឬពួកថ្នាំអង់ទីប៊ីយ៉ូទីក (Antibiotic) មានជាដូចជា អាម៉ុកស៊ិកស៊ីលលីន (Amoxicilline) ប៉េនីស៊ីលលីន (Penicillin) មេត្រូនីតាស៊ូល (Metronidazole) និងអំពីនីស៊ីលលីន (Ampinicillin) ជាដើម ដោយគ្មានវេជ្ជបញ្ជាពីគ្រូពេទ្យដែលមានជំនាញច្បាស់លាស់ គឺអាចបណ្ដាលឱ្យអ្នកជំងឺប្រឈមមុខនឹងការកើតជំងឺផ្សេងៗ ហើយអាចបណ្ដាលឱ្យប្រឈមមុខនឹងការបាត់បង់អាយុជីវិត។ រដ្ឋលេខាធិការក្រសួងសុខាភិបាល លោកវេជ្ជបណ្ឌិត អេង ហួត មានប្រសាសន៍ថា ពលរដ្ឋដែលមានទម្លាប់ប្រើថ្នាំពេទ្យ ឬថ្នាំផ្សះមិនត្រូវតាមក្បួនពេទ្យ និងមិនគ្រប់ថ្ងៃដែលគ្រូពេទ្យបានកំណត់ឱ្យលេបនោះទេ ថ្នាំអាចនឹងបណ្ដាលឱ្យមេរោគផ្ទុកក្នុងខ្លួន មានភាពស៊ាំនឹងថ្នាំពេទ្យ។ នៅពេលមេរោគ ឬជំងឺមានភាពស៊ាំនឹងថ្នាំពេទ្យហើយ អ្នកជំងឺឈឺលើកក្រោយ គឺពិបាកព្យាបាល ហើយអាចព្យាបាលជំងឺមិនជា។ លោកវេជ្ជបណ្ឌិត អេង ហួត៖ ។ គេសង្កេតឃើញថា អ្នកជំងឺជាច្រើនមិនមានចំណេះដឹងមូលដ្ឋានស្ដីពីសុខភាព ខ្វះព័ត៌មានស្ដីពីការថែទាំសុខភាព និងមិនដឹងពីផលប៉ះពាល់របស់ថ្នាំពេទ្យចំពោះសុខភាព ម្ល៉ោះហើយនៅពេលពួកគាត់មានជំងឺតែងតែទៅរកទិញថ្នាំពេទ្យ ឬថ្នាំផ្សះយកមកលេបដោយខ្លួនឯង ដោយមិនបានធ្វើរោគវិនិច្ឆ័យជាមួយគ្រូពេទ្យជំនាញ។ ការទិញថ្នាំពេទ្យមួយលេប ពីរលេប ឬបីលេប យកមកលេបដើម្បីឱ្យជាជំងឺនោះ គឺមានគ្រោះថ្នាក់ណាស់ចំពោះសុខភាព។ ត្រង់ចំណុចនេះ លោកវេជ្ជបណ្ឌិត អេង ហួត ពន្យល់ថា ថ្នាំពេទ្យមិនមែនជារនាំងអាចជួយការពារជំងឺបាននោះឡើយ។ ការប្រើថ្នាំពេទ្យគឺដើម្បីសម្លាប់មេរោគ ឬបាក់តេរីទាំងឡាយណាដែលបង្កឱ្យមានជំងឺ ប៉ុន្តែជំងឺខ្លះមិនចាំបាច់ប្រើថ្នាំពេទ្យនោះឡើយ៖ ។ ឱសថស្ថាន ឬកន្លែងលក់ថ្នាំពេទ្យនានានៅទូទាំងប្រទេស ជាកន្លែងដែលអ្នកជំងឺអាចទិញថ្នាំពេទ្យសម្រាប់លេបព្យាបាលជំងឺបាន។ ប៉ុន្តែការទិញថ្នាំនេះ មិនអាចតាមចិត្តចង់ដោយខ្វះមូលដ្ឋាននៃការធ្វើរោគវិនិច្ឆ័យពីគ្រូពេទ្យជំនាញផ្នែកសុខភាពនោះឡើយ។ សម្រាប់សហគមន៍តំបន់ជនបទវិញ អ្នកនាំពាក្យក្រសួងសុខាភិបាល លោកវេជ្ជបណ្ឌិត លី សូវ៉ាន់ ពន្យល់បែបនេះថា អ្នកជំងឺមិនត្រូវប្រើថ្នាំពេទ្យផ្សំ ឬទិញថ្នាំយកមកលេបតាមចិត្តនឹកឃើញ និងមិនត្រូវប្រើថ្នាំដែលផ្សំដោយគ្រូពេទ្យតាមភូមិ ដែលគ្មានជំនាញច្បាស់លាស់នោះទេ។ លោកវេជ្ជបណ្ឌិត លី សូវ៉ាន់៖ ។ ចុះនៅពេលដែលលោកអ្នកមានជំងឺផ្ដាសាយ គ្រុនក្ដៅ ក្អក តិចតួចជាដើម តើត្រូវធ្វើដូចម្ដេច? ថ្នាំពេទ្យមិនមែនជាផ្លែឈើដែលដុះពីធម្មជាតិឡើយ ម្ល៉ោះហើយការទទួលទានថ្នាំពេទ្យច្រើន និងគ្មានវេជ្ជបញ្ជាពីគ្រូពេទ្យជំនាញ គឺជាហេតុបណ្ដាលឲ្យមានភាពស៊ាំនឹងថ្នាំ សុខភាពចុះខ្សោយ និងប្រព័ន្ធភាពស៊ាំនៃរាងកាយងាយប្រឈមមុខនឹងជំងឺឆ្លង។ លោកវេជ្ជបណ្ឌិត លី សូវ៉ាន់ បន្តថា បើប្រជាពលរដ្ឋណាមានជំងឺផ្ដាសាយ ឬគ្រុនក្ដៅលើសពី១សប្ដាហ៍ គឺត្រូវទៅជួបពិភាក្សាជាមួយគ្រូនៅមណ្ឌលសុខភាព៖ ។ នៅស្របពេលមន្ត្រីជំនាញផ្នែកសុខភាពហាមមិនឱ្យប្រើថ្នាំផ្សះនោះ បុរសម្នាក់ដែលមានសម្បុរខ្មៅស្រអែម មាឌធំដំបងខ្ពស់ និងមានការងារជាសន្តិសុខនៃក្រុមហ៊ុនឯកជនមួយនៅភ្នំពេញ បាននិយាយពីបទពិសោធន៍ផ្ទាល់ខ្លួនថា នៅពេលលោកមានជំងឺផ្ដាសាយ ក្អក ឈឺបំពងក និងមានជំងឺគ្រុនក្ដៅម្ដងម្កាល លោកតែងតែទៅទិញថ្នាំពេទ្យនៅឱសថស្ថាន ដោយគ្មានការអនុញ្ញាតពីគ្រូពេទ្យនោះទេ៖ ។ ប្រការនេះដែរ លោកសម្រេចចិត្តមិនពិគ្រោះយោបល់ជាមួយគ្រូពេទ្យដើម្បីធ្វើរោគវិនិច្ឆ័យ មុនទិញថ្នាំពេទ្យមកប្រើដោយហេតុថា លោកត្រូវចំណាយលុយច្រើន។ ការចំណាយលុយច្រើនលើសុខភាព ប៉ុន្តែចំណូលតិច ក្លាយជារនាំងបាំងមិនឱ្យអ្នកជំងឺពិចារណាវែងឆ្ងាយពីផលប៉ះពាល់ចំពោះសុខភាពនៅពេលអនាគត។ ការរកលុយបានត្រឹមកម្រិតមធ្យម ឬក្រោមមធ្យម ប៉ុន្តែមានខ្ទង់ចំណាយលុយច្រើនជាងចំណូល និងការខ្វះចំណេះដឹងសុខភាពជាមូលដ្ឋាននៃការរស់នៅ គឺអាចជាហេតុផលចម្បងដែលបណ្តាលឱ្យប្រជាជនប្រថុយប្រថាននឹងការព្យាបាលជំងឺជាមួយគ្រូខ្មែរបុរាណ ឬសម្រេចចិត្តទិញថ្នាំពេទ្យផ្សំយកមកលេបដោយខ្លួនឯង។ ការសម្រេចរបស់អ្នកជំងឺបែបនេះ ប្រធានគ្លីនិកសើស្បែកភ្នំពេញ និងជាសាស្ត្រាចារ្យ នៅសាកលវិទ្យាល័យវិទ្យាសាស្ត្រសុខាភិបាល លោកវេជ្ជបណ្ឌិត ថៃ គា បញ្ជាក់ថា បើលោកអ្នកគ្រាន់តែផ្ដាសាយ ក្អក ឈឺកតិចតួច និងគ្រុនក្ដៅតិចតួចទេ សូមហូបទឹកក្ដៅជាមួយតែក្រូចឆ្មារ និងហាត់ប្រាណឱ្យបានទៀងទាត់ នោះជំងឺនេះនឹងជាសះស្បើយ។ លោកវេជ្ជបណ្ឌិត ថៃ គា៖ ។ ដើម្បីអាចគេចផុតការចំណាយលុយច្រើនចំពោះសុខភាព លោកអ្នកត្រូវតែចេះការពារសុខភាពតាមរយៈការហាត់ប្រាណឱ្យបានទៀងទាត់ ទទួលទានទឹកស្អាត ឬទឹកដាំឱ្យបានពុះកម្រិត ១០០អង្សាសេ។ ដោយសារប្រទេសកម្ពុជា មានបរិស្ថានមិនល្អស្អាត មានដីហុយច្រើន មានផ្សែងដែលចេញពីម៉ូតូឡានចាស់ៗ និងការខាកស្ដោះទឹកមាត់តាមដងផ្លូវ ផ្ដេសផ្ដាស គឺសុទ្ធតែជាកត្តារួមផ្សំបណ្ដាលឱ្យលោកអ្នកប្រឈមនឹងការឆ្លងមេរោគផ្សេងៗ មានជាអាទិ៍ ផ្ដាសាយ ជំងឺរបេង ក្អក គ្រុនក្ដៅ រលាកច្រមុះ និងរលាកបំពងកជាដើម។ លោកវេជ្ជបណ្ឌិត ថៃ គា៖ ។ ការបង្រៀនសិស្សស្ដីពីសុខភាពតាំងពីថ្នាក់បឋមសិក្សារហូតដល់មហាវិទ្យាល័យ ការផ្សព្វផ្សាយតាមរយៈវិទ្យុ ទូរទស្សន៍ បណ្ដាញទំនាក់ទំនងសង្គមហ្វេសប៊ុក (Facebook) និងការបើកវគ្គបណ្ដុះបណ្ដាលស្ដីពីរបៀបថែទាំសុខភាពជាមូលដ្ឋានជូនប្រជាពលរដ្ឋនៅតាមសហគមន៍ គឺជាយន្តការមួយដ៏មានប្រយោជន៍ និងអាចជាមធ្យោបាយល្អ ដើម្បីបណ្ដុះស្មារតីប្រជាជនឱ្យចេះទទួលខុសត្រូវចំពោះសុខភាពខ្លួនឯង និងសុខុមាលភាពសង្គម។ ចុះនៅពេលលោកមានជំងឺ ហើយត្រូវការថ្នាំផ្សះសម្រាប់ព្យាបាលជំងឺ តើលោកអ្នកត្រូវធ្វើដូចម្ដេច? លោកវេជ្ជបណ្ឌិត ថៃ គា៖ ៕
|
2016-01-16T12:35:00+07:00
|
rfa.org
|
https://www.rfa.org/khmer/program/health/Impacts-of-antibiotics-on-health-01162016002802.html
|
7489281d-93db-48a9-a026-987176134abb
|
មន្ត្រី៖ ករណីកម្មករសន្លប់នៅតាមរោងចក្រធ្លាក់ចុះក្នុងឆ្នាំ២០១៥
|
ក្នុងចំណោមបញ្ហាប្រឈមគ្រោះថ្នាក់ជាច្រើនរបស់កម្មករនៅកម្ពុជា ការដួលសន្លប់ក៏ជាករណីកើតមានជារឿយៗពេលបំពេញការងារនៅក្នុងរោងចក្រ។ ទោះជាយ៉ាងនេះក្ដី មន្ត្រីបេឡាជាតិរបបសន្តិសុខសង្គម (ប.ស.ស) នៃក្រសួងការងារ និងបណ្ដុះបណ្ដាលវិជ្ជាជីវៈ បង្ហាញតួលេខថា ករណីរោងចក្រដែលមានកម្មករសន្លប់នេះបានថយចុះ។ ក្រុមការងារទប់ស្កាត់ករណីកម្មករនិយោជិតសន្លប់ និងបង្ការគ្រោះថ្នាក់ការងារ នៃបេឡាជាតិសន្តិសុខសង្គម ឲ្យដឹងថា តួលេខករណីកម្មករសន្លប់នៅឆ្នាំ២០១៥ បានថយចុះជិត ៦% ស្មើនឹងថយ ២ករណី ប្រៀបធៀបនឹងឆ្នាំ២០១៤។ ប្រធានក្រុមប្រឹក្សាភិបាលនៃបេឡាជាតិរបបសន្តិសុខសង្គម (ប.ស.ស) និងជាអគ្គនាយកនៃអគ្គនាយកដ្ឋានការងារ លោក សេង សក្ដា ថ្លែងថា ករណីកម្មករសន្លប់ថយចុះពី ៣៤រោងចក្រឆ្នាំ២០១៤ មកនៅ ៣២រោងចក្រនៅឆ្នាំ២០១៥៖ ។ នាយកបេឡាជាតិសន្តិសុខសង្គម លោក អ៊ុក សមវិទ្យា បញ្ជាក់បន្ថែមថា ថ្វីបើចំនួនរោងចក្រមានកម្មករសន្លប់ថយចុះ ២រោងចក្រ ប៉ុន្តែចំនួនកម្មករសន្លប់នៅប្រហែលគ្នានឹងឆ្នាំ២០១៤ ដដែល។ លោកថា មូលហេតុសំខាន់មួយដែលនាំឲ្យកម្មករសន្លប់ គឺមកពីការប៉ះពាល់សារធាតុគីមី និងការភាយក្លិនថ្នាំសម្លាប់សត្វល្អិត ដែលកសិករបាញ់ស្រូវនៅជិតរោងចក្រ និងការបាញ់ថ្នាំសម្លាប់សត្វល្អិតការពារក្រណាត់ខាងក្នុងរោងចក្រ គួបផ្សំនឹងសុខភាពកម្មករខ្សោយ៖ ។ លោក អ៊ុក សមវិទ្យា បន្តថា តួលេខសន្លប់ធ្លាក់ចុះនៅឆ្នាំ២០១៥ អាចមកពីការផ្សព្វផ្សាយ និងយន្តការត្រួតពិនិត្យបច្ចេកទេសនៅតាមរោងចក្រ។ លោកថា រោងចក្រដែលមានកម្មករសន្លប់ធ្ងន់ធ្ងរ មន្ត្រីអធិការកិច្ចចាត់វិធានការឲ្យផ្អាកផលិតកម្មក៏មាន។ ទាក់ទងនឹងបញ្ហាសន្លប់នេះដែរ ប្រធានសហភាពការងារកម្ពុជា លោក អាត់ ធន់ មានប្រសាសន៍ថា យន្តការរបស់រដ្ឋនៅពេលបច្ចុប្បន្ននេះ នឹងមិនអាចកាត់បន្ថយករណីសន្លប់បានទេ ប្រសិនបើមិនលើកកម្ពស់ជីវភាពកម្មករ៖ ។ បច្ចុប្បន្ននេះ បេឡាជាតិរបបសន្តិសុខសង្គម កំពុងផ្ដល់ការធានារ៉ាប់រងលើហានិភ័យ ឬហៅថា គ្រោះថ្នាក់ពាក់ព័ន្ធនឹងការងារ ដល់កម្មករចំនួនជា ១លាននាក់ នៅតាមរោងចក្រសហគ្រាសជិត ៨ពាន់នៅទូទាំងប្រទេស។ នាយកបេឡាជាតិរបបសន្តិសុខសង្គម (ប.ស.ស) លោក អ៊ុក សមវិទ្យា ឲ្យដឹងថា ក្នុងឆ្នាំ២០១៥ ប.ស.ស បានចំណាយថវិកាលើការធានាសម្រាប់សុខភាពកម្មករដែលមានគ្រោះថ្នាក់ និងស្លាប់ពាក់ព័ន្ធនឹងការងារជាង ៣ម៉ឺននាក់ អស់ទឹកប្រាក់ជាង ៣លានដុល្លារ។ ដើម្បីបង្ការការសន្លប់របស់កម្មករ លោកនឹងណែនាំឲ្យមានវិធានការមួយចំនួនសម្រាប់ការបាញ់ថ្នាំសម្លាប់សត្វល្អិត៖ ។ ទន្ទឹមគ្នានេះ លោកថ្លែងថា ជីវភាពកម្មករនឹងរឹតតែប្រសើរនៅឆ្នាំ២០១៦ ពេលដែលបេឡាជាតិរបបសន្តិសុខសង្គម ផ្ដល់គម្រោងធានារ៉ាប់រងប្រភេទទី២ គឺការធានារ៉ាប់រងលើសុខភាព។ ចំពោះករណីកម្មករសន្លប់ដោយសារបញ្ហាសុខភាពខ្សោយ លោក អ៊ុក សមវិទ្យា រំពឹងថា អាចនឹងថយចុះ ព្រោះពេលមានការធានារ៉ាប់រងលើសុខភាព កម្មករនិយោជិតនឹងមានសុខភាពរឹងមាំជាងមុន៕
|
2016-01-14T17:25:00+07:00
|
rfa.org
|
https://www.rfa.org/khmer/news/health/Number-of-Worker-Fainting-in-Factory-drops-in-2015-01142016051747.html
|
077b36fc-89a3-43de-abd5-f407c5917720
|
ក្រសួងសុខាភិបាល ព្យាបាលជំងឺទូទៅ និងចែកវ៉ែនតា ជូនដល់ពលរដ្ឋនៅសង្កាត់ទឹកថ្លា ដោយមិនគិតថ្លៃ
|
រដ្ឋមន្ត្រីក្រសួងសុខាភិបាល លោក ម៉ម ប៊ុនហេង បានថ្លែងទៅកាន់ប្រជាពលរដ្ឋនៅក្នុងសង្កាត់ទឹកថ្លា ខណ្ឌសែនសុខ រាជធានីភ្នំពេញ នារសៀលថ្ងៃនេះថា គ្រាន់តែនៅដើមឆ្នាំ២០១៦នេះ ប្រមុខរាជរដ្ឋាភិបាលកម្ពុជា មានការដូធំៗជាច្រើនបន្តបន្ទាប់សម្រាប់ប្រជាជនកម្ពុជា ។ ពិសេសថ្ងៃនេះទៀត គឺនៅផ្លួវជាតិលេខ៤ ត្រូវបានលុបចោល លែងឲ្យមានការបង់ថ្លៃតទៅទៀតហើយ ចាប់ពីម៉ោង១២យប់នេះទៅ ។ រដ្ឋមន្ត្រីក្រសួងសុខាភិបាល នៅបានបន្តថា ដោយឡែកចំពោះក្រសួងសុខាភិបាលវិញ នៅក្នុងឱកាសដើមឆ្នាំ២០១៦នេះដែរ នៅរសៀលថ្ងៃនេះ ក្រសួងក៏មាន ក្រុមគ្រូពេទ្យស្មគ្រ័ចិត្តរបស់ក្រសួងជាច្រើននាក់ រួមទាំងគ្រូពេទ្យបរទេសមួយចំនួនផងដែរ បានចុះមកសង្កាត់ទឹកថ្លា ដើម្បីពិនិត្យព្យាបាលជម្ងឺជូនប្រជាពលរដ្ឋ ដោយពុំមានការគិតថ្លៃនោះឡើយ ហើយជាមួយគ្នានេះ ក៏មានការវាស់ភ្នែកពលរដ្ឋ ចាស់ៗ និងចែកវ៉ែនតាជូនដល់ពួកគាត់ដោយពុំបានគិតថ្លៃផងដែរ ។ ទន្ទឹមគ្នានិងការថ្លែងឡើងបែបនេះ រដ្ឋមន្ត្រីក្រសួងសុខាភិបាល ក៏នៅបានសំណូមពរដល់ពលរដ្ឋ បើមានសុខភាពមិនស្រួល សូមមកពិនិត្យជម្ងឺនៅមន្ទីរពេទ្យរដ្ឋ ហើយបើមានបញ្ហាអ្វីដែល មិនយល់គ្នា សូមនិយាយគ្នាត្រង់ទៅត្រង់មក ដូចជាបងប្អូន ក្នុងគ្រួសារតែមួយ កុំប្រកាន់គ្នា ។បញ្ហាដែលសំខាន់នោះគឺ ក្រុមគ្រូពេទ្យ ត្រូវតែមានក្រមសិលធម៌វិជ្ជាជីវៈឲ្យបានត្រិមត្រូវ ហើយបន្តការពិនិត្យនិងព្យាបាលជម្ងឺជូនពលរដ្ឋ ឲ្យបានទាន់ពេលវេលា និងធានាបានសុខមាលភាពជូនប្រជាពលរដ្ឋ ហើយត្រូវបានពលរដ្ឋកាន់តែមានភាពកក់ក្ដៅ និងជឿជាក់មកលើក្រុមគ្រូពេទ្យរបស់រដ្ឋ ៕
|
2016-01-14T03:45:00+07:00
|
freshnewsasia.com
|
https://m.freshnewsasia.com/index.php/en/localnews/15904-2016-01-13-16-07-30.html
|
2308cd84-df2c-4396-a823-1ce464ea083f
|
ស្ថានទូតខ្មែរនៅកូរ៉េខាងត្បូង បញ្ជូនពលករខ្មែរម្នាក់ដែលមានជំងឺសរសៃប្រសាទត្រឡប់មកកម្ពុជាវិញ
|
នៅថ្ងៃទី១៣ ខែមករា ឆ្នាំ២០១៦នេះ អគ្គរាជទូតកម្ពុជាប្រចាំនៅប្រទេសកូរ៉េខាងត្បូងបានអះអាងថា ខ្លួនបានអន្តរាគមន៍បញ្ជូន ពលករខ្មែរម្នាក់ ដែលមានជំងឺសរសៃប្រសាទធ្ងន់ធ្ងរ ឱ្យត្រឡប់មកប្រទេសកម្ពុជាវិញ។ លោក ស៊ុត ឌីណា អគ្គរដ្ឋទូតកម្ពុជាប្រចាំនៅប្រទេសកូរ៉េខាងត្បូង បានអះអាងនៅលើបណ្តាញ Facebook ថា លោកបានជួយចាត់ចែងលិខិត បើកផ្លូវ និងឧបត្ថម្ភថវិកាក្នុងការបញ្ជូនពលករខ្មែរមួយរូបដែលមានជំងឺសរសៃប្រសាទធ្ងន់ធ្ងឱ្យត្រឡប់ទៅស្រុកខ្មែរវិញ។ ក្នុងនោះលោកបានជួលរថយន្តសង្រ្គោះបន្ទាន់របស់ពេទ្យមួយ ពីក្រុងសេអ៊ូលទៅព្រលានយន្តហោះអន្តរជាតិ អ៊ិនឆន់ និងបានចេញថ្លៃសំបុត្រយន្តហោះពីប្រទេសកូរ៉េមកកម្ពុជាផងដែរ។ ទោះជាយ៉ាងនេះក្តី អគ្គរាជទូតរូបនេះមិនបានបង្ហើបអំពីអត្តសញ្ញាណរបស់ពលករខ្មែរ ដែលមានជំងឺសរសៃប្រសាទធ្ងន់ធ្ងរនេះនោះទេ។ ចំណែកមន្រ្តីក្រសួងការបរទេសក៏មិនទាន់បញ្ជាក់បានជុំវិញព័ត៌មានលម្អិតនៃរឿងនេះដែរ៕
|
2016-01-14T00:51:00+07:00
|
freshnewsasia.com
|
https://m.freshnewsasia.com/index.php/en/localnews/15891-2016-01-13-11-03-08.html
|
5a14f7c0-bfb9-4661-b059-0b293e059f87
|
ពលរដ្ឋមួយគ្រួសារនៅខេត្តក្រចេះស្នើក្រសួងចុះស៊ើបអង្កេតករណីពុលទឹកក្រូច
|
ពលរដ្ឋ ៧នាក់រស់នៅស្រុកសំបូរ ខេត្តក្រចេះ អំពាវនាវរដ្ឋាភិបាល និងក្រសួងពាក់ព័ន្ធ ចុះស៊ើបអង្កេតរកមូលហេតុដែលបណ្ដាលឲ្យពួកគាត់មានអាការៈមិនប្រក្រតី បន្ទាប់ពីពិសាទឹកក្រូច កើតមានអាការៈក្អួតចង្អោរ វិលមុខ ចុកពោះ កាលថ្ងៃទី៣ មករា និងត្រូវបញ្ជូនទៅសង្គ្រោះនៅមន្ទីរពេទ្យ។ ពលរដ្ឋមួយគ្រួសាររស់នៅភូមិអូរព្រះ ឃុំអូរគ្រៀង ស្រុកសំបូរ ជាប់ព្រំប្រទល់ខេត្តស្ទឹងត្រែង ឲ្យដឹងនៅថ្ងៃទី១២ មករា ថា ពួកគាត់មួយចំនួនពុំទាន់ជាសះស្បើយនៅឡើយទេ និងមួយចំនួនទៀត កំពុងសម្រាកព្យាបាលនៅមន្ទីរពេទ្យបង្អែកខេត្តស្ទឹងត្រែង ខណៈពួកគាត់បានពិសាទឹកក្រូចណាហ្សា (NASA) អស់ ៤ដប ចំណុះពីរលីត្រដែលលក់នៅមូលដ្ឋាន។ ពលរដ្ឋរស់នៅភូមិអូរព្រះ លោក ច្រឹក សុខចាន់ រៀបរាប់ថា កាលពីថ្ងៃទី៣០ ធ្នូ លោកបានទិញទឹកក្រូចប្រភេទណាហ្សា (NASA) ចំនួន ៦ដប តម្លៃជាង ១ម៉ឺនរៀល ពីអាជីវករនៅមូលដ្ឋាន ហើយនៅថ្ងៃទី៣ មករា កូន និងប្រពន្ធរបស់លោក ៦នាក់ និងលោក មានអាការៈខុសប្រក្រតីពេលទទួលទានទឹកក្រូចនោះ និងត្រូវបញ្ជូនសង្គ្រោះនៅមន្ទីរពេទ្យបង្អែកខេត្តស្ទឹងត្រែង បន្ទាប់ពីមណ្ឌលសុខភាពនៅមូលដ្ឋានពុំអាចព្យាបាលបាន។ លោកបារម្ភថា បើរដ្ឋាភិបាលមិនចាត់វិធានការទប់ស្កាត់ករណីនេះទេ នឹងប៉ះពាល់ដល់សុខភាពពលរដ្ឋផ្សេងទៀត៖ ។ មេឃុំអូរគ្រៀង លោក កែវ បុប្ផា មានប្រសាសន៍ថា អាជ្ញាធរពុំទាន់ទទួលដំណឹងជុំវិញករណីពុលទឹកក្រូចនេះនៅឡើយទេ។ យ៉ាងណា លោកថានឹងអន្តរាគមន៍ជួយសង្គ្រោះដល់ពលរដ្ឋទាំងនោះ ប្រសិនបើពួកគាត់ពិតជារងគ្រោះដោយការពិសាទឹកក្រូចមែន។ លោកជំរុញឲ្យពលរដ្ឋកើតមានបញ្ហានេះ ជូនដំណឹងមកអាជ្ញាធរមូលដ្ឋានជាបន្ទាន់ ដើម្បីសហការជួយសង្គ្រោះពលរដ្ឋ៖ ។ ករណីពុលនៅស្រុកសំបូរ ខេត្តក្រចេះ កើតមានជាលើកទីបីហើយ បន្ទាប់ពីឆ្នាំ២០១២ មានកុមារចំនួន ៤នាក់បានពុលដំឡូងមី បន្ទាប់ពីពួកគេបរិភោគដំឡូងជំនួសបាយ ហើយក្នុងចំណោមកុមារ ៤នាក់នោះ មានកុមារពីរនាក់បានស្លាប់ ហើយកាលពីថ្ងៃទី២០ ខែវិច្ឆិកា ឆ្នាំ២០១៥ ពលរដ្ឋ ៣នាក់ស្លាប់ និងជាង ២០នាក់ផ្សេងទៀត ត្រូវបានបញ្ជូនទៅសង្គ្រោះនៅមណ្ឌលសុខភាពស្រុកសំបូរ ករណីពុលស្រាស បន្ទាប់ពីពួកគាត់បានពិសាស្រាស។ ប្រធានមន្ទីរសុខាភិបាលខេត្តក្រចេះ លោក ឈ្នាង សុវុត្ថា ឲ្យដឹងថា លោកពុំទាន់ទទួលបានព័ត៌មានករណីនេះទេ។ លោកថា មន្ទីរជំនាញនៃមន្ទីរសុខាភិបាលខេត្ត នឹងចុះអង្កេតករណីនេះ ប្រសិនបើរកឃើញថា ពុលទឹកក្រូចមែន។ មន្ត្រីជំនាញ នឹងអប់រំផ្សព្វផ្សាយដល់ពលរដ្ឋឲ្យប្រុងប្រយ័ត្នចំពោះការបរិភោគចំណីអាហារ និងភេសជ្ជៈ ជាដើម៖ ។ ចាប់តាំងពីចុងឆ្នាំ២០១៥ រហូតមកដល់បច្ចុប្បន្ន ខេត្តក្រចេះ មានមនុស្សស្លាប់ជាង ២០នាក់ និងជិត ២០០នាក់ ត្រូវបញ្ជូនទៅសង្គ្រោះ បន្ទាប់ពីពលរដ្ឋពិសាស្រាស សាច់ឆ្កែដែលគេបំពុល និងករណីសង្ស័យពុលទឹកក្រូច៕
|
2016-01-12T19:40:00+07:00
|
rfa.org
|
https://www.rfa.org/khmer/news/health/A-Family-in-Kratie-call-on-to-investigate-after-consuming-toxicities-drinks-01122016062001.html
|
9121682a-b45d-44b2-adbe-1d969036503f
|
មន្ត្រីជំនាញហាមពលរដ្ឋប្រើថ្នាំផ្សះដោយគ្មានវេជ្ជបញ្ជា
|
ក្រសួងសុខាភិបាលកម្ពុជា និងអង្គការសុខភាពពិភពលោក ចេញសេចក្ដីប្រកាសរួមគ្នាហាមមិនឱ្យប្រជាពលរដ្ឋដែលមានជំងឺផ្ដាសាយ ឬគ្រុនក្ដៅ និងជំងឺទូទៅប្រើថ្នាំផ្សះដោយគ្មានវេជ្ជបញ្ជាត្រឹមត្រូវនោះទេ។ ការប្រកាសហាមមិនប្រើថ្នាំផ្សះនេះ ធ្វើឡើងក្នុងសិក្ខាសាលាថ្នាក់ជាតិស្ដីពីផលប៉ះពាល់របស់ថ្នាំផ្សះ នៅថ្ងៃទី១១ ខែមករា រៀបចំឡើងនៅសាលាបច្ចេកទេសថែទាំវេជ្ជសាស្ត្រ រាជធានីភ្នំពេញ។ សិក្ខាសាលានេះ មានមន្ត្រីសុខភាពសាធារណៈ និងសិស្សនិស្សិតផ្នែកវេជ្ជសាស្ត្រប្រមាណជាង ៣០០នាក់ចូលរួម។ រដ្ឋលេខាធិការក្រសួងសុខាភិបាល លោក អេង ហួត ពន្យល់ថា ការប្រើថ្នាំផ្សះដោយគ្មានវេជ្ជបញ្ជាពីគ្រូពេទ្យមានជំនាញច្បាស់លាស់ គឺអាចបណ្ដាលឱ្យប្រជាពលរដ្ឋមានភាពស៊ាំនៃថ្នាំពេទ្យ ហើយនឹងមានផលប៉ះពាល់ចំពោះសរីរាង្គដទៃទៀតធ្ងន់ធ្ងរ ជាហេតុបណ្ដាលឱ្យប្រឈមមុខនឹងការបាត់បង់អាយុជីវិត។ លោក អេង ហួត បញ្ជាក់ថា ឱសថស្ថាន ឬកន្លែងលក់ថ្នាំពេទ្យនានានៅទូទាំងប្រទេស ជាកន្លែងដែលអ្នកជំងឺអាចទិញថ្នាំពេទ្យសម្រាប់លេបព្យាបាលជំងឺបាន ប៉ុន្តែការទិញថ្នាំនេះ មិនអាចតាមចិត្តចង់ដោយខ្វះមូលដ្ឋាននៃការធ្វើរោគវិនិច្ឆ័យពីគ្រូពេទ្យជំនាញនោះឡើយ៖ ។ សម្រាប់សហគមន៍តំបន់ជនបទដាច់ស្រយាលវិញ អ្នកនាំពាក្យក្រសួងសុខាភិបាល លោកវេជ្ជបណ្ឌិត លី សូវ៉ាន់ មានមានប្រសាសន៍ថា ពលរដ្ឋអ្នកជំងឺមិនត្រូវប្រើថ្នាំពេទ្យផ្សំ ឬទិញថ្នាំយកមកលេបតាមចិត្តនឹកឃើញ និងមិនត្រូវប្រើថ្នាំដែលផ្សំដោយគ្រូពេទ្យតាមភូមិដែលគ្មានជំនាញច្បាស់លាស់នោះទេ។ លោកវេជ្ជបណ្ឌិត លី សូវ៉ាន់៖ ។ ថ្នាំពេទ្យមិនមែនជាផ្លែឈើដែលដុះពីធម្មជាតិឡើយ ម៉្លោះហើយការទទួលទានថ្នាំពេទ្យច្រើន និងគ្មានវេជ្ជបញ្ជាពីគ្រូពេទ្យជំនាញ គឺជាហេតុដែលបណ្ដាលឲ្យមានភាពស៊ាំថ្នាំ សុខភាពចុះខ្សោយ និងប្រព័ន្ធភាពស៊ាំនៃរាងកាយងាយប្រឈមមុខនឹងជំងឺឆ្លង។ លោកវេជ្ជបណ្ឌិតបន្តថា បើប្រជាពលរដ្ឋណាមានជំងឺផ្ដាសាយ ឬគ្រុនក្ដៅលើសពី១សប្ដាហ៍ គឺត្រូវទៅជួបពិភាក្សាជាមួយគ្រូនៅមណ្ឌលសុខភាពដែលនៅជិត៖ ។ សិក្ខាថ្នាក់ជាតិរបស់ក្រសួងសុខាភិបាល និងអង្គការសុខភាពពិភពលោក នៅដើមឆ្នាំ២០១៦ គឺ "ជំងឺគ្រុនក្ដៅ ឬផ្ដាសាយ ហាមប្រើថ្នាំផ្សះ” ក្លាយជាប្រធានបទសុខភាពសំខាន់ និងផ្ដល់ឱកាសចំពោះមន្ត្រីសុខភាពសាធារណៈទូទាំង ២៥ខេត្តក្រុង និងនិស្សិតផ្នែកវេជ្ជសាស្ត្រមួយចំនួននៅកម្ពុជា បានយល់ដឹង និងអាចចែករំលែកបន្តជូនអ្នកជំងឺស្ដីពីផលប៉ះពាល់នៃការប្រើប្រាស់ថ្នាំផ្សះ។ នៅស្របពេលមន្ត្រីជំនាញផ្នែកសុខភាពហាមមិនឱ្យប្រើថ្នាំផ្សះនោះ ស្ត្រីអ្នកលក់ទឹកសុទ្ធ និងគ្រឿងបរិភោគផ្សេងៗ សម្បុរខ្មៅស្រអែម មុខពាក់ម៉ាស់ពណ៌ស អង្គុយក្រោមឆត្រធំមួយនៅផ្លូវកម្ពុជាក្រោម លោកស្រី យឹង កញ្ញា និយាយថា នៅពេលលោកស្រីមានជំងឺផ្ដាសាយ ក្អក និងគ្រុនក្ដៅម្ដងម្កាល លោកស្រីតែងតែទៅទិញថ្នាំពេទ្យនៅឱសថស្ថានដោយគ្មានការអនុញ្ញាតពីគ្រូពេទ្យ៖ ។ ប្រការដែលលោកស្រីសម្រេចចិត្តមិនពិគ្រោះយោបល់ជាមួយគ្រូពេទ្យដើម្បីធ្វើរោគវិនិច្ឆ័យមុនទិញថ្នាំពេទ្យមកប្រើដោយហេតុថា លោកស្រីត្រូវចំណាយលុយច្រើន។ ការចំណាយលុយច្រើនលើសុខភាព ប៉ុន្តែចំណូលតិចក្លាយជារនាំងបាំងមិនឱ្យលោកស្រីអាចពិចារណាបានវែងឆ្ងាយពីផលប៉ះពាល់ចំពោះសុខភាពនៅពេលអនាគត។ ការរកលុយបានត្រឹមកម្រិតមធ្យម ឬក្រោមមធ្យម ប៉ុន្តែមានខ្ទង់ចំណាយលុយច្រើនជាងចំណូល និងការខ្វះចំណេះដឹងសុខភាពជាមូលដ្ឋាននៃការរស់នៅ គឺអាចជាហេតុផលចម្បងដែលបណ្ដាលឱ្យប្រជាជនប្រថុយប្រថាននឹងការព្យាបាលជំងឺជាមួយគ្រូខ្មែរបុរាណ ឬសម្រេចចិត្តទិញថ្នាំពេទ្យយកមកលេបដោយខ្លួនឯង។ យុវតីនិស្សិតផ្នែកវេជ្ជសាស្ត្រនៅភ្នំពេញ ម្នាក់ ដែលសម្បុរសស្រស់ សក់ប្រាសខ្នង កញ្ញា ប្រុស គីមសៀក មានយោបល់ថា ការទិញថ្នាំពេទ្យយកមកលេបដោយខ្លួនឯងរបស់ពលរដ្ឋ មិនថានៅទីក្រុង ឬជនបទទេ វាក្លាយជាចំណុចសំខាន់មួយដែលគ្រូពេទ្យត្រូវដឹង និងត្រូវផ្ដល់ព័ត៌មានពីផលប៉ះពាល់របស់ថ្នាំពេទ្យ ឬថ្នាំផ្សះជូនពួកគាត់។ កញ្ញា ប្រុស គីមសៀក៖ ។ ការផ្សព្វផ្សាយតាមរយៈវិទ្យុ ទូរទស្សន៍ បណ្ដាញទំនាក់ទំនងសង្គមហ្វេសប៊ុក (Facebook) និងការបើកវគ្គបណ្ដុះបណ្ដាលស្ដីពីរបៀបថែទាំសុខភាពជាមូលដ្ឋានជូនប្រជាពលរដ្ឋនៅតាមសហគមន៍ គឺជាយន្តការមួយដែលមានប្រយោជន៍ និងអាចទប់ស្កាត់ការទិញថ្នាំពេទ្យយកមកព្យាបាលជំងឺខ្លួនឯងបាន។ ក្រសួងសុខាភិបាលសហការជាមួយអង្គការសុខភាពពិភពលោក ដែលមានសមាជិក ១៩៤ប្រទេសក្នុងពិភពលោក បានដាក់ចេញយន្តការរយៈពេល ៣ឆ្នាំ គឺឆ្នាំ២០១៥-២០១៧ ស្ដីពីការប្រយុទ្ធប្រឆាំងនឹងភាពស៊ាំនឹងថ្នាំប្រឆាំងមេរោគដោយផ្ដោតលើភាពស៊ាំនឹងថ្នាំផ្សះ ក្នុងន័យទប់ស្កាត់ការទិញថ្នាំពេទ្យ ឬថ្នាំផ្សះមកលេបដោយគ្មានវេជ្ជបញ្ជាត្រឹមត្រូវ។ រដ្ឋលេខាធិការក្រសួងសុខាភិបាល លោក អេង ហួត មានប្រសាសន៍ថា យន្តការរយៈពេល ៣ឆ្នាំនេះ គឺជាការសាកល្បងក្នុងការទប់ស្កាត់ការប្រើថ្នាំផ្សះដោយគ្មានវេជ្ជបញ្ជា។ យន្តការនៃការទប់ស្កាត់ភាពស៊ាំនឹងថ្នាំផ្សះដែលពាក់ព័ន្ធនឹងសុខភាពមនុស្ស និងសុខភាពសត្វនេះ អាចទទួលបានជោគជ័យបាន គឺទាមទារឱ្យក្រសួងសុខាភិបាល ក្រសួងកសិកម្ម អង្គការសង្គមស៊ីវិល ម្ចាស់ជំនួយ វិស័យឯកជន និងប្រជាពលរដ្ឋគ្រប់រូបចូលរួមទាំងអស់គ្នាដើម្បីអាចការពារសុខភាពផ្ទាល់ខ្លួន និងសុខុមាលភាពសង្គម៕
|
2016-01-12T11:55:00+07:00
|
rfa.org
|
https://www.rfa.org/khmer/news/health/official-warns-of-serious-effect-of-using-antibiotics-01112016234428.html
|
2d2aeedb-9f60-4be0-8b7e-52abb30f57ac
|
ដំណឹងល្អសម្រាប់អ្នកជំងឺទឹកនោមផ្អែម លើសឈាម និងដាច់សរសៃឈាម
|
ក្រុមអ្នកជំនាញខាងពិគ្រោះ និងព្យាបាលជំងឺទឹកនោមផ្អែម លើសឈាម និងដាច់សរសៃឈាម មកពីប្រទេសសឹង្ហបូរី នឹងផ្តល់ការប្រឹក្សាអំពីការព្យាបាលជំងឺខាងលើ តាមរយ:បចេ្ចកវិទ្យាកោសិកា STEM CELL នៃប្រទេសញូហ្សីលេន ដែលចម្រាញ់ចេញពីសុករបស់ក្តាន់ ដោយមានការទទួលស្គាល់ពី ស្ថាប័នសុវត្ថិភាពអាហារ និងសុខភាពនៃប្រទេសញូហ្សីលេន ប្រទេសអូស្ត្រាលី និងសឹង្ហបូរី ។ ការពិគ្រោះជំងឺនេះនឹងប្រារព្ធនៅ ថ្ងៃពុធទី១៣ ខែមករា ឆ្នាំ២០១៦នៅសណ្ឋាគារអេលីត ជាន់ផ្ទាល់ដី ដែលមានអាស័យដ្ឋានអគារលេខ 53 ផ្លូវលេខ63 កែង184 សង្កាត់ផ្សារថ្មី3 រាជធានីភ្នំពេញ ។ សម្រាប់កក់កន្លែង សូមទូរស័ព្ទមក៖ 077 866 777 (ភាសាខ្មែរ) / 081 999 693 (ភាសាចិន)
|
2016-01-11T22:15:00+07:00
|
freshnewsasia.com
|
https://m.freshnewsasia.com/index.php/en/localnews/15717-2016-01-11-08-18-43.html
|
fa7a2496-3f31-43f2-8392-7448e4af12e1
|
ជំងឺគ្រុនក្តៅ Lassa រីករាលដាល ទូទាំងប្រទេស នីហ្សេរីយ៉ា សម្លាប់មនុស្ស៤០នាក់
|
មនុស្ស៤០នាក់បានស្លាប់ក្នុងប្រទេស នីហ្សេរីយ៉ា ដោយសង្ស័យថា បណ្តាលមកពីជំងឺគ្រុនក្តៅ Lassa ដែលបាន រីករាលដាល ក្នុងខេត្តចំនួន១០ ទូទាំងប្រទេស នេះបើយោងតាមការលើកឡើង របស់លោក Issac Adewole រដ្ឋមន្ត្រីក្រសួង សុខាភិបាល ដកស្រង់ដោយសារព័ត៌មាន Bangkok Post ចេញផ្សាយនៅថ្ងៃទី០៨ ខែមករា ឆ្នាំ២០១៦នេះ។ លោក Adewole បានថ្លែងក្នុងសន្និសីទសារព័ត៌មានថា អ្នកដែលសង្ស័យថា មានផ្ទុកជំងឺនេះមានចំនួន៨៦នាក់ហើយ ខណៈដែល មនុស្ស ៤០នាក់បានស្លាប់បាត់បង់ជីវិត។ ហើយអត្រាមរណៈដែលបណ្តាលមកពីជំងឺនេះ មានកម្រិត៤៣,២%។ រដ្ឋមន្ត្រីរូបនេះបន្តថា តាមរយៈការពិសោធន៍ បានបង្ហាញថា ក្នុងចំណោមអ្នកជំងឺ៨៦នាក់ មាន២២នាក់ហើយដែលមានផ្ទុកជំងឺគ្រុនក្តៅ Lassa៕
|
2016-01-09T16:08:00+07:00
|
freshnewsasia.com
|
https://m.freshnewsasia.com/index.php/en/localnews/15604-2016-01-09-02-08-48.html
|
f1260860-006b-432c-8473-fd173758b731
|
ឆ្អែតចិត្តនឹងជំងឺរុំារៃប្រចាំកាយ សម្រេចចិត្តចង.កធ្វើអត្តឃាត ស្លាប់ចោលប្រពន្ធកូន
|
បុរសម្នាក់បានសម្រេចចិត្តចង.កធ្វើអត្តឃាតខ្លួនឯង ស្លាប់ក្នុងបន្ទប់ទឹក បន្ទាប់ពីអស់សង្ឃឹមក្នុងជីវិត ព្រោះមានជំងឺរុំារៃ ស្ពឹកមួយកំណាត់ខ្លួន ជាច្រើនខែមកហើយនោះ។ ការភ្ញាក់ផ្អើលនៃការចង.កសម្លាប់ខ្លួននេះ បានកើតឡើងនៅម៉ោង ៧៖៥០នាទីយប់ថ្ងៃទី០៧ ខែមករា ឆ្នាំ២០១៦ ក្នុងផ្ទះជនរងគ្រោះ ភូមិត្រពាំងក្រសាំង ឃុំបែកចាន ស្រុកអង្គស្នួល ខេត្តកណ្តាល ដោយជនរងគ្រោះមាន ឈ្មោះ គង់ វណ្ណៈ ភេទប្រុស អាយុ៤៣ឆ្នាំ ជនជាតិខែ្មរ មុខរបរកសិករ មានប្រពន្ធឈ្មោះ អួរ ស្រីស្រស់ ភេទស្រី អាយុ៣៣ឆ្នាំជនជាតិខែ្មរ មុខរបរកម្មការីនីរោងចក្រ មានកូន៤នាក់ (ប្រុស១នាក់)។ សមត្ថកិច្ចនគរបាលស្រុកអង្គស្នួល បានឲ្យដឹងថា នៅមុនពេល កើតហេតុជនរងគ្រោះមានជំងឺស្ពឺកមួយកំណាត់ ខ្លួនរយៈពេលប្រហែល៦ខែមកហើយ ពេលខ្លះដើរមិនរួច ហើយផឹកស្រាជាប្រចាំ។ ពេលខ្លះអង្គុយតែម្នាក់ឯងមិនសូវ និយាយរកអ្នកជិតខាង។ពេលកើតហេតុ ប្រពន្ធមិននៅផ្ទះនោះទេ ហើយកូនប្រុសឈ្មោះ គង់ រតនា អាយុ១៥ឆ្នាំ បានដើរទៅបន្ទប់ទឹក ស្រាប់តែឃើញឪពុកចង.កដោយខែ្សអង្រឹង នៅលើថ្នឹមទ្វារបន្ទប់ទឹក ក៏រត់ហៅអ្នកជឹតខាង ឲ្យជួយទើបមកកាត់ខែ្សដាក់ចុះ ពេលនោះជនរងគ្រោះស្លាប់រួចទៅហើយ៕
|
2016-01-08T15:47:00+07:00
|
freshnewsasia.com
|
https://m.freshnewsasia.com/index.php/en/localnews/15526-2016-01-08-01-51-45.html
|
27db10b8-05ae-4b10-98af-0e0c52df6078
|
ខួប៣៧ឆ្នាំ ថ្ងៃជ័យជម្នះ ៧មករា ឆ្នាំនេះ ថ្នាក់ដឹកនាំ CPP សៀមរាប សួរសុខទុក្ខអ្នកជំងឺ និងនិវត្តន៍ជន១២៥០នាក់
|
ថ្នាក់ដឹកនាំ សមាជិក សមាជិកា នៃគណបក្សប្រជាជនកម្ពុជា ខេត្តសៀមរាប បានចុះសួរសុខទុក្ខ សំណេះសំណាល និងចែកអំណោយជូនអ្នកជំងឺ ដែលកំពុងសម្រាកព្យាបាល នៅមន្ទីរពេទ្យបង្អែកខេត្តសៀមរាប, មន្ទីរពេទ្យយោធភូមិភាគទី៤ និងនិវត្តន៍ជន ចំនួនសរុបជាង ១២៥០នាក់ នៅព្រឹកថ្ងៃទី០៧ ខែ មករា ឆ្នាំ២០១៦នេះ។ ពិធីនេះស្ថិតក្រោមអធិបតីភាព លោក ឃឹម ប៊ុនសុង អភិបាលខេត្ត សមាជិកគណ:កម្មាធិការកណ្តាល និងជាប្រធានគណបក្សខេត្ត តំណាងដ៏ខ្ពង់ខ្ពស់ របស់លោកឧបនាយករដ្ឋមន្ត្រី រដ្ឋមន្ត្រីក្រសួងការពារជាតិ និងជាសមាជិកគណៈអចិន្ត្រៃយ៍ នៃគណៈកម្មាធិការកណ្ដាលរបស់ CPP, លោក នូ ផល្លា ប្រធានក្រុមប្រឹក្សាខេត្ត, លោក ស៊ុ សំណាង អគ្គនាយកអគ្គនាយកដ្ឋានភស្ដុភា និងហិរញ្ញវត្ថុ នៃក្រសួងការពារជាតិ, លោក ឈឹម ម៉ា អ្នកតំណាងរាស្រ្តមណ្ឌលសៀមរាប លោក ជា ម៉ន មេបញ្ជាការយោធភូមិភាគ៤ ព្រមទាំងមានការចូលរួម ពីក្រុមការងារសមាជិក សមាជិកា ជាច្រើនរូបទៀត ។ សម្រាប់អ្នកជំងឺ និងនិវត្តន៍ជនទាំង១២៥០នាក់ ក្នុងនោះអ្នកជំងឺនៅក្នុង មន្ទីរពេទ្យបង្អែកខេត្តសៀមរាប ចំនួន ៣៦០នាក់, និងនៅមន្ទីរពេទ្យយោធភូមិភាគទី៤ ចំនួន៦១នាក់ និងនិវត្តន៍ជនសរុបចំនួន ៨២៩នាក់៕
|
2016-01-07T22:32:00+07:00
|
freshnewsasia.com
|
https://m.freshnewsasia.com/index.php/en/localnews/15494-2016-01-07-11-37-58.html
|
ae350cd1-58f6-4cf3-bcbf-be972d8a9aec
|
កម្មករជាង១០ម៉ឺននាក់នឹងទទួលបានរបបសន្តិសុខសង្គមផ្នែកថែទាំសុខភាពក្នុងឆ្នាំ២០១៦
|
បេឡាជាតិរបបសន្តិសុខសង្គម ហៅកាត់ថា ប.ស.ស បានឲ្យដឹងថា កម្មករកម្មការិនីប្រមាណជាង ១០ម៉ឺននាក់ នឹងទទួលបានរបបសន្តិសុខសង្គមផ្នែកថែទាំសុខភាព ដែលនឹងត្រូវអនុវត្តចាប់ពីពាក់កណ្ដាលឆ្នាំ២០១៦ ទៅ។ បេឡាជាតិរបបសន្តិសុខសង្គម ចាត់ទុកថា គម្រោងធានារ៉ាប់រងផ្នែកសុខភាពនេះ នឹងរួមចំណែកកាត់បន្ថយភាពក្រីក្រជូនកម្មករនៅកម្ពុជា។ បេឡាជាតិរបបសន្តិសុខសង្គម (ប.ស.ស) អះអាងថា កម្មករកម្មការិនីជាង ១០ម៉ឺននាក់ ដែលនឹងទទួលបានរបបសន្តិសុខសង្គមផ្នែកថែទាំសុខភាព នឹងឈានទៅកាត់បន្ថយភាពក្រីក្រតាមរយៈការបង់ប្រាក់វិភាគទានរួមគ្នាតិចតួច ទាំងកម្មករ និងនិយោជក តែទទួលបានមកវិញនូវសេវាសុខភាពពេញលេញ។ នាយករងនៃបេឡាជាតិរបបសន្តិសុខសង្គម (ប.ស.ស) លោក ស៊ុំ សោភ័ណ បានប្រាប់វិទ្យុអាស៊ីសេរី នៅថ្ងៃទី៧ ខែមករា ថា កន្លងមកចំពោះកម្មករកម្មការិនីមានធានារ៉ាប់រងចំពោះហានិភ័យការងារហើយ។ ដោយឡែកក្នុងឆ្នាំ២០១៦ នេះ កម្មករនឹងមានធានារ៉ាប់រងផ្នែកសុខភាពបន្ថែមទៀត ដោយគ្រាន់តែកម្មករអាចចំណាយប្រាក់ដើម្បីបង់វិភាគទានតិចតួចសម្រាប់សន្សំ តាមរយៈការចុះបញ្ជីជាមួយបេឡាជាតិសន្តិសុខសង្គមប៉ុណ្ណោះ៖ ។ បន្ថែមពីនេះ លោកថា របបសន្តិសុខសង្គមផ្នែកថែទាំសុខភាពជំហានដំបូង នឹងត្រូវអនុវត្តដំណើរការជូនកម្មករជាង ១០ម៉ឺននាក់នៅក្នុងរាជធានីភ្នំពេញ យ៉ាងយូរក្នុងខែកក្កដា ឆ្នាំ២០១៦ ប៉ុន្តែលោកមិនទាន់ឲ្យដឹងពីវិភាគទានដែលកម្មករ និងនិយោជក ត្រូវបង់នៅឡើយទេ ខណៈដែលក្រសួងកំពុងធ្វើការសិក្សាលើបញ្ហានេះ ដើម្បីចេញប្រកាសមួយថ្មីទៀត និងជូនដំណឹងនៅពេលក្រោយ៖ ។ ទាក់ទិននឹងរឿងនេះ ប្រធានសហភាពការងារកម្ពុជា លោក អាត់ ធន់ គាំទ្រឲ្យរដ្ឋាភិបាលបង្កើតរបបផ្នែកថែទាំសុខភាពនេះ។ លោកថា ប្រសិនបើរដ្ឋាភិបាលអនុវត្តបានឆាប់រហ័ស និងមានប្រសិទ្ធភាព វានឹងធ្វើឲ្យកម្មករនិយោជិតចំណេញច្រើន ប៉ុន្តែលោកក៏ស្នើឲ្យបេឡាជាតិ ត្រូវតែបង្កើនចំនួនកម្មករបញ្ចូលក្នុងគម្រោងនេះបន្ថែមទៀត៖ ។ អនុក្រឹត្យស្ដីពីការបង្កើតរបបសន្តិសុខសង្គមផ្នែកថែទាំសុខភាព ដែលចុះហត្ថលេខាដោយលោកនាយករដ្ឋមន្ត្រី ហ៊ុន សែន ដែលចេញផ្សាយនៅថ្ងៃទី៦ មករា សម្រាប់ជនទាំងឡាយណាដែលស្ថិតនៅក្រោមបទប្បញ្ញត្តិនៃច្បាប់ស្ដីពីការងារ មានចែងចំនួន ៦ជំពូក ១៤មាត្រា ក្រៅពីតម្រូវឲ្យនិយោជក និងកម្មករនិយោជិត ត្រូវមានកាតព្វកិច្ចបង់វិភាគទានផ្នែកថែទាំសុខភាពដល់បេឡាជាតិរបបសន្តិសុខសង្គម។ អនុក្រឹត្យនេះ ក៏បានឲ្យដឹងថា កម្មករនឹងទទួលបានការព្យាបាល និងថែទាំវេជ្ជសាស្ត្រ ដែលផ្តល់ដោយមូលដ្ឋានសុខាភិបាល ដែលមានការទទួលស្គាល់ពីក្រសួងសុខាភិបាល ដែលបានចុះកិច្ចព្រមព្រៀងជាមួយបេឡាជាតិរបបសន្តិសុខសង្គមផងដែរ។ ជាងនេះទៀត នាយករងនៃបេឡាជាតិរបបសន្តិសុខសង្គម លោក ស៊ុំ សោភ័ណ បញ្ជាក់ដែរថា ជំងឺរាប់រយមុខត្រូវបានធានាថា នឹងទទួលបានសេវាព្យាបាលតាមរយៈរបបសន្តិសុខផ្នែកថែទាំសុខភាពមួយនេះ លើកលែងតែជំងឺខ្លះ ដូចជា មហារីក ការកែសម្ផស្ស ការបន្តពូជដោយសិប្បនិមិត្ត និងការបំបាត់សារធាតុគ្រឿងញៀន ជាដើម៕
|
2016-01-07T19:55:00+07:00
|
rfa.org
|
https://www.rfa.org/khmer/news/health/new-regulation-on-workers-health-01072016075635.html
|
2602e77b-3cfe-4dd1-ad4f-7b61b6ec2959
|
បុរសម្នាក់ចោទមន្រ្តីពេទ្យបង្អែកខេត្តកំពង់ឆ្នាំងថា មិនពិនិត្យជំងឺឲ្យខ្លួន ព្រោះលុយមិនគ្រប់
|
បុរសមានជីវភាពក្រីក្រម្នាក់រស់នៅភូមិចំការឃ្លៃ ឃុំស្វាយជ្រុំ ស្រុករលាប្អៀរ ខេត្តកំពង់ឆ្នាំង បានចោទប្រកាន់មន្រ្តី ពេទ្យបង្អែកខេត្តកំពង់ឆ្នាំងថា មិនពិនិត្យជំងឺឲ្យខ្លួន ព្រោះតែមានលុយបង់សេវាមិនគ្រប់។ តែមន្រ្តីពេទ្យវិញ បានច្រានចោលការ ចោទប្រកាន់ដោយអះអាងថា គ្មានករណីបែបនេះឡើយ ត្បិតមន្ទីរពេទ្យបានចុះអនុស្សារណៈយោគយល់ជាមួយអង្គការរ៉ាក់ មិន តម្រូវយកថ្លៃសេវាពិនិត្យសុខភាពពីអ្នកជំងឺមានជីវភាពក្រីក្រនោះទេ។ លោក លឹម វណ្ណដារ៉ា អតីតកងទ័ពបម្រើការងារនៅអង្គភាព ង៧០ នៅព្រឹកថ្ងៃទី០៤ ខែមករា ឆ្នាំ២០១៦នេះ បានថ្លែងឲ្យថា គាត់បានជិះកង់ពីផ្ទះតម្រង់មកមន្ទីរពេទ្យបង្អែកខេត្តកំពង់ឆ្នាំង លើចម្ងាយផ្លូវប្រមាណ ៥គីឡូម៉ែត្រ ដើម្បីពិនិត្យសុខភាព។ លោក លឹម វណ្ណដារ៉ា បានបន្តថា នៅពេលទៅដល់កន្លែងជួបពិគ្រោះដំបូងជាមួយគ្រូពេទ្យ គាត់បានប្រាប់គ្រូពេទ្យថា គាត់ចេះតែ អត់កម្លាំង ហេវហត់ និង មានអាការៈឈាមច្រមុះ បន្ទាប់មកគាត់បានបង្ហាញប័ណ្ណសមធម៌ ប្រភេទលេខ១ ដែលចេញដោយអង្គ ការរ៉ាក់ ដើម្បីពិនិត្យ និងព្យាបាលជំងឺដោយឥតគិតថ្លៃ។ ពេលនោះគ្រូពេទ្យបានប្រាប់គាត់ថា ប័ណ្ណតម្រូវឲ្យអ្នកជំងឺបង់សេវាចំនួន ១ម៉ឺរៀល ប៉ុន្តែគាត់មានតែ ៥ពាន់រៀល ក៏ត្រូវបានពេទ្យបដិសេធដោយទាមទារសេវា ១ម៉ឺនរៀលជាកំណត់។ ដោយអស់សង្ឃឹមជាមួយគ្រូពេទ្យ លោក លឹម វណ្ណដារ៉ា ក៏បានអូសកង់កញ្ចាស់របស់ខ្លួនទៅរកការអន្តរាគមន៍ពីមន្ទីរព័តមានខេត្ត កំពង់ឆ្នាំង។ លោក លឹម វណ្ណដារ៉ា បានត្អូញត្អែរថា ។ ឆ្លើយតបការចោទប្រកាន់នេះ លោក លី សារ៉ាត់ អនុប្រធានរដ្ឋបាលមន្ទីរពេទ្យបង្អែកខេត្តបាត់ដំបងបានប្រាប់ Fresh News ថា មិនមានករណីបែបនេះឡើយ។ លោក លី សារ៉ាត់ បានថ្លែងបន្តថា លោក លឹម វណ្ណដារ៉ា នៅល្ងាចថ្ងៃអាទិត្យ ទី០៣ ខែមករា ឆ្នាំ ២០១៦ បានមកស្វែងរកសេវាពិនិត្យជំងឺនៅមន្ទីរពេទ្យបង្អែកខេត្ត ហើយព្យាយាមសូមជួបជាមួយអង្គការរ៉ាក់ តែត្រូវបានលោក ណែនាំឲ្យជាមួយមន្ត្រីពេទ្យបង្អែកខេត្តក៏បាន មិនចាំទៅរកសេវាពីអង្គការរ៉ាក់នោះទេ តែលោក លឹម វណ្ណដារ៉ា មិនព្រម។ លោក លី សារ៉ាត់ បានបញ្ជាក់ទៀតថា មន្ទីរពេទ្យបង្អែកខេត្តបានចុះអនុស្សារណៈយោគយល់គ្នាជាមួយអង្គការរ៉ាក់ តាំងពីឆ្នាំ២០ ០៧ ដើម្បីពិនិត្យ និងពិគ្រោះជំងឺជូនប្រជាពលរដ្ឋក្រីក្រ ដោយឥតគិតថ្លៃ។ ដូច្នេះរាល់ប្រជាពលរដ្ឋក្រីក្រមានប័ណ្ណសមធម៌ ដែល ចេញដោយអង្គការរ៉ាក់ មិនតម្រូវឲ្យបង់សេវានោះឡើយ។ បើទោះបីជាយ៉ាងណា លោក លី សារ៉ាត់ បានអះអាងថា ប្រសិនបើមានករណីបែបនេះមែន មន្រ្តីពេទ្យបង្អែកខេត្តនឹងទាក់ទងជា មួយអាជ្ញាធរនៅភូមិចំការឃ្លៃ ឃុំស្វាយជ្រុំ ស្រុករលាប្អៀរ ខេត្តកំពង់ឆ្នាំង ស្វែងរកលោក លឹម វណ្ណដារ៉ា មកព្យាបាលជូនគាត់ ដោយមិនយកកម្រៃអ្វីនោះឡើយ៕
|
2016-01-05T02:20:00+07:00
|
freshnewsasia.com
|
https://m.freshnewsasia.com/index.php/en/localnews/15304-2016-01-04-12-27-52.html
|
73b33a61-c276-41e4-ab4f-2a0a2f54fae6
|
ពលរដ្ឋស្រុកព្រែកប្រសព្វខេត្តក្រចេះត្អូញត្អែរអំពីផ្លូវលំដីហុយប៉ះពាល់សុខភាព
|
ពលរដ្ឋស្រុកព្រែកប្រសព្វ ខេត្តក្រចេះ ត្អូញត្អែរអំពីបញ្ហាផ្លូវលំមួយខ្សែចម្ងាយប្រហែលជាង ៣០គីឡូម៉ែត្រ តាមបណ្តោយទន្លេមេគង្គ ខូចខាត និងមានដីហុយខ្លាំង។ ពលរដ្ឋដែលរស់នៅតាមដងផ្លូវ ឲ្យដឹងថា ពួកគាត់ និងអ្នកធ្វើដំណើរ កំពុងប្រឈមបញ្ហាសុខភាពធ្ងន់ធ្ងរ ដោយសារធូលីដីហុយខ្លាំងជាច្រើនឆ្នាំកន្លងមក។ ចំណែកកុមារមួយចំនួនមានជំងឺផ្លូវដង្ហើម និងសួត បណ្ដាលមកពីធូលីដីហុយនោះ។ ពលរដ្ឋរស់នៅស្រុកព្រែកប្រសព្វ នៅថ្ងៃទី៣ មករា អំពាវនាវឲ្យរដ្ឋាភិបាល ពន្លឿនការអភិវឌ្ឍផ្លូវលំមួយខ្សែក្រាលក្រួសក្រហម មានធូលីដីហុយខ្លាំង ប៉ះពាល់ដល់សុខភាពរបស់ពួកគាត់ និងអ្នកធ្វើដំណើរឆ្លងកាត់។ អ្នកភូមិចាត់ទុកថា ធូលីដីហុយខ្លាំងបង្កគុណវិបត្តិ ងាយនឹងកើតមានគ្រោះថ្នាក់ចរាចរណ៍ ប៉ះពាល់សុខភាពពលរដ្ឋ និងកុមារ។ ពលរដ្ឋមានទីលំនៅជាប់ផ្លូវនោះ រស់នៅឃុំជ្រោយបន្ទាយ ស្រុកព្រែកប្រសព្វ បារម្ភដូចៗគ្នាថា បើរដ្ឋាភិបាល និងស្ថាប័នពាក់ព័ន្ធ នៅតែពន្យារពេលកសាងផ្លូវនេះ នឹងប៉ះពាល់កាន់តែធ្ងន់ធ្ងរដល់ជីវិតរស់នៅរបស់ពលរដ្ឋរាប់ម៉ឺននាក់ ដែលកំពុងធ្វើដំណើរប្រកបរបរចិញ្ចឹមជីវិត រួមទាំងសិស្សានុសិស្សទៅសាលារៀនផង៖ ។ ពលរដ្ឋរស់នៅភូមិកំពង់ដ ឃុំជ្រោយបន្ទាយ លោកស្រី ញឹប ម៉ៅ និយាយថា នៅពេលមានរថយន្តធ្វើដំណើរម្តងៗ ធូលីដីហុយចូលផ្ទះបណ្ដាលឲ្យប្រឡាក់ចានឆ្នាំង ភួយខ្នើយ និងសម្ភារៈផ្សេងៗទៀត។ លោកស្រីកត់សម្គាល់ថា ផ្លូវមួយខ្សែនេះហុយជាង ១០ឆ្នាំមកហើយ បណ្ដាលឲ្យកុមារតូចៗមួយចំនួន កំពុងមានជំងឺផ្លូវដង្ហើម និងសួត៖ ។ ឆ្លើយតបការព្រួយបារម្ភនេះ អភិបាលស្រុកព្រែកប្រសព្វ លោក អៀន ភារម្យ បញ្ជាក់ថា ការព្រួយបារម្ភរបស់ពលរដ្ឋ អាជ្ញាធរស្រុកកំពុងរកមធ្យោបាយអភិវឌ្ឍផ្លូវនោះ ដូចជាក្រាលកៅស៊ូ តែការអភិវឌ្ឍផ្លូវមួយខ្សែនេះមានលក្ខណៈធំធេង ហួសពីសមត្ថភាពអាជ្ញាធរស្រុក។ លោកថា គម្រោងនៃការអភិវឌ្ឍផ្លូវនេះ គឺជាកញ្ចប់ថវិកាជាតិ៖ ។ ផ្លូវក្រាលក្រួសក្រហមដែលមានប្រវែងជាង ៣០គីឡូម៉ែត្រ តាមបណ្តោយទន្លេមេគង្គចាប់ពីទីរួមស្រុកព្រែកប្រសព្វ ឆ្លងកាត់ឃុំចំនួន៦ ដូចជា ឃុំព្រែកប្រសព្វ ឃុំតាម៉ៅ ឃុំកំពង់គរ ឃុំចំបក់ ឃុំជ្រោយបន្ទាយ និងឃុំសោប។ ឃុំទាំងនេះមានពលរដ្ឋរស់នៅអមសងខាងផ្លូវរាប់ពាន់គ្រួសារ។ ពលរដ្ឋទាំងនោះ បានចាត់ទុកផ្លូវមួយខ្សែនោះជាសរសៃឈាមនៃសេដ្ឋកិច្ចរបស់ពួកគាត់ ដូចជាការដឹកជញ្ជូនកសិផល និងការប្រកបរបរចិញ្ចឹមជីវិត ជាដើម។ វិទ្យុអាស៊ីសេរី មិនអាចទាក់ទងអភិបាលខេត្តក្រចេះ លោក សរ ចំរុង ដើម្បីសុំការបញ្ជាក់ពីបញ្ហានេះបានទេ នៅថ្ងៃទី៣ មករា។ មន្ត្រីសង្គមស៊ីវិលមើលឃើញថា ល្បឿននៃការអភិវឌ្ឍរបស់រដ្ឋាភិបាលដើម្បីធានានូវសុខុមាលភាពពលរដ្ឋ ហាក់មានគម្លាតឆ្ងាយរវាងទីប្រជុំជន និងនៅជនបទ។ បញ្ហានេះ បង្កជាការរំខានដល់ការប្រកបរបរចិញ្ចឹមជីវិតរបស់ពលរដ្ឋ និងផលប៉ះពាល់សុខភាព ដែលជាផ្នែកមួយនាំឲ្យខាតបង់ប្រាក់ចំណូលសេដ្ឋកិច្ចគ្រួសាររបស់ពលរដ្ឋ។ ប្រធានមជ្ឈមណ្ឌលប្រជាពលរដ្ឋ និងសន្តិភាព លោក យង់ គិមអេង កត់សម្គាល់ថា រដ្ឋាភិបាលហាក់មិនបានបែងចែកការអភិវឌ្ឍឲ្យមានតុល្យភាព បង្កផលសញ្ញាអវិជ្ជមានដល់ការទទួលបានសេវាសាធារណៈរបស់ពលរដ្ឋ។ លោកថា រដ្ឋាភិបាល ឬស្ថាប័នពាក់ព័ន្ធ ត្រូវដោះស្រាយបញ្ហានេះជាបន្ទាន់ ដើម្បីទប់ស្កាត់ផលប៉ះពាល់សុខភាពពលរដ្ឋ ជាពិសេសកុមារ៖ ។ ទាក់ទិនបញ្ហានេះ លោកវេជ្ជបណ្ឌិត សុខ សោភ័ណ្ឌ ធ្លាប់មានប្រសាសន៍ថា ធូលីដីប៉ះពាល់ដល់ផ្លូវដង្ហើម និងសួត ដែលបណ្ដាលឲ្យមានជំងឺរលាកសួត។ លោកបារម្ភថា កុមារប្រឈមសុខភាពធ្ងន់ធ្ងរជាងមនុស្សចាស់ នៅពេលដែលស្រូបធូលីដីនេះ៖ ។ ស្រុកព្រែកប្រសព្វ ឋិតនៅទិសខាងលិចនៃទីរួមខេត្តក្រចេះ ឆ្លងកាត់ទន្លេមេគង្គ។ ពលរដ្ឋរស់នៅស្រុកនេះ ច្រើនធ្វើដំណើរមកទីរួមខេត្តដោយមធ្យោបាយឆ្លងសាឡាង ឬទូកដ។ ស្រុកនេះមានពលរដ្ឋរស់នៅជាង ៧ម៉ឺននាក់ (៧១.៣១៣នាក់) ស្មើនឹងពលរដ្ឋជាង ១ម៉ឺន ៥ពាន់គ្រួសារ (១៥.១៩៧គ្រួសារ) ក្នុងឆ្នាំ២០១៥៕
|
2016-01-04T14:55:00+07:00
|
rfa.org
|
https://www.rfa.org/khmer/news/health/dusty-road-in-kratie-01042016025111.html
|
25fc6164-c988-4ea3-ab57-04562bc5bdf1
|
សមាគមគ្រូពេទ្យស្ម័គ្រចិត្តយុវជនសម្តេចតេជោ ចុះពិនិត្យ និងព្យាបាលជំងឺ ជូនប្រជាពលរដ្ឋដោយឥតគិតថ្លៃ
|
សមាគមគ្រូពេទ្យស្ម័គ្រចិត្តយុវជនសម្តេចតេជោ បានសហការ ជាមួយគម្រោងសុខាភិបាលបេសកកម្មអង្គរ (Project Angkor) ចុះបំពេញបេសកកម្មមនុស្សធម៌ របស់ខ្លួនរយៈពេល០៥ថ្ងៃ នៅមន្ទីរពេទ្យបង្អែកខេត្តកំពង់ចាម។ គោលបំណងនៃការចុះបេសកកម្ម រយៈពេល៥ថ្ងៃនេះ គឺ ដើម្បីពិនិត្យនិងព្យាបាលជំងឺជូនប្រជាពលរដ្ឋ។ សូមបញ្ជាក់ថា ការចុះពិនិត្យ និងព្យាបាលនេះ គឺធ្វើឡើង ដោយឥតគិតថ្លៃ នៅមន្ទីពេទ្យបង្អែកខេត្តកំពង់ចាម។ សកម្មភាពមនុស្សធម៌នេះដឹកនាំដោយ លោក ហ៊ុន ម៉ាណែត ប្រធានក្រុមប្រឹក្សាភិបាលសមាគមគ្រូពេទ្យស្ម័គ្រចិត្តយុវជន សម្តេចតេជោ និងមានការអញ្ជើញចូលរួមពីសំណាក់ លោក ណូរ៉ាន់ស៊ី ប្រធាន គម្រោងសុខាភិបាលបេសកកម្មអង្គរ(Project Angkor)និង អជ្ញាធរខេត្ត ព្រមទាំងក្រុមគ្រូពេទ្យស្ម័គ្រចិត្ត ស្ថាប័នពាក់ព័ន្ធនិង ប្រជាពលរដ្ឋជាច្រើននាក់ផងដែរ។ លោក ណូរ៉ាន់ស៊ី ប្រធានគម្រោងសុខាភិបាលបេសកកម្មអង្គរ(Project Angkor) បានឱ្យដឹងថា បេសកកម្មនេះមានរយៈពេល០៥ថ្ងៃ ចាប់ពីថ្ងៃទី០២ ដល់ថ្ងៃទី០៦ ខែមករា ឆ្នាំ២០១៦ ដោយសហការជាមួយសមាគមគ្រូពេទ្យស្ម័គ្រចិត្តយុវជនសម្តេចតេជោ ពិនិត្យ និងព្យាបាលជំងឺជូនប្រជាពលរដ្ឋដោយឥតគិតថ្លៃនៅខេត្តកំពង់ចាម។ លោក ហ៊ុន ម៉ាណែត បានថ្លែងថា នេះគឺជាបេសកកម្មរួមសម្រាប់ឆ្នាំថ្មី២០១៦ រវាងសមាគមគ្រូពេទ្យស្ម័គ្រចិត្តយុវជនសម្តេចតេជោ និងគម្រោងសុខាភិបាលបេសកកម្មអង្គរ(Project Angkor) ដើម្បីធ្វើសកម្មភាពមនុស្សធម៌ចុះពិនិត្យ និងព្យាបាលជូនប្រជាពលរដ្ឋដោយគិតថ្លៃ ដែលសកម្មភាពនេះគឺស្របទៅតាមគោលនយោបាយរបស់ប្រមុខរាជរដ្ឋាភិបាល ក្នុងការលើកកម្ពស់វិស័យសុខាភិបាល និងលើកទឹកចិត្តអង្គការ សមាគមចុះធ្វើសកម្មភាពមនុស្សធម៌ ដោយការពិនិត្យនិងព្យាបាលជម្ងឺជូនប្រជាពលរដ្ឋដោយឥតគិតថ្លៃនៅតាមរាជធានីខេត្តនៅទូទាំងប្រទេស។ លោក បានបន្ថែមថា ទោះបីយើងមកពីស្ថាប័នផ្សេងគ្នា ប្រទេសផ្សេងគ្នាក៍ដោយ ប៉ុន្តែយើងមានបេសកកម្មដូចគ្នាក្នុងការពិនិត្យ និងព្យាបាលជម្ងឺជូនប្រជាពលរដ្ឋដោយឥតគិតថ្លៃ និងធ្វើអំពើល្អចំពោះប្រជាពលរដ្ឋនៅក្នុងឱកាសឆ្នាំថ្មី។ គួរបញ្ជាក់ផងដែរថា កិច្ចសហការលើការងារកិច្ចការមនុស្សធម៌ចុះពិនិត្យព្យាបាល ប្រជាពលរដ្ឋដោយឥតគិតថ្លៃជាមួយសមាគមគ្រូពេទ្យស្ម័គ្រចិត្តយុវជន សម្តេចតេជោ និងគម្រោងសុខាភិបាលបេសកកម្មអង្គរ(Project Angkor) សមាគមដែលបានចុះព្យាបាលជូនប្រជាពលរដ្ឋ នៅខេត្តកំពង់ចាមគឺពិនិត្យ ជំងឺទូទៅ ជំងឺភ្នែក ផ្តល់ដៃសិប្បនិមិត្ត និងសុខភាពមាត់ធ្មេញដោយឥតគិតថ្លៃ។ ជាមួយគ្នានេះ ប្រជាពលរដ្ឋដែលបានទទួលបានពិនិត្យនិងព្យាបាល ក៍បានបង្ហាញអារម្មណ៍សប្បាយរីករាយ និងថ្លែងអំណរគុណ ចំពោះសកម្មភាពមនុស្សធម៌របស់សមាគមគ្រូពេទ្យស្ម័គ្រចិត្តយុវជនសម្តេចតេជោ និងគម្រោងសុខាភិបាលបេសកកម្មអង្គរ (Project Angkor)ដែលធ្វើឱ្យគាត់មានសុខភាពប្រសើរជាងមុន និងអាចសរសេរបានក្រោយពីពិការដៃអស់រយៈពេលជាង១០ឆ្នាំមកហើយ៕
|
2016-01-03T19:45:00+07:00
|
freshnewsasia.com
|
https://m.freshnewsasia.com/index.php/en/localnews/15227-2016-01-03-05-47-19.html
|
fd66eb15-9478-4078-8003-4b92a0c39925
|
ស្ថានភាពអ្នកផ្ទុកមេរោគអេដស៍នៅឃុំរកាខេត្តបាត់ដំបងរយៈពេលជាង១ឆ្នាំ
|
ការផ្ទុះឆ្លងរាលដាលមេរោគអេដស៍នៅឃុំរកា ស្រុកសង្កែ ខេត្តបាត់ដំបង មានរយៈពេលជាងមួយឆ្នាំមកហើយ។ រយៈពេលជាងមួយឆ្នាំមកនេះ មានប្រជាពលរដ្ឋផ្ទុកមេរោគអេដស៍ជិត ៣០០នាក់ ក្នុងចំណោមនោះ ១១នាក់បានស្លាប់។ ចំណែកឯគ្រូពេទ្យដែលចាក់ថ្នាំចម្លងមេរោគអេដស៍ដល់ប្រជាពលរដ្ឋនោះ ត្រូវបានតុលាការផ្ដន្ទាទោសដាក់ពន្ធនាគារចំនួន ២៥ឆ្នាំ និងពិន័យជាប្រាក់ ៥លានរៀល ចូលថវិការដ្ឋ។ ប៉ុន្តែប្រជាពលរដ្ឋភាគច្រើន មិនពេញចិត្តនឹងសេចក្ដីសម្រេចរបស់តុលាការនោះទេ ដោយពួកគាត់ចង់ឲ្យតុលាការដាក់ទោសអស់មួយជីវិត។ តើស្ថានភាពរស់នៅរបស់អ្នកផ្ទុកមេរោគអេដស៍ទាំងនោះយ៉ាងដូចម្ដេចដែរ? តើអាជ្ញាធរ និងអង្គការពាក់ព័ន្ធ មានវិធានការអ្វីខ្លះដើម្បីជួយពួកគាត់ក្នុងឆ្នាំខាងមុខ? ចាប់តាំងពីមេរោគអេដស៍ផ្ទុះឡើងនៅឃុំរកា មក មានរថយន្តតូចធំ ទាំងរបស់អង្គការសង្គមស៊ីវិល និងអាជ្ញាធរពាក់ព័ន្ធនានា ព្រមទាំងប្រជាពលរដ្ឋមកពីទីជិតទីឆ្ងាយចេញចូលសួរសុខទុក្ខអ្នកផ្ទុកមេរោគអេដស៍នៅឃុំនោះជាបន្តបន្ទាប់។ ចំណែកឯការអភិវឌ្ឍវិញ ទាំងផ្នែកផ្លូវថ្នល់ និងសុខាភិបាល ជាដើម មានការរីកចម្រើនជាងពេលមុនៗ មានជាអាទិ៍ ការពង្រីកផ្លូវលំធំជាងមុន និងក្រាលកៅស៊ូចេញពីផ្លូវជាតិលេខ៥ ឆ្ពោះទៅឃុំរកា និងសាងសង់អគារមណ្ឌលសុខភាពមួយខ្នងកម្ពស់ ៣ជាន់ សម្រាប់ព្យាបាលជំងឺដល់អ្នកផ្ទុកមេរោគអេដស៍នៅក្នុងមូលដ្ឋាននេះ ជាដើម។ ទោះយ៉ាងណា អង្គការសង្គមស៊ីវិលដែលប្រចាំការជាប់ជាមួយប្រជាពលរដ្ឋ លើកឡើងថា ការអភិវឌ្ឍនេះមិនស្មើនឹងសោកនាដកម្មរបស់ប្រជាពលរដ្ឋផ្ទុកមេរោគអេដស៍នោះឡើយ។ ប្រធានអង្គការពុទ្ធសាសនាដើម្បីអភិវឌ្ឍន៍ប្រចាំខេត្តបាត់ដំបង លោក ប៉ុក សុជាតិ មានប្រសាសន៍ថា ការអភិវឌ្ឍនោះគ្រាន់តែជាការជួយរំលែកទុក្ខដល់ប្រជាពលរដ្ឋបានមួយផ្នែកតូចប៉ុណ្ណោះ មានន័យថា ប្រជាពលរដ្ឋមិនទទួលបានផលចំណេញពីការអភិវឌ្ឍនេះឡើយ៖ ។ ចាប់តាំងពីផ្ទុះមេរោគអេដស៍នៅឃុំរកា នៅដើមខែធ្នូ ឆ្នាំ២០១៤ មក ប្រជាពលរដ្ឋភាគច្រើនមិនបានចេញទៅធ្វើការងារឆ្ងាយពីផ្ទះសម្បែង ដូចពេលមិនទាន់ផ្ទុកមេរោគអេដស៍នោះទេ។ ពួកគាត់ត្រូវជាប់រវល់ទៅបើកថ្នាំពន្យារអាយុជីវិតសម្រាប់លេបសឹងរៀងរាល់ខែ ហើយត្រូវទៅជួបគ្រូពេទ្យញឹកញាប់ទៀតផង។ អំឡុងពេលលេបថ្នាំនេះ ប្រជាពលរដ្ឋខ្លះដែលថ្នាំធ្វើទុក្ខក្នុងខ្លួនខ្លាំងពេក ធ្វើឲ្យគ្មានកម្លាំងកំហែង និងពុំអាចធ្វើការងារអ្វីធ្ងន់បានឡើយ។ បញ្ហានេះ គ្រួសារអ្នកផ្ទុកមេរោគអេដស៍មួយចំនួនដែលជំពាក់ប្រាក់ស្ថាប័នមីក្រូហិរញ្ញវត្ថុ ធ្វើឲ្យពួកគាត់ពុំមានលទ្ធភាពរកប្រាក់សងបំណុលគេបាននោះទេ។ ត្រង់ចំណុចនេះ កន្លងទៅមានអង្គការសង្គមស៊ីវិលពាក់ព័ន្ធជាច្រើន បានចុះអប់រំផ្ដល់កម្លាំងចិត្តដល់អ្នកផ្ទុកមេរោគអេដស៍ទាំងនោះជាបន្តបន្ទាប់ ដើម្បីជួយពួកគាត់ឲ្យមានភាពកក់ក្ដៅ និងបង្កើតសហគមន៍បណ្ដុះផ្សិតនៅក្នុងវត្តរកា ដើម្បីជួយរកប្រាក់ចំណូលជូនគ្រួសារពួកគាត់។ ទោះយ៉ាងណា ប្រជាពលរដ្ឋមួយចំនួនបានបោះបង់ការលេបថ្នាំពន្យារអាយុជីវិត ដោយសារលេបថ្នាំទៅថ្នាំធ្វើទុក្ខក្នុងខ្លួនរបស់ពួកគាត់។ ប្រធានអង្គការបណ្ដាញអ្នករស់នៅជាមួយមេរោគអេដស៍នៅកម្ពុជា លោក ស៊ន សុធារិទ្ធ មានប្រសាសន៍ថា អ្នកផ្ទុកមេរោគអេដស៍ដែលបោះបង់ការលេបថ្នាំពន្យារអាយុជីវិតមានប្រមាណ ២៥នាក់ ដែលភាគច្រើនជាមនុស្សចាស់មានសុខភាពទ្រុឌទ្រោម ក្នុងចំណោមនោះមានប្រជាពលរដ្ឋប្រហែល ២នាក់ប៉ុណ្ណោះ ដែលងាកទៅប្រើប្រាស់ថ្នាំពន្យារអាយុជីវិតឡើងវិញ បន្ទាប់ពីមានការណែនាំពីសំណាក់គ្រូពេទ្យនោះ៖ ។ ត្រង់ចំណុចនេះ ប្រធានមន្ទីរសុខាភិបាលខេត្តបាត់ដំបង លោក ស៊ូ សានិត មានប្រសាសន៍ថា ប្រជាពលរដ្ឋដែលបោះបង់ការលេបថ្នាំពន្យារអាយុជីវិតមានចំនួនតិចតួចទេ ហើយមានអាយុចាប់ពី ៦០ឆ្នាំឡើងទៅ។ លោកអះអាងថា បញ្ហានេះ មន្ទីរសុខាភិបាលតែងចុះអប់រំពួកគាត់ឲ្យបានយល់ដឹងអំពីអត្ថប្រយោជន៍ នៃការប្រើប្រាស់ថ្នាំនោះដែរ តែពុំទទួលបានលទ្ធផល៖ ។ លោក ស៊ូ សានិត បញ្ជាក់ទៀតថា ក្រសួងសុខាភិបាល បានបញ្ជូនគ្រូពេទ្យជំនាញប្រចាំការនៅមណ្ឌលសុខភាពរកា ដើម្បីព្យាបាលប្រជាពលរដ្ឋរៀងរាល់ម៉ោងធ្វើការ។ ដោយឡែកនៅឆ្នាំ២០១៦ នឹងបើកសម្ពាធអគារសាងសង់ថ្មីនៅមណ្ឌលសុខភាពរកា ដាក់ឲ្យប្រើប្រាស់ផ្លូវការជាមន្ទីរពេទ្យបង្អែកកម្រិតទី១ សម្រាប់ព្យាបាលអ្នកផ្ទុកមេរោគអេដស៍ទាំងមនុស្សចាស់ និងកុមារ ដោយមិនបាច់ទៅព្យាបាលនៅមន្ទីរពេទ្យបង្អែកខេត្តបាត់ដំបង ឬមន្ទីរពេទ្យផ្សេងទៀតឡើយ។ លោកឲ្យដឹងទៀតថា មន្ទីរអភិវឌ្ឍន៍ជនបទខេត្តបាត់ដំបង នឹងផ្ដល់ជំនួយក្នុងការសង់អណ្ដូងទឹក បង្គន់អនាម័យជូនគ្រួសារអ្នកផ្ទុកមេរោគអេដស៍ និងសង់ប្រព័ន្ធទឹកស្អាតសម្រាប់ប្រើប្រាស់នៅក្នុងឃុំរកា តែម្ដង។ កាលពីថ្ងៃទី៣ ធ្នូ កន្លងទៅ សាលាដំបូងខេត្តបាត់ដំបង ប្រកាសសាលក្រមផ្ដន្ទាទោសគ្រូពេទ្យ យ៉ែម ជ្រិន ដាក់គុក ២៥ឆ្នាំ ក្រោមបទចោទប្រកាន់ចំនួន ៣ករណី គឺបទបើកកន្លែងពិគ្រោះព្យាបាលជំងឺដោយគ្មានការអនុញ្ញាតពីក្រសួងសុខាភិបាល បទអំពើឃោរឃៅពាក់ព័ន្ធនឹងឃាតកម្ម និងបទចម្លងមេរោគអេដស៍ទៅអ្នកដទៃដោយចេតនា ប៉ុន្តែក្នុងករណីនេះ តុលាការបានកែប្រែបទចោទមួយករណី គឺពីបទអំពើឃោរឃៅពាក់ព័ន្ធនឹងឃាតកម្ម ទៅជាបទទារុណកម្មដែលមានស្ថានទម្ងន់ទោស ដោយសារតែមរណភាពនៃជនរងគ្រោះប្រព្រឹត្តនៅឃុំរកា ស្រុកសង្កែ ខេត្តបាត់ដំបង អំឡុងឆ្នាំ១៩៩៦ ដល់ឆ្នាំ២០១៤ នៃក្រមព្រហ្មទណ្ឌ។ រហូតមកទល់ពេលនេះ ប្រជាពលរដ្ឋដែលផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង សរុបចំនួន ២៩២នាក់ ក្នុងចំណោមនោះ មានអ្នកស្លាប់ចំនួន ១១នាក់៕
|
2016-01-03T18:00:00+07:00
|
rfa.org
|
https://www.rfa.org/khmer/news/health/situation-of-HIV-AIDS-victims-in-Rokar-Commune-01032016055536.html
|
538edb29-9f12-4afb-a826-fd76603c1303
|
កម្ពុជាប្រារព្ធទិវាពន្យារកំណើតពិភពលោកជាលើកដំបូង
|
ក្រសួងសុខាភិបាល ក្រុមយុវជន រួមនឹងអង្គការមិនមែនរដ្ឋាភិបាល ប្រារព្ធទិវាពន្យារកំណើតពិភពលោកលើកដំបូងនៅកម្ពុជា ដោយផ្ដោតការផ្សព្វផ្សាយពីមធ្យោបាយពន្យារកំណើតក្នុងចំណោមយុវជន។ តំណាងក្រុមយុវជនដែលរៀបចំកម្មវិធី កញ្ញា លី ច័ន្ទសុពណ៌ លើកឡើងនៅថ្ងៃទី៣០ ខែធ្នូ ថា យុវជន ជាពិសេសនិស្សិតគឺជាអ្នកដែលត្រូវរៀបចំគ្រួសារទៅថ្ងៃមុខ ដែលចាំបាច់ត្រូវយល់ដឹងពីមធ្យោបាយពន្យារកំណើត៖ ។ សិស្ស និស្សិតជាង ៣០០នាក់ ដែលចូលរួមកម្មវិធីនេះ បានស្វែងយល់ពីមធ្យោបាយពន្យារកំណើត និងផែនការគ្រួសារ តាមរយៈបទបង្ហាញ និងពិភាក្សាដេញដោលដោយក្រុមអ្នកជំនាញផ្នែកពន្យារកំណើតនៅកម្ពុជា។ បទបង្ហាញដោយប្រធានកម្មវិធីជាតិសុខភាពបន្តពូជ អ្នកស្រីវេជ្ជបណ្ឌិត ឡាំ ភីរុណ បញ្ជាក់អោយដឹងថា មធ្យោបាយពន្យារកំណើតដែលមានក្នុងកម្មវិធីជាតិមានទាំងមធ្យោបាយធម្មជាតិ និងមធ្យោបាយដែលមានជាតិអ័រម៉ូន ដោយការប្រើថ្នាំ ដាក់កង និងស្រោមអនាម័យជាដើម។ ជំរឿនប្រជាសាស្ត្រឆ្នាំ២០១៤ រកឃើញថា អត្រានៃអ្នកប្រើប្រាស់មធ្យោបាយពន្យារកំណើតមានចំនួនជាង ៥០ភាគរយ គឺបានកើនឡើងបើគិតពីឆ្នាំ២០០០ ដែលមាន ២៤ភាគរយ។ ក្នុងនោះភាគច្រើនប្រើប្រាស់មធ្យោបាយទំនើប ឬអ័រម៉ូន។ ក្នុងចំណោមតំណាងអង្គការមិនមែនរដ្ឋាភិបាលដែលផ្ដល់សេវាកម្មពន្យារកំណើត នាយកភាពជាដៃគូនៃអង្គការ ម៉ារី ស្តូប (Marie Stopes) លោក ជុំ ធូ មានប្រសាសន៍ថា ការពន្យារកំណើតបានជួយរួមចំណែកកាត់បន្ថយភាពក្រីក្រ ដោយបានលើកស្ទួយជីវភាពគ្រួសារ៕
|
2015-12-30T18:23:00+07:00
|
rfa.org
|
https://www.rfa.org/khmer/news/health/cam-celebrates-world-birth-spacing-day-12302015061548.html
|
f7bc3abf-4e2c-4f44-94bf-477282966503
|
លោក ឈូក បណ្ឌិត ត្រូវបញ្ជូនមកព្យាបាលជំងឺនៅមន្ទីរពេទ្យរុស្ស៊ី
|
លោក ឈូក បណ្ឌិត អតីតអភិបាលក្រុងបាវិត ខេត្តស្វាយរៀង ដែលជាទណ្ឌិតក្នុងសំណុំរឿងបាញ់កម្មកររោងចក្រកៅវ៉េ ៣នាក់ឲ្យរបួស ត្រូវបានគេបញ្ជូនមកសម្រាកព្យាបាលជំងឺនៅមន្ទីរពេទ្យមិត្តភាពខ្មែរ-សូវៀត ឬហៅថា មន្ទីរពេទ្យ រុស្ស៊ី។ សង្គមស៊ីវិលបន្តឃ្លាំមើលករណីនេះ បានរិះគន់ថា ការអនុវត្តច្បាប់ដល់អ្នកទោសពុំមានភាពស្មើគ្នា។ មន្ត្រីសង្គមស៊ីវិលឃ្លាំមើលសិទ្ធិមនុស្ស និងពន្ធនាគារបានស្នើឲ្យមានការអនុវត្តសិទ្ធិដល់អ្នកទោសឲ្យមានភាពស្មើគ្នា ស្របពេលដែលក្រុមគ្រួសារ និងសាច់ញាតិរបស់អ្នកជាប់ឃុំត្អូញត្អែរចំពោះការរឹតបន្តឹងដល់ពួកគេ។ មន្ត្រីជាន់ខ្ពស់ផ្នែកបច្ចេកទេសនៃអង្គការលីកាដូ (LICADHO) លោក អំ សំអាត មានប្រសាសន៍ថា លោក ឈូក បណ្ឌិត ត្រូវបានបញ្ជូនមកព្យាបាលជំងឺនៅមន្ទីរពេទ្យមិត្តភាពខ្មែរ-សូវៀត បន្ទាប់ពីប្ដូរមកឃុំខ្លួននៅមណ្ឌលអប់រំកែប្រែទី១ ព្រៃស។ លោកថា លោកចង់ឲ្យមានការអនុវត្តឲ្យមានភាពស្នើគ្នារវាងអ្នកទោសដទៃ មិនថា តែអ្នកទោសធម្មតា អ្នកទោសដែលជាដែលធ្លាប់ជាអ្នកមានបុណ្យស័ក្ដិនោះទេ។ លោក អំ សំអាត៖ ។ ទាក់ទងនឹងស្ថានភាពជំងឺរបស់លោក ឈូក បណ្ឌិត នេះ មន្ត្រីពេទ្យមន្ទីរពេទ្យមិត្តភាពខ្មែរ-សូវៀត មួយរូប ឈ្មោះ បូរ៉ា ដែលប្រចាំការនៅអគារស៊ី (C) នៅថ្ងៃសៅរ៍ ទី២៦ ខែធ្នូ មិនបានអនុញ្ញាតឲ្យអ្នកសារព័ត៌មានចូលសម្ភាស និងថតរូបនោះទេ ដោយលោកឲ្យស្នើសុំពីនាយកមន្ទីរពេទ្យ។ ប៉ុន្តែបានប្រាប់ថា លោក ឈូក បណ្ឌិត កំពុងសម្រាកព្យាបាលនៅអាគារ១ ក្នុងមន្ទីរពេទ្យនេះ ដោយសារលោកមានជំងឺលើសឈាម និងទឹកនោមផ្អែម។ កាលពីថ្ងៃទី៨ ខែសីហា លោក ឈូក បណ្ឌិត ត្រូវបញ្ជូនទៅឃុំខ្លួននៅពន្ធនាគារខេត្ត ដោយអនុវត្តតាមសាលដីកាស្ថាពររបស់តុលាការកំពូល ដែលកាត់ទោសដាក់ពន្ធនាគារ ១ឆ្នាំកន្លះ និងពិន័យជាប្រាក់ចំនួន ៣៨លានរៀលក្នុងបទបង្ករបួសស្នាមដោយអចេតនា។ ការចោទប្រកាន់នេះ បន្ទាប់ពីលោក ឈូក បណ្ឌិត បានបាញ់រះធ្វើឲ្យកម្មការិនីរោងចក្រស្បែកជើងកៅវ៉េ (Kaoway) ក្នុងក្រុងបាវិត ចំនួន ៣នាក់ រងរបួសក្នុងពេលពួកគេតវ៉ាទាមទារលក្ខខណ្ឌការងារល្អកាលពីថ្ងៃទី២០ ខែកុម្ភៈ ឆ្នាំ២០១២។ លោក ឈូក បណ្ឌិត ត្រូវបានចាប់បញ្ជូនចូលពន្ធនាគារខេត្តស្វាយរៀង ភ្លាមៗកាលពីថ្ងៃទី៨ ខែសីហា បន្ទាប់ពីលោកដើរចូលមកសារភាពដោយខ្លួនឯង ក្រោយគេចខ្លួនជាង ៣ឆ្នាំ។ ការចូលទទួលទោសទណ្ឌនេះ គឺបន្ទាប់ពីលោកនាយករដ្ឋមន្ត្រី ហ៊ុន សែន ប្រកាសឲ្យសមត្ថកិច្ចស្វែងរកចាប់ខ្លួន។ ក្រៅពីផ្ដន្ទាទោសដាក់ពន្ធនាគារមួយឆ្នាំកន្លះនោះ គឺសាលក្រមតុលាការខេត្តស្វាយរៀង បានតម្រូវឲ្យលោក ឈូក បណ្ឌិត បង់ប្រាក់សំណងទៅឲ្យកម្មការិនី កែវ នា ដែលរងរបួសដៃ ចំនួន ៨លានរៀល ឬប្រហែល ២.០០០ដុល្លារ។ កម្មការិនី នុត សាខន របួសខ្នង ចំនួន ១០លានរៀល ឬប្រហែល ២.៥០០ដុល្លារ និង ប៊ុន ចិន្តា ដែលត្រូវគ្រាប់កាំភ្លើងចំទ្រូងធ្លាយទៅក្រោមក្លៀកខាងស្ដាំ ចំនួន ២០លានរៀល ឬប្រហែល ៥.០០០ដុល្លារ។ ក៏ប៉ុន្តែមន្ត្រីសិទ្ធិមនុស្សដែលឃ្លាំមើលសំណុំរឿងនេះ បានអះអាងថា រហូតមកដល់ពេលនេះ ជនរងគ្រោះទាំង ៣រូប នៅពុំទាន់ទទួលបានសំណងនេះនៅឡើយទេ៕
|
2015-12-26T17:25:00+07:00
|
rfa.org
|
https://www.rfa.org/khmer/news/health/former-Baveth-governor-sent-to-hospital-12262015051652.html
|
9d983cc8-c5ce-45e2-9a91-71de683bf4c5
|
ពលរដ្ឋខេត្តពោធិ៍សាត់ជិត៥០នាក់ដែលពុលអាហារឬទឹកក្រូចត្រូវបញ្ជូនទៅព្យាបាល
|
ចំនួនអ្នកភូមិ បានបញ្ជូនទៅសង្គ្រោះនៅមន្ទីរពេទ្យបង្អែកស្រុកបាកាន ខេត្តពោធិ៍សាត់ កើនដល់ជិត៥០នាក់ បន្ទាប់ពីមានអាការពុលដែលគេសង្ស័យថា បណ្ដាលមកពីទទួលទានអាហារ និងភេសជ្ជៈក្នុងពិធីសែនព្រេនមួយកាលពីថ្ងៃទី២១ ខែធ្នូ។ បើទោះជាយ៉ាងណាមន្ត្រីសុខាភិបាលមិនទាន់រកឃើញមូលហេតុពិតប្រាកដ នៃការពុលនេះនៅឡើយទេ។ ប្រជាពលរដ្ឋនៅចំណុចបឹងគូរ នៃភូមិតាំងគោក ឃុំតាលោចំនួន៤៦នាក់ បានបញ្ជូនទៅសង្គ្រោះបន្តបន្ទាប់តាំងពីម៉ោងប្រមាណ៨យប់ថ្ងៃទី២៤ ខែធ្នូ។ ក្នុងនោះមានអ្នកជំងឺចំនួន៣៩នាក់ កំពុងសម្រាកព្យាបាលនៅមន្ទីរពេទ្យបង្អែកស្រុកបាកាន និង៧នាក់ទៀតបញ្ជូនទៅមន្ទីរពេទ្យរាជធានីភ្នំពេញ។ មកដល់ព្រលប់ថ្ងៃទី២៥ខែធ្នូនេះពុំទាន់មានប្រភពណាមួយបញ្ជាក់ថាអ្នកពុលមានគ្រោះថ្នាក់ដល់ជីវិតនោះទេ។ ទាំង មេភូមិតាំងគោកលោក ហាក់ ផល និងនាយប៉ុស្តិ៍នគរបាលរដ្ឋបាលឃុំតាលោ លោក រ៉ង សុវណ្ណារឿន បញ្ជាក់ស្រដៀងថា នៅថ្ងៃទី២៥ ខែធ្នូ មានអ្នកភូមិម្នាក់ទៀតវ័យ៨៧ឆ្នាំ ឈ្មោះ យឹម វ៉ិត មានអាការពុលធ្ងន់ធ្ងរ ដូចអ្នកភូមិផ្សេងទៀតដែរ បានបញ្ជូនទៅសង្គ្រោះនៅមន្ទីរពេទ្យ ខណៈអ្នកភូមិដែលទទួលការព្យាបាលនៅមន្ទីរពេទ្យបង្អែក ស្រុកបាកានភាគច្រើន មានអាការធូរស្រាលវិញហើយ។ ប្រធានមន្ទីរ សុខាភិបាលខេត្តពោធិ៍សាត់លោក ខូយ ឌី បដិសេធមិនអត្ថាធិប្បាយយ៉ាងណាចំពោះករណីនេះទេ នៅថ្ងៃទី២៥ ខែធ្នូ ដោយលោកប្រាប់ថាជាប់រវល់ប្រជុំ។ ប៉ុន្តែនាយប៉ុស្តិ៍ឃុំតាលោ លោក រ៉ង សុវណ្ណារឿន បញ្ជាក់ថា មន្ត្រីសុខាភិបាលមិនទាន់រកឃើញមូលហេតុ នៃការពុលរបស់អ្នកភូមិទេ គ្រាន់តែប្រមូលសំណាកដូចជាទឹកក្រូច ទឹកម្ទេស និងគ្រឿងផ្សំធ្វើម្ហូបក្នុងពិធីសែនព្រេននោះទៅពិសោធន៍៖ « »។ អ្នកជំងឺម្នាក់ ដែលកំពុងបន្តោងសេរ៉ូមលើគ្រែក្បែរ អ្នកមានអាការពុលជាង៣០នាក់ផ្សេងទៀត នៅក្នុងមន្ទីរពេទ្យបង្អែកបាកាន គឺលោកស្រី យ៉ែម សុខណា ឲ្យដឹងថា ពេលចូលរួមពិធីសែនព្រេននោះលោកស្រីបានទទួលទានស្រាបៀលាយទឹកក្រូច និងអាហារ។ តាំងពីពេលនោះមកលោកស្រីមានអាការអស់កម្លាំង ចុកពោះ និងរាករូស ហើយមានអាការកាន់តែធ្ងន់នៅយប់ថ្ងៃទី២៤ ខែធ្នូ៖ « »។ របាយការណ៍របស់មន្ត្រីកងរាជអាវុធហត្ថ និងការអះអាងរបស់អាជ្ញាធរមូលដ្ឋាន បានសន្និដ្ឋាន ថា ក្រុមអ្នកភូមិអាចពុលទឹកក្រូចម៉ាកកូកាកូឡា ឬអាហារនៅក្នុងពិធីសែនព្រេនប្ដីប្រពន្ធមួយគូរ នៅភូមិតាំងគោក ឃុំតាលោ ស្រុកបាកាន។ មន្ត្រីសុខាភិបាល និងអាជ្ញាធរមូលដ្ឋាន បានប្រជុំផ្សព្វផ្សាយទាក់ទងនឹងអនាម័យ និងសុវត្ដិភាពចំណីអាហារដល់ប្រជាពលរដ្ឋ បន្ទាប់ពីមានហេតុការណ៍នេះ៕
|
2015-12-25T21:30:00+07:00
|
rfa.org
|
https://www.rfa.org/khmer/news/health/poisoned-people-to-be-treated-12252015092318.html
|
33ccc1a7-e42a-496b-8624-4ab4d6b905ca
|
ព្រះសង្ឃ២២អង្គគង់នៅវត្តកូនខ្លុងខេត្តបាត់ដំបងសង្ស័យពុលផ្លែឪឡឹក
|
ព្រះសង្ឃចំនួន ២២អង្គក្នុងចំណោម ៣២អង្គ ដែលបានឆាន់ផ្លែឪឡឹកនៅវត្តកូនខ្លុង ក្នុងឃុំព្រៃតូច ស្រុកមោងឫស្សី ខេត្តបាត់ដំបង កាលពីព្រឹកថ្ងៃទី២១ ធ្នូ ពេលនេះបានពុលបញ្ជូនទៅព្យាបាលនៅមន្ទីរពេទ្យ។ នាយប៉ុស្តិ៍នគរបាលរដ្ឋបាលឃុំព្រៃតូច លោក ជា សារិទ្ធ មានប្រសាសន៍ថា ព្រះសង្ឃទាំងអស់អង្គនោះបានឆាន់ផ្លែឪឡឹកចំនួន ៨ផ្លែរួមគ្នា ដែលពុទ្ធបរិស័ទចំណុះជើងវត្តនាំយកទៅប្រគេន។ លុះដល់រសៀលថ្ងៃដដែល ស្រាប់តែមានអាការៈរាក និងក្អួតចង្អោរជាបន្តបន្ទាប់តែម្ដង៖ ។ លោក ជា សារិទ្ធ បញ្ជាក់ថា ព្រះសង្ឃដែលមានអាការៈពុលធ្ងន់ធ្ងរចំនួន ៧អង្គ ពេលនេះកំពុងសម្រាកព្យាបាលនៅមន្ទីរពេទ្យបង្អែកស្រុកមោងឫស្សី ខេត្តបាត់ដំបង នៅឡើយ៕
|
2015-12-22T16:31:00+07:00
|
rfa.org
|
https://www.rfa.org/khmer/news/health/monks-allergic-water-melon-12222015042830.html
|
ade06f59-ef72-4645-ace8-e44265a30bcc
|
សង្គមស៊ីវិលផ្នែកសុខភាពបន្តពូជព្រួយបារម្ភពីកំណើននៃការរួមភេទក្នុងចំណោមយុវសិស្ស
|
មន្ត្រីអង្គការសង្គមស៊ីវិលធ្វើការពាក់ព័ន្ធនឹងសុខភាពបន្តពូជរបស់យុវជន សម្ដែងក្តីព្រួយបារម្ភនៅពេលឃើញយុវជនវ័យក្មេងនៅកម្ពុជា ឆាប់ប្រឡូកក្នុងទំនាក់ទំនងផ្លូវភេទ ដែលអាចបង្កជាហានិភ័យខ្ពស់សម្រាប់សុខភាព និងអនាគតរបស់ពួកគេ។ អង្គការសង្គមស៊ីវិល ស្នើដល់ក្រសួងឲ្យយកចិត្តទុកដាក់ជាងនេះ ក្នុងការអប់រំសុខភាពផ្លូវភេទ និងការបន្តពូជ ដើម្បីធានាបាននូវធនធានយុវជនល្អសម្រាប់ការអភិវឌ្ឍប្រទេសទៅថ្ងៃមុខ។ នាយកប្រតិបត្តិសមាគមអភិវឌ្ឍន៍សុខភាពប្រជាជន លោក អ៊ូ រតនៈ នៅថ្ងៃទី២១ ធ្នូ អំពាវនាវដល់ក្រសួងអប់រំ យុវជន និងកីឡា ដាក់បញ្ចូលមេរៀនស្ដីពីសុខភាពផ្លូវភេទ រួមមាន ឥរិយាបថផ្លូវភេទ និងការរួមភេទ ជាដើម ទៅក្នុងកម្មវិធីសិក្សារបស់ក្រសួង ទាំងក្នុងគ្រឹះស្ថានសិក្សារបស់រដ្ឋ និងឯកជន។ ការអំពាវនាវនេះ ធ្វើឡើងក្រោយពីសមាគមអភិវឌ្ឍន៍សុខភាពប្រជាជន ដែលជាស្ថាប័នឈានមុខមួយផ្ដោតលើសុខភាពបន្តពូជរបស់យុវជន រកឃើញថា មានយុវសិស្សថ្នាក់មធ្យមសិក្សាកាន់តែច្រើន បានប្រឡូកចូលក្នុងការរួមភេទទាំងវ័យក្មេង និងក្នុងវ័យសិក្សា៖ ។ លោក អ៊ូ រតនៈ អះអាងថា ការរួមភេទទាំងវ័យក្មេង និងក្នុងវ័យសិក្សាបែបនេះ នឹងនាំមកនូវផលវិបាកជាច្រើនដល់យុវសិស្សខ្លួនឯង។ ផលវិបាកទាំងនោះ រួមមាន ការបោះបង់ចោលការសិក្សា ការមានផ្ទៃពោះដោយអចេតនា និងការឆ្លងជំងឺ ជាដើម ជាពិសេសលោកមានក្តីបារម្ភចំពោះឥរិយាបថរបស់យុវជនវ័យក្មេង ដែលខ្វះការអប់រំអំពីសុខភាពផ្លូវភេទ និងការរួមភេទ៖ ។ ឆ្លើយតបនឹងការលើកឡើងនេះ អ្នកនាំពាក្យក្រសួងអប់រំ យុវជន និងកីឡា លោក រស់ សាលីន បញ្ជាក់ថា ក្រសួងបានដាក់បញ្ចូលមេរៀនស្ដីពីការថែទាំសុខភាពផ្លូវភេទសម្រាប់សិស្សនារី ទៅក្នុងមេរៀនបំណិនជីវិតនៅថ្នាក់មធ្យមសិក្សា ដើម្បីឲ្យសិស្សានុសិស្សមានការយល់ដឹងបន្ថែមពីការថែទាំសុខភាពផ្លូវភេទរបស់ខ្លួន៖ ។ ក្រៅពីនេះ ក្រសួងអប់រំ បានបង្កើតគម្រោង ជាគម្រោងសិទ្ធិសុខភាពបន្តពូជ និងសុខភាពផ្លូវភេទរបស់យុវជន។ គម្រោងនេះ រួមបញ្ចូលនូវការចងក្រង និងការអនុវត្តប្រព័ន្ធរៀនតាមអេឡិចត្រូនិក និងសេវាកម្មសំណួរចម្លើយតាមរយៈទូរស័ព្ទដៃចល័ត និងអ៊ីនធឺណិត ដែលអាចឲ្យយុវជនសួរសំណួរទាក់ទងនឹងបញ្ហាសុខភាពផ្លូវភេទ និងបន្តពូជដោយត្រឹមត្រូវ គ្មានការវិនិច្ឆ័យ និងរក្សាការសម្ងាត់។ សិស្សានុសិស្សដែលកំពុងសិក្សានៅថ្នាក់វិទ្យាល័យនៅទូទាំងប្រទេសមានចំនួនជាង ៥០ម៉ឺននាក់ (៥០៤.៧៧១នាក់) និងថ្នាក់អនុវិទ្យាល័យមានចំនួនជាង ៣០ម៉ឺននាក់ (៣០៤.១៦៥នាក់)៕
|
2015-12-21T20:15:00+07:00
|
rfa.org
|
https://www.rfa.org/khmer/news/health/NGO-Official-Calls-on-Education-to-Put-Sex-Lessions-in-Academic-Curriculum-12212015075943.html
|
21bd83fd-308d-40b4-99a3-2a9a3e9b66de
|
អ្នកឃុំរកាទទួលការអប់រំកុំឲ្យរើសអើងអ្នកផ្ទុកមេរោគអេដស៍
|
អង្គការបណ្ដាញអ្នករស់នៅជាមួយមេរោគអេដស៍ក្នុងកម្ពុជា កាលពីព្រឹកថ្ងៃទី១៧ ខែធ្នូ ធ្វើវេទិកាសហគមន៍មួយ ដើម្បីកាត់បន្ថយការមាក់ងាយ និងរើសអើងដល់អ្នកផ្ទុកមេរោគអេដស៍ ដែលមានប្រជាពលរដ្ឋចូលរួមប្រមាណ ២០០នាក់ នៅឃុំរកា ស្រុកសង្កែ ខេត្តបាត់ដំបង។ ក្នុងវេទិកានេះ មានការដាក់តាំងពិព័រណ៍រូបភាពមួយចំនួនរបស់គ្រួសារអ្នកផ្ទុកមេរោគអេដស៍ដែរ ដើម្បីឲ្យអ្នកចូលរួមយល់ដឹងពីទុក្ខលំបាករបស់ពួកគាត់។ អ្នកផ្ទុកមេរោគអេដស៍ ភាគច្រើនលើកឡើងពីទុក្ខលំបាកខ្វះខាតថវិកាដោះស្រាយជីវភាពរស់នៅប្រចាំថ្ងៃ ដោយសារពុំមានលទ្ធភាពរកប្រាក់ចំណូលដូចកាលពុំទាន់មានមេរោគនេះនៅក្នុងខ្លួន។ អ្នកផ្ទុកមេរោគអេដស៍មួយចំនួនថ្លែងថា ពួកគាត់សប្បាយចិត្តជាខ្លាំងដែលបានចូលរួមក្នុងវេទិកាសហគមន៍នេះ ដែលអង្គការបណ្ដាញអ្នករស់នៅជាមួយមេរោគអេដស៍កម្ពុជា បានគិតគូរពីសុខទុក្ខរបស់ពួកគាត់។ អ្នកភូមិបញ្ជាក់ថា ចាប់តាំងពីផ្ទុកមេរោគអេដស៍ក្នុងខ្លួនមក ពុំមានកម្លាំងកំហែងចេញទៅធ្វើការរកប្រាក់ចំណូលនោះទេ។ បញ្ហានេះធ្វើឲ្យពួកគាត់មួយចំនួនខ្វះថវិកាសម្រាប់ដោះស្រាយជីវភាពរស់នៅប្រចាំថ្ងៃ៖ ។ ទាក់ទងនឹងបញ្ហានេះ ប្រធានមណ្ឌលសុខភាពរកា លោក ប៊ី បេងស៊ មានប្រសាសន៍នៅក្នុងវេទិកានោះថា ក្រសួងសុខាភិបាល បានយកចិត្តទុកដាក់ដល់សុខភាពរបស់គ្រួសារអ្នកផ្ទុកមេរោគអេដស៍ក្នុងឃុំរកា ជាប្រចាំ។ លោកបញ្ជាក់ថា ក្រសួងសុខាភិបាល បានបញ្ជូនគ្រូពេទ្យជាច្រើននាក់ប្រចាំការនៅមណ្ឌលសុខភាពរកា រៀងរាល់ថ្ងៃ ដើម្បីព្យាបាលជំងឺរបស់ប្រជាពលរដ្ឋ ជាពិសេសគឺអ្នកផ្ទុកមេរោគអេដស៍ ដោយមិនបាច់ទៅព្យាបាលជំងឺនៅមន្ទីរពេទ្យឆ្ងាយពីភូមិស្រុកនោះទេ៖ ។ មន្ត្រីសម្របសម្រួលអង្គការបណ្ដាញអ្នករស់នៅជាមួយមេរោគអេដស៍ប្រចាំកម្ពុជា លោក ស៊ន សុធារិទ្ធ មានប្រសាសន៍ថា អ្នកផ្ទុកមេរោគអេដស៍នៅឃុំរកា ដែលភាគច្រើនខ្វះខាតថវិកាដោះស្រាយជីវភាពគ្រួសារប្រចាំថ្ងៃនោះ ដោយសារពួកគាត់ជាប់រវល់ទៅជួបគ្រូពេទ្យញឹកញាប់ដើម្បីបើកថ្នាំពន្យារអាយុជីវិត ធ្វើឲ្យពួកគាត់មិនអាចចេញទៅធ្វើការងារនៅក្រៅប្រទេសបានដូចពេលមុនៗឡើយ។ លោក ស៊ន សុធារិទ្ធ៖ ។ វេទិកាដែលរៀបចំនៅក្នុងវត្តរកានេះ មានដាក់តាំងពិព័រណ៍រូបភាពរៀបរាប់ពីទុក្ខលំបាករបស់អ្នកផ្ទុកមេរោគអេដស៍មួយចំនួន ក្នុងឃុំរកា ដើម្បីអ្នកចូលរួមបានយល់ដឹងអំពីទុក្ខលំបាកនេះ ហើយកាត់បន្ថយការរើសអើងដល់ក្រុមគ្រួសាររបស់ប្រជាពលរដ្ឋទាំងនោះ។ រហូតមកទល់ពេលនេះ អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង សរុបចំនួន ២៩២នាក់ក្នុងចំណោមពលរដ្ឋជាង ២០០គ្រួសារ ក្នុងនោះមានមនុស្សស្លាប់ចំនួន ១១នាក់៕
|
2015-12-18T11:50:00+07:00
|
rfa.org
|
https://www.rfa.org/khmer/news/health/forum-to-disseminate-on-people-living-with-hiv-12172015233806.html
|
d51cbb54-7c3f-44e2-9e7c-334ee961f0fa
|
"កម្ពុជាគួរពង្រឹងវិស័យអប់រំនិងសុខភាពបន្ថែមទៀត"
|
របាយការណ៍របស់កម្មវិធីអភិវឌ្ឍន៍អង្គការសហប្រជាជាតិ (UNDP) បង្ហាញថា តម្រូវការពលកម្មមានសមត្ថភាព កំពុងចោទជាបញ្ហានៅក្នុងប្រទេសកម្ពុជា ខណៈកម្រិតស្តង់ដារសមត្ថភាពនៃការអប់រំ និងសុខភាពរបស់ពលករកម្ពុជា នៅមិនទាន់មានចំនួនគ្រប់គ្រាន់តាមតម្រូវការនៅឡើយ។ របាយការណ៍ដែលទើបចេញផ្សាយថ្មីៗនេះ ដាក់អនុសាសន៍ឲ្យរដ្ឋាភិបាលកម្ពុជា វិនិយោគបែបយុទ្ធសាស្ត្រទៅលើវិស័យអប់រំ និងសុខភាពបន្ថែមទៀតដើម្បីបង្កើតកម្លាំងពលកម្មដែលមានសមត្ថភាព។ (Human Development Report/HDR 2015) របស់កម្មវិធីអភិវឌ្ឍន៍នៃអង្គការសហប្រជាជាតិ បង្ហាញថា ការលើកស្ទួយការអប់រំ និងជំនាញ អាចជួយសម្រួលដល់ដំណើរការអន្តរកម្មចាំបាច់នៃទីផ្សារការងារ។ របាយការណ៍ដែលបានចេញផ្សាយកាលពីថ្ងៃទី១៤ ខែធ្នូ រកឃើញថា ភាពមានការងារ និងគុណភាពការងារគឺជាគន្លឹះសម្រាប់ការអភិវឌ្ឍមនុស្ស ហើយដើម្បីធានាថា កម្លាំងពលកម្មដែលមានសមត្ថភាពអាចបំពេញតម្រូវការទីផ្សារបាន លុះត្រាតែរដ្ឋាភិបាលចាំបាច់វិនិយោគបែបយុទ្ធសាស្ត្រទៅលើវិស័យអប់រំ និងការថែទាំសុខភាពបន្ថែមទៀត។ នៅក្នុងសន្ទស្សន៍នៃការអភិវឌ្ឍមនុស្សឆ្នាំ២០១៥ ប្រទេសកម្ពុជា ទទួលបានចំណាត់ថ្នាក់១៤៣ ក្នុងចំណោមប្រទេសសរុប ១៨៨ ដែលត្រូវបានវាយតម្លៃពីការអភិវឌ្ឍផ្នែកសុខភាព ការអប់រំ និងស្តង់ដារនៃការរស់នៅ។ របាយការណ៍នេះចាត់កម្ពុជា ជាប្រទេសដែលមានការអភិវឌ្ឍមនុស្សកម្រិតមធ្យម។ នៅក្រោមមូលបទ "ការងារសម្រាប់ការអភិវឌ្ឍមនុស្ស" របាយការណ៍កម្រាស់ ២៨៨ទំព័រនេះ ចាត់ទុកថា ការងារគឺជាស្នូលនៃការអភិវឌ្ឍមនុស្សដែលជាគន្លឹះដែលមិនគ្រាន់តែដើម្បីសម្រេចបាននូវសមិទ្ធផលសេដ្ឋកិច្ចប៉ុណ្ណោះទេ ប៉ុន្តែអ្វីដែលសំខាន់ជាងនេះ គឺដើម្បីឲ្យជីវិតមនុស្សរស់នៅមានសុភមង្គលផងដែរ។ អគ្គលេខាធិការនៃអគ្គលេខាធិការដ្ឋានជាតិប្រជាជន និងអភិវឌ្ឍន៍ នៃក្រសួងផែនការ លោក ជា ចាន់ទុំ ឲ្យដឹងថា បច្ចុប្បន្នរដ្ឋាភិបាលកំពុងធ្វើសេចក្ដីព្រាងគោលនយោបាយជាតិប្រជាជន២០១៦–២០៣០។ លោក ចាន់ ទុំ បញ្ជាក់ឲ្យដឹងថា គោលនយោបាយថ្មីនេះនឹងឆ្លើយតបទៅនឹងអនុសាសន៍របស់ UNDP ដែលនឹងផ្ដោតសំខាន់ទៅលើការបង្កើនគុណភាពនៃវិស័យអប់រំ និងសុខភាពប្រជាជន ពិសេសសុខភាពយុវវ័យ៖ ។ របាយការណ៍នេះចង្អុលបង្ហាញថា គោលនយោបាយរបស់រដ្ឋាភិបាលគួរផ្ដល់ឱកាសស្មើៗគ្នាសម្រាប់ប្រជាជន ដោយផ្ដល់កម្រៃសមរម្យ និងសិទ្ធិដល់ពលករ។ របាយការណ៍បានរំលេចឲ្យដឹងថា ការពង្រឹងគុណភាពផ្នែកសុខភាព និងការអប់រំ ជាពិសេសដល់កុមារវានឹងជួយលើកទឹកចិត្តឲ្យប្រជាជនទទួលបានជំនាញកាន់តែច្រើនថែមទៀត ដើម្បីងាយស្រួលទាញយកឱកាសការងារ៕
|
2015-12-16T17:20:00+07:00
|
rfa.org
|
https://www.rfa.org/khmer/news/health/human-development-report2015-12162015050721.html
|
b58d80fd-ca6d-4afc-86d8-ab25092e6a9b
|
មន្ទីរពេទ្យកុមារអង្គរខេត្តសៀមរាបអំពាវនាវសប្បុរសជនឲ្យជួយផ្ដល់មូលនិធិ
|
ប្រធានគ្រប់គ្រងជំនួយអន្តរជាតិរបស់មន្ទីរពេទ្យកុមារអង្គរ នៅខេត្តសៀមរាប ឲ្យដឹងថា ក្នុងមួយឆ្នាំៗ មន្ទីរពេទ្យនេះបានចំណាយប្រាក់ប្រមាណពី ៦លាន ៣សែន ទៅ ៦លាន ៥សែនដុល្លារសហរដ្ឋអាមេរិក ដើម្បីជួយព្យាបាលជំងឺ និងសង្គ្រោះកុមារកម្ពុជា ដោយមិនគិតថ្លៃ។ ថវិកាដែលត្រូវចំណាយសម្រាប់ព្យាបាលជំងឺ ជាពិសេសការវះកាត់បេះដូងឲ្យកុមារផងនោះ គឺមានទំហំធំធេង ដែលមន្ទីរពេទ្យកំពុងប្រឈមមុខនឹងភាពខ្វះខាត ហើយត្រូវការសប្បុរសជនមកពីគ្រប់មជ្ឈដ្ឋាន ជួយជ្រោមជ្រែងឧបត្ថម្ភ។ តារាភាពយន្តខ្មែរ និងជាឯកអគ្គរដ្ឋទូតសុឆន្ទៈមួយរូបរបស់អង្គការក្រៅរដ្ឋាភិបាលបារាំង កំពុងប្រឹងប្រែងរៃអង្គាសមូលនិធិពីសប្បុរសជនគ្រប់មជ្ឈដ្ឋាន ដើម្បីយកថវិកាទៅប្រគល់ឲ្យមន្ទីរពេទ្យកុមារអង្គរនៅខេត្តសៀមរាប ប្រើប្រាស់ក្នុងការជួយព្យាបាលជំងឺកុមារខ្មែរដោយមិនគិតថ្លៃ។ តារាភាពយន្តខ្មែរ និងជាប្រធានមូលនិធិកុមារសាវិនកម្ពុជា ព្រមទាំងជាឯកអគ្គរដ្ឋទូតសុឆន្ទៈរបស់អង្គការបារាំង សេ.ជេ.អែហ្វ (CJF) ដែលជាអ្នកបានរៀបចំកម្មវិធីរៃអង្គាសមូលនិធិសប្បុរសធម៌កាលពីរាត្រីថ្ងៃទី១២ ខែធ្នូ កន្លងទៅ គឺលោក សាវិន ហ្វីលីព (Savin Philip)។ លោកមានប្រសាសន៍ថា ពេលបច្ចុប្បន្ន លោកមានអារម្មណ៍ក្ដុកក្ដួលជាខ្លាំង នៅពេលដែលឃើញកុមារខ្មែរក្រីក្រជាច្រើនឈឺ ហើយអាណាព្យាបាលមិនមានលទ្ធភាពគ្រប់គ្រាន់ នាំពួកគេទៅព្យាបាលនៅមន្ទីរពេទ្យដែលយកចិត្តទុកដាក់ព្យាបាលនោះ។ លោក ហ្វីលីព មានទស្សនៈទៀតថា កុមារ គឺជាទំពាំងស្នងឫស្សី ប្រសិនបើកុមារមានសុខភាពមិនល្អ សម្រាប់ថ្ងៃអនាគត គឺសង្គមមួយក៏មិនមានពលរដ្ឋមានសុខភាពល្អដែរ។ លោក សាវិន ហ្វីលីព បញ្ជាក់ថា ដោយសារតែលោកមើលឃើញបញ្ហាបែបនេះ ទើបលោកប្រឹងប្រែងអញ្ជើញតារាសម្ដែង តារាចម្រៀងខ្លះនៅក្នុងប្រទេស ព្រមទាំងមិត្តភ័ក្ដិខ្មែរ និងបរទេសជាច្រើនរូប ធ្វើកម្មវិធីសប្បុរសធម៌រៃអង្គាសលុយជួយមន្ទីរពេទ្យកុមារអង្គរ ក្នុងខេត្តសៀមរាប ដែលតែងតែព្យាបាលកុមារខ្មែរដោយឥតគិតថ្លៃ៖ ។ ប្រធានគ្រប់គ្រងជំនួយអន្តរជាតិរបស់មន្ទីរពេទ្យកុមារអង្គរ លោក ឡុង ចិន្តា ឲ្យដឹងថា ជារៀងរាល់ថ្ងៃ មន្ទីរពេទ្យនេះតែងទទួលពិនិត្យ និងព្យាបាលជំងឺកុមារដោយមិនរើសអើងជាតិសាសន៍ ពណ៌សម្បុរ និងសាសនា ប្រមាណពី ៥០០ ទៅ ៦០០នាក់ក្នុងមួយថ្ងៃៗ។ មន្ទីរពេទ្យកុមារអង្គរ ខេត្តសៀមរាប បានបំពេញបេសកកម្មមនុស្សធម៌ជួយព្យាបាលជំងឺកុមារខ្មែរច្រើនប្រភេទ មានជំងឺធ្ងន់ ជំងឺស្រាល ព្រមទាំងជួយវះកាត់ជំងឺបេះដូងឲ្យកុមារផង។ លោក ឡុង ចិន្តា បញ្ជាក់ទៀតថា ក្នុងមួយឆ្នាំៗ មន្ទីរពេទ្យកុមារអង្គរ បានចំណាយថវិកាជាង ៦លានដុល្លារអាមេរិក ហើយមន្ទីរពេទ្យនេះកំពុងប្រឈមមុខនឹងគ្មានថវិកាគ្រប់គ្រាន់៖ ។ មន្ទីរពេទ្យកុមារអង្គរ ខេត្តសៀមរាប កើតចេញពីស្ថាបនិកសំខាន់មួយរូបដែលជាអ្នកថតរូបជនជាតិជប៉ុន កាលពីអំឡុងឆ្នាំ១៩៩៩។ មន្ទីរពេទ្យនេះ បានទទួលព្យាបាលជំងឺកុមារខ្មែរដោយមិនគិតថ្លៃប្រមាណជិត ១០ម៉ឺននាក់ក្នុងមួយឆ្នាំៗ៕
|
2015-12-14T16:25:00+07:00
|
rfa.org
|
https://www.rfa.org/khmer/news/health/The-Angkor-Children-Hospital-12142015041851.html
|
4aac29e9-1303-4efa-9e08-994dbaa9ecd1
|
អាជ្ញាធរខេត្តក្រចេះចាត់វិធានការតឹងរ៉ឹងចំពោះអាជីវកម្មផលិតស្រាស
|
អាជ្ញាធរខេត្តក្រចេះ ចាត់វិធានការតឹងរ៉ឹងចំពោះទីតាំងផលិតស្រាទូទាំងខេត្ត បន្ទាប់ពីអ្នកស្លាប់ដោយសង្ស័យថាពុលស្រាស និងបញ្ជូនទៅសង្គ្រោះកើនឡើងដល់ ១៥៧នាក់ ក្នុងនោះស្លាប់ ១៣នាក់។ ការចាត់វិធានការនេះ បន្ទាប់ពីក្រសួងសុខាភិបាល បានជូនដំណឹងឲ្យពលរដ្ឋប្រុងប្រយ័ត្នចំពោះការពិសាស្រាស និងបរិភោគសាច់ងាប់។ ចំណែកមន្ត្រីសង្គមស៊ីវិល ស្នើក្រសួងត្រួតពិនិត្យរកឫសគល់នៃមូលហេតុជុំវិញករណីនេះឲ្យជាក់លាក់ ចៀសវាងប៉ះពាល់អាជីវកម្មពលរដ្ឋដែលត្រឹមត្រូវ។ អ្នកនាំពាក្យក្រសួងសុខាភិបាល ឲ្យដឹងនៅថ្ងៃទី១២ ខែធ្នូ ថា មន្ត្រីជំនាញនៃក្រសួងសុខាភិបាល រកឃើញថា ករណីសង្ស័យពុលស្រាស និងសាច់ឆ្កែ កើតឡើងនៅស្រុកចំនួនបីនៃខេត្តក្រចេះ គឺស្រុកសំបូរ ស្រុកស្នួល និងស្រុកចិត្របុរី បណ្ដាលឲ្យពលរដ្ឋជាច្រើននាក់ត្រូវបញ្ជូនទៅសង្គ្រោះនៅមន្ទីរពេទ្យ និងស្លាប់ជាបន្តបន្ទាប់ មកពីការពិសាស្រាសដែលមានជាតិមេកាណុល និងបរិភោគសាច់ងាប់មានជាតិពុល។ អ្នកនាំពាក្យក្រសួងសុខាភិបាល លោកវេជ្ជបណ្ឌិត លី សូវ៉ាន់ មានប្រសាសន៍ថា ពលរដ្ឋបរិភោគស្រាសមានជាតិមេកាណុលលើសកម្រិត បណ្ដាលឲ្យកើតមានករណីគ្រោះថ្នាក់។ បញ្ហានេះ ក្រសួងបានជូនដំណឹងទៅមន្ត្រីពាក់ព័ន្ធ និងអាជ្ញាធរខេត្តក្រចេះ បញ្ឈប់រាល់ការលក់ដូរ និងការចែកចាយជាបណ្ដោះអាសន្ន និងរង់ចាំការស្រាវជ្រាវត្រួតពិនិត្យផ្នែកបច្ចេកទេសរបស់ក្រសួងសុខាភិបាល ជាមុនសិន៖ ។ លោកវេជ្ជបណ្ឌិត លី សូវ៉ាន់ បន្ថែមទៀតថា មន្ត្រីជំនាញនៅមិនទាន់រកឃើញផ្នែកបច្ចេកទេសនៃការត្រួតពិនិត្យសាច់ឆ្កែជាក់លាក់នៅឡើយទេ ព្រោះឧបករណ៍បច្ចេកទេសមានបញ្ហា។ ដូច្នេះ ក្រសួងសន្និដ្ឋានថា ពលរដ្ឋរស់នៅស្រុកស្នួល ៦៦នាក់ ក្នុងនោះ ៦នាក់ស្លាប់ គឺបណ្ដាលមកពីបរិភោគសាច់ឆ្កែដែលគេបំពុលស្លាប់ និងស្រាស៖ ។ សេចក្តីជូនដំណឹងរបស់ក្រសួងសុខាភិបាល ចុះថ្ងៃទី១៣ ខែធ្នូ បង្ហាញថា ក្រសួងនឹងសហការជាមួយអាជ្ញាធរមូលដ្ឋាន បិទទីកន្លែងផលិតស្រាពាក់ព័ន្ធទាំងអស់ បន្តតាមដាន និងអប់រំពលរដ្ឋអំពីអនាម័យចំណីអាហារ ជាដើម។ ជុំវិញករណីនេះ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ឲ្យដឹងតាមរយៈលិខិតជូនដំណឹងនេះថា ឲ្យបងប្អូនប្រជាពលរដ្ឋត្រូវបញ្ឈប់ជាបន្ទាន់នូវការបរិភោគស្រាស ឬស្រាថ្នាំ ដែលផលិតគ្មានការត្រួតពិនិត្យត្រឹមត្រូវ និងបញ្ឈប់ជាបន្ទាន់ការបរិភោគសាច់ឈឺ ឬងាប់។ កាលពីចុងខែវិច្ឆិកា ពលរដ្ឋរស់នៅភូមិចារថ្នោល ឃុំសំបូរ ស្រុកសំបូរ បានពុលស្រាស ៥១នាក់ ក្នុងនោះ ៣នាក់ស្លាប់ ហើយនៅថ្ងៃទី៦ ដល់ថ្ងៃទី១១ ធ្នូ ពលរដ្ឋរស់នៅស្រុកស្នួល ខេត្តក្រចេះ ចំនួន ១០១នាក់ ក្នុងនោះ ១០នាក់ស្លាប់សង្ស័យពុលសាច់ឆ្កែដែលគេបំពុលស្លាប់ និងពុលស្រាសដែលមានជាតិមេកាណុលកម្រិតខ្ពស់។ នៅថ្ងៃទី១២ ធ្នូ ពលរដ្ឋរស់នៅភូមិពោធិ៍ ឃុំបុសលាវ ស្រុកចិត្របុរី សម្រាកព្យាបាល ២នាក់ និង ៣នាក់ទៀត បានបញ្ជូនទៅព្យាបាលនៅមន្ទីរពេទ្យកាល់ម៉ែត ដោយសង្ស័យពុលស្រាស។ មន្ត្រីសង្គមស៊ីវិលកត់សម្គាល់ថា ការផលិតស្រាស និងការបរិភោគស្រាស បានចាក់ឫសជាយូរអង្វែងមកហើយ។ ដូច្នេះ ការជូនដំណឹងឲ្យបញ្ឈប់ ឬបិទជាបណ្ដោះអាសន្នរបស់ក្រសួងសុខាភិបាល អាចពុំមានប្រសិទ្ធភាព ប្រសិនបើដំណើរការត្រួតពិនិត្យគុណភាពរបស់មន្ត្រីជំនាញមានលក្ខណៈទន់ជ្រាយ និងយឺតយ៉ាវ។ ប្រធានអង្គការសម្ព័ន្ធគណនេយ្យភាពសង្គមកម្ពុជា លោក សន ជ័យ ជឿជាក់ថា ការអំពាវនាវរបស់ក្រសួងសុខាភិបាល ឲ្យពលរដ្ឋឈប់ផឹកស្រាស និងបិទហាងផលិតស្រា អាចពុំមានប្រសិទ្ធភាពឡើយ បើអាជ្ញាធរមិនស៊ើបអង្កេតរកប្រភពនៃមូលហេតុការនាំចូលមេស្រា និងមេកាណុល ដែលផលិតនៅក្រៅប្រទេសឲ្យបានច្បាស់លាស់ទេនោះ។ លោកថា ក្រសួងគួរតែពិនិត្យទីតាំងផលិតស្រាសទូទាំងប្រទេស ដើម្បីធានាថា ការផលិតពិតជាមិនមានប្រើប្រាស់ជាតិមេស្រាធ្ងន់ធ្ងរ៖ ។ អាជ្ញាធរខេត្តក្រចេះ ចេញលិខិតជូនដំណឹងកាលពីថ្ងៃទី១១ ខែធ្នូ ស្ដីពីការបញ្ឈប់ជាបន្ទាន់រាល់ការផលិតស្រានៅតាមមូលដ្ឋាន។ ដោយឡែកអ្នកលក់ស្រាធ្វើឲ្យប៉ះពាល់ដល់សុខភាព និងធ្វើឲ្យប៉ះពាល់ដល់អាយុជីវិត ត្រូវទទួលខុសត្រូវចំពោះមុខច្បាប់។ វិទ្យុអាស៊ីសេរី មិនអាចសុំការបំភ្លឺករណីនេះពីអភិបាលខេត្តស្តីទី លោក ហឿ ស៊ីយ៉ែម បានទេនៅថ្ងៃទី១៣ ខែធ្នូ ដោយលោកមានប្រសាសន៍ថា កំពុងជាប់ប្រជុំ។ យ៉ាងណា មន្ត្រីសង្គមស៊ីវិលបារម្ភថា អាចមានអាជ្ញាធរមួយចំនួនយកលិខិតរបស់ក្រសួងសុខាភិបាល ប្រើប្រាស់មិនត្រឹមត្រូវ អាចគំរាមកំហែងអ្នកផលិតស្រា។ ស្រាស គឺជាស្រាដែលផលិតចេញពីអង្ករ ដែលពេញនិយមសម្រាប់ពលរដ្ឋរស់នៅទីជនបទ។ លើសពីនេះ ក៏មានពលរដ្ឋមួយចំនួនធំ បានយកស្រាសធ្វើជាថ្នាំព្យាបាលជំងឺ ដោយត្រាំនឹងឫសឈើ និងផ្លែឈើផ្សេងៗ ជាដើម៕
|
2015-12-13T18:00:00+07:00
|
rfa.org
|
https://www.rfa.org/khmer/news/health/local-white-wine-in-kratie-12132015080921.html
|
85a8d40b-43d1-420a-a1b7-10582928096c
|
អ្នកផ្ទុកមេរោគអេដស៍នៅឃុំរកាខេត្តបាត់ដំបងបារម្ភខ្លាចខ្វះខាតថ្នាំលេបពន្យារជីវិត
|
អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង ប្រមាណ ២០០នាក់ នៅព្រឹកថ្ងៃទី៩ ធ្នូ ចូលរួមក្នុងវេទិកាសាធារណៈមួយ ដែលរៀបចំឡើងដោយអង្គការបណ្ដាញអ្នករស់នៅជាមួយមេរោគអេដស៍ប្រចាំប្រទេសកម្ពុជា។ វេទិកានេះ ក្នុងគោលបំណងដើម្បីឲ្យប្រជាពលរដ្ឋដែលផ្ទុកមេរោគអេដស៍ មានឱកាសបានបញ្ចេញយោបល់ពីទុក្ខលំបាករបស់ខ្លួនទៅកាន់អាជ្ញាធរពាក់ព័ន្ធក្នុងមូលដ្ឋាន ជាពិសេសអ្នកទទួលបន្ទុកផ្នែកសុខាភិបាល និងអង្គការសង្គមស៊ីវិល ជាដើម។ ប្រជាពលរដ្ឋផ្ទុកមេរោគអេដស៍ភាគច្រើន ព្រួយបារម្ភពីការខ្វះខាតថ្នាំលេបពន្យារជីវិតរបស់ពួកគាត់ទៅថ្ងៃខាងមុខ។ អ្នកផ្ទុកមេរោគអេដស៍ម្នាក់ថ្លែងថា ចាប់តាំងពីពួកគាត់ផ្ទុកមេរោគអេដស៍មក ពួកគាត់ពុំមានកម្លាំងកំហែងធ្វើការងារប្រចាំថ្ងៃទៀងទាត់ គឺជាទុក្ខលំបាកមួយទៅហើយ ប៉ុន្តែអ្វីដែលប្រជាពលរដ្ឋព្រួយបារម្ភនោះ គឺខ្លាចក្រសួងសុខាភិបាល ពុំមានថ្នាំពន្យារជីវិតផ្ដល់ឲ្យពួកគាត់លេបគ្រប់គ្រាន់ទៅថ្ងៃអនាគត៖ ។ ឆ្លើយតបភ្លាមៗនៅក្នុងវេទិកានោះ អនុប្រធានមន្ទីរសុខាភិបាលខេត្តបាត់ដំបង អ្នកស្រី អ៊ូ វណ្ណដា មានប្រសាសន៍ថា ក្រសួងសុខាភិបាល នឹងផ្ដល់ថ្នាំពន្យារជីវិតដោយឥតគិតថ្លៃជូនប្រជាពលរដ្ឋលេបអស់មួយជីវិត។ អ្នកស្រីបន្តថា អ្នកផ្ទុកមេរោគអេដស៍ទាំងអស់ ត្រូវលេបថ្នាំពន្យារជីវិតនេះឲ្យបានទៀងទាត់តាមការណែនាំរបស់គ្រូពេទ្យ ដើម្បីធ្វើឲ្យសុខភាពរឹងមាំអាចធ្វើការងារបានដូចមនុស្សធម្មតា៖ ។ យ៉ាងណា មន្ត្រីសម្របសម្រួលនៃបណ្ដាញអ្នករស់នៅជាមួយមេរោគអេដស៍ប្រចាំប្រទេសកម្ពុជា លោក ស៊ន សុធារិទ្ធ មានប្រសាសន៍ថា អ្នកផ្ទុកមេរោគអេដស៍នៅឃុំរកា ជិត ១០ភាគរយ ឬប្រមាណជា ២៥នាក់ បានបោះបង់ការលេបថ្នាំពន្យារអាយុជីវិត និងលេបថ្នាំមិនបានទៀងទាត់នោះទេ ដោយសារក្រោយពីពេលលេបថ្នាំនោះហើយ ថ្នាំធ្វើទុក្ខពិបាកក្នុងខ្លួន។ លោកអះអាងថា ប្រជាពលរដ្ឋដែលធ្វើតេស្ដឈាមនៅមណ្ឌលសុខភាពឃុំរកា ហើយឆ្លងមេរោគអេដស៍ថ្មី នៅតែកើតមានជារៀងរាល់ខែនៅឡើយ។ លោកព្រួយបារម្ភខ្លាចអ្នកផ្ទុកមេរោគអេដស៍ទាំងនោះ លេបថ្នាំមិនទៀងទាត់ ធ្វើឲ្យប៉ះពាល់ដល់សុខភាពរបស់ពួកគាត់ទៅថ្ងៃអនាគត៖ ។ ទាក់ទងនឹងការធ្វើឲ្យឆ្លងមេរោគអេដស៍ដល់អ្នកភូមិនៅឃុំរកា នេះ កាលពីថ្ងៃទី៣ ធ្នូ តុលាការខេត្តបាត់ដំបង បានផ្ដន្ទាទោសគ្រូពេទ្យ យ៉ែម ជ្រិន ដាក់ពន្ធនាគារចំនួន ២៥ឆ្នាំ ក្រោមបទចោទប្រកាន់ថា ចាក់ថ្នាំធ្វើឲ្យឆ្លងមេរោគអេដស៍ដល់ប្រជាពលរដ្ឋនៅឃុំរកា ស្រុកសង្កែ ដោយចេតនា និងបើកកន្លែងព្យាបាលអ្នកជំងឺដោយពុំមានច្បាប់អនុញ្ញាតពីក្រសួងសុខាភិបាល។ រហូតមកទល់ពេលនេះ អ្នកផ្ទុកមេរោគអេដស៍នៅឃុំរកា បានកើនឡើងដល់ចំនួន ២៩២នាក់ហើយ ក្នុងនោះមានអ្នកស្លាប់ចំនួន ១១នាក់៕
|
2015-12-10T16:05:00+07:00
|
rfa.org
|
https://www.rfa.org/khmer/news/health/villager-living-with-hiv-concerns-of-lacking-of-medicine-12102015035403.html
|
9ba55815-c8a1-490c-81d2-d41cc0da3ef2
|
មន្ទីរសុខាភិបាលខេត្តសៀមរាបបិទគ្លីនិកឯកជនរបស់ជនជាតិចិនមួយកន្លែងនៅស្រុកក្រឡាញ់
|
មន្ត្រីមន្ទីរសុខាភិបាលខេត្តសៀមរាប បានសហការជាមួយសមត្ថកិច្ច ចុះទៅបិទគ្លីនិកព្យាបាលជំងឺខុសច្បាប់មួយកន្លែង ដែលជារបស់ជនជាតិចិន នៅស្រុកក្រឡាញ់ ចម្ងាយប្រមាណ ៧០គីឡូម៉ែត្រភាគខាងលិចពីទីរួមខេត្តសៀមរាប កាលពីថ្ងៃទី៨ ខែធ្នូ។ ក្នុងពេលចុះអនុវត្តច្បាប់បិទកន្លែងទទួលព្យាបាលជំងឺនោះ មន្ត្រីជំនាញបានដកហូតយកថ្នាំពេទ្យច្រើនប្រភេទចំនួនជាង ១ម៉ឺន ៤ពាន់គ្រាប់ ព្រមទាំងសេរ៉ូមជាង ៣២០ដបទៀត។ មន្ត្រីមន្ទីរសុខាភិបាលខេត្តសៀមរាប បានអះអាងថា គ្លីនិកមួយកន្លែងដែលមានស្ត្រីជនជាតិចិនម្នាក់បើកព្យាបាលជំងឺដោយរកកម្រៃពីអ្នកភូមិជនបទនៅស្រុកក្រឡាញ់ គឺពុំមានច្បាប់អនុញ្ញាតទាំងកន្លែងព្យាបាល ឯគ្រូពេទ្យទៀតសោត ក៏មិនមានលិខិតទទួលស្គាល់ពីសមាគមគ្រូពេទ្យកម្ពុជា ទេ។ ដោយសារការរកឃើញបែបនេះ មន្ត្រីមន្ទីរសុខាភិបាលខេត្តសៀមរាប បានសហការជាមួយកម្លាំងសមត្ថកិច្ច ចុះទៅបិទគ្លីនិកឯកជនមួយនោះ ព្រមទាំងដកហូតយកថ្នាំពេទ្យជាង ១ម៉ឺន ៤ពាន់គ្រាប់ និងសេរ៉ូមជាង ៣២០ដបទៀត ដែលនាំចូលមកព្យាបាលដោយខុសច្បាប់ កាលពីព្រឹកថ្ងៃទី៨ ខែធ្នូ កន្លងទៅ។ ប្រធានមន្ទីរសុខាភិបាលខេត្តសៀមរាប គឺលោកវេជ្ជបណ្ឌិត ក្រូស សារ៉ាត់។ លោកមានប្រសាសន៍នៅរសៀលថ្ងៃពុធ ទី៩ ខែធ្នូ ថា ទាំងគ្លីនិកដែលទទួលព្យាបាលអ្នកជំងឺនោះ គឺមិនមានសុំច្បាប់អនុញ្ញាតពីក្រសួងសុខាភិបាល ទេ ឯស្ត្រីជនជាតិចិនម្នាក់ដែលជាអ្នកព្យាបាលជំងឺ ក៏មិនមានលិខិតទទួលស្គាល់វិជ្ជាជីវៈពីសមាគមគ្រូពេទ្យកម្ពុជា ដែរ។ លោក ក្រូស សារ៉ាត់ បញ្ជាក់ថា មន្ទីរសុខាភិបាលខេត្តសៀមរាប មិនអាចអនុញ្ញាតឲ្យគ្លីនិកឯកជនបែបនេះ បន្តទទួលព្យាបាលជំងឺប្រជាពលរដ្ឋខ្មែរតទៅទៀតទេ៖ ។ ប្រជាពលរដ្ឋមួយចំនួនដែលរស់នៅជិតកន្លែងព្យាបាលរបស់ស្ត្រីជនជាតិចិនម្នាក់នោះ ឲ្យដឹងថា ឧបករណ៍ខ្លះដែលគេយកទៅព្យាបាល គឺមិនសូវមានអនាម័យត្រឹមត្រូវទេ ហើយគ្លីនិកនោះពេលខ្លះក៏ទទួលធ្វើការងារដែលច្បាប់ហាមឃាត់ដែរ ដូចជា សេវារំលូតកូន បើទោះបីជាស្ត្រីខ្លះមានផ្ទៃពោះរហូតដល់ ៩ខែហើយក៏ដោយ ក៏គេហ៊ានរំលូតដែរ ឲ្យតែសាមីខ្លួនឲ្យប្រាក់ថ្លៃព្យាបាលខ្ពស់។ អនុប្រធានមន្ទីរសុខាភិបាល ខេត្តសៀមរាប ដែលចុះទៅអនុវត្តការបិទគ្លីនិកនោះ លោក អ៊ាប ប៊ុនលឿន មានប្រសាសន៍ថា លោកបានសម្រេចបិទកន្លែងព្យាបាលខុសច្បាប់នេះជាស្ថាពរ ព្រមទាំងដកហូតយកថ្នាំ និងសេរ៉ូមទាំងអស់។ ចំណែកឯអ្នកពាក់ព័ន្ធនឹងគ្លីនិកនេះមួយចំនួនទៀត នឹងប្រគល់ឲ្យសមត្ថកិច្ចនាំយកទៅសាកសួរបន្ត៖ ។ គ្លីនិកឯកជនទទួលព្យាបាលអ្នកជំងឺនៅទីជនបទមួយនេះ បានជ្រកនៅក្រោមស្លាករបស់សមាគមគ្រូពេទ្យគុណធម៌ ដែលជាអង្គការក្រៅរដ្ឋាភិបាលមួយមានច្បាប់អនុញ្ញាតពីក្រសួងមហាផ្ទៃ ឲ្យធ្វើសកម្មភាពតាំងតែពីឆ្នាំ២០០៦ មក ក៏ប៉ុន្តែអ្វីដែលខុស គឺលក្ខន្តិកៈរបស់សមាគមគ្រូពេទ្យគុណធម៌ ដែលក្រសួងមហាផ្ទៃ ចេញច្បាប់អនុញ្ញាតនោះ មានធ្វើសកម្មភាពតែដើរអប់រំ និងណែនាំប្រជាពលរដ្ឋឲ្យយល់ដឹងពីអនាម័យ និងការថែទាំសុខភាពប៉ុណ្ណោះ មិនទទួលព្យាបាលជំងឺទេ។ ទោះយ៉ាងនេះក្ដី ស្ត្រីជនជាតិចិន ដែលជាម្ចាស់គ្លីនិកនេះ បានត្រឹមតែឈរមើលអាជ្ញាធរបិទកន្លែងរបស់គេ ប៉ុន្តែមិនហ៊ានបញ្ចេញប្រតិកម្មអ្វីឡើយ៕
|
2015-12-09T18:05:00+07:00
|
rfa.org
|
https://www.rfa.org/khmer/news/health/Health-Department-in-Siemreap-closed-one-Chinese-clinic-12092015054736.html
|
03be9275-149b-4c19-ae03-ec184e9f38a0
|
អាជ្ញាធរស្រុកស្នួលអំពាវនាវអ្នកពុលស្រាសនិងសាច់ឆ្កែទៅព្យាបាលនៅមន្ទីរពេទ្យ
|
អាជ្ញាធរស្រុកស្នួល ប្រកាសឲ្យពលរដ្ឋប្រុងប្រយ័ត្នចំពោះការបរិភោគសាច់ឆ្កែ បន្ទាប់ពីចំនួនអ្នកស្លាប់កើនឡើង ៥នាក់ និងបានបញ្ជូនទៅសង្គ្រោះនៅមណ្ឌលសុខភាពស្រុកស្នួល ជាង ៤០នាក់ទៀត។ អាជ្ញាធរប្រកាសបែបនេះ បន្ទាប់ពីមន្ត្រីជំនាញ បានសន្និដ្ឋានជាបឋមថា មនុស្សស្លាប់ និងកំពុងជួយសង្គ្រោះនៅមន្ទីរពេទ្យនេះ បណ្ដាលមកពីអ្នកភូមិបរិភោគសាច់ឆ្កែមានសារធាតុពុល អំឡុងពេលពួកគេបានពិសាកំដររោងបុណ្យ។ អាជ្ញាធរស្រុកស្នួល ឲ្យដឹងនៅថ្ងៃទី៨ ខែធ្នូ ថា អាជ្ញាធរ និងមន្ត្រីជំនាញនៃមន្ទីរសុខាភិបាល កំពុងអង្កេតពីមូលហេតុបណ្ដាលឲ្យមនុស្ស ៥នាក់ស្លាប់ និងជាច្រើននាក់ផ្សេងទៀតពុល។ អធិការស្រុកស្នួល លោក ចាន់ សុខគីង កត់សម្គាល់ថា កាលពីថ្ងៃទី៦ ធ្នូ អ្នកភូមិម្នាក់បានទិញឆ្កែមួយក្បាល ដែលគេបំពុលឲ្យស្លាប់មកបរិភោគ។ បន្ទាប់ពីបរិភោគរួច ពលរដ្ឋមានអាការៈចុកពោះ ក្អួត និងវិលមុខ។ លោកថា បន្ទាប់ពីមានបុរសម្នាក់ស្លាប់ ដែលការស្លាប់នេះ អ្នកភូមិនៅមិនទាន់ដឹងពីមូលហេតុបណ្ដាលមកពីអ្វីនោះឡើយ។ គ្រួសារបុរសដែលស្លាប់ បានយកសាច់ឆ្កែដដែលឲ្យភ្ញៀវដែលចូលរួមពិធីបុណ្យសពបុរសនោះ បរិភោគទៀត ក៏បង្កឲ្យអ្នកភូមិពីរនាក់ទៀតពុលស្លាប់ និងជាច្រើននាក់មានអាការៈមិនប្រក្រតី។ លោកថា នគរបាលកំពុងស្រាវជ្រាវ និងធ្វើកោសល្យវិច័យសាច់ឆ្កែដែលគេបំពុលស្លាប់ និងស្រាក្នុងពិធីបុណ្យសពមួយនេះ ឋិតនៅភូមិស្នួលកើត ឃុំស្នួល ស្រុកស្នួល៖ ។ ការពុលសាច់ឆ្កែនេះ ធ្វើឲ្យអ្នកភូមិស្លាប់ជាបន្តបន្ទាប់រហូតដល់ល្ងាចថ្ងៃទី៨ ខែធ្នូ មានពលរដ្ឋ ៥នាក់ហើយបានស្លាប់។ ចំនួនពលរដ្ឋដែលមានអាការៈមិនប្រក្រតី ៤៣នាក់ បានសម្រាកព្យាបាលនៅមណ្ឌលសុខភាពស្រុកស្នួល។ បន្ទាប់ពីការព្យាបាលអ្នកភូមិទាំងនោះ បានវិលត្រឡប់មកគេហដ្ឋានវិញជាបណ្ដើរៗ។ នគរបាលស្រុកស្នួល នៅមិនទាន់ជូនដំណឹងដល់គ្រួសារជនរងគ្រោះ អំពីលទ្ធផលនៃការស្រាវជ្រាវរបស់មន្ត្រីជំនាញនៃមន្ទីរសុខាភិបាល ពីមូលហេតុនៃការស្លាប់ និងជាច្រើននាក់កំពុងសង្គ្រោះ ថាបណ្ដាលមកពីមូលហេតុអ្វីឲ្យប្រាកដនោះទេ បើក្រៅពីការសង្ស័យថា មកពីពុលសាច់ឆ្កែនោះ។ អភិបាលស្រុកស្នួល លោក គង់ គឹមនី កត់សម្គាល់ថា អាការៈនៃអ្នកជំងឺដែលស្លាប់ចំនួន ៥នាក់ បន្ទាប់ពីបរិភោគសាច់ឆ្កែ មានសភាពបែកពពុះមាត់ និងចុកពោះ ហាក់បីដូចជាត្រូវថ្នាំពុល។ លោកថា អ្នកភូមិពីរនាក់ស្លាប់ជាបន្តទៀតកាលពីយប់ថ្ងៃទី៧ ខែធ្នូ ដោយសារតែពួកគាត់មិនមកព្យាបាលនៅមណ្ឌលសុខភាពស្រុកស្នួល។ លោកបន្តថា អាជ្ញាធរស្រុកបានជូនដំណឹងដល់អាជ្ញាធរមូលដ្ឋាន ឲ្យចូលរួមផ្សព្វផ្សាយករណីនេះដល់អ្នកភូមិ ឲ្យប្រុងប្រយ័ត្នបរិភោគសាច់ឆ្កែដែលគេបំពុល ដើម្បីទប់ស្កាត់កុំឲ្យករណីនេះកើតឡើងជាថ្មីទៀត។ លោកថា អាជ្ញាធរបានជូនដំណឹងដល់អ្នកដែលចូលរួមកំដរបុណ្យសពទាំងអស់ មកពិនិត្យសុខភាពនៅមណ្ឌលសុខភាពស្រុកស្នួល ជាកំហិត៖ ។ មន្ត្រីស៊ើបអង្កេតនៃសមាគមអាដហុក (ADHOC) ខេត្តក្រចេះ លោក ឌិន ខន្នី ស្នើឲ្យអាជ្ញាធរ និងមន្ត្រីជំនាញនៃមន្ទីរសុខាភិបាលខេត្តក្រចេះ ស្រាវជ្រាវពីឫសគល់ និងផ្សព្វផ្សាយពីលទ្ធផលនៃការរកឃើញពីមូលហេតុឲ្យជាក់លាក់ទាក់ទិនករណីនេះ ជាពិសេសគ្រួសារជនរងគ្រោះ ដើម្បីជាសញ្ញាបង្ហាញពីការប្រុងប្រយ័ត្ន ចៀសវាងកុំឲ្យកើតមានបាតុភាពនេះជាថ្មីទៀត៖ ។ ករណីពុលស្លាប់ និងជាច្រើននាក់មានអាការៈមិនប្រក្រតីនៅខេត្តក្រចេះ កើតមានជាលើកទីពីរហើយ។ កាលពីថ្ងៃទី២០ ខែវិច្ឆិកា ឆ្នាំ២០១៥ កន្លងទៅ ពលរដ្ឋរស់នៅភូមិចារថ្នោល ឃុំសំបូរ នៃស្រុកសំបូរ ចំនួន ២នាក់ស្លាប់ និងជាង ៣០នាក់ផ្សេងទៀតបានបញ្ជូនទៅសង្គ្រោះនៅមណ្ឌលសុខភាពស្រុកសំបូរ ដោយសង្ស័យថា ពលរដ្ឋទាំងនោះពុលស្រាស អំឡុងពេលពួកគាត់បានពិសាកំដរបុណ្យក្នុងភូមិ៕
|
2015-12-08T16:05:00+07:00
|
rfa.org
|
https://www.rfa.org/khmer/news/health/die-by-poisioned-dog-meat-and-wine-12082015040419.html
|
659be62b-b525-42bf-ba68-a9e98ed52dab
|
អ្នកភូមិសន្ទូចខេត្តកំពង់ឆ្នាំងត្អូញត្អែរពីបញ្ហាក្លិនស្អុយនិងផ្សែងពីការដុតសំរាម
|
អ្នកភូមិសន្ទូច នៃឃុំស្រែថ្មី ស្រុករលាប្អៀរ ខេត្តកំពង់ឆ្នាំង ត្អូញត្អែរពីបញ្ហាក្លិនស្អុយ និងផ្សែងឆួលពីការដុតសំរាមនៅក្បែរផ្ទះពួកគាត់។ ប្រជាពលរដ្ឋ ស្នើឲ្យអាជ្ញាធរបង្វែរទិសដៅចាក់សំរាម ឬមានវិធានការកាត់បន្ថយផលរំខាននានាពីបញ្ហាសំរាមនេះ ចំពោះការរស់នៅប្រចាំថ្ងៃរបស់ពួកគាត់។ ក្រុមអ្នកភូមិដែលមានផ្ទះតូចធំនៅមិនឆ្ងាយប៉ុន្មានពីរណ្ដៅចាក់សំរាមទំហំប្រមាណ ២ហិកតារ ឲ្យដឹងនៅថ្ងៃទី៥ ខែធ្នូ ថា រយៈពេលពីរ ឬបីឆ្នាំហើយ ដែលពលរដ្ឋជាង ១០គ្រួសារឋិតនៅក្បែររណ្ដៅសំរាមជាងគេ ស៊ូទ្រាំរស់នៅក្រោមក្លិនស្អុយ និងសត្វរុយច្រើននៅរដូវវស្សា ឬមានភ្លៀងធ្លាក់។ ចំណែកនៅរដូវប្រាំង មានក្លិនស្អុយឆួលលាយឡំនឹងផ្សែងហុយទ្រលោម ដោយការដុតសំណល់ថង់ប្លាស្ទិក។ កំពុងអង្គុយដាំបាយនៅក្នុងខ្ទមដាំស្លតូចមួយនៅមុខផ្ទះ នៃភូមិសន្ទូច គឺលោកស្រី សៀ ម៉ៅ ត្អូញថា កាកសំណល់ ឬថង់ប្លាស្ទិកត្រូវបានគេដុតហុយទ្រលោមទាំងយប់ទាំងថ្ងៃ នៅពេលគ្មានភ្លៀងធ្លាក់ ឬនៅរដូវប្រាំង។ លោកស្រីថា បងប្អូន និងក្មួយដែលនៅផ្ទះក្បែរគ្នាលំបាកឡើងលើផ្ទះសម្រាកនៅពេលយប់ ដោយសារតែមានក្លិនស្អុយ និងផ្សែងហុយបក់បោកចូលក្នុងផ្ទះរបស់ពួកគាត់៖ ។ ចំណែកស្ត្រីវ័យប្រមាណ ៦០ឆ្នាំម្នាក់ដែលមានផ្ទះឋិតនៅចម្ងាយប្រមាណ ៦០ម៉ែត្រពីរណ្ដៅចាក់សំរាមនោះ ថ្លែងក្នុងលក្ខខណ្ឌសុំមិនបញ្ចេញឈ្មោះថា បញ្ហាសំរាម ក្រុមពលរដ្ឋធ្លាប់រាយការណ៍ទៅអាជ្ញាធរភូមិ និងឃុំ ដើម្បីដោះស្រាយជាញយដងហើយ ប៉ុន្តែមិនឃើញមានវិធានការបញ្ចៀស ឬកាត់បន្ថយបញ្ហាក្លិនស្អុយនេះទាំងស្រុងទេ។ លោកស្រីថា ឡានសំរាមចាប់ផ្ដើមដឹកសំរាមយកទៅចាក់ទីនោះទាំងយប់ទាំងថ្ងៃឡើងវិញ អស់រយៈពេលជាងមួយខែហើយ បន្ទាប់ពីស្ងាត់មួយរយៈពេលខ្លី៖ ។ ឆ្លើយតបបញ្ហានេះ អនុប្រធានមន្ទីរបរិស្ថានខេត្តកំពង់ឆ្នាំង ទទួលបន្ទុកការអប់រំ និងត្រួតពិនិត្យការបំពុល គឺលោក គឹម ច័ន្ទបូផាត ថ្លែងថា បច្ចុប្បន្នមានអនុក្រឹត្យមួយបានហាមមិនឲ្យដុតសំណល់ប្លាស្ទិក ព្រោះវាបង្កឲ្យមនុស្សមានជំងឺរលាកច្រមុះ ឬបំពង់ក ជាពិសេសទៅលើក្មេង និងស្ត្រីមានផ្ទៃពោះ អាចនាំឲ្យវិលមុខ ឬក្អួតចង្អោរ។ លោកថា កាកសំណល់ ឬសំរាម ទាមទារឲ្យមានការវេចខ្ចប់ និងបែងចែកឲ្យបានត្រឹមត្រូវទៅតាមប្រភេទរបស់វា ដូចជាសំរាមសរីរាង្គ និងអសរីរាង្គ គួរតែបែងចែកឲ្យដាច់ពីគ្នា ហើយទុកដាក់ឲ្យបានត្រឹមត្រូវ៖ ។ លោកបញ្ជាក់ថា ទីតាំងចាក់សំរាមថ្មី គ្រោងស្ថាបនាតាមលក្ខណៈបច្ចេកទេសមានស្តង់ដារត្រឹមត្រូវលើទំហំដីជាង ១០ហិកតារ នៅជើងភ្នំថ្លុកត្របែង ដែលមានចម្ងាយប្រមាណ ១០គីឡូម៉ែត្រពីក្រុងកំពង់ឆ្នាំង ក្រោមជំនួយរបស់កម្មវិធីអភិវឌ្ឍន៍សហប្រជាជាតិ ហៅកាត់ថា យូ.អិន.ឌី.ភី (UNDP)។ ភាគីអាជ្ញាធរ មិនទាន់ហ៊ានសន្និដ្ឋានយ៉ាងណាទេ ប៉ុន្តែម្ចាស់ជំនួយថាអាចនឹងចាប់ផ្ដើមគម្រោងនេះនៅដើមឆ្នាំ២០១៦៕
|
2015-12-06T09:25:00+07:00
|
rfa.org
|
https://www.rfa.org/khmer/news/health/Rubbish-12052015212033.html
|
5d3ebba2-b346-4261-9c00-17783a9dbed3
|
អង្គការ Operation Asha ជ្រើសរើសតំណាងអ្នកសម្របសម្រួលជំងឺរបេងតាមសហគមន៍
|
អង្គការ អប់ភើរេហ្សិន អាហ្សា (Operation Asha) នៅព្រឹកថ្ងៃទី៣ ធ្នូ បានរៀបចំជ្រើសរើសតំណាងសម្របសម្រួលជំងឺរបេងតាមសហគមន៍នៅក្រុងភ្នំពេញ ដើម្បីជួយសម្រួលដល់ប្រជាពលរដ្ឋនៅតាមសហគមន៍ដែលមានផ្ទុកមេរោគរបេង និងជំងឺរបេងបានទាន់ពេលវេលា។ មន្ត្រីជាន់ខ្ពស់រដ្ឋាភិបាលលើកឡើងថា តំណាងអ្នកសម្របសម្រួលតាមសហគមន៍គឺមានពិតប្រយោជន៍សម្រាប់ពលរដ្ឋ និងអាចជួយពង្រឹងគុណភាពវិស័យសុខាភិបាល។ តំណាងសម្របសម្រួលជំងឺរបេងតាមសហគមន៍ មានតួនាទីពន្យល់ប្រជាជនឱ្យចេះការពារសុខភាព ដើម្បីកុំឱ្យឆ្លងជំងឺរបេង និងសម្រួលការរកសេវាព្យាបាលជំងឺរបេងបានទាន់ពេលវេលាដោយគ្រូពេទ្យដែលមានឯកទេសត្រឹមត្រូវ។ នាយកម្មវិធីអង្គការ អាហ្សា ប្រចាំកម្ពុជា លោកវេជ្ជបណ្ឌិត រិន សំណាង មានប្រសាសន៍ថា កម្ពុជាត្រូវបានអង្គការសុខភាពពិភពលោកចាត់ជាប្រទេសមួយក្នុងចំណោមប្រទេសទាំង ២២ ក្នុងពិភពលោកដែលមានបន្ទុកជំងឺរបេងធ្ងន់ធ្ងរ។ លោកបន្តថា នៅឆ្នាំ១៩៩៧ ក្រុមអ្នកជំនាញការនៃអង្គការសុខភាពពិភពលោកបានប៉ាន់ប្រមាណថា ៦៤% នៃប្រជាជនកម្ពុជា មានផ្ទុកមេរោគរបេង។ ប៉ុន្តែនៅក្នុងអំឡុងពីរទសវត្សរ៍កន្លងទៅនេះ អត្រាអ្នកឈឺ នឹងស្លាប់ដោយសារជំងឺរបេងនៅកម្ពុជា មានការធ្លាក់ចុះ។ ការវាយតម្លៃរបស់អង្គការសុខភាពពិភពលោកបញ្ជាក់ថា កម្ពុជាអាចនឹងសម្រេចបានគោលដៅអភិវឌ្ឍន៍សហស្សវត្សនៅដំណាច់ឆ្នាំ២០១៥ ស្ដីពីការកាត់បន្ថយឱ្យបានពាក់កណ្ដាលនូវអត្រាប្រេវ៉ាឡង់ និងអត្រាស្លាប់ដោយសារជំងឺរបេង។ នាយកកម្មវិធីអង្គការ អាហ្សា ប្រចាំកម្ពុជា លោកវេជ្ជបណ្ឌិត រិន សំណាង មានប្រសាសន៍ថា ដើម្បីសម្រេចបានគោលដៅអភិវឌ្ឍន៍សហស្សវត្សនៅដំណាច់ឆ្នាំ២០១៥ ស្តីពីការកាត់បន្ថយឱ្យបានពាក់កណ្ដាលនៅអត្រាប្រេវ៉ាឡង់ និងអត្រាស្លាប់ដោយសារជំងឺរបេងបាន លុះត្រាណាតែមានការចូលរួមពីប្រជាពលរដ្ឋដែលមានជំងឺរបេងគ្រប់រូប។ អ្នកជំងឺត្រូវរាយការណ៍ជូនមន្ត្រីសុខភាពនៅតាមណ្ឌលសុខភាព ឬតំណាងប្រឹក្សាយោបល់ស្ដីពីជំងឺរបេងតាមសហគមន៍។ លោកវេជ្ជបណ្ឌិត រិន សំណាង៖ ។ លោកវេជ្ជបណ្ឌិតបន្តថា ការបង្កើតតំណាងប្រឹក្សាយោបល់តាមសហគមន៍ គឺជាដំណោះស្រាយដ៏ល្អមួយសម្រាប់បង្រៀនប្រជាជនយល់ដឹងពីជំងឺរបេង និងលើកទឹកចិត្តឱ្យគាត់មករកសេវាព្យាបាលជំងឺរបេងនៅមណ្ឌលសុខភាព និងមន្ទីរសាធារណផ្សេងៗ ដោយត្រូវជៀសវាងទៅព្យាបាលនៅតាមគ្លីនិកឯកជន។ តំណាងប្រឹក្សាយោបល់តាមសហគមន៍ស្ដីពីជំងឺរបេង និងជាជនរងគ្រោះដោយសារជំងឺរបេងខួរក្បាលលោកវេជ្ជបណ្ឌិត ឈឿន សារុន លើកឡើងថា សព្វថ្ងៃពលរដ្ឋកម្ពុជា មិនទាន់ទទួលបានព័ត៌មានច្បាស់ស្ដីពីការព្យាបាលជំងឺរបេងនោះទេ។ នៅពេលពួកគាត់សង្ស័យថា មានជំងឺរបេង ពលរដ្ឋទៅរកសេវាព្យាបាលនៅមន្ទីរពេទ្យឯកជន លុះការព្យាបាលមិនជាសះស្បើយទើបគាត់ទៅរកមន្ទីរពេទ្យរដ្ឋ។ ប្រការនេះព្រោះគាត់មិនដឹងថា មន្ទីរពេទ្យរដ្ឋមានសេវាព្យាបាលជំងឺរបេង ឬគិតមន្ទីរពេទ្យរដ្ឋព្យាបាលគ្មានប្រសិទ្ធភាព។ លោកវេជ្ជបណ្ឌិត ឈឿន សារុន៖ ។ អនុប្រធានមជ្ឈមណ្ឌលកម្ចាត់រោគរបេង និងហង់សិន អ្នកស្រីវេជ្ជបណ្ឌិត ខ្លឹង ផល្លី មានប្រសាសន៍ថា ជំងឺរបេងនៅកម្ពុជា ព្យាបាលមិនអស់លុយនោះទេ។ ពលរដ្ឋអ្នកទាំងអស់នៅពេលសង្ស័យថា ខ្លួនមានជំងឺរបេង សូមទៅពិនិត្យកំហាកនៅមណ្ឌលសុខភាព និងមន្ទីរពេទ្យបង្អែកខេត្តដែលលោកអ្នករស់នៅ។ អ្នកស្រីវេជ្ជបណ្ឌិត ខ្លឹង ផល្លី៖ ។ អ្នកវេជ្ជបណ្ឌិតពន្យល់ថា ជំងឺរបេងមិនមែនជាជំងឺតំណពូជនោះទេ ប៉ុន្តែជាប្រភេទជំងឺឆ្លង។ ម្យ៉ាងវិញទៀត មានតែជំងឺរបេងសួតទេ ដែលអាចឆ្លងតាមរយៈខ្យល់អាកាស និងការប៉ះពាល់នៃកំហាករបស់អ្នកជំងឺ៕
|
2015-12-04T12:10:00+07:00
|
rfa.org
|
https://www.rfa.org/khmer/news/health/tuberculosis-still-a-huge-problem-12032015235806.html
|
c051c404-35bb-4eab-b576-fe2d1164aeb7
|
វិធីថែរក្សាភ្នែកកុំឲ្យកើតជំងឺផ្សេងៗនៅរដូវក្ដៅ
|
ការពារកែវភ្នែករបស់អ្នក ដើម្បីអាចជៀសវាងកុំឲ្យភ្នែកប្រឈមនឹងការកើតជំងឺភ្នែកផ្សេងៗ គឺជាប្រការល្អប្រសើរសម្រាប់សុខភាពភ្នែក។ ជំងឺភ្នែកច្រើនប្រភេទ ងាយនឹងកើតលើលោកអ្នកដែលមិនយកចិត្តទុកដាក់ការពារ នៅពេលរដូវក្តៅចូលមកដល់។ តើលោកអ្នកគួរថែរក្សាភ្នែកដោយរបៀបណា ដើម្បីកុំឲ្យកើតជំងឺភ្នែកក្នុងរដូវក្តៅ? ជំងឺភ្នែកស្ងួត ជំងឺកន្ទុយថ្លែន និងជំងឺភ្នែកក្រហម គឺងាយកើតណាស់នៅក្នុងរដូវក្តៅ។ តើមូលហេតុអ្វីខ្លះដែលបណ្ដាលឲ្យលោកអ្នកកើតជំងឺភ្នែកស្ងួត? ជំងឺភ្នែកស្ងួត គឺបណ្ដាលមកពីកម្រិតបរិមាណទឹកភ្នែកដែលចិញ្ចឹមភ្នែកមិនគ្រប់គ្រាន់។ ជំងឺនេះអាចកើតមានចំពោះមនុស្សគ្រប់វ័យ ពិសេសស្ត្រីដែលអស់រដូវ។ ជាធម្មតា ទឹកភ្នែកផលិតចេញពីក្រពេញតូចៗនៃភ្នាសភ្នែក និងក្រពេញត្របកភ្នែក។ នៅពេលការផលិតទឹកភ្នែកធ្លាក់ចុះ ដែលអាចធ្វើឲ្យលោកអ្នករមាស់ភ្នែក រកាំភ្នែកដូចកម្ទេចចូលភ្នែក ចាញ់ពន្លឺ និងអាចបណ្ដាលឲ្យមើលរូបភាពផ្សេងៗមិនបានច្បាស់ល្អ និងឃើញពណ៌សអន្លាយ រកាំក្រហាយ មានទឹកភ្នែកហូរម្តងម្កាល និងមានអាការៈឈឺអួលក្នុងគ្រាប់ភ្នែក។ តាមទ្រឹស្ដីវេជ្ជសាស្ត្របញ្ជាក់ថា ការប្រែប្រួលបរិស្ថានដោយការឡើងកម្ដៅខ្លាំង ការប៉ះខ្យល់ខ្លាំង ជាអាទិ៍ ការប៉ះខ្យល់ម៉ាស៊ីនត្រជាក់ ការស្ថិតនៅមុខកង្ហារ ឬការធ្វើដំណើរទៅណាមកណាដោយមិនពាក់វ៉ែនតាការពារកម្ដៅថ្ងៃ ការបណ្តោយឲ្យខ្យល់ និងដីហុយចូលភ្នែក គឺជាហេតុអាចបណ្ដាលឲ្យលោកអ្នកប្រឈមនឹងជំងឺភ្នែកស្ងួត។ បន្ថែមពីលើនេះ ការពាក់ខោនធិកឡែន (Contact lens) លើកែវភ្នែកយូរមិនមានការថែទាំត្រឹមត្រូវ ការមើលកុំព្យូទ័រ និងការមើលសៀវភៅយូរ ក៏ជាកត្តាអាចបណ្ដាលឲ្យលោកអ្នកប្រឈមនឹងការកើតជំងឺភ្នែកស្ងួតដែរ។ ដើម្បីការពារកុំឲ្យកើតជំងឺភ្នែកស្ងួត លោកអ្នកគប្បីទទួលទានដំណេកឲ្យបានគ្រប់គ្រាន់ ឧស្សាហ៍លុបលាងមុខរាល់ពេលមានអារម្មណ៍ថាស្ងួតភ្នែក ចៀសវាងភ្នែកត្រូវខ្យល់ និងកម្ដៅថ្ងៃខ្លាំង។ រៀងរាល់ពេលធ្វើដំណើរ គប្បីពាក់មួកការពារដែលមានរបាំងការពារភ្នែក ឬវ៉ែនតាដើម្បីការពារកុំឲ្យខ្យល់ប៉ះភ្នែកខ្លាំង។ លោកអ្នកត្រូវទទួលទានទឹកដែលមានសារជាតិរ៉ែឲ្យបានគ្រប់គ្រាន់ ហើយទទួលទានបន្លែបៃតង ដូចជាស្លឹកម្រុំ ស្លឹកបាស ត្រួយល្ពៅ និងត្រូវការទទួលទានបន្លែផ្លែឈើ មានជាអាទិ៍ផ្លែស្វាយ ល្ហុងទុំ ការ៉ុត និងខ្នុរ ជាដើម ឲ្យបានច្រើន ដើម្បីឲ្យសារជាតិចិញ្ចឹមភ្នែក និងភ្នែកមានសុខភាពល្អ។ រីឯជំងឺភ្នែកក្រហមវិញ ប្រធានអគារភ្នែកនៃមន្ទីរពេទ្យព្រះកេតុមាលា លោកចក្ខុបណ្ឌិត ហេង ច្រាង មានប្រសាសន៍ថា រដូវក្តៅក៏អាចបណ្ដាលឲ្យលោកអ្នកប្រឈមនឹងការកើតជំងឺភ្នែកក្រហមដែរ។ ជាធម្មតា ជំងឺភ្នែកក្រហមអាចស្ដែងចេញជារោគសញ្ញាក្រហមនៅជុំវិញប្រស្រីភ្នែក ឬត្របកភ្នែក មានអាការៈហៀរទឹកភ្នែកខ្លាំង ក្រោយពីងើបពីដំណេកមានក្រមរជាប់នឹងរោមភ្នែក មានអាចម៍ភ្នែក និងរមាស់ភ្នែក ក្រហាយភ្នែក ភ្នែកស្រវាំង និងភ្នែកចាញ់ពន្លឺ ជាដើម។ លោកចក្ខុបណ្ឌិតពន្យល់ថា ជំងឺនេះគឺបណ្ដាលមកពីបាក់តេរី វីរុស ការប៉ះទង្គិចនឹងសារធាតុគីមីផ្សេងៗ និងអាចបណ្ដាលមកពីអាល្លែកហ្ស៊ីនឹងធាតុអាកាសផងដែរ៖ «»។ លោកចក្ខុបណ្ឌិតបន្ថែមថា ការបណ្ដែតបណ្តោយឲ្យភ្នែកត្រូវនឹងពន្លឺកាំរស្មីយូវី (UV) ពីព្រះអាទិត្យខ្លាំង ដោយមិនពាក់វ៉ែនតាការពារពន្លឺថ្ងៃ គឺងាយប្រឈមមុខនឹងជំងឺដុះកន្ទុយថ្លែន។ ជុំវិញជំងឺកន្ទុយថ្លែននេះ អនុប្រធានមន្ទីរពេទ្យអង្គឌួង លោកចក្ខុបណ្ឌិត គង់ ពិសិដ្ឋ មានប្រសាសន៍ថា វាគឺជាកោសិកាសាច់ដែលដុះចេញពីភ្នាសស្តើងនៃគ្រាប់ភ្នែក ដោយមានសរសៃឈាមលាតសន្ធឹងទៅដល់កញ្ចក់ភ្នែក ហើយទ្រង់ទ្រាយនៃការដុះសាច់មានពណ៌ក្រហមលាយស។ លោកបញ្ជាក់ថា ជំងឺនេះកើតមានឡើងក្នុងតំបន់ក្តៅស្ងួត និងកខ្វក់ បណ្ដាលមកពីធូលីដីដែលហុយច្រើន។ ជំងឺនេះងាយកើតចំពោះកម្មករ កសិករ អ្នកធ្វើស្រែចម្ការ អ្នកនេសាទត្រី ដោយសារពួកគាត់ប៉ះពាល់នឹងពន្លឺថ្ងៃក្តៅខ្លាំង ខ្យល់ខ្លាំង និងប៉ះពាល់ធូលីដែលកខ្វក់ហុយចូលភ្នែកច្រើន។ តាមក្បួនវេជ្ជសាស្ត្រ ជំងឺនេះមិនអាចព្យាបាលជាសះស្បើយដោយថ្នាំខ្មែរបុរាណ ឬការស្តោះផ្លុំនោះឡើយ គឺមានតែគ្រូពេទ្យជំនាញផ្នែកភ្នែក ទើបអាចព្យាបាលជាសះស្បើយ។ មធ្យោបាយសាមញ្ញមួយចំនួនដែលលោកអ្នកអាចប្រើ ដើម្បីការពារសុខភាពភ្នែករបស់លោកអ្នក គឺការប្រើវ៉ែនតាជាវិធីដ៏ងាយស្រួល និងមានសុវត្ថិភាព។ មុនពេលពាក់វ៉ែនតា លោកអ្នកទៅប្រឹក្សាជាមួយលោកគ្រូពេទ្យភ្នែកដើម្បីពិនិត្យ និងធ្វើរោគវិនិច្ឆ័យបញ្ជាក់ថា លោកអ្នកមានបញ្ហាភ្នែក ឬអត់។ ត្រង់ចំណុចនេះ លោកចក្ខុបណ្ឌិត ហេង ច្រាង ពន្យល់ថា៖ «»។ បច្ចុប្បន្ន កុំព្យូទ័រមានតួនាទីយ៉ាងសំខាន់ក្នុងការធ្វើការ ដែលអ្នកខ្លះចាំបាច់ត្រូវប្រើកុំព្យូទ័រយូរ ៨-១០ម៉ោងក្នុងមួយថ្ងៃៗ ដែលជាហេតុបណ្ដាលឲ្យឈឺភ្នែក។ ដើម្បីចៀសវាងបញ្ហាឈឺភ្នែកពីការផ្ចង់មើល ឬព្រិលភ្នែកដោយសារការប្រឹងមើល លោកអ្នកគួរទុកឲ្យភ្នែកបានសម្រាកខ្លះ។ ជារៀងរាល់ ៣០នាទីនៃការប្រើប្រាស់កុំព្យូទ័រ លោកអ្នកគួរផ្អាកខ្លះដោយសម្លឹងមើលទៅបរិវេណឆ្ងាយៗ ដូចជា ក្រៅបង្អួចយ៉ាងតិច ៣-៥នាទី មុននឹងត្រឡប់មកធ្វើការវិញ ព្រោះអាចជួយកាត់បន្ថយអាការៈឈឺភ្នែកបាន។ ក្នុងករណីធូលីហុយចូលភ្នែក ហាមប្រើដៃញីភ្នែក ព្រោះនឹងធ្វើឲ្យធូលីកប់ណែននៅក្នុងកញ្ចក់ភ្នែក។ លោកអ្នកគួរបិទភ្នែក និងប៉ប្រិចភ្នែកវិញ ទឹកភ្នែកនឹងលាងសម្អាតធូលីចេញពីកែវភ្នែក ឬអាចបើកភ្នែកដាក់ក្នុងទឹកស្អាត ក៏អាចធ្វើឲ្យធូលីចេញពីកែវភ្នែកបាន។ លោកអ្នកគួរលាងដៃនឹងសាប៊ូឲ្យញឹកញាប់ក្រោយពេលចេញពីបន្ទប់ទឹក ឬកាន់វត្ថុកខ្វក់ ឬក្រោយពេលច្រូតស្រូវរួច ដើម្បីការពារកុំឲ្យមានធូលីដី មេរោគ និងបាក់តេរីដែលជាប់នឹងដៃចូលទៅក្នុងភ្នែក។ លោកអ្នក ត្រូវជៀសវាងការប្រើថ្នាំខ្មែរបុរាណ ការស្តោះផ្លុំដោយទឹកមាត់ដែលមានម្លូ ឬយកទឹកនោមលុបមុខដាច់ខាត ព្រោះអាចបណ្ដាលឲ្យភ្នែកលោកអ្នកប្រឈមមុខនឹងជំងឺ ហើយឈឺកាន់តែធ្ងន់ធ្ងរថែមទៀត៖ «»។ លោកអ្នក គួរទៅជួបប្រឹក្សាយោបល់ជាមួយគ្រូពេទ្យជំនាញផ្នែកភ្នែក ដើម្បីទទួលការព្យាបាលត្រឹមត្រូវ នៅពេលលោកអ្នកសង្ស័យថា លោកអ្នកមានបញ្ហាសុខភាពភ្នែក៕
|
2015-12-03T15:34:00+07:00
|
rfa.org
|
https://www.rfa.org/khmer/program/health/Eyes-Disease-Prevention-12032015032509.html
|
9b336329-a9b0-41d7-9046-52ac33b3f1b2
|
ពលរដ្ឋឃុំខ្វាវខេត្តសៀមរាបត្អូញត្អែររឿងដីហុយបណ្ដាលមកពីក្រុមហ៊ុនចិនបើកបរឡានធំៗ
|
ប្រជាពលរដ្ឋជាច្រើនគ្រួសាររស់នៅតាមបណ្ដោយផ្លូវក្រួសក្រហមក្នុងឃុំខ្វាវ ស្រុកជីក្រែង កំពុងទទួលរងការប៉ះពាល់សុខភាព ព្រមទាំងសុវត្ថិភាពនៃការធ្វើដំណើរផង ដោយសារតែជារៀងរាល់ថ្ងៃ ធូលីដីដែលក្រាលលើផ្លូវមានសភាពហុយខ្លាំង។ វិបត្តិនេះ បានកើតមានឡើងតាំងតែពីឆ្នាំមុនរហូតមកដល់ពេលនេះ ចាប់តាំងពីមានក្រុមហ៊ុនចិន ប្រើរថយន្តធំៗបើកបរចូលទៅដឹកជញ្ជូនថ្មភ្នំចេញពីក្បែរតំបន់ដែលពួកគេរស់នៅ។ ប្រជាពលរដ្ឋជាច្រើនភូមិក្នុងឃុំខ្វាវ ចម្ងាយជាង ១០០គីឡូម៉ែត្រ ភាគឦសានពីទីរួមខេត្តសៀមរាប អំពាវនាវឲ្យមន្ត្រីជំនាញ និងអាជ្ញាធរពាក់ព័ន្ធ ជួយធ្វើអន្តរាគមន៍ទៅលើក្រុមហ៊ុនចិន ដែលកំពុងប្រើរថយន្តធំៗជាច្រើនគ្រឿង បើកបរដឹកថ្មជារៀងរាល់ថ្ងៃ ដោយធ្វើយ៉ាងណាកុំឲ្យដីហុយខ្លាំងតទៅទៀត។ បើពុំនោះទេ ពួកគេនឹងធ្វើការតវ៉ាបិទផ្លូវនេះនៅពេលណាមួយ។ ក្រុមអ្នកភូមិឲ្យដឹងថា ជារៀងរាល់ថ្ងៃ ក្រុមហ៊ុនចិន ដែលគេមិនស្គាល់ឈ្មោះ កំពុងប្រើរថយន្តធំដឹកជញ្ជូនថ្មចេញពីតំបន់ពួកគេរស់នៅ ទៅកាន់តំបន់ផ្សេងទៀត ធ្វើឲ្យផ្លូវលំក្រាលក្រួសក្រហមមួយខ្សែហុយដីខ្លាំង។ បុរសអ្នកភូមិខ្វាវ ម្នាក់ក្នុងចំណោមប្រជាពលរដ្ឋនៅតាមភូមិជាច្រើនទៀតនៃឃុំខ្វាវ គឺលោក ឡុង យាន។ លោកអះអាងកាលពីព្រឹកថ្ងៃអង្គារ ទី១ ខែធ្នូ ថា ក្រុមហ៊ុនចិន ដែលប្រើរថយន្តធំៗដឹកថ្ម បានធ្វើឲ្យដីហុយ រំខានដល់ការរស់នៅរបស់លោក និងអ្នកភូមិជាថ្មីទៀត។ បុរសដដែលឲ្យដឹងថា រូបលោក និងប្រជាពលរដ្ឋ កំពុងទទួលរងការប៉ះពាល់ការរស់នៅ និងសុខភាពយ៉ាងខ្លាំងពីដីហុយនេះ៖ ។ អ្នកភូមិឲ្យដឹងថា ប្រជាពលរដ្ឋច្រើនរយគ្រួសារដែលរស់នៅតាមភូមិបណ្ដោយផ្លូវលំក្រាលក្រួសក្រហមនេះ ចម្ងាយប្រហែល ៣០គីឡូម៉ែត្រ គឺសុទ្ធតែបានទទួលរងការប៉ះពាល់ដោយសារដីហុយជារៀងរាល់ថ្ងៃ។ កាលពីខែធ្នូ ឆ្នាំ២០១៤ កន្លងទៅ ក្រុមប្រជាពលរដ្ឋជាច្រើនភូមិនៅតាមបណ្ដោយផ្លូវលំក្រាលក្រួសក្រហមនោះ ធ្លាប់លើកគ្នាតវ៉ាបិទផ្លូវមិនឲ្យក្រុមហ៊ុនចិន ឈ្មោះ សៀងហៃ អាចបើករថយន្តធំៗឆ្លងកាត់ម្ដងមកហើយ ដោយសារតែធ្វើឲ្យដីហុយខ្លាំងនេះ ក៏ប៉ុន្តែបញ្ហាបានដោះស្រាយទៅវិញ បន្ទាប់ពីក្រុមហ៊ុនចិន ឈ្មោះ សៀងហៃ យកទឹកទៅស្រោចផ្លូវក្នុងមួយថ្ងៃ ៣ដង កុំឲ្យដីហុយ។ លុះក្រុមហ៊ុនចិន សៀងហៃ បានចេញទៅ ហើយប្ដូរក្រុមហ៊ុនចិនផ្សេងមកធ្វើការនៅកន្លែងនេះ ក៏បានបង្កឲ្យមានបញ្ហាដីហុយជាថ្មីទៀត។ ជំទប់ទី២ ឃុំខ្វាវ លោក វ៉ាត ណន ទទួលស្គាល់ថា រយៈពេល ៤-៥ថ្ងៃមកនេះ ឡានរបស់ក្រុមហ៊ុនចិនធំៗ បានបើកដឹកថ្មធ្វើឲ្យដីហុយខ្លាំង មិនត្រឹមតែធ្វើឲ្យប៉ះពាល់ដល់ការរស់នៅរបស់ប្រជាពលរដ្ឋប៉ុណ្ណោះទេ វាថែមទាំងធ្វើឲ្យកុមារជាច្រើនមិនទៅសាលារៀនទៀតផង។ ទោះយ៉ាងណា ជំទប់ទី២ ឃុំខ្វាវ បញ្ជាក់ថា លោកមិនមានសមត្ថភាពដើម្បីបញ្ឈប់បញ្ហាធ្វើឲ្យដីហុយនេះបានទេ។ គ្រូពេទ្យរបស់អង្គការសិទ្ធិមនុស្សលីកាដូ (LICADHO) លោក ញាណ សារិន សម្ដែងការព្រួយបារម្ភអំពីសុខភាពប្រជាពលរដ្ឋ ដែលកំពុងប៉ះពាល់ដោយសារដីហុយនេះ។ លោក ញាណ សារិន ពន្យល់ថា ឥទ្ធិពលនៃដីហុយ អាចធ្វើឲ្យប៉ះពាល់ដល់សុខភាពប្រជាពលរដ្ឋជាច្រើនផ្នែក ដូចជា រលាកបំពង់ក ច្រមុះ ប៉ះពាល់ដល់ប្រព័ន្ធផ្លូវដង្ហើម ព្រមទាំងភ្នែកផង៖ ។ ក្រៅពីដីហុយខ្លាំងបណ្ដាលឲ្យប៉ះពាល់ដល់សុខភាពជាច្រើនផ្នែកនេះ អ្នកភូមិក៏សម្ដែងក្ដីព្រួយបារម្ភទៅលើសុវត្ថិភាពនៅពេលធ្វើដំណើរដែរ។ អ្នកភូមិអះអាងថា កាលពីខែមុន អ្នកភូមិម្នាក់ត្រូវឡានកិនស្លាប់ នៅពេលកំពុងបើកម៉ូតូលើដងផ្លូវ ហើយដីហុយខ្លាំងមើលគ្នាមិនឃើញ៕
|
2015-12-01T17:25:00+07:00
|
rfa.org
|
https://www.rfa.org/khmer/news/health/villager-in-siemreap-complain-about-dusty-12012015051819.html
|
eb32aa5c-0fb1-458f-8ae3-1b3fdb5c47d3
|
សង្គមស៊ីវិលបារម្ភពីចរាចរណ៍គ្រឿងញៀនកើនឡើងពីឡាវមកកម្ពុជាតាមខេត្តស្ទឹងត្រែង
|
សង្គមស៊ីវិល និងពលរដ្ឋ បារម្ភពីការនាំចូលគ្រឿងញៀនពីប្រទេសឡាវ ឆ្លងតាមច្រករបៀងទាំងផ្លូវទឹក និងផ្លូវគោកមកកម្ពុជា។ ការបារម្ភនេះ បន្ទាប់ពីការចរាចរទីផ្សារផ្លូវងងឹតទាក់ទិនគ្រឿងញៀន និងករណីឃាត់ខ្លួនជនសង្ស័យបានកាន់តែច្រើន។ មន្ត្រីសង្គមស៊ីវិល ស្នើឲ្យរដ្ឋាភិបាលពង្រឹងយន្តការលើកទឹកចិត្តដល់ប្រជាពលរដ្ឋ ឲ្យចូលរួមរាយការណ៍ពីបទល្មើសគ្រឿងញៀនឲ្យបានគ្រប់គ្នា ព្រោះកន្លងមកយន្តការនេះពុំសូវមានប្រសិទ្ធភាពទេ។ មន្ត្រីសង្គមស៊ីវិល អំពាវនាវឲ្យរដ្ឋាភិបាលរកមធ្យោបាយបន្ថែម ដើម្បីទប់ស្កាត់ការហូរចូលគ្រឿងញៀនពីក្រៅប្រទេសឲ្យមានប្រសិទ្ធភាព។ ការអំពាវនាវនេះ ធ្វើឡើងខណៈដែលចំនួននៃអ្នកប្រើប្រាស់គ្រឿងញៀនកាន់តែកើនឡើង និងចំនួនជនសង្ស័យដែលត្រូវបានចាប់ខ្លួន ក៏កើនឡើងដែរ។ មន្ត្រីសម្របសម្រួលនៃសមាគមអាដហុក (ADHOC) ខេត្តស្ទឹងត្រែង លោក ហូ សំអុល មានប្រសាសន៍នៅថ្ងៃទី២៩ វិច្ឆិកា ថា ការហូរចូលគ្រឿងញៀន និងចំនួនអ្នកប្រើប្រាស់ ព្រមទាំងចំនួននៃការបង្ក្រាបក៏កាន់តែកើនឡើងពីមួយឆ្នាំទៅមួយឆ្នាំ។ លោកថា ករណីនេះជាសញ្ញាបង្ហាញឲ្យឃើញពីការបង្ក្រាបរបស់រដ្ឋាភិបាល ហាក់មិនទាន់មានភាពប្រសើរនៅឡើយ។ លោកអំពាវនាវឲ្យសមត្ថកិច្ច ពង្រឹងកិច្ចសហប្រតិបត្តិការបង្ក្រាបគ្រឿងញៀនជាមួយអ្នកពាក់ព័ន្ធ ទាំងជាតិ និងអន្តរជាតិ ជាពិសេសប្រទេសឡាវ៖ ។ ចំណែករបាយការណ៍របស់កងរាជអាវុធហត្ថខេត្តស្ទឹងត្រែង ឆ្នាំ២០១៥ ឲ្យដឹងថា សមត្ថកិច្ចបង្ក្រាបការជួញដូរគ្រឿងញៀនចំនួន ៤២ករណី ចាប់ខ្លួនសង្ស័យចំនួន ៧៥នាក់ ក្នុងនោះមានជនជាតិឡាវ ៥នាក់ និងចាម ម្នាក់។ សមត្ថកិច្ចរឹបអូសគ្រឿងញៀនមេតំហ្វេតាមមីនប្រភេទម្សៅ (ICE) ជាង ២ពាន់ក្រាម (២.២៩៩,៥២២ក្រាម) និង ២១កញ្ចប់តូច ប្រភេទមេតំហ្វេតាមីនគ្រាប់ (WY) ចំនួនជាង ៣ពាន់គ្រាប់ (៣.២១២គ្រាប់) បើធៀបនឹងឆ្នាំ២០១៤ កើនឡើង។ ស្នងការខេត្តស្ទឹងត្រែង លោក ម៉ៅ តារា បញ្ជាក់យ៉ាងខ្លីថា បញ្ហាគ្រឿងញៀននៅតែជាប្រធានបទក្ដៅសម្រាប់ខេត្តស្ទឹងត្រែង ដែលនគរបាលកំពុងយកចិត្តទុកដាក់បង្ក្រាប៖ ។ យ៉ាងនេះក្តី មន្ត្រីសង្គមស៊ីវិលមើលឃើញថា យន្តការបង្ក្រាបរបស់រដ្ឋាភិបាលហាក់ដូចជាមិនទុកចិត្តគ្នារវាងសមត្ថកិច្ច និងតុលាការ បង្កឲ្យកើនឡើងនូវការជួញដូរគ្រឿងញៀន និងអ្នកប្រើប្រាស់។ មន្ត្រីសម្របសម្រួលនៃបណ្ដាញរួបរួមដើម្បីគណនេយ្យភាពសង្គមនៅអាស៊ីបូព៌ា និងប៉ាស៊ីហ្វិក ប្រចាំកម្ពុជា លោក សន ជ័យ មានប្រសាសន៍ថា រដ្ឋាភិបាលគួរពង្រឹងច្បាប់ជាមូលដ្ឋានគ្រឹះ និងអនុវត្តច្បាប់ដោយមិនរើសមុខ។ លោកយល់ថា រដ្ឋាភិបាលគួរពង្រឹងការត្រួតពិនិត្យពីលទ្ធភាពនៃការបង្ក្រាបរបស់មន្ត្រីជំនាញដោយឯករាជ្យ ដើម្បីស្ទង់ពីកម្រិតសមត្ថភាពមន្ត្រីជំនាញ ថាតើមានសមត្ថភាពកម្រិតណា ដើម្បីងាយស្រួលរកគន្លឹះកែលំអបន្ថែម ក្នុងការទប់ស្កាត់ករណីគ្រឿងញៀនឲ្យបានប្រសើរ។ លោកផ្តល់ទស្សនៈថា រដ្ឋាភិបាលគួរតែមានយន្តការកែលំអនៃការបង្ក្រាបដោយវិវឌ្ឍន៍តាមសម័យកាល ខណៈដែលចំនួននៃអ្នកប្រើប្រាស់ និងចំនួននៃការបង្ក្រាបកាន់តែកើនឡើង ជាកញ្ចក់ឆ្លុះបញ្ចាំងពីសមត្ថភាពនៃការបង្ក្រាបរបស់មន្ត្រីជំនាញ៖ ។ កាលពីចុងខែមិថុនា ឆ្នាំ២០១៥ អគ្គលេខាធិការរងនៃអាជ្ញាធរជាតិប្រយុទ្ធប្រឆាំងគ្រឿងញៀន លោក ម៉ក់ ជីតូ បង្ហាញគ្រឿងញៀនទម្ងន់ជិត ៥៥គីឡូក្រាម ដែលមានតម្លៃប្រមាណជិត ៣លានដុល្លារ ដែលនគរបាលជំនាញបង្ក្រាបបាន ដោយចាត់ទុកថា ប្រសិនគ្រឿងញៀនទាំងនោះបានចរាចរ នឹងបង្កហានិភ័យដល់ពលរដ្ឋខ្មែររាប់លាននាក់។ របាយការណ៍ការិយាល័យប្រឆាំងគ្រឿងញៀននៃស្នងការដ្ឋាននគរបាលខេត្តស្ទឹងត្រែង ឆ្នាំ២០១៥ ឲ្យដឹងថា នគរបាលបង្ក្រាបបទល្មើសគ្រឿងញៀនមានចំនួន ៤៧ករណី ធៀបឆ្នាំ២០១៤ កើនឡើង ២៨ករណី ស្មើ ៤០,៤២%។ សមត្ថកិច្ចឃាត់ខ្លួនជនសង្ស័យ ៧៤នាក់ ក្នុងនោះជនជាតិឡាវ ៣នាក់ ជនជាតិចាម ៣នាក់ និងជនជាតិវៀតណាម ៤នាក់។ ចំនួននេះ ធៀបឆ្នាំ២០១៤ កើនឡើង ៤៤ករណី។ សមត្ថកិច្ចក៏រឹបអូសគ្រឿងញៀនប្រភេទមេតំហ្វេតាមីន ឬម៉ាទឹកកក (WY) ចំនួនជាង ៦ពាន់គ្រាប់ (៦.៥៩១គ្រាប់) និងប្រភេទមេតំហ្វេតាមីនម្សៅ (ICE) ជាង ៤ពាន់ក្រាម (៤.៨៤៩,៦ក្រាម)៕
|
2015-11-29T19:05:00+07:00
|
rfa.org
|
https://www.rfa.org/khmer/news/health/drug-at-border-of-cambodia-lao-11292015065938.html
|
12f35671-4c75-424e-9305-c1bbd1fa3c5f
|
អ្នកជំនាញវេជ្ជសាស្ត្រមកពីតំបន់ឥណ្ឌូចិនចែករំលែកបទពិសោធន៍ប្រឆាំងនឹងជំងឺសើស្បែក
|
ក្រុមវេជ្ជបណ្ឌិតឱ្យដឹងថា ពេលបច្ចុប្បន្ននេះប្រជាពលរដ្ឋជាច្រើនលាននាក់នៅតាមបណ្ដាប្រទេសជាច្រើនក្នុងពិភពលោក កំពុងតែខាតបង់ថវិកាគ្រួសារ ខាតបង់ពេលវេលាធ្វើការងារ ព្រមទាំងទទួលការឈឺចាប់លើរាងកាយ ដោយសារតែជំងឺសើស្បែកជាច្រើនប្រភេទដែលត្រូវតែទទួលការព្យាបាលដ៏ចាំបាច់។ កម្ពុជាក៏ជាប្រទេសមួយក្នុងចំណោមប្រទេសជាច្រើនទៀតដែលមានប្រជាពលរដ្ឋខ្លះកំពុងជួបផលលំបាក និងប្រឈមមុខចំពោះបញ្ហាជំងឺសើស្បែកទាំងនោះដែរ។ កម្ពុជាបានធ្វើជាម្ចាស់ផ្ទះដឹកនាំសិក្ខាសាលាឥណ្ឌូចិនលើកទី២ ដែលមានក្រុមវេជ្ជបណ្ឌិត និងអ្នកឯកទេសផ្នែកវេជ្ជសាស្ត្រចំនួនជាង ២០០នាក់ មកពីបណ្ដាប្រទេសក្នុងតំបន់ឥណ្ឌូចិន ចំនួន ១០ បានមករួមគ្នាដើម្បីចែករំលែកជំនាញ និងបទពិសោធន៍ ប្រយុទ្ធប្រឆាំងនឹងជំងឺសើស្បែកច្រើនប្រភេទ។ ក្រុមអ្នកឯកទេសដែលកំពុងជួបពិភាក្សាគ្នានៅខេត្តសៀមរាប ទាំងនោះ មានមកពីកម្ពុជា ប្រទេសឡាវ វៀតណាម ថៃ សិង្ហបុរី ប្រទេសម៉ាឡេស៊ី ឥណ្ឌា ជប៉ុន និងសហរដ្ឋអាមេរិកជាដើម។ ប្រធានសមាគមគ្រូពេទ្យព្យាបាលជំងឺសើស្បែកកម្ពុជា និងជាសហប្រធាននៃសិក្ខាសាលាឥណ្ឌូចិន លើកទី២ គឺលោកវេជ្ជបណ្ឌិត ច័ន្ទ វិចិត្រ។ លោកមានប្រសាសន៍បន្ទាប់ពីបញ្ចប់ការថ្លែងបើកសិក្ខាសាលាស្ដីពីជំងឺសើស្បែក កាលពីព្រឹកថ្ងៃព្រហស្បតិ៍ ទី២៦ ខែវិច្ឆិកា ថា បច្ចុប្បន្ននេះនៅក្នុងប្រទេសកម្ពុជា ក៏ដូចជាប្រទេសជាច្រើនក្នុងពិភពលោកដែរ គឺប្រជាពលរដ្ឋកំពុងប្រឈមមុខនឹងជំងឺសើស្បែកជាច្រើនប្រភេទ។ នៅប្រទេសកម្ពុជា ជំងឺសើស្បែកដែលគេតែងជួបប្រទះជាញឹកញាប់មានដូចជា ជំងឺតាអក ការប្រតិកម្មស្បែក ការរលាកស្បែក និងសារធាតុអ្វីម្យ៉ាង ជំងឺបណ្ដាលមកពីផ្សិតសើស្បែក ពពួកវីរុស (Virus) នៅលើស្បែក ប៉ារ៉ាស៊ីតនៅលើស្បែក ជំងឺមុន និងជំងឺជាំមុខ ព្រមទាំងជំងឺជាច្រើនប្រភេទទៀត។ លោកវេជ្ជបណ្ឌិត ច័ន្ទ វិចិត្រ មានប្រសាសន៍ទៀតថា ក្នុងការជួបប្រជុំរវាងក្រុមវេជ្ជបណ្ឌិត និងអ្នកជំនាញខាងព្យាបាលជំងឺមកពីច្រើនប្រទេសពេលនេះ គឺពិតជាមានសារសំខាន់ខ្លាំងណាស់ដើម្បីចែករំលែកបទពិសោធន៍គ្នាសម្រាប់ការព្យាបាលជំងឺសើស្បែក។ លោក ច័ន្ទ វិចិត្រ បញ្ជាក់ថា បច្ចុប្បន្នប្រទេសកម្ពុជា នៅមានបញ្ហាចំពោះការព្យាបាលជំងឺសើស្បែកមួយចំនួន ដោយសារតែមិនទាន់មានលទ្ធភាពព្យាបាល។ លោករំពឹងថា កម្ពុជាអាចនឹងទទួលបានបទពិសោធន៍ថ្មីៗ និងជំនាញព្យាបាលពីអ្នកឯកទេសអន្តរជាតិ ក្នុងការព្យាបាលជំងឺសើស្បែកបន្ថែមទៀតតាមរយៈការចែករំលែកបទពិសោធន៍គ្នានេះ៖ ។ ក្រុមអ្នកឯកទេសផ្នែកព្យាបាលជំងឺសើស្បែកមកពីប្រទេសជប៉ុន លោក ហ្វ្រង់ស្វ័រ (Frangio) បានបង្ហាញអំពីការព្យាបាលជំងឺសើស្បែកដោយប្រើបច្ចេកទេសថ្មី ដូចជាជីមតេរ៉ាហ្វី និងកាំរស្មីឡាស៊ែរ ជាដើម ដែលប្រទេសជាច្រើននៅក្នុងតំបន់អាស៊ាន មិនទាន់មានប្រើនៅឡើយ។ អ្នកឯកទេសព្យាបាលជំងឺសើស្បែកនៅមន្ទីរពេទ្យមិត្តភាពខ្មែរ-សូវៀត លោកវេជ្ជបណ្ឌិត ព្រំ ផានិត មានប្រសាសន៍ថា បច្ចុប្បន្នកម្ពុជា នៅមានបញ្ហាកង្វល់លើការព្យាបាលជំងឺសើស្បែកមួយចំនួននៅឡើយ ដូចជាជំងឺរលាកស្បែក ជំងឺកើតមុន ជំងឺស្បែកប្រតិកម្មដោយសារការប្រើថ្នាំពេទ្យ និងជំងឺរ៉ាំរ៉ៃម្យ៉ាងទៀត ដែលប្រជាពលរដ្ឋរស់នៅទីជនបទមិនបានដឹង។ លោកវេជ្ជបណ្ឌិត ព្រំ ផានិត បញ្ជាក់ថា បើទោះជំងឺសើស្បែកនេះ លោកមិនដឹងពីចំនួនស្ថិតិជាតិថា មានប៉ុន្មានករណីច្បាស់លាស់ក៏ដោយ ក៏លោកតែជួបប្រទះរាប់ពាន់នាក់ក្នុង១ឆ្នាំៗ។ លោកវេជ្ជបណ្ឌិត ព្រំ ផានិត ពន្យល់ថា ប្រជាពលរដ្ឋកម្ពុជា ភាគច្រើនតែងគិតថា ជំងឺសើស្បែក គឺគ្រាន់តែជាជំងឺធម្មតា ក៏ប៉ុន្តែជំងឺខ្លះវាមិនដូចការគិតនោះទេ គឺវាអាចធ្វើឱ្យអ្នកជំងឺស្លាប់បាន ប្រសិនបើមានការព្យាបាលមិនទាន់ពេល៖ ។ លោកវេជ្ជបណ្ឌិត ព្រំ ផានិត ពន្យល់ទៀតថា ជំងឺសើស្បែកត្រូវបែងចែកជា២ គឺទី១ វាគ្រាន់តែជាការរលាកទាក់ទងនឹងស្បែកខាងក្រៅសុទ្ធសាធ ប៉ុន្តែជំងឺសើស្បែកខ្លះទៀត គឺមានជាប់ពាក់ព័ន្ធនឹងបញ្ហាគ្រឿងក្នុង ដូចជាជំងឺតម្រងនោម និងជំងឺថ្លើមជាដើម ក៏វាធ្វើឱ្យស្បែកមានបញ្ហាដែរ។ ក្រុមវេជ្ជបណ្ឌិត និងអ្នកឯកទេសបរទេសមួយចំនួនបានចាត់ទុកជំងឺហង់ស៊ិន និងជំងឺឃ្លង់ ក៏ជាប្រភេទនៃជំងឺសើស្បែកដែលត្រូវការយកចិត្តទុកដាក់ព្យាបាលយ៉ាងត្រឹមត្រូវ និងប្រើរយៈពេលវែងដែរ។ នៅប្រទេសកម្ពុជា ក្រសួងសុខាភិបាល និងអង្គការជាដៃគូជាច្រើនបានប្រឹងប្រែងប្រយុទ្ធប្រឆាំងជាមួយជំងឺហង់ស៊ិន និងជំងឺឃ្លង់ ក្នុងផែនការថ្នាក់ជាតិជាច្រើនឆ្នាំមកហើយ។ នាយកមជ្ឈមណ្ឌលជាតិ កម្ចាត់ជំងឺរបេង និងហង់ស៊ិន របស់ក្រសួងសុខាភិបាល លោកវេជ្ជបណ្ឌិត ម៉ៅ តាន់អ៊ាង មានប្រសាសន៍ថា បច្ចុប្បន្នជំងឺហង់ស៊ិន និងជំងឺឃ្លង់ មិនមានកម្រិតអ្វីគួរឱ្យព្រួយបារម្ភទៀតទេ ពីព្រោះកម្ពុជា បានធ្វើឱ្យជំងឺហង់ស៊ិន និងឃ្លង់បានចុះទាប តាំងតែពីអំឡុងឆ្នាំ១៩៩៨ មក។ ក៏ប៉ុន្តែទោះបីយ៉ាងណាក្តី ក៏ក្នុងចំណោមប្រជាពលរដ្ឋខ្មែរជាង ១៥លាននាក់ នៅមានកើតជំងឺហង់ស៊ិន ជាករណីថ្មី ប្រមាណជា ៣០០ករណី ក្នុង ១ឆ្នាំៗនៅឡើយ។ លោកវេជ្ជបណ្ឌិត ម៉ៅ តាន់អ៊ាង បញ្ជាក់ថា លោកមិនមែនជាអ្នកជំនាញផ្នែកជំងឺសើស្បែកទេ ក៏ប៉ុន្តែទោះយ៉ាងណា ក៏លោកមិនចាត់ទុកប្រភេទជំងឺឃ្លង់ និងហង់ស៊ិន ថាជាជំងឺសើស្បែកធ្ងន់ធ្ងរជាងគេទេ គឺវាគ្រាន់តែជាជំងឺដែលរំខានដល់អារម្មណ៍ និងរំខានពេលវេលាធ្វើការងាររបស់ប្រជាពលរដ្ឋមួយចំនួនប៉ុណ្ណោះ៖ ។ លោកវេជ្ជបណ្ឌិត ព្រំ ផានិត យល់ថា កម្ពុជាកំពុងប្រឹងប្រែងសម្រាប់អនាគតនៅលើគោលដៅចង់ឱ្យប្រជាពលរដ្ឋគ្រប់រូបមានសុខភាពល្អ ជៀសផុតពីជំងឺផ្សេងៗ ពីព្រោះថា ជំងឺទាំងឡាយមិនថាជាប្រភេទអ្វីទេ គឺបានធ្វើឱ្យប្រជាពលរដ្ឋខាតបង់ថវិកាគ្រួសារសម្រាប់ព្យាបាល ខាតបង់ពេលវេលាធ្វើការងារ ដោយសារតែជំងឺខ្លះត្រូវការពេលព្យាបាលខ្លី និងខ្លះទៀត ត្រូវការពេលព្យាបាលរយៈពេលយូរជាដើម៕
|
2015-11-27T10:45:00+07:00
|
rfa.org
|
https://www.rfa.org/khmer/news/health/experts-meeting-up-sharing-skill-fight-against-skin-disease-11262015223741.html
|
Subsets and Splits
No community queries yet
The top public SQL queries from the community will appear here once available.